
# หน้าปก [Cover]

****

# **หน้าชื่อเรื่อง** [Title Page]

**บทอธิษฐาน**

**ของ**

**ศาสนาบาไฮ**

[Bahá'í Prayers]

**แปลอย่างไม่เป็นทางการโดย น.พ.ธวัชชัย วิสุทธิมรรค (กรกฎาคม 2564)**

Provisional Translation by Dr. Tawatchai Wisoodthimark

(July 2021)

ฉบับที่ 1 : พ.ศ. 2536 [1st edition: 1993]

ฉบับแก้ไขปรับปรุง ครั้งที่ 2 พ.ศ. 2564 [2nd edition: Revised 2021]

[ลิงค์ไปยังเว็บไซต์างเป็นทางการ  
ของชุมชนบาไฮประเทศไทย](http://www.bahai.or.th/)

[Link to International Bahá’í Website  
in English and other languages](http://www.bahai.org/)

**ศาสนาบาไฮ**

[Bahá'í Faith]

# สารบัญ [Table of Contents]

[หน้าปก [Cover] 1](#_Toc85220921)

[หน้าชื่อเรื่อง [Title Page] 2](#_Toc85220922)

[สารบัญ [Table of Contents] 3](#_Toc85220923)

[ความสำคัญของการสวดมนต์อธิษฐานและการทำสมาธิ [The importance of prayer and meditation] 6](#_Toc85220924)

[บทอธิษฐานบังคับประจำวัน [Obligatory Prayers] 7](#_Toc85220925)

[บทอธิษฐานบังคับประจำวันบทสั้น [Short Obligatory Prayer] 7](#_Toc85220926)

[บทอธิษฐานบังคับประจำวันบทปานกลาง [Medium Obligatory Prayer] 7](#_Toc85220927)

[บทอธิษฐานบังคับประจำวันบทยาว [Long Obligatory Prayer] 9](#_Toc85220928)

[บทสวดมนต์ทั่วไป [General Prayers] 15](#_Toc85220929)

[ขอความช่วยเหลือ [Assistance] 15](#_Toc85220930)

[บททดสอบและความยุ่งยาก [Tests and Difficulties] 18](#_Toc85220931)

[ขอความคุ้มครอง [Protection] 25](#_Toc85220932)

[ความคุ้มครองทั่วไป [Protection General] 25](#_Toc85220933)

[ออกเดินทาง [Travelling] 27](#_Toc85220934)

[ความแน่วแน่ [Steadfastness] 30](#_Toc85220935)

[ความมั่นคงในพระปฏิญญา [Firmness in the Covenant] 33](#_Toc85220936)

[ความปล่อยวาง [Detachment] 36](#_Toc85220937)

[พัฒนาจิตใจ [Spiritual Growth] 43](#_Toc85220938)

[ขอการอภัย [Forgiveness] 54](#_Toc85220939)

[การรักษา [Healing] 60](#_Toc85220940)

[สำหรับสตรี [For Women] 62](#_Toc85220941)

[สำหรับทารก [For Infants] 63](#_Toc85220942)

[เอกภาพและความสามัคคี [Unity] 64](#_Toc85220943)

[ประเทศชาติและรัฐบาล [Nation and Government] 66](#_Toc85220944)

[มนุษยชาติ [Humanity] 67](#_Toc85220945)

[การสรรเสริญและขอบคุณพระผู้เป็นเจ้า [Praise and Gratitude] 69](#_Toc85220946)

[การเผยแพร่ศาสนา [Teaching] 73](#_Toc85220947)

[ชัยชนะของศาสนา [Triumph of the Cause] 80](#_Toc85220948)

[บทอธิษฐานตอนเช้า [Morning] 85](#_Toc85220949)

[รุ่งอรุณ [Dawn] 85](#_Toc85220950)

[ตอนเช้า [Morning] 86](#_Toc85220951)

[เดินทางออกจากบ้าน [Travelling] 86](#_Toc85220952)

[กลางคืน [Night] 88](#_Toc85220953)

[ยามค่ำคืน [Evening] 88](#_Toc85220954)

[เที่ยงคืน [Midnight] 89](#_Toc85220955)

[บทอธิษฐานสำหรับครอบครัว [Family] 90](#_Toc85220956)

[คู่สมรส [Marriage] 90](#_Toc85220957)

[ครอบครัว [Family] 92](#_Toc85220958)

[บิดามารดา [Parents] 93](#_Toc85220959)

[สามี [Husband] 95](#_Toc85220960)

[หญิงมีครรภ์ [Expectant Mothers] 95](#_Toc85220961)

[สตรี [Women] 96](#_Toc85220962)

[เด็กและเยาวชน [Children and Youth] 101](#_Toc85220963)

[ทารก [Infants] 101](#_Toc85220964)

[เด็กเล็ก [Young children] 102](#_Toc85220965)

[เยาวชน [Youth] 105](#_Toc85220966)

[ผู้ที่ล่วงลับไป [The Departed] 108](#_Toc85220967)

[บทอธิษฐานสำหรับผู้ที่ถึงแก่กรรม [Prayer for the Dead] 108](#_Toc85220968)

[บทอธิษฐานทั่วไปสำหรับผู้ที่ถึงแก่กรรม [General Prayers for the Deceased] 109](#_Toc85220969)

[สำหรับสตรีที่ถึงแก่กรรม [For Deceased Women] 112](#_Toc85220970)

[ผู้สละชีวิต [Martyrs] 114](#_Toc85220971)

[ธรรมจารึกพิเศษ [Special Tablets] 116](#_Toc85220972)

[ธรรมจารึกถึงอาหมัด [Tablet of Ahmad] 116](#_Toc85220973)

[ธรรมจารึกอัคคี [Fire Tablet] 118](#_Toc85220974)

[ธรรมจารึกแห่งการมาเยือนและรำลึกถึงผู้ล่วงลับ [Tablets of Visitation] 122](#_Toc85220975)

[บทอธิษฐานในโอกาสพิเศษต่างๆ [Occasional Prayers] 126](#_Toc85220976)

[วันแทรกปฏิทิน : อัยยัมมีฮา [Intercalary Days: Ayyám-i-Há] 126](#_Toc85220977)

[ศีลอด [The Fast] 127](#_Toc85220978)

[นอว์รูซ [Naw Rúz] 140](#_Toc85220979)

[ธรรมสภา [Spiritual Assembly] 142](#_Toc85220980)

[เปิดประชุมธรรมสภา [Open Assembly Meeting] 142](#_Toc85220981)

[ปิดประชุมธรรมสภา [Close Assembly Meeting] 143](#_Toc85220982)

[ที่ประชุมหรือที่ชุมนุม [Meetings and Gatherings] 145](#_Toc85220983)

[งานฉลองบุญสิบเก้าวัน [Nineteen Day Feast] 148](#_Toc85220984)

[การบริจาคให้กองทุนของศาสนา [Fund] 149](#_Toc85220985)

[ฮูคุคุลลาห์ [Ḥuqúqu'lláh] 150](#_Toc85220986)

[ขั้นตอนอธิษฐานเพื่อแก้ปัญหา [Dynamics of Prayer] 152](#_Toc85220987)

# ความสำคัญของการสวดมนต์อธิษฐานและการทำสมาธิ [The importance of prayer and meditation]

*พระพรสถิตอยู่ทุกแห่ง ที่บ้าน สถานที่ นคร หัวใจ ภูเขา ที่ลี้ภัยและถ้ำ หุบเขาและพื้นดิน ทะเลและเกาะ และทุ่งหญ้า ที่ซึ่งมีการกล่าวถึงพระผู้เป็นเจ้าและสรรเสริญพระองค์ [[[1]](#footnote-2)]*

พระบาฮาอุลลาห์

*ดูกร คนรับใช้ของเรา จงสวดวจนะของพระผู้เป็นเจ้าที่เจ้าได้รับ ดังที่สวดโดยพวกที่เข้ามาใกล้พระองค์ เพื่อว่าทำนองเพลงที่เสนาะของเจ้าจะปลุกวิญญาณของเจ้าเอง และดึงดูดหัวใจของมวลมนุษย์, ใครก็ตามที่สวดวจนะที่เปิดเผยโดยพระผู้เป็นเจ้าเป็นการส่วนตัวในห้อง ทูตสวรรค์ของพระผู้ทรงมหิทธานุภาพที่กระจายกันอยู่ จะกระจายสุคนธรสของถ้อยคำที่เอ่ยจากปากของเขาให้กว้างออกไป และจะทำให้หัวใจของทุกคนที่ชอบธรรมระทึก, แม้ว่าในตอนแรกเขาอาจยังไม่ตระหนักในอิทธิฤทธิ์ของการสวด กระนั้นคุณของกรุณาธิคุณที่ประทานให้แก่เขา จำเป็นต้องมีอิทธิพลโน้มน้าววิญญาณของเขาไม่ช้าก็เร็ว, ดังนี้ความลึกลับของการเปิดเผยพระธรรมของพระผู้เป็นเจ้าถูกประกาศิตไว้ โดยพระประสงค์ของพระองค์ผู้เป็นบ่อเกิดแห่งอานุภาพและอัจฉริยภาพ [[[2]](#footnote-3)]*

พระบาฮาอุลลาห์

*อย่าภูมิใจในการอ่านวจนะมากมายหรือการกระทำที่เคร่งศาสนามากหลายเวลากลางวันและกลางคืน เพราะหากใครอ่านวจนะท่อนเดียวด้วยความเบิกบานและแจ่มใส ย่อมดีกว่าสำหรับเขาที่จะอ่านคัมภีร์ศักดิ์สิทธิ์ทั้งหมดของพระผู้เป็นเจ้า...ด้วยความเหนื่อยล้า [[[3]](#footnote-4)]*

พระบาฮาอุลลาห์

*สภาวะของการอธิษฐานคือสภาวะที่ดีที่สุด เพราะเมื่อนั้นมนุษย์กำลังเชื่อมต่อกับพระผู้เป็นเจ้า, การอธิษฐานประทานชีวิตอย่างแท้จริงโดยเฉพาะอย่างยิ่งเมื่ออธิษฐานเป็นการส่วนตัวและเวลาต่างๆ อย่างเช่นเที่ยงคืน ซึ่งปลอดจากความพะวงประจำวัน [[[4]](#footnote-5)]*

พระอับดุลบาฮา

*การอธิษฐานและทำสมาธิเป็นปัจจัยสำคัญมากในการปลูกฝังคุณธรรมในชีวิตทางธรรมของบุคคล แต่ต้องไปด้วยกันกับการกระทำและตัวอย่าง เพราะสองสิ่งนี้คือผลที่เป็นรูปธรรมของการอธิษฐาน ทั้งสองเป็นสิ่งจำเป็น [[[5]](#footnote-6)]*

ท่านโชกิ เอฟเฟนดิ

**\* \* \* \* \***

# บทอธิษฐานบังคับประจำวัน [Obligatory Prayers]

## **บทอธิษฐานบังคับประจำวันบทสั้น** [Short Obligatory Prayer]

*สำหรับใช้สวดหนึ่งครั้งทุก 24 ชั่วโมงเวลาเที่ยงวัน*

ข้าแต่พระผู้เป็นเจ้าของข้าพเจ้า ข้าพเจ้าขอเป็นพยานว่า พระองค์ทรงสร้างข้าพเจ้าขึ้นมาเพื่อให้รู้จักและบูชาพระองค์ บัดนี้ข้าพเจ้าให้การยืนยันความไร้อำนาจของข้าพเจ้าและอำนาจของพระองค์ ความยากไร้ของข้าพเจ้าและความมั่งคั่งของพระองค์

ไม่มีพระผู้เป็นเจ้าอื่นใดอีกนอกจากพระองค์ พระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง [[[6]](#footnote-7)]

พระบาฮาอุลลาห์

\* **\* \* \* \***

## **บทอธิษฐานบังคับประจำวันบทปานกลาง** [Medium Obligatory Prayer]

*สำหรับสวดทุกวันเวลาเช้า เที่ยงวัน และเวลาค่ำ*

*ใครที่ต้องการอธิษฐาน ขอให้ล้างมือ และขณะที่ล้างมือขอให้กล่าวว่า :*

ข้าแต่พระผู้เป็นเจ้าของข้าพเจ้า ขอทรงทำให้มือของข้าพเจ้าแข็งแกร่ง เพื่อว่ามือนี้จะได้ถือคัมภีร์ของพระองค์ไว้อย่างแน่วแน่ถึงขนาดว่า กองทัพของโลกจะไม่มีอำนาจเหนือมือนี้, ดังนั้นขอทรงดูแลรักษามือนี้ไม่ให้เข้าไปยุ่งกับสิ่งใดก็ตามที่ไม่ใช่ของตน แท้จริงแล้วพระองค์คือพระผู้ทรงมหิทธานุภาพ พระผู้ทรงอานุภาพสูงสุด

*และขณะล้างหน้า ขอให้เขากล่าวว่า :*

ข้าแต่พระผู้เป็นนายของข้าพเจ้า! ข้าพเจ้าได้หันหน้ามาหาพระองค์ ขอทรงส่องสว่างใบหน้าของข้าพเจ้าด้วยแสงจากพระพักตร์ของพระองค์ ดังนั้นขอทรงคุ้มครองใบหน้านี้ไม่ให้หันไปหาใครนอกจากพระองค์

*จากนี้ขอให้เขายืนขึ้น และโดยการหันหน้าไปหาเกบเบรห์ (ตำแหน่งของการบูชาคือบาห์จี อัคคา) ขอให้เขากล่าวว่า :*

พระผู้เป็นเจ้าให้การยืนยันว่า ไม่มีพระผู้เป็นเจ้าอื่นใดนอกจากพระองค์ อาณาจักรแห่งการเปิดเผยพระธรรมและสรรพโลกเป็นของพระองค์ ความจริงแล้วพระองค์ทรงสำแดงพระผู้เป็นอรุโณทัยแห่งการเปิดเผยพระธรรม พระผู้ทรงสนทนาบนไซไน ซึ่งโดยพระองค์ขอบฟ้าสูงสุดถูกทำให้ส่องแสง และพฤกษาที่สุดปลายทางได้พูด และเสียงร้องเรียกถูกประกาศต่อทุกคนที่อยู่ในสวรรค์และบนโลกว่า : “ดูซิ พระผู้ทรงครอบครองทุกสิ่งเสด็จมาแล้ว โลกและสวรรค์ ความรุ่งโรจน์และอาณาจักร เป็นของพระผู้เป็นเจ้า พระผู้เป็นนายของมวลมนุษย์ พระผู้ครอบครองบัลลังก์เบื้องบนและพิภพเบื้องล่าง!”

*จากนี้ขอให้เขาก้มลงเอามือวางบนหัวเข่าทั้งสองข้าง และกล่าวว่า :*

พระองค์ทรงความประเสริฐเหนือการสรรเสริญของข้าพเจ้าและการสรรเสริญของคนใดๆ นอกจากข้าพเจ้า เหนือการพรรณนาของข้าพเจ้าและการพรรณนาของทุกคนที่อยู่ในสวรรค์และทุกคนที่อยู่บนโลก!

*จากนี้โดยการยืนขึ้นและกางมือออก ยกฝ่ามือขึ้นหันเข้าหาใบหน้า และกล่าวว่า :*

ข้าแต่พระผู้เป็นเจ้าของข้าพเจ้า ขอทรงอย่าทำให้ผู้ที่ยึดชายผ้าแห่งความปรานีและกรุณาธิคุณของพระองค์ด้วยนิ้วที่วิงวอนต้องผิดหวัง ข้าแต่พระองค์ผู้เป็นพระผู้ทรงปรานีที่สุดในบรรดาผู้ที่แสดงความปรานี!

*จากนี้ขอให้เขานั่งลง และกล่าวว่า :*

ข้าพเจ้าขอเป็นพยานต่อเอกภาพและความเป็นหนึ่งของพระองค์ ขอเป็นพยานว่าพระองค์คือพระผู้เป็นเจ้า และไม่มีพระผู้เป็นเจ้าอื่นใดนอกจากพระองค์ แท้จริงแล้วพระองค์ได้เปิดเผยศาสนาของพระองค์ ได้ทำตามพระปฏิญญาของพระองค์ และได้เปิดกว้างประตูแห่งกรุณาธิคุณของพระองค์ต่อทุกคนที่อาศัยอยู่ในสวรรค์และบนโลก, พระพรและสันติสุข การแสดงไมตรีจิตและความรุ่งโรจน์ สถิตอยู่กับบรรดาผู้เป็นที่รักของพระองค์ ผู้ซึ่งความเปลี่ยนแปลงและความบังเอิญของโลกไม่ได้ขัดขวางจากการหันมาหาพระองค์ และได้ให้ทั้งหมดของตนด้วยความหวังที่จะได้สิ่งที่อยู่กับพระองค์ ความจริงแล้วพระองค์คือพระผู้ทรงอภัยเสมอ พระผู้ทรงโอบอ้อมอารี [[[7]](#footnote-8)]

พระบาฮาอุลลาห์

**\* \* \* \* \***

(*หากผู้ใดเลือกที่จะสวดแทนวจนะท่อนยาวด้วยวจนะเหล่านี้ :* “พระผู้เป็นเจ้าให้การยืนยันว่า ไม่มีพระผู้เป็นเจ้าอื่นใดนอกจากพระองค์ พระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง” *ย่อมเพียงพอ และทำนองเดียวกันย่อมเพียงพอหากเขาขณะที่นั่งอยู่ เลือกที่สวดวจนะเหล่านี้ :* “ข้าพเจ้าขอเป็นพยานต่อเอกภาพและความเป็นหนึ่งของพระองค์ และพระองค์คือพระผู้เป็นเจ้า และไม่มีพระผู้เป็นเจ้าอื่นใดนอกจากพระองค์”) [[[8]](#footnote-9)]

\* **\* \* \* \***

## บทอธิษฐานบังคับประจำวันบทยาว [Long Obligatory Prayer]

*สำหรับสวดหนึ่งครั้งใน 24 ชั่วโมง*

*ใครที่ปรารถนาจะสวดบทอธิษฐานนี้ ขอให้ยืนขึ้นและหันไปหาพระผู้เป็นเจ้า และขณะที่ยืนอยู่ขอให้มองไปทางขวาและซ้าย ราวกับว่ากำลังรอคอยความปรานีจากพระผู้เป็นนายของตน พระผู้ทรงปรานีที่สุด พระผู้ทรงเห็นใจ จากนั้นขอให้กล่าวว่า :*

ข้าแต่พระองค์ผู้เป็นพระผู้เป็นนายแห่งนามทั้งปวง พระผู้สร้างสวรรค์ทั้งหลาย! ข้าพเจ้าขอวิงวอนพระองค์โดยบรรดาพระผู้เป็นอรุโณทัยแห่งสาระที่มองไม่เห็นของพระองค์ พระผู้ทรงประเสริฐสุด พระผู้ทรงความรุ่งโรจน์ ขอทรงทำให้การอธิษฐานของข้าพเจ้าเป็นไฟที่จะเผาม่านที่ปิดกั้นข้าพเจ้าจากความงามของพระองค์ และเป็นแสงสว่างที่จะนำข้าพเจ้าไปสู่มหาสมุทรแห่งที่สถิตของพระองค์

*จากนี้ขอให้เขายกมือทั้งสองขึ้นวิงวอนพระผู้เป็นเจ้า พระพรและความประเสริฐจงมีแด่พระองค์ และกล่าวว่า :*

ข้าแต่พระองค์พระผู้เป็นยอดปรารถนาของโลกและพระผู้เป็นที่รักยิ่งของชาติทั้งหลาย! พระองค์ทรงเห็นข้าพเจ้าหันมาหาพระองค์ ตัดความผูกพันจากทุกคนนอกจากพระองค์ และจับเชือกของพระองค์ไว้แน่น ซึ่งโดยการเคลื่อนไหวของเชือกนี้ ทั้งสรรพโลกถูกปลุกขึ้นมา, ข้าแต่พระผู้เป็นนายของข้าพเจ้า ข้าพเจ้าคือคนรับใช้ของพระองค์ และบุตรของคนรับใช้ของพระองค์ ขอทรงมองดูข้าพเจ้ายืนอยู่พร้อมที่จะทำตามพระประสงค์และความปรารถนาของพระองค์ และไม่ต้องการสิ่งใดเว้นแต่ความยินดีของพระองค์, ข้าพเจ้าขอวิงวอนต่อมหาสมุทรแห่งความปรานีและดวงตะวันแห่งกรุณาธิคุณของพระองค์ ขอทรงกระทำต่อคนรับใช้ของพระองค์ตามที่พระองค์ประสงค์และปรารถนา, อำนาจของพระองค์ที่อยู่เหนือการกล่าวถึงและการสรรเสริญทั้งหมดอย่างมากเป็นพยาน! อะไรก็ตามที่พระองค์เปิดเผยเป็นที่ปรารถนาของหัวใจและเป็นที่รักยิ่งของวิญญาณของข้าพเจ้า ข้าแต่พระผู้เป็นเจ้า พระผู้เป็นเจ้าของข้าพเจ้า! ขอทรงอย่ามองความหวังและการกระทำของข้าพเจ้า ไม่ ในทางตรงข้ามขอทรงมองพระประสงค์ของพระองค์ที่ห้อมล้อมสวรรค์และโลก, ข้าแต่พระองค์พระผู้เป็นนายของชาติทั้งปวง! พระนามอันยิ่งใหญ่ที่สุดของพระองค์เป็นพยาน ข้าพเจ้าปรารถนาแต่สิ่งที่พระองค์ปรารถนา และรักแต่สิ่งที่พระองค์รัก

*ขอให้เขาคุกเข่าลง เอาหน้าผากจรดพื้น แล้วกล่าวว่า :*

พระองค์ทรงความประเสริฐเหนือการพรรณนาของคนใดๆ นอกจากพระองค์เอง และเหนือความเข้าใจของคนอื่นใดเว้นแต่พระองค์

*ขอให้เขายืนขึ้นแล้วกล่าวว่า :*

ข้าแต่พระผู้เป็นนายของข้าพเจ้า ขอทรงบันดาลให้การอธิษฐานของข้าพเจ้าเป็นน้ำพุแห่งธาราที่มีชีวิต ซึ่งด้วยน้ำพุนี้ข้าพเจ้าจะมีชีวิตตราบนานเท่าที่อธิปไตยของพระองค์ยังคงอยู่ และกล่าวถึงพระองค์ในทุกภพของพระองค์

*ขอให้เขายกมือทั้งสองขึ้นวิงวอนอีกครั้ง และกล่าวว่า :*

ข้าแต่พระผู้ซึ่งหัวใจและวิญญาณทั้งหลายหลอมละลายในการพรากจากพระองค์ และโดยไฟแห่งความรักของพระองค์ทั้งโลกลุกเป็นไฟ! ข้าพเจ้าขอวิงวอนพระองค์ด้วยพระนามของพระองค์ ซึ่งโดยพระนามนี้พระองค์ทรงกำราบทั้งสรรพโลก ขอทรงอย่ารั้งสิ่งที่อยู่กับพระองค์จากข้าพเจ้า ข้าแต่พระองค์พระผู้ทรงปกครองมวลมนุษย์! ข้าแต่พระผู้เป็นนายของข้าพเจ้า พระองค์ทรงเห็นคนแปลกหน้านี้รีบไปยังบ้านที่ประเสริฐสุดของตนภายใต้หลังคาแห่งราชศักดาของพระองค์ ภายในอาณาบริเวณแห่งความปรานีของพระองค์ ผู้ละเมิดนี้แสวงหามหาสมุทรแห่งการอภัยของพระองค์ ผู้ต่ำต้อยนี้แสวงหาราชสำนักแห่งความรุ่งโรจน์ของพระองค์ และผู้ยากไร้นี้แสวงหาบูรพาแห่งความมั่งคั่งของพระองค์, อำนาจในการบัญชาสิ่งใดก็ตามที่พระองค์ประสงค์เป็นของพระองค์ ข้าพเจ้าขอเป็นพยานว่า พระองค์เป็นที่สรรเสริญในการกระทำของพระองค์ และเป็นที่เชื่อฟังในคำสั่งของพระองค์ และไม่ถูกจำกัดในการบัญชาของพระองค์

*จากนี้ขอให้เขายกมือทั้งสองขึ้น และกล่าวพระนามอันยิ่งใหญ่ที่สุด (อัลลา อู อับฮา) สามครั้ง จากนั้นให้ก้มลงเอามือวางบนเข่าทั้งสองข้างต่อหน้าพระผู้เป็นเจ้า พระพรและความประเสริฐจงมีแด่พระองค์ และกล่าวว่า :*

ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่า จิตวิญญาณของข้าพเจ้าถูกปลุกขึ้นมาในแขนขาและอวัยวะทั้งหลายของข้าพเจ้าในความปรารถนาจะบูชาพระองค์ และโหยหาที่จะระลึกถึงและยกย่องพระองค์อย่างไร จิตวิญญาณของข้าพเจ้าให้การยืนยันสิ่งที่ชิวหาแห่งบัญชาของพระองค์ให้การยืนยันในอาณาจักรแห่งวาทะและนภาแห่งความรู้ของพระองค์อย่างไร ข้าแต่พระผู้เป็นนายของข้าพเจ้า ในสภาวะนี้ข้าพเจ้าปรารถนาจะขอทุกสิ่งที่อยู่กับพระองค์ เพื่อว่าข้าพเจ้าจะได้สาธิตความยากไร้ของข้าพเจ้าและสรรเสริญความอารีและความร่ำรวยของพระองค์ จะได้ประกาศความไร้อำนาจของข้าพเจ้า และสำแดงอานุภาพและอำนาจของพระองค์

*จากนี้ขอให้เขายืนขึ้น และยกมือทั้งสองขึ้นสองครั้งเป็นการวิงวอน และกล่าวว่า :*

ไม่มีพระผู้เป็นเจ้าอื่นใดนอกจากพระองค์ พระผู้ทรงมหิทธานุภาพ พระผู้ทรงโอบอ้อมอารี ไม่มีพระผู้เป็นเจ้าอื่นใดนอกจากพระองค์ พระผู้ทรงบัญญัติทั้งในตอนเริ่มต้นและตอนจบ ข้าแต่พระผู้เป็นเจ้า พระผู้เป็นเจ้าของข้าพเจ้า! การอภัยของพระองค์ได้ทำให้ข้าพเจ้ากล้าหาญ ความปรานีของพระองค์ได้ทำให้ข้าพเจ้าเข้มแข็ง เสียงร้องเรียกของพระองค์ได้ปลุกข้าพเจ้า และกรุณาธิคุณของพระองค์ได้ยกข้าพเจ้าขึ้นมาและนำทางข้าพเจ้าไปสู่พระองค์ ไม่เช่นนั้นแล้วข้าพเจ้าคือใครหรือที่กล้ามายืน ณ ประตูรั้วของนครแห่งความใกล้ชิดกับพระองค์ และหันหน้ามาหาแสงสว่างที่ส่องมาจากนภาแห่งพระประสงค์ของพระองค์? ข้าแต่พระผู้เป็นนายของข้าพเจ้า พระองค์ทรงเห็นผู้น่าเวทนานี้เคาะประตูแห่งกรุณาธิคุณของพระองค์ ดวงวิญญาณที่ไม่จีรังนี้แสวงหาแม่น้ำแห่งชีวิตนิรันดร์จากมือแห่งความอารีจากพระองค์, ข้าแต่พระองค์ผู้เป็นพระผู้เป็นนายแห่งนามทั้งปวง พระองค์บัญชาได้ทุกเวลา และข้าพเจ้าคือผู้ที่ยอมจำนนอย่างต็มใจและยอมตามพระประสงค์ของพระองค์ ข้าแต่พระองค์ผู้สร้างสวรรค์ทั้งหลาย!

*จากนั้นขอให้เขายกมือทั้งสองขึ้นสามครั้ง และกล่าวว่า :*

พระผู้เป็นเจ้ายิ่งใหญ่กว่าผู้ยิ่งใหญ่ทุกคน

*จากนี้ขอให้เขาคุกเข่า ก้มเอาหน้าผากจรดพื้น และกล่าวว่า :*

พระองค์ทรงความสูงส่งเกินกว่าคำสรรเสริญของบรรดาผู้ที่อยู่ใกล้พระองค์จะขึ้นไปถึงนภาแห่งความใกล้ชิดกับพระองค์ หรือวิหคแห่งหัวใจของบรรดาผู้ที่อุทิศตนต่อพระองค์จะไปถึงประตูของประตูรั้วของพระองค์ ข้าพเจ้าขอให้การยืนยันว่า พระองค์ทรงความวิสุทธิ์เหนือคุณลักษณะทั้งปวงและทรงความบริสุทธิ์เหนือนามทั้งปวง ไม่มีพระผู้เป็นเจ้าอื่นใดนอกจากพระองค์ พระผู้ทรงประเสริฐสุด พระผู้ทรงความรุ่งโรจน์

*จากนี้ขอให้เขานั่งลงและกล่าวว่า :*

ข้าพเจ้าขอให้การยืนยันสิ่งที่สรรพสิ่ง หมู่เทวัญเบื้องบน บรรดาผู้อยู่ด้วยกันในสวรรค์ชั้นสูงสุด และที่เหนือกว่านั้นชิวหาแห่งความโอฬารเองจากขอบฟ้าอันรุ่งโรจน์ ต่างให้การยืนยันว่า พระองค์คือพระผู้เป็นเจ้า ไม่มีพระผู้เป็นเจ้านอกจากพระองค์ และพระผู้ที่ถูกสำแดงคือความลึกลับที่ซ่อนเร้น คือสัญลักษณ์ที่เก็บรักษาไว้ ซึ่งโดยพระองค์อักษร “จง” และ “เป็น” ถูกเชื่อมและผูกไว้ด้วยกัน ข้าพเจ้าให้การยืนยันว่า พระองค์นี่เองซึ่งนามของพระองค์ถูกลิขิตไว้โดยปากกาของพระผู้ทรงความสูงส่งที่สุด และทรงได้รับการกล่าวถึงในคัมภีร์ทั้งหลายของพระผู้เป็นเจ้า พระผู้เป็นนายแห่งบัลลังก์เบื้องบนและพิภพเบื้องล่าง

*จากนี้ขอให้เขายืนตัวตรงและกล่าวว่า :*

ข้าแต่พระผู้เป็นนายแห่งสภาวะทั้งปวง พระผู้ทรงครอบครองทุกสิ่งที่มองเห็นและมองไม่เห็น! พระองค์ทรงเห็นน้ำตาและเสียงถอนหายใจที่ข้าพเจ้าเปล่ง ทรงได้ยินเสียงคร่ำครวญ เสียงร่ำไห้ และความเศร้าโศกในหัวใจของข้าพเจ้า, อำนาจของพระองค์เป็นพยาน! การล่วงเกินของข้าพเจ้าได้รั้งข้าพเจ้าจากการเข้าไปใกล้พระองค์ และบาปของข้าพเจ้าได้ทำให้ข้าพเจ้าห่างไกลจากราชสำนักแห่งความวิสุทธิ์ของพระองค์ ข้าแต่พระผู้เป็นนายของข้าพเจ้า ความรักของพระองค์ได้เพิ่มพูนข้าพเจ้า การพรากจากพระองค์ได้ทำลายข้าพเจ้า และความห่างไกลจากพระองค์ได้เผาผลาญข้าพเจ้า, ข้าพเจ้าขอวิงวอนต่อการย่างเท้าของพระองค์ในที่พงร้างนี้ ต่อถ้อยคำ “ข้าพเจ้าอยู่นี่ ข้าพเจ้าอยู่ที่นี่” ที่บรรดาผู้ที่พระองค์เลือกสรรได้เอ่ยไว้ในความไพศาลนี้ ต่อลมหายใจแห่งการเปิดเผยพระธรรมของพระองค์และสายลมที่ละมุนของรุ่งอรุณแห่งการสำแดงองค์ของพระองค์ ขอทรงบัญญัติให้ข้าพเจ้าได้พิศดูความงามของพระองค์ และถือปฏิบัติสิ่งใดก็ตามที่อยู่ในคัมภีร์ของพระองค์

*จากนี้ขอให้เขากล่าวพระนามอันยิ่งใหญ่ที่สุด (อัลลา อู อับฮา) สามครั้ง และก้มลงเอามือวางบนหัวเข่าทั้งสองข้าง และกล่าวว่า :*

ข้าแต่พระผู้เป็นเจ้าของข้าพเจ้า ขอความสรรเสริญจงมีแด่พระองค์ที่ทรงช่วยให้ข้าพเจ้าระลึกถึงและสรรเสริญพระองค์ ให้ข้าพเจ้าได้รู้จักพระผู้เป็นอรุโณทัยแห่งเครื่องหมายของพระองค์ และทำให้ข้าพเจ้าน้อมคำนับความเป็นนายของพระองค์ ถ่อมตัวต่อความเป็นเจ้าของพระองค์ และยอมรับสิ่งที่เอ่ยจากชิวหาแห่งความโอฬารของพระองค์

*จากนี้ขอให้เขาลุกขึ้นและกล่าวว่า :*

ข้าแต่พระผู้เป็นเจ้า พระผู้เป็นเจ้าของข้าพเจ้า! หลังของข้าพเจ้างอลงด้วยน้ำหนักของบาปของข้าพเจ้า และความไม่เอาใจใส่ของข้าพเจ้าได้ทำลายข้าพเจ้า, เมื่อใดก็ตามที่ข้าพเจ้าตรึกตรองดูกรรมชั่วของข้าพเจ้าและความใจบุญของพระองค์ หัวใจของข้าพเจ้าหลอมละลายภายในตัวของข้าพเจ้า และเลือดของข้าพเจ้าเดือดอยู่ในเส้นเลือด, ข้าแต่พระผู้เป็นยอดปรารถนาของโลก! ความงามของพระองค์เป็นพยาน ข้าพเจ้าอายที่จะเงยหน้าขึ้นหาพระองค์ และมือที่ปรารถนาของข้าพเจ้าละอายที่เหยียดเข้าหานภาแห่งความอารีของพระองค์, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่า น้ำตาของข้าพเจ้าได้ขัดขวางข้าพเจ้าไม่ให้ระลึกถึงพระองค์และยกย่องคุณความดีของพระองค์อย่างไร ข้าแต่พระอง์พระผู้เป็นนายแห่งบัลลังก์เบื้องบนและพิภพเบื้องล่าง! ข้าพเจ้าขอวิงวอนต่อเครื่องหมายของราชอาณาจักรและความลึกลับของอำนาจอธิปไตยของพระองค์ ขอทรงกระทำต่อบรรดาผู้เป็นที่รักของพระองค์อย่างเหมาะสมกับความอารีและคู่ควรกับกรุณาธิคุณของพระองค์ ข้าแต่พระผู้เป็นนายแห่งสภาวะทั้งปวง ข้าแต่พระผู้เป็นกษัตริย์ของสิ่งที่มองเห็นและมองไม่เห็น!

*จากนี้ขอให้เขากล่าวพระนามอันยิ่งใหญ่ที่สุดสามครั้ง คุกเข่าเอาหน้าผากจรดพื้น และกล่าวว่า :*

ข้าแต่พระผู้เป็นเจ้าของเรา ขอความสรรเสริญจงมีแด่พระองค์ที่ทรงส่งลงมาให้เรา สิ่งที่ดึงเราเข้ามาใกล้พระองค์ และจัดหาสิ่งดีงามทุกอย่างที่ถูกส่งลงมาในคัมภีร์ทั้งหลายของพระองค์ให้แก่เรา ข้าแต่พระผู้เป็นนายของข้าพเจ้า เราขอวิงวอนพระองค์ ขอทรงคุ้มครองเราให้พ้นจากกองทัพแห่งความฟุ้งซ่านอันเหลวไหลและจินตนาการอันไร้สาระ ความจริงแล้วพระองค์คือพระผู้ทรงอำนาจ พระผู้ทรงรู้ทั้งหมด

*จากนี้ขอให้เขาเงยศีรษะขึ้นและนั่งลง แล้วกล่าวว่า :*

ข้าแต่พระผู้เป็นเจ้าของข้าพเจ้า ข้าพเจ้าให้การยืนยันสิ่งที่บรรดาผู้ที่พระองค์เลือกสรรให้การยืนยัน และยอมรับสิ่งที่บรรดาผู้อยู่ด้วยกันในสวรรค์ชั้นสูงสุดและบรรดาผู้ที่เวียนรอบบัลลังก์ที่ทรงอำนาจของพระองค์ยอมรับ ข้าแต่พระผู้เป็นนายของภพทั้งหลาย! อาณาจักรของโลกและสวรรค์เป็นของพระองค์ [[[9]](#footnote-10)]

พระบาฮาอุลลาห์

\* **\* \* \* \***

# บทสวดมนต์ทั่วไป [General Prayers]

## ขอความช่วยเหลือ [Assistance]

ข้าแต่พระผู้ซึ่งพระพักตร์ของพระองค์คือจุดหมายของการบูชาของข้าพเจ้า ความงามของพระองค์คือเขตคุ้มครองของข้าพเจ้า สันนิวาสของพระองค์คือเป้าหมายของข้าพเจ้า การสรรเสริญพระองค์คือความหวังของข้าพเจ้า การบริบาลของพระองค์คือสหายของข้าพเจ้า ความรักของพระองค์คือเหตุแห่งชีวิตของข้าพเจ้า การกล่าวถึงพระองค์คือการปลอบโยนข้าพเจ้า การอยู่ใกล้พระองค์คือความปรารถนาของข้าพเจ้า ที่สถิตของพระองค์คือความต้องการที่แรงกล้าและความใฝ่ฝันอันสูงสุดของข้าพเจ้า ข้าพเจ้าขอร้องพระองค์ ขอทรงอย่างดสิ่งที่ลิขิตไว้สำหรับผู้ที่พระองค์เลือกสรรในหมู่คนรับใช้ของพระองค์ ดังนั้นขอทรงจัดสิ่งที่ดีงามในโลกนี้และโลกหน้าให้แก่ข้าพเจ้า

แท้จริงแล้วพระองค์คือราชันของมวลมนุษย์ ไม่มีพระผู้เป็นเจ้านอกจากพระองค์ พระผู้ทรงอภัยเสมอ พระผู้ทรงเอื้อเฟื้อที่สุด [[[10]](#footnote-11)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้า พระผู้เป็นที่บูชาของข้าพเจ้า พระผู้เป็นราชันของข้าพเจ้า และพระผู้เป็นยอดปรารถนาของข้าพเจ้า! ลิ้นใดเล่าสามารถเปล่งคำขอบคุณพระองค์ได้ ข้าพเจ้าไม่เอาใจใส่ พระองค์ก็ทรงปลุกข้าพเจ้า ข้าพเจ้าหันหลังให้พระองค์ พระองค์ก็ทรงกรุณาช่วยข้าพเจ้าให้หันมาหาพระองค์ ข้าพเจ้าเป็นดังคนตาย พระองค์ก็ทรงชุบข้าพเจ้าด้วยน้ำแห่งชีวิต ข้าพเจ้าสิ้นพลังชีวิต พระองค์ก็ทรงฟื้นชีวิตให้แก่ข้าพเจ้าด้วยสายธารสวรรค์แห่งวาทะของพระองค์ที่ไหลมาจากปากกาของพระผู้ทรงปรานี

ข้าแต่พระผู้ทรงบริบาล! ทุกสิ่งที่ดำรงอยู่ก่อกำเนิดโดยความอารีของพระองค์ ขอทรงอย่าพรากธาราแห่งความเอื้อเฟื้อหรืองดมหาสมุทรแห่งความปรานีของพระองค์จากสิ่งที่ดำรงอยู่ ข้าพเจ้าขอวิงวอนพระองค์ขอทรงสนับสนุนและช่วยเหลือข้าพเจ้าทุกเวลาและทุกสภาพการณ์ และแสวงหาความโปรดปรานบรมโบราณจากนภาแห่งกรุณาธิคุณของพระองค์, ความจริงแล้วพระองค์คือพระผู้เป็นนายแห่งความอารี พระผู้เป็นประมุขของอาณาจักรแห่งนิรันดรกาล [[[11]](#footnote-12)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า! ข้าพเจ้าขอร้องต่อพระนามอันรุ่งโรจน์ที่สุดของพระองค์ ขอทรงช่วยเหลือข้าพเจ้าในสิ่งที่จะทำให้กิจการของคนรับใช้ทั้งหลายของพระองค์รุ่งเรืองและเมืองทั้งหลายของพระองค์เฟื่องฟู แท้จริงแล้วพระองค์มีอานุภาพเหนือทุกสิ่ง! [[[12]](#footnote-13)]

พระบาฮาอุลลาห์

**\* \* \* \* \***

ขอความสดุดีจงมีแด่พระนามของพระองค์ ข้าแต่พระผู้เป็นนาย พระผู้เป็นเจ้าของเรา! ความจริงแล้วพระองค์คือพระผู้ทรงรู้สิ่งทั้งหลายที่มองไม่เห็น ขอทรงลิขิตสิ่งที่ดีงามสำหรับเราดังที่ความรู้ที่ครอบคลุมทุกสิ่งของพระองค์สามารถวัดได้, พระองค์คือพระผู้เป็นนายสูงสุด พระผู้ทรงมหิทธานุภาพ พระผู้เป็นที่รักยิ่ง

ขอความสรรเสริญทั้งปวงจงมีแด่พระองค์ ข้าแต่พระผู้เป็นนาย! เราจะแสวงหากรุณาธิคุณของพระองค์ในวันที่ถูกกำหนด และจะวางใจทั้งหมดในพระองค์ผู้ทรงเป็นนายของเรา, ขอความสดุดีจงมีแด่พระองค์ ข้าแต่พระผู้เป็นเจ้า! ขอทรงประทานสิ่งที่ดีงามและเหมาะสมให้แก่เรา เพื่อว่าเราจะไม่ต้องอาศัยสิ่งใดนอกจากพระองค์ แท้จริงแล้วพระองค์คือพระผู้เป็นนายแห่งภพทั้งปวง

ข้าแต่พระผู้เป็นเจ้า! ขอทรงชดเชยให้แก่บรรดาผู้ที่ยืนหยัดอย่างอดทนในยุคของพระองค์ และทำให้พวกเขามีหัวใจที่แข็งแกร่งที่จะเดินอย่างไม่หันเหในหนทางแห่งสัจธรรม, ข้าแต่พระผู้เป็นนาย ดังนั้นขอทรงประทานพรสวรรค์ที่ดีงามที่จะทำให้พวกเขาสามารถเข้าไปในพิมานแห่งธรรมปีติของพระองค์, ความประเสริฐจงมีแด่พระองค์ ข้าแต่พระผู้เป็นนาย พระผู้เป็นเจ้า ขอให้พระพรสวรรค์ของพระองค์ลงมาสู่บ้านทั้งหลายที่ผู้อาศัยอยู่ด้วยกันในนั้นเชื่อในพระองค์, แท้จริงแล้วไม่มีใครเหนือกว่าพระองค์ในการส่งพระพรลงมา, ข้าแต่พระผู้เป็นเจ้า ขอทรงส่งกองทัพที่จะมาช่วยคนรับใช้ที่ศรัทธาทั้งหลายของพระองค์ให้มีชัย พระองค์ทรงออกแบบสิ่งทั้งหลายที่ถูกสร้างขึ้นมาโดยอานุภาพของโองการของพระองค์ตามที่พระองค์ปรารถนา, ความจริงแล้วพระองค์คือพระผู้เป็นประมุข พระผู้สร้าง พระผู้ทรงอัจฉริยภาพ

จงกล่าวว่า : พระผู้เป็นเจ้าคือผู้ทำทุกสิ่งอย่างแท้จริง พระองค์ให้การหล่อเลี้ยงอย่างเหลือล้นแก่ใครก็ตามที่พระองค์ประสงค์ พระองค์คือพระผู้สร้าง พระผู้เป็นบ่อเกิดของชีวิตทั้งปวง พระผู้ทรงออกแบบ พระผู้ทรงมหิทธานุภาพ พระผู้ทำ พระผู้ทรงอัจฉริยภาพ, พระองค์คือพระผู้แสดงอภิไธยที่เป็นเลิศที่สุดทั้งหลายทั่วทั้งสวรรค์และโลกและสิ่งใดก็ตามที่อยู่ระหว่างทั้งสอง, ทุกคนปฏิบัติตามบัญชาของพระองค์ ทุกคนที่อาศัยอยู่บนโลกและสวรรค์สรรเสริญพระองค์ และทุกคนจะกลับไปสู่พระองค์ [[[13]](#footnote-14)]

พระบ๊อบ

**\* \* \* \* \***

พระผู้เป็นนาย! เราน่าสงสาร ขอทรงให้ความโปรดปรานของพระองค์แก่เรา เรายากไร้ ขอทรงประทานส่วนแบ่งจากมหาสมุทรแห่งความมั่งคั่งของพระองค์ให้แก่เรา เราขัดสน ขอทรงจุนเจือเรา, เราตกต่ำ ขอทรงให้ความรุ่งเรืองของพระองค์แก่เรา, สัตว์ปีกในท้องฟ้าและสัตว์ป่าในทุ่งได้รับอาหารแต่ละวันจากพระองค์ และทุกชีวิตได้รับการดูแลและความเมตตารักใคร่ของพระองค์

ขอทรงอย่าพรากกรุณาธิคุณที่วิเศษของพระองค์จากผู้อ่อนแอนี้ และประทานความอารีด้วยอำนาจของพระองค์ให้แก่ผู้ที่หมดหนทางนี้

ขอทรงประทานอาหารรายวันให้แก่เรา และขอให้พระองค์เพิ่มปัจจัยการดำรงชีวิตแก่เรา เพื่อว่าเราจะไม่ต้องขึ้นกับใครนอกจากพระองค์ จะได้มีจิตสัมผัสกับพระองค์ผู้เดียว จะได้เดินในหนทางของพระองค์ และประกาศความลึกลับของพระองค์, พระองค์คือพระผู้ทรงมหิทธานุภาพ พระผู้ทรงรักใคร่ พระผู้จัดหาให้มวลมนุษยชาติ [[[14]](#footnote-15)]

พระอับดุลบาฮา

**\* \* \* \* \***

ข้าแต่พระผู้เป็นนายผู้ทรงเมตตา! เราคือคนรับใช้ ณ ธรณีประตูของพระองค์ ใช้ประตูศักดิ์สิทธิ์ของพระองค์เป็นร่มไม้ชายคา เราไม่แสวงหาที่ลี้ภัยใดนอกจากเสาที่แข็งแกร่งนี้เท่านั้น ไม่หันไปหาที่หลบภัยใดนอกจากการรักษาความปลอดภัยของพระองค์, ขอทรงคุ้มครองเรา ประทานพรให้แก่เรา สนับสนุนเรา ทำให้เราเป็นอย่างที่เราจะรักแต่ความยินดีของพระองค์ เอ่ยแต่คำสรรเสริญพระองค์ ไปตามหนทางแห่งสัจธรรมของพระองค์เท่านั้น เพื่อว่าเราจะอุดมพอที่จะไม่ต้องอาศัยผู้ใดนอกจากพระองค์ ได้รับของขวัญจากแม่น้ำแห่งการให้คุณของพระองค์ เพื่อว่าเราจะมุมานะอยู่เสมอที่จะเชิดชูศาสนาและกระจายกลิ่นหอมของพระองค์ไปกว้างไกล ไม่นึกถึงตัวเองและใส่ใจแต่พระองค์ ไม่เอาสิ่งอื่นทั้งหมด และหลงใหลในพระองค์

ข้าแต่พระผู้ทรงจัดหา ข้าแต่พระผู้ทรงอภัย! ขอทรงประทานกรุณาธิคุณและความเมตตารักใคร่ของพระองค์ ของขวัญและของที่ประทานให้ของพระองค์, ขอทรงค้ำจุนเราเพื่อว่าเราจะได้บรรลุเป้าหมายของเรา พระองค์คือพระผู้ทรงอานุภาพ พระผู้ทรงสามารถ พระผู้ทรงรู้ พระผู้ทรงเห็น และแท้จริงแล้วพระองค์คือพระผู้ทรงเอื้อเฟื้อ พระองค์คือพระผู้ทรงปรานี และแท้จริงแล้วพระองค์คือพระผู้ทรงอภัยเสมอ พระผู้ควรได้รับการสำนึกผิด พระผู้ทรงอภัยแม้แต่บาปที่ร้ายแรงที่สุด [[[15]](#footnote-16)]

พระอับดุลบาฮา

\* **\* \* \* \***

ข้าแต่พระผู้เป็นนาย ขอทรงอย่าเอาโต๊ะเลี้ยงฉลองที่ปูในนามของพระองค์ออกไป และอย่าดับเปลวไฟลุกไหม้ที่ถูกจุดโดยอัคคีที่ดับไม่ได้ของพระองค์, ขอทรงอย่ารั้งการไหลของธาราที่มีชีวิตที่ส่งเสียงฟู่ด้วยทำนองเพลงแห่งความรุ่งโรจน์และการระลึกถึงของพระองค์ และอย่าพรากคนรับใช้ทั้งหลายของพระองค์จากสุคนธรสของกลิ่นหอมของพระองค์ที่โชยมาจากน้ำหอมแห่งความรักของพระองค์

ข้าแต่พระผู้เป็นนาย! ขอทรงเปลี่ยนความพะวงที่กดดันผู้มีธรรมทั้งหลายของพระองค์เป็นความคลายกังวล เปลี่ยนความยากลำบากของพวกเขาเป็นความสบาย เปลี่ยนความตกต่ำของพวกเขาเป็นความรุ่งเรือง เปลี่ยนความทุกข์ใจของพวกเขาเป็นความเบิกบานในธรรม, ข้าแต่พระองค์ผู้ทรงถือบังเหียนของมวลมนุษยชาติไว้ในกำมือของพระองค์!

แท้จริงแล้วพระองค์คือพระผู้เป็นหนึ่ง พระผู้เป็นเดี่ยว พระผู้ทรงอำนาจ พระผู้ทรงรู้ทั้งหมด พระผู้ทรงอัจฉริยภาพ [[[16]](#footnote-17)]

พระอับดุลบาฮา

**\* \* \* \* \***

## บททดสอบและความยุ่งยาก [Tests and Difficulties]

ข้าแต่พระผู้ซึ่งการทดสอบของพระองค์คือยารักษาสำหรับผู้ที่อยู่ใกล้พระองค์ ดาบของพระองค์เป็นที่ปรารถนาอย่างแรงกล้าสำหรับทุกคนที่พระองค์รัก ลูกดอกของพระองค์เป็นที่ต้องการสุดใจสำหรับหัวใจที่โหยหาพระองค์ ประกาศิตของพระองค์คือความหวังเดียวสำหรับผู้ที่ยอมรับสัจธรรมของพระองค์! ข้าพเจ้าขอวิงวอนต่อมธุราสวรรค์และความอำไพแห่งความรุ่งโรจน์ของพระพักตร์ของพระองค์ ขอทรงส่งลงมาให้เราจากสถานที่วิเวกเบื้องบนของพระองค์ สิ่งที่จะทำให้เราสามารถเข้าไปใกล้พระองค์, ข้าแต่พระผู้เป็นเจ้าของข้าพเจ้า ดังนั้นขอทรงทำให้เท้าของเรามั่นคงในศาสนาของพระองค์ หัวใจของเราสว่างด้วยความโชติช่วงแห่งความรู้ของพระองค์ และอุราของเราเรืองรองด้วยความเจิดจ้าของพระนามของพระองค์ [[[17]](#footnote-18)]

พระบาฮาอุลลาห์

**\* \* \* \* \***

ขอความรุ่งโรจน์จงมีแด่พระองค์ ข้าแต่พระผู้เป็นเจ้าของข้าพเจ้า! หากมิใช่เพราะความทุกข์ทรมานที่ประสบในหนทางของพระองค์ คนรักที่แท้จริงของพระองค์จะเป็นที่รู้ได้อย่างไร และหากมิใช่เพราะการทดสอบที่เจ็บปวดที่ทนรับเพื่อความรักของพระองค์ สถานะของผู้ที่โหยหาพระองค์จะถูกเปิดเผยออกมาได้อย่างไร? อำนาจของพระองค์เป็นพยานให้แก่ข้าพเจ้า! สหายของทุกคนที่บูชาพระองค์คือน้ำตาที่พวกเขาหลั่ง และสิ่งปลอบใจผู้ที่แสวงหาพระองค์คือเสียงโอดครวญที่พวกเขาเปล่ง และอาหารสำหรับบรรดาผู้ที่รีบไปหาพระองค์คือเศษหัวใจที่แตกสลายของพวกเขา

ความขมขื่นของความตายในหนทางของพระองค์หวานต่อการรับรสของข้าพเจ้าเพียงไร และเป็นสิ่งล้ำค่าเพียงไรในการประเมินของข้าพเจ้าเมื่อเผชิญกับหอกของศัตรูเพื่อเห็นแก่การเชิดชูวจนะของพระองค์! ข้าแต่พระผู้เป็นเจ้าของข้าพเจ้า ขอให้ข้าพเจ้าได้ดื่มสิ่งใดก็ตามที่พระองค์ปรารถนาในศาสนาของพระองค์ ขอทรงส่งทุกสิ่งที่พระองค์ลิขิตลงมาให้เราในความรักของพระองค์, ความรุ่งโรจน์ของพระองค์เป็นพยาน! ข้าพเจ้าต้องการแต่สิ่งที่พระองค์ต้องการ และรักสิ่งที่พระองค์รัก ข้าพเจ้าวางใจและมั่นใจทั้งหมดในพระองค์ทุกเวลา

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนพระองค์ ขอทรงชูบรรดาผู้ที่จะช่วยเหลือศาสนานี้ ผู้ซึ่งจะได้รับการนับว่าคู่ควรสำหรับพระนามและอธิปไตยของพระองค์ เพื่อว่าพวกเขาจะได้จดจำข้าพเจ้าในหมู่ผู้ที่พระองค์สร้าง และชักธงสัญลักษณ์แห่งชัยชนะในดินแดนของพระองค์

พระองค์ทรงฤทธานุภาพในการกระทำสิ่งที่พระองค์ยินดี ไม่มีพระผู้เป็นเจ้านอกจากพระองค์ พระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง [[[18]](#footnote-19)]

พระบาฮาอุลลาห์

\* \* \* \* \*

ขอความสดุดีจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ทุกคนที่มองทะลุยอมรับอธิปไตยของพระองค์ และทุกดวงตาที่เห็นแจ้งมองเห็นความยิ่งใหญ่ของราชศักดาและอานุภาพบีบบังคับของอำนาจของพระองค์, วายุแห่งบททดสอบไม่สามารถหน่วงเหนี่ยวผู้ที่อยู่ใกล้ทางเข้าหาพระองค์ ไม่ให้หันหน้าไปหาขอบฟ้าแห่งความรุ่งโรจน์ของพระองค์, และพายุแห่งการทดสอบที่เจ็บปวด ไม่สามารถดึงออกไปหรือขัดขวางผู้ที่อุทิศตนทั้งหมดต่อพระประสงค์ของพระองค์ ไม่ให้เข้าหาราชสำนักของพระองค์

ข้าพเจ้าคิดว่า ตะเกียงแห่งความรักของพระองค์กำลังลุกอยู่ในหัวใจของพวกเขา และแสงสว่างแห่งความห่วงใยของพระองค์ถูกจุดขึ้นในอกของพวกเขา, ความเดือดร้อนไม่สามารถทำให้พวกเขาหมางเมินศาสนาของพระองค์ และการเปลี่ยนแปลงของโชคชะตาไม่สามารถทำให้พวกเขาหลงออกไปจากความยินดีของพระองค์

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อพวกเขา และต่อเสียงถอนหายใจจากหัวใจของพวกเขาในการพรากจากพระองค์ ขอทรงรักษาความปลอดภัยให้พวกเขาพ้นจากการทำอันตรายของปรปักษ์ทั้งหลายของพระองค์ ขอทรงหล่อเลี้ยงวิญญาณของพวกเขาด้วยสิ่งที่พระองค์ลิขิตไว้สำหรับผู้เป็นที่รักของพระองค์ ผู้ซึ่งจะไม่กลัวและไม่ทุกข์ใจ [[[19]](#footnote-20)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า ขอทรงปัดเป่าความเศร้าโศกของข้าพเจ้าด้วยความอารีและความเอื้อเฟื้อของพระองค์ ขอทรงขับไล่ความเจ็บปวดรวดร้าวของข้าพเจ้าด้วยอธิปไตยและอำนาจของพระองค์, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่า ข้าพเจ้าหันหน้ามาหาพระองค์ในยามที่เรื่องทุกข์ใจรุมล้อมข้าพเจ้าอยู่รอบด้าน ข้าแต่พระองค์ผู้เป็นนายของชีวิตทั้งปวงและทอดเงามาคลุมทุกสิ่งที่มองเห็นและมองไม่เห็น ข้าพเจ้าขอวิงวอนต่อพระนามของพระองค์ที่ทรงใช้กำราบหัวใจและวิญญาณของมนุษย์ ต่อคลื่นในมหาสมุทรแห่งความปรานีของพระองค์ และความอำไพของดวงตะวันแห่งความอารีของพระองค์ ขอทรงนับข้าพเจ้ารวมกับพวกที่ไม่มีสิ่งใดมายับยั้งจากการหันหน้ามาหาพระองค์ ข้าแต่พระผู้เป็นนายแห่งนามทั้งปวงและพระผู้สร้างสวรรค์ทั้งหลาย!

ข้าแต่พระผู้เป็นนายของข้าพเจ้า พระองค์ทรงเห็นสิ่งที่บังเกิดกับข้าพเจ้าในสมัยของพระองค์ ข้าพเจ้าขอวิงวอนต่อพระองค์ผู้เป็นอรุโณทัยแห่งพระนามและอุทัยสถานแห่งคุณลักษณะของพระองค์ ขอทรงลิขิตสิ่งที่จะทำให้ข้าพเจ้าสามรถลุกขึ้นรับใช้พระองค์และยกย่องคุณความดีของพระองค์ แท้จริงแล้วพระองค์คือพระผู้ทรงมหิทธานุภาพ พระผู้ทรงอานุภาพสูงสุด พระผู้ตอบคำอธิษฐานของมนุษย์ทุกคนเป็นนิตย์!

และสุดท้ายนี้ข้าพเจ้าขอร้องพระองค์ต่อแสงของพระพักตร์ของพระองค์ ขอทรงให้พรกิจการของข้าพเจ้า ไถ่หนี้สินและสนองความต้องการของข้าพเจ้า, พระองค์คือผู้ที่ทุกลิ้นให้การยืนยันอานุภาพและอาณาจักรของพระองค์ และหัวใจที่รู้สว่างทุกดวงยอมรับราชศักดาและอธิปไตยของพระองค์ ไม่มีพระผู้เป็นเจ้านอกจากพระองค์ พระผู้ทรงได้ยินและพร้อมที่จะตอบ [[[20]](#footnote-21)]

พระบาฮาอุลลาห์

**\* \* \* \* \***

ขอความสดุดีและสรรเสริญจงมีแด่พระองค์ ข้าแต่พระผู้เป็นเจ้าของข้าพเจ้า!

ข้าพเจ้าขอวิงวอนพระองค์ต่อเสียงถอนหายใจของคนรักทั้งหลายของพระองค์ และต่อน้ำตาของบรรดาผู้ที่ปรารถนาที่จะได้เห็นพระองค์ ขอทรงอย่างดความเมตตารักใคร่ในยุคของพระองค์สำหรับข้าพเจ้า หรือพรากข้าพเจ้าจากทำนองเพลงของ**นกพิราบ**ที่ยกย่องความเป็นหนึ่งของพระองค์ต่อแสงที่ส่องมาจากพระพักตร์ของพระองค์, ข้าแต่พระผู้เป็นเจ้า! ข้าพเจ้าคือผู้ที่อยู่ในทุกขเวทนา ขอทรงมองดูข้าพเจ้ายึดมั่นในพระนามของพระองค์ พระผู้ทรงครอบครองทุกสิ่ง, ข้าพเจ้าคือผู้ที่จะต้องเสื่อมสูญอย่างแน่นอน ขอทรงมองดูข้าพเจ้ายึดถือพระนามของพระองค์ พระผู้ไม่มีเสื่อมสูญ, ดังนั้นข้าพเจ้าขอวิงวอนต่อตัวพระองค์ พระผู้ทรงความประเสริฐ พระผู้ทรงความสูงส่งที่สุด ขอทรงอย่าละทิ้งข้าพเจ้าไว้กับอัตตาของตนเองและกิเลสของความโน้มเอียงที่วิปริต ขอทรงจับมือของข้าพเจ้าด้วยมือแห่งอานุภาพของพระองค์ และปลดปล่อยข้าพเจ้าจากก้นบึ้งแห่งความฟุ้งซ่านและจินตนาการที่เหลวไหลของข้าพเจ้า และชำระข้าพเจ้าให้ปลอดจากทุกสิ่งที่เป็นที่รังเกียจสำหรับพระองค์

ดังนั้นขอทรงดลให้ข้าพเจ้าหันมาหาพระองค์ผู้เดียว วางใจทั้งหมดในพระองค์ แสวงหาพระองค์เป็นที่ลี้ภัยของข้าพเจ้า และหนีไปหาพระพักตร์ของพระองค์, แท้จริงแล้วพระองค์คือผู้กระทำสิ่งใดก็ตามที่พระองค์ปรารถนาโดยอานุภาพและอำนาจของพระองค์ และบัญชาตามที่พระองค์ต้องการโดยอานุภาพแห่งอำนาจของพระองค์ และบัญชาสิ่งใดก็ตามที่พระองค์เลือกโดยอิทธิฤทธิ์ของพระประสงค์ของพระองค์, ไม่มีใครสามารถต้านทานปฏิบัติการของประกาศิตของพระองค์ ไม่มีใครสามารถเบี่ยงเบนวิถีที่พระองค์กำหนด, ความจริงแล้วพระองค์คือพระผู้ทรงมหิทธานุภาพ พระผู้ทรงความรุ่งโรจน์ พระผู้ทรงอารีที่สุด [[[21]](#footnote-22)]

พระบาฮาอุลลาห์

**\* \* \* \* \***

มีผู้ขจัดความยุ่งยากอื่นใดอีกหรือนอกจากพระผู้เป็นเจ้า ความสรรเสริญจงมีแด่พระผู้เป็นเจ้า พระองค์คือพระผู้เป็นเจ้า ทุกคนเป็นคนรับใช้ของพระองค์ และทุกคนยอมปฏิบัติตามบัญชาของพระองค์ [[[22]](#footnote-23)]

พระบ๊อบ

**\* \* \* \* \***

ข้าแต่พระผู้เป็นเจ้าของข้าพเจ้า พระองค์รู้ดีว่าความทุกข์ทรมานพลั่งลงมายังข้าพเจ้าจากทุกทิศทาง และไม่มีใครปัดเป่าหรือเปลี่ยนสภาพเหล่านี้ได้เว้นแต่พระองค์, ข้าพเจ้ารู้อย่างแน่ใจเพราะความรักของข้าพเจ้าที่มีต่อพระองค์ว่า พระองค์จะไม่มีวันทำให้ความทุกข์ทรมานบังเกิดกับผู้ใดนอกจากว่า พระองค์ปรารถนาจะเชิดชูสถานะของเขาในสวรรค์บนนภาของพระองค์ ค้ำยันหัวใจของเขาในชีวิตนี้ด้วยกำแพงป้องกันแห่งอานุภาพบีบบังคับของพระองค์ เพื่อว่าหัวใจนั้นจะไม่โน้มเอียงเข้าหาสิ่งไร้แก่นสารในโลกนี้, แท้จริงแล้วพระองค์ตระหนักดีว่า ในทุกสภาพการณ์ข้าพเจ้าถนอมการระลึกถึงพระองค์ยิ่งกว่าการเป็นเจ้าของทุกสิ่งที่อยู่ในสวรรค์และบนโลก

ข้าแต่พระผู้เป็นเจ้าของข้าพเจ้า ขอทรงทำให้หัวใจของข้าพเจ้าเข้มแข็งในการเชื่อฟังพระองค์และในความรักของพระองค์ ขอทรงให้ข้าพเจ้าปลอดจากปรปักษ์ทั้งคณะของพระองค์, แท้จริงแล้วข้าพเจ้าสาบานต่อความรุ่งโรจน์ของพระองค์ว่า ข้าพเจ้าไม่โหยหาสิ่งใดนอกจากพระองค์ ไม่ปรารถนาสิ่งใดเว้นแต่ความปรานีของพระองค์ ไม่หวั่นวิตกสิ่งใดนอกจากความยุติธรรมของพระองค์, ข้าพเจ้าขอพระองค์ทรงอภัยข้าพเจ้าและบรรดาผู้ที่พระองค์รักตามแต่พระองค์ปรารถนา, แท้จริงแล้วพระองค์คือพระผู้ทรงมหิทธานุภาพ พระผู้ทรงอารี

ข้าแต่พระผู้เป็นนายแห่งสวรรค์และโลก พระองค์ทรงความประเสริฐยิ่งเหนือการสรรเสริญของมวลมนุษย์ ขอสันติสุขสถิตอยู่กับคนรับใช้ที่ศรัทธาทั้งหลายของพระองค์ ขอความรุ่งโรจน์จงมีแด่พระผู้เป็นเจ้า พระผู้เป็นนายแห่งภพทั้งปวง [[[23]](#footnote-24)]

พระบ๊อบ

**\* \* \* \* \***

ข้าแต่พระผู้เป็นเจ้า! ข้าพเจ้าขอร้องต่ออำนาจของพระองค์!

ขออย่าให้มีภัยมากลุ้มรุมข้าพเจ้าในยามที่มีบททดสอบ และในช่วงเวลาแห่งความไม่เอาใจใส่ ขอทรงนำทางการก้าวเท้าของข้าพเจ้าให้ถูกต้องโดยแรงดลใจของพระองค์ พระองค์คือพระผู้เป็นเจ้า พระองค์ทรงฤทธานุภาพในการทำสิ่งที่พระองค์ปรารถนา ไม่มีใครสามารถต้านพระประสงค์หรือขัดขวางจุดประสงค์ของพระองค์ [[[24]](#footnote-25)]

พระบ๊อบ

**\* \* \* \* \***

ข้าแต่พระผู้เป็นนาย! พระองค์คือผู้ขจัดความเจ็บปวดรวดร้าวทุกอย่าง และคือผู้ปัดเป่าความเดือดร้อนทุกอย่าง พระองค์คือพระผู้ทรงขับไล่ความทุกข์ใจทุกอย่างและปล่อยทาสทุกคนเป็นอิสระ คือพระผู้ไถ่ของทุกดวงวิญญาณ ข้าแต่พระผู้เป็นนาย! ขอทรงให้การปลดปล่อยโดยความปรานีของพระองค์ และนับข้าพเจ้าในหมู่คนรับใช้ของพระองค์ที่มาถึงความรอดพ้น [[[25]](#footnote-26)]

พระบ๊อบ

**\* \* \* \* \***

ข้าแต่พระผู้เป็นนาย พระผู้เป็นเจ้าของข้าพเจ้า พระผู้เป็นร่มไม้ชายคาของข้าพเจ้าในยามทุกข์ร้อน! พระผู้เป็นโล่และที่กำบังของข้าพเจ้าในยามเคราะห์ร้าย! พระผู้เป็นที่ลี้ภัยและที่คุ้มครองของข้าพเจ้าในยามจำเป็น และพระผู้เป็นสหายที่รักใคร่ของข้าพเจ้าในความเดียวดาย! พระผู้ปลอบโยนของข้าพเจ้าในความเจ็บปวดรวดร้าว และพระผู้เป็นเพื่อนที่รักใคร่ในความลำพังของข้าพเจ้า! พระผู้ขจัดความทุกข์ใจของข้าพเจ้า และพระผู้ทรงยกโทษให้แก่บาปของข้าพเจ้า!

ข้าพเจ้าหันมาหาพระองค์ผู้เดียว วิงวอนพระองค์อย่างศรัทธาแรงด้วยหัวใจ จิตใจและลิ้นทั้งหมดของข้าพเจ้า ขอทรงปกป้องข้าพเจ้าจากทุกสิ่งที่สวนทางกับพระประสงค์ของพระองค์ ในวัฏจักรแห่งเอกภาพสวรรค์ของพระองค์นี้ และชำระข้าพเจ้าให้ปลอดจากสิ่งเปรอะเปื้อนทั้งหมดที่จะขัดขวางข้าพเจ้าจากการแสวงหาร่มเงาของพฤกษาแห่งกรุณาธิคุณของพระองค์

ข้าแต่พระผู้เป็นนาย ขอทรงปรานีผู้อ่อนแอ ทำให้ผู้ป่วยมีสุขภาพสมบูรณ์ และดับกระหายที่ร้อนคอ ขอทรงทำให้อกที่ไฟแห่งความรักของพระองค์คุกรุ่นอยู่ข้างในมีความสุขใจ และจุดอกนั้นให้สว่างด้วยเปลวไฟแห่งความรักและวิญญาณสวรรค์ของพระองค์

ขอทรงสวมธรรมวิหารแห่งเอกภาพสวรรค์ด้วยเสื้อคลุมแห่งความวิสุทธิ์ และสวมมงกุฎแห่งความโปรดปรานของพระองค์บนศีรษะของข้าพเจ้า

ขอทรงส่องสว่างใบหน้าของข้าพเจ้าด้วยรัศมีของดาราแห่งความอารีของพระองค์ และกรุณาช่วยเหลือข้าพเจ้าในการรับใช้ ณ ธรณีประตูศักดิ์สิทธิ์ของพระองค์

ขอทรงทำให้หัวใจของข้าพเจ้าเปี่ยมล้นด้วยความรัก สำหรับบรรดาผู้ที่พระองค์สร้าง และให้ข้าพเจ้ากลายเป็นเครื่องหมายแห่งความปรานีและสัญลักษณ์แห่งกรุณาธิคุณของพระองค์ เป็นผู้ส่งเสริมความกลมเกลียวในหมู่ผู้เป็นที่รักของพระองค์ซึ่งอุทิศตนต่อพระองค์ เอ่ยคำระลึกถึงพระองค์ ไม่คำนึงถึงตนเอง และใส่ใจสิ่งที่เป็นของพระองค์เสมอ

ข้าแต่พระผู้เป็นเจ้า พระผู้เป็นเจ้าของข้าพเจ้า! ขอทรงอย่าหยุดพายุอ่อนแห่งการยกโทษและกรุณาธิคุณของพระองค์ และอย่าพรากข้าพเจ้าจากต้นธารแห่งความช่วยเหลือและความโปรดปรานของพระองค์

ขอให้ข้าพเจ้าอิงแอบภายใต้ร่มเงาของปีกแห่งความคุ้มครองของพระองค์ และขอทรงทอดสายตาแห่งความคุ้มครองของพระองค์มายังข้าพเจ้า

ขอทรงปล่อยลิ้นของข้าพเจ้าให้สดุดีพระนามของพระองค์ท่ามกลางประชาชนของพระองค์ เพื่อว่าเสียงของข้าพเจ้าจะถูกเปล่งออกมาในที่ชุมนุมที่ยิ่งใหญ่ และคำสรรเสริญพระองค์จะหลั่งอย่างท่วมท้นมาจากริมฝีปากของข้าพเจ้า

ในความจริงทั้งหมดพระองค์คือพระผู้ทรงกรุณา พระผู้เป็นที่สดุดี พระผู้ทรงอำนาจ พระผู้ทรงฤทธานุภาพไร้ขีดจำกัด [[[26]](#footnote-27)]

พระอับดุลบาฮา

**\* \* \* \* \***

พระองค์คือพระผู้ทรงเห็นใจ พระผู้ทรงโอบอ้อมอารี! ข้าแต่พระผู้เป็นเจ้า พระผู้เป็นเจ้าของข้าพเจ้า! พระองค์ทรงเห็นข้าพเจ้า พระองค์ทรงรู้จักข้าพเจ้า พระองค์คือร่มไม้ชายคาและที่ลี้ภัยของข้าพเจ้า ข้าพเจ้าไม่เคยและจะไม่แสวงหาผู้ใดนอกจากพระองค์ ข้าพเจ้าไม่เคยและจะไม่ย่างเท้าบนหนทางใดนอกจากหนทางแห่งความรักของพระองค์, ในกลางคืนที่มืดมนและสิ้นหวัง ดวงตาของข้าพเจ้าเฝ้าคอยรุ่งเช้าแห่งความโปรดปรานอันไม่รู้สิ้นของพระองค์อย่างเต็มไปด้วยความหวัง และยามรุ่งอรุณ วิญญาณที่อิดโรยของข้าพเจ้าสดชื่นและแข็งแกร่งขึ้นด้วยการระลึกถึงความงามและความสมบูรณ์ของพระองค์, ผู้ที่กรุณาธิคุณและความปรานีของพระองค์ช่วยเหลือ แม้ว่าเขาเป็นเพียงหยดน้ำก็จะกลายเป็นมหาสมุทรที่ไร้ขอบเขต และเพียงแค่อะตอมที่ความเมตตารักใคร่ของพระองค์หลั่งมาช่วยเหลือ ก็จะส่องแสงดังเช่นดวงดาวที่สว่างไสว

ข้าแต่พระองค์ผู้เป็นพระวิญญาณแห่งความบริสุทธิ์ พระองค์ผู้เป็นพระผู้ทรงจัดหาที่โอบอ้อมอารี ขอทรงให้ที่กำบังแก่คนรับใช้ที่ไฟแรงและหลงใหลในพระองค์นี้ภายใต้ความคุ้มครองของพระองค์, ขอทรงช่วยเหลือเขาในโลกที่ดำรงอยู่นี้ให้คงความแน่วแน่และมั่นคงในความรักของพระองค์ และให้วิหคที่ปีกหักนี้ไปถึงที่ลี้ภัยและที่กำบังในรังสวรรค์ของพระองค์ที่อยู่บนพฤกษาสวรรค์ [[[27]](#footnote-28)]

พระอับดุลบาฮา

**\* \* \* \* \***

## ขอความคุ้มครอง [Protection]

### ความคุ้มครองทั่วไป [Protection General]

ขอความสรรเริญจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! พระองค์ทรงเห็นและรู้ว่า ข้าพเจ้าร้องเรียกคนรับใช้ทั้งหลายของพระองค์ไม่ให้หันไปทางไหนเว้นแต่ไปทางที่พระองค์ทรงประทาน, ข้าพเจ้าบอกพวกเขาไม่ให้ถือปฏิบัติสิ่งใดเว้นแต่สิ่งที่พระองค์บัญญัติไว้ในคัมภีร์ที่แจ่มแจ้ง ซึ่งถูกส่งลงมาตามโองการที่ไม่อาจหยั่งรู้และจุดประสงค์ที่เปลี่ยนแปลงไม่ได้ของพระองค์

ข้าแต่พระผู้เป็นเจ้า ข้าพเจ้าไม่สามารถเอ่ยถ้อยคำใด นอกจากจะได้รับอนุญาตจากพระองค์ และไม่สามารถเคลื่อนไหวไปทางไหนจนกว่าจะได้รับการอนุมัติจากพระองค์, ข้าแต่พระผู้เป็นเจ้าของข้าพเจ้า พระองค์นี่เองคือผู้ที่สร้างข้าพเจ้าขึ้นมาโดยอานุภาพแห่งอำนาจของพระองค์ และประสาทข้าพเจ้าด้วยกรุณาธิคุณของพระองค์ให้สำแดงศาสนาของพระองค์, ดั้งนั้นข้าพเจ้าจึงประสบกับเคราะห์ร้ายถึงขนาดว่า ลิ้นของข้าพเจ้าถูกยังยั้งจากการยกย่องพระองค์และสรรเสริญความรุ่งโรจน์ของพระองค์

ข้าแต่พระผู้เป็นเจ้าของข้าพเจ้า ขอความสรรเสริญทั้งปวงจงมีแด่พระองค์สำหรับสิ่งทั้งหลายที่ทรงลิขิตให้แก่ข้าพเจ้า โดยโองการและอานุภาพของอธิปไตยของพระองค์, ข้าพเจ้าขอวิงวอนพระองค์ ขอทรงทำให้ข้าพเจ้าและบรรดาผู้ที่รักข้าพเจ้าเข้มแข็งในความรักที่มีต่อพระองค์ ขอทรงทำให้ข้าพเจ้ามั่นคงในศาสนาของพระองค์, ข้าแต่พระผู้เป็นเจ้าของข้าพเจ้า! ข้าพเจ้าสาบานต่ออำนาจของพระองค์! ความละอายของคนรับใช้ของพระองค์คือการถูกม่านปิดกั้นจากพระองค์ และความรุ่งโรจน์ของเขาคือการได้รู้จักพระองค์, เมื่อติดอานุภาพแห่งพระนามของพระองค์ ไม่มีสิ่งใดสามารถทำให้ข้าพเจ้าเจ็บปวด และด้วยความรักของพระองค์ในหัวใจของข้าพเจ้า ความทรมานทั้งหมดในโลกไม่สามารถทำให้ข้าพเจ้าตระหนก

ข้าแต่พระผู้เป็นนายของข้าพเจ้า ขอทรงส่งสิ่งที่จะคุ้มครองข้าพเจ้าและบรรดาผู้เป็นที่รักของข้าพเจ้า ให้เราพ้นจากการทำอันตรายของพวกที่ปฏิเสธสัจธรรมของพระองค์ และไม่เชื่อในเครื่องหมายของพระองค์

แท้จริงแล้วพระองค์คือพระผู้ทรงความรุ่งโรจน์ พระผู้ทรงอารีที่สุด [[[28]](#footnote-29)]

พระบาฮาอุลลาห์

**\* \* \* \* \***

ขอความสรรเสริญจงมีแด่พระองค์ ข้าแต่พระผู้เป็นนายพระผู้เป็นเจ้าของข้าพเจ้า! นี้คือคนรับใช้ของพระองค์ผู้ซึ่งดื่มอมฤตแห่งความปรานีที่ห่วงใยจากมือแห่งกรุณาธิคุณของพระองค์ และลิ้มมธุราแห่งความรักของพระองค์ในสมัยของพระองค์, ข้าพเจ้าขอวิงวอนพระองค์ต่อสรีระทั้งหลายแห่งนามของพระองค์ ผู้ซึ่งไม่มีความทุกข์ใจใดสามารถขวางกั้นจากการปีติยินดีในความรักของพระองค์ หรือจากการจ้องมองพระพักตร์ของพระองค์ และกองทัพทั้งหมดแห่งความไม่เอาใจใส่ไม่สามารถทำให้หันไปจากหนทางแห่งความยินดีของพระองค์ ขอทรงจัดหาสิ่งที่ดีทั้งหลายที่พระองค์ครอบครองให้แก่เขา และยกเขาขึ้นมาสู่ยอดที่เขาจะถือว่าโลกเป็นดังเช่นเงาที่อันตรธานอย่างฉับไวกว่าการกะพริบตา

ข้าแต่พระผู้เป็นเจ้าของข้าพเจ้า ขอทรงรักษาเขาให้อยู่ในความปลอดภัยจากทั้งหมดที่พระองค์รังเกียจ โดยอานุภาพแห่งราชศักดาที่วัดไม่ได้ของพระองค์, แท้จริงแล้วพระองค์คือพระผู้เป็นนายของเขาและพระผู้เป็นนายแห่งภพทั้งปวง [[[29]](#footnote-30)]

พระบาฮาอุลลาห์

**\* \* \* \* \***

ข้าแต่พระผู้เป็นนายพระผู้เป็นเจ้าของข้าพเจ้า! ขอความสดุดีจงมีแด่นามของพระองค์ ข้าพเจ้าขอร้องต่อพระนามของพระองค์ ซึ่งโดยพระนามนี้เสียงบอกชั่วโมงดังขึ้น การฟื้นคืนชีพบังเกิดขึ้น ความกลัวและสั่นครอบงำทุกคนที่อยู่ในสวรรค์และทุกคนที่อยู่บนโลก ขอทรงหลั่งจากนภาแห่งความปรานีและก้อนเมฆแห่งความเห็นใจที่รักใคร่ของพระองค์ สิ่งที่จะยังความเบิกบานให้แก่หัวใจของคนรับใช้ทั้งหลายของพระองค์ ผู้ซึ่งหันมาหาพระองค์และช่วยเหลือศาสนาของพระองค์

ข้าแต่พระผู้เป็นนายของเรา ขอทรงรักษาคนรับใช้และหญิงรับใช้ทั้งหลายของพระองค์ให้อยู่ในความปลอดภัยจากลูกดอกแห่งความฟุ้งซ่านที่เหลวไหลและจินตนาการที่ไร้สาระ และให้เขาดื่มอึกหนึ่งของธาราไหลรินแห่งความรู้ของพระองค์ จากมือแห่งกรุณาธิคุณของพระองค์

ความจริงแล้วพระองค์คือพระผู้ทรงมหิทธานุภาพ พระผู้ทรงประเสริฐสุด พระผู้ทรงอภัยเสมอ พระผู้ทรงเอื้อเฟื้อที่สุด [[[30]](#footnote-31)]

พระบาฮาอุลลาห์

**\* \* \* \* \***

### ออกเดินทาง [Travelling]

ข้าแต่พระผู้เป็นเจ้า พระผู้เป็นเจ้าของข้าพเจ้า! ข้าพเจ้าได้ออกเดินทางจากบ้านโดยจับเชือกแห่งความรักของพระองค์ๆ ไว้แน่น และมอบตนเองไว้ในการดูแลและความคุ้มครองของพระองค์, ข้าพเจ้าขอร้องต่ออานุภาพของพระองค์ ที่ทรงใช้คุ้มครองบรรดาผู้เป็นที่รักของพระองค์ให้พ้นจากผู้ที่ดื้อดันและวิปริต ผู้กดขี่ที่หัวรั้นทุกคน และผู้กระทำความชั่วร้ายทุกคนที่หลงไกลออกไปจากพระองค์ ขอทรงรักษาข้าพเจ้าให้อยู่ในความปลอดภัยโดยความอารีและความกรุณาของพระองค์, ขอทรงทำให้ข้าพเจ้าสามารถกลับบ้านโดยอานุภาพและอำนาจของพระองค์, แท้จริงแล้วพระองค์คือพระผู้ทรงมหิทธานุภาพ พระผู้ทรงช่วยเหลือในภยันตราย พระผู้ดำรงอยู่ด้วยตนเอง [[[31]](#footnote-32)]

พระบาฮาอุลลาห์

**\* \* \* \* \***

ข้าแต่พระผู้เป็นนายของข้าพเจ้า ขอทรงลิขิตสำหรับข้าพเจ้าและพวกที่เชื่อในพระองค์ ด้วยสิ่งที่ถือว่าดีที่สุดสำหรับเราในการประเมินของพระองค์ ดังที่อธิบายไว้ในคัมภีร์แม่บท เพราะพระองค์กำปริมาณที่กำหนดไว้ให้ทุกสิ่งในมือของพระองค์

ของขวัญมากมายของพระองค์เทลงมาอย่างไม่ขาดสายบนผู้ที่ถนอมความรักของพระองค์, และสัญลักษณ์ที่น่าพิศวงของพระพรสวรรค์ของพระองค์ ประทานมาอย่างเกินพอให้แก่ผู้ที่ยอมรับเอกภาพสวรรค์ของพระองค์, เรามอบสิ่งใดก็ตามที่พระองค์ลิขิตสำหรับเราไว้ในการดูแลของพระองค์ และวิงวอนพระองค์ขอทรงประทานสิ่งที่ดีงามทั้งปวงในความรู้ของพระองค์ให้แก่เรา

ข้าแต่พระผู้เป็นนายของข้าพเจ้า ขอทรงคุ้มครองข้าพเจ้าให้พ้นจากความชั่วร้ายทุกอย่างที่ความรอบรู้ของพระองค์รู้ เนื่องด้วยไม่มีอานุภาพหรือความแข็งแกร่งใดนอกจากในพระองค์ ไม่มีชัยชนะใดมาถึงเว้นแต่มาจากที่สถิตของพระองค์ และพระองค์เท่านั้นที่บัญชา, อะไรก็ตามที่พระผู้เป็นเจ้าประสงค์จะเป็นเช่นนั้น อะไรก็ตามที่พระองค์ไม่ประสงค์จะไม่เป็นอย่างนั้น

ไม่มีอานุภาพหรือความแข็งแกร่งเว้นแต่ในพระผู้เป็นเจ้า พระผู้ทรงประเสริฐสุด พระผู้ทรงอำนาจสูงสุด [[[32]](#footnote-33)]

พระบ๊อบ

**\* \* \* \* \***

ขอความรุ่งโรจน์จงมีแด่พระองค์ ข้าแต่พระผู้เป็นเจ้า! พระองค์คือพระผู้เป็นเจ้าผู้ทรงดำรงอยู่ก่อนทุกสิ่ง และจะดำรงอยู่หลังทุกสิ่ง และจะยืนนานกว่าทุกสิ่ง, พระองค์คือพระผู้เป็นเจ้าผู้ทรงรู้ทุกสิ่ง และยิ่งใหญ่เหนือทุกสิ่ง, พระองค์คือพระผู้เป็นเจ้าผู้ทรงปฏิบัติอย่างปรานีต่อทุกสิ่ง ผู้ทรงวินิจฉัยระหว่างทุกสิ่ง และการมองเห็นของพระองค์ครอบคลุมทุกสิ่ง, พระองค์คือพระผู้เป็นเจ้าพระผู้เป็นนายของข้าพเจ้า พระองค์ทราบฐานะของข้าพเจ้า พระองค์รู้เห็นชีวิตภายในและภายนอกของข้าพเจ้า

ขอทรงให้อภัยข้าพเจ้าและศาสนิกชนที่ตอบสนองเสียงเรียกร้องของพระองค์ ขอทรงเป็นผู้ช่วยเหลือที่เพียงพอสำหรับข้าพเจ้าให้พ้นจากการทำอันตรายของใครก็ตามที่ปรารถนาทำให้ข้าพเจ้าทุกข์ใจ หรือไม่ปรารถนาดีต่อข้าพเจ้า, แท้จริงแล้วพระองค์คือพระผู้เป็นนายของสรรพสิ่ง พระองค์เพียงพอสำหรับทุกคน แต่ไม่มีใครเพียงพอสำหรับตนเองเมื่อปราศจากพระองค์ [[[33]](#footnote-34)]

พระบ๊อบ

**\* \* \* \* \***

ในนามของพระผู้เป็นเจ้า พระผู้เป็นนายแห่งราชศักดาที่ต้านไม่อยู่ พระผู้ทรงบีบบังคับทุกสิ่ง

ขอความวิสุทธิ์จงมีแด่พระผู้เป็นนายซึ่งในมือของพระองค์คือบ่อเกิดของอำนาจปกครอง, พระองค์สร้างสิ่งใดก็ตามที่พระองค์ประสงค์โดยพระวจนะแห่งบัญชาของพระองค์ “จงเป็น” และก็เป็นไปตามนั้น, อานุภาพแห่งอำนาจเป็นของพระองค์ตราบจนบัดนี้ และจะยังคงเป็นของพระองค์นับแต่นี้ไป, พระองค์ทำให้ใครก็ตามที่พระองค์ปรารถนามีชัย โดยอิทธิฤทธิ์ของบัญชาของพระองค์, ความจริงแล้วพระองค์คือพระผู้ทรงอานุภาพ พระผู้ทรงมหิทธานุภาพ, ราชศักดาและความรุ่งโรจน์ทั้งปวงในอาณาจักรแห่งการเปิดเผยธรรมและสรรพโลก และสิ่งใดก็ตามที่อยู่ระหว่างทั้งสอง ล้วนเกี่ยวโยงกับพระองค์, แท้จริงแล้วพระองค์คือพระผู้ทรงฤทธานุภาพ พระผู้ทรงความรุ่งโรจน์, ตั้งแต่นิรันดรกาลพระองค์เป็นบ่อเกิดของความเข้มแข็งที่เอาชนะไม่ได้ และจะยังเป็นต่อไปตราบจนนิรันดรกาล, พระองค์คือพระผู้เป็นนายแห่งอำนาจและอานุภาพอย่างแท้จริง อาณาจักรทั้งหมดในสวรรค์และโลกและอะไรก็ตามที่อยู่ระหว่างอาณาจักรเหล่านี้ เป็นของพระผู้เป็นเจ้า และอานุภาพของพระองค์ยิ่งใหญ่เหนือทุกสิ่ง, ทรัพย์ทั้งปวงในโลกและสวรรค์และทุกสิ่งที่อยู่ระหว่างทั้งสอง เป็นของพระองค์ และความคุ้มครองของพระองค์แผ่ไปถึงทุกสิ่ง, พระองค์คือพระผู้สร้างสวรรค์และโลกและอะไรก็ตามที่อยู่ระหว่างทั้งสอง และความจริงแล้วพระองค์เป็นพยานรู้เห็นทุกสิ่ง, พระองค์คือพระผู้เป็นนายแห่งการคิดบัญชีทุกคนที่อาศัยอยู่ในสวรรค์และบนโลก และสิ่งใดก็ตามที่อยู่ระหว่างทั้งสอง และพระผู้เป็นเจ้าฉับไวในการคิดบัญชีอย่างแท้จริง, พระองค์กำหนดปริมาณสำหรับทุกคนที่อยู่ในสวรรค์และโลก และอะไรก็ตามที่อยู่ระหว่างทั้งสอง, แท้จริงแล้วพระองค์คือพระผู้ทรงคุ้มครองสูงสุด พระองค์ถือกุญแจของสวรรค์และโลกและทุกสิ่งที่อยู่ระหว่างทั้งสองไว้ในกำมือของพระองค์, พระองค์ประทานของขวัญตามความยินดีของพระองค์เองโดยอานุภาพแห่งบัญชาของพระองค์, แท้จริงแล้วกรุณาธิคุณของพระองค์ห้อมล้อมทุกคน พระองค์คือพระผู้ทรงรู้ทั้งหมด

จงกล่าวว่า : พระผู้เป็นเจ้าเพียงพอสำหรับข้าพเจ้า พระองค์คือผู้ซึ่งถืออาณาจักรของทุกสิ่งไว้ในกำมือของพระองค์, พระองค์คุ้มครองใครก็ตามในหมู่คนรับใช้ของพระองค์ที่พระองค์ประสงค์ โดยอานุภาพของกองทัพของพระองค์ในสวรรค์และโลก และอะไรก็ตามที่อยู่ระหว่างทั้งสอง, ความจริงแล้วพระผู้เป็นเจ้าเฝ้าดูทุกสิ่ง

ข้าแต่พระผู้เป็นนาย! พระองค์ทรงความประเสริฐอย่างวัดไม่ได้ ขอทรงคุ้มครองเราให้พ้นจากสิ่งที่อยู่ข้างหน้าและข้างหลังเรา สิ่งที่อยู่เหนือศีรษะของเรา สิ่งที่อยู่ขวาและซ้าย สิ่งที่อยู่ใต้ฝ่าเท้าและทุกด้านอื่นๆ ที่เราอาจเจอ แท้จริงแล้วความคุ้มครองที่พระองค์สำหรับทุกสิ่งไม่มีสิ้นสุด [[[34]](#footnote-35)]

พระบ๊อบ

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า! ขอทรงปกป้องคนรับใช้ที่พระองค์ไว้วางใจให้พ้นจากความชั่วร้ายของอัตตาและความมัวเมา, ขอทรงคุ้มครองพวกเขาด้วยดวงตาที่ระวังระไวแห่งความเมตตารักใคร่ของพระองค์ ให้พ้นจากความเคียดแค้น เกลียดชังและอิจฉา, ขอทรงให้พวกเขาหลบภัยในที่มั่นที่ล่วงล้ำไม่ได้แห่งการดูแลของพระองค์ และปลอดภัยจากลูกดอกแห่งความสงสัย, ขอทรงทำให้พวกเขาเป็นผู้สำแดงเครื่องหมายที่รุ่งโรจน์ของพระองค์ ขอทรงให้ความสว่างแก่ใบหน้าของพวกเขาด้วยรังสีที่โชติช่วงที่สาดมาจากอรุโณทัยแห่งเอกภาพสวรรค์ของพระองค์ ขอทรงให้หัวใจของพวกเขาเบิกบานด้วยวจนะที่ถูกเปิดเผยจากอาณาจักรที่วิสุทธิ์ของพระองค์ ขอทรงทำให้พวกเขาแข็งแกร่งด้วยอานุภาพโน้มน้าวทุกสิ่งของพระองค์ พระองค์คือพระผู้ทรงโอบอ้อมอารี พระผู้ทรงคุ้มครอง พระผู้ทรงมหิทธานุภาพ พระผู้ทรงกรุณา [[[35]](#footnote-36)]

พระอับดุลบาฮา

**\* \* \* \* \***

ข้าแต่พระผู้เป็นนายของข้าพเจ้า! พระองค์ทรงรู้ว่าประชาชนถูกล้อมวงด้วยความเจ็บปวดและความหายนะ ถูกล้อมรอบด้วยความยากลำบากและความเดือดร้อน, ทุกการทดสอบโจมตีมนุษย์และเคราะห์ร้ายที่น่าหวั่นทุกอย่างทำร้ายมนุษย์เหมือนกับการทำร้ายของงูร้าย, ไม่มีที่กำบังหรือที่คุ้มภัยใดสำหรับมนุษย์เว้นแต่ภายใต้ปีกแห่งความคุ้มครอง การอภิรักษ์ การพิทักษ์และอารักขาของพระองค์

ข้าแต่พระผู้เป็นผู้ทรงปรานี! ข้าแต่พระผู้เป็นนายของข้าพเจ้า! ขอทรงทำให้ความคุ้มครองของพระองค์เป็นเกราะป้องกันข้าพเจ้า การปกปักรักษาของพระองค์เป็นโล่กำบังข้าพเจ้า ความถ่อมตัวต่อหน้าประตูแห่งความเป็นหนึ่งของพระองค์เป็นการพิทักษ์ข้าพเจ้า การอารักขาและการปกป้องของพระองค์เป็นปราการและที่พักอาศัยของข้าพเจ้า, ขอทรงปกปักรักษาข้าพเจ้าจากการชักชวนของความเห็นแก่ตัวและกิเลส และคุ้มกันข้าพเจ้าจากทุกความเจ็บป่วย การทดสอบ ความยุ่งยากและการพิสูจน์ที่ทารุณ

แท้จริงแล้วพระองค์คือพระผู้ทรงคุ้มครอง พระผู้ทรงอภิบาล พระผู้ทรงปกปักรักษา พระผู้ทรงเพียงพอ และแท้จริงแล้วพระองค์คือพระผู้ทรงปรานีของพระผู้ทรงปรานีที่สุด [[[36]](#footnote-37)]

พระอับดุลบาฮา

**\* \* \* \* \***

## ความแน่วแน่ [Steadfastness]

ขอความสดุดีจงมีแด่พระนามของพระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอวิงวอนต่ออานุภาพของพระองค์ที่ห้อมล้อมสรรพสิ่ง ต่ออธิปไตยของพระองค์ที่อยู่เหนือสรรพโลก ต่อพระวจนะที่ซ่อนเร้นอยู่ในอัจฉริยภาพของพระองค์ที่ทรงใช้สร้างสวรรค์และโลกของพระองค์ ขอทรงช่วยให้เราแน่วแน่ในความรักของเราที่มีต่อพระองค์และเชื่อฟังสิ่งที่พระองค์ยินดี จ้องมองพระพักตร์ของพระองค์และสรรเสริญความรุ่งโรจน์ของพระองค์, ข้าแต่พระผู้เป็นเจ้า ขอทรงทำให้เราสามารถกระจายเครื่องหมายของพระองค์กว้างออกไปในหมู่ผู้ที่พระองค์สร้าง และพิทักษ์ศาสนาในอาณาเขตของพระองค์, พระองค์ดำรงอยู่เสมอโดยไม่ขึ้นกับการกล่าวถึงของผู้ที่พระองค์สร้างคนใด และจะดำรงอยู่อย่างที่เป็นมาไปชั่วนิรันดร์

ข้าพเจ้ามั่นใจทั้งหมดในพระองค์ หันหน้าเข้าหาพระองค์ จับเชือกแห่งการบริบาลด้วยความรักของพระองค์ไว้แน่น และรีบเข้าหาร่มเงาแห่งความปรานีของพระองค์, ข้าแต่พระผู้เป็นเจ้าของข้าพเจ้า ขอทรงอย่าโยนข้าพเจ้าออกไปจากประตูของพระองค์อย่างคนที่ผิดหวัง ขอทรงอย่าละเว้นการให้กรุณาธิคุณของพระองค์แก่ข้าพเจ้า เพราะพระองค์เท่านั้นที่ข้าพเจ้าแสวงหา ไม่มีพระผู้เป็นเจ้านอกจากพระองค์ พระผู้ทรงอภัยเสมอ พระผู้ทรงอารีที่สุด

ขอความสรรเสริญจงมีแด่พระองค์ ข้าแต่พระผู้เป็นที่รักยิ่งของบรรดาผู้ที่รู้จักพระองค์! [[[37]](#footnote-38)]

พระบาฮาอุลลาห์

**\* \* \* \* \***

ข้าแต่พระผู้ซึ่งความใกล้ชิดของพระองค์คือความต้องการของข้าพเจ้า การเข้าเฝ้าพระองค์คือความหวังของข้าพเจ้า การระลึกถึงพระองค์คือความปรารถนาของข้าพเจ้า ราชสำนักแห่งความรุ่งโรจน์ของพระองค์คือเป้าหมายของข้าพเจ้า ที่พักอาศัยของพระองค์คือจุดหมายของข้าพเจ้า พระนามของพระองค์คือการรักษาข้าพเจ้า ความรักของพระองค์คือความเบิกบานของหัวใจของข้าพเจ้า การรับใช้พระองค์คือความใฝ่ฝันอันสูงสุดของข้าพเจ้า! ข้าพเจ้าขอวิงวอนต่อพระนามของพระองค์ ซึ่งโดยพระนามนี้พระองค์ช่วยให้บรรดาผู้ที่ยอมรับพระองค์สามารถเหินขึ้นสู่ยอดที่ประเสริฐสุดของการรู้จักพระองค์ และผู้ที่บูชาพระองค์ด้วยความเลื่อมใสสามารถขึ้นไปสู่อาณาบริเวณของราชสำนักแห่งความโปรดปรานอันวิสุทธิ์ของพระองค์ ขอทรงช่วยข้าพเจ้าให้หันหน้ามาหาพระพักตร์ของพระองค์ จ้องมองพระองค์และกล่าวถึงความรุ่งโรจน์ของพระองค์

ข้าแต่พระผู้เป็นนายของข้าพเจ้า ข้าพเจ้าคือผู้ที่ลืมสิ่งอื่นทั้งหมดนอกจากพระองค์ และหันมาหาอรุโณทัยแห่งกรุณาธิคุณของพระองค์ ละทิ้งทุกสิ่งนอกจากพระองค์ด้วยความหวังที่จะเข้ามาใกล้ราชสำนักของพระองค์, ดังนั้นขอทรงดูดวงตาของข้าพเจ้าเหลือบขึ้นมองที่ประทับที่เปล่งประกายความอำไพจากพระพักตร์ของพระองค์, ข้าแต่พระผู้เป็นที่รักยิ่งของข้าพเจ้า ขอทรงส่งลงมาให้ข้าพเจ้า สิ่งที่จะทำให้ข้าพเจ้าแน่วแน่ในศาสนาของพระองค์ เพื่อว่าความสงสัยของพวกไม่เชื่อศาสนาจะไม่ขัดขวางข้าพเจ้าจากการหันมาหาพระองค์

แท้จริงแล้วพระองค์คือพระผู้เป็นเจ้าแห่งอานุภาพ พระผู้ทรงช่วยเหลือในภยันตราย พระผู้ทรงความรุ่งโรจน์ พระผู้ทรงมหิทธานุภาพ [[[38]](#footnote-39)]

พระบาฮาอุลลาห์

**\* \* \* \* \***

ขอความสดุดีจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอวิงวอนพระองค์ต่อพระผู้ทรงเป็นพระนามอันยิ่งใหญ่ที่สุดของพระองค์ ผู้ทรงถูกทรมานอย่างเจ็บปวดโดยพวกที่ปฏิเสธสัจธรรมของพระองค์ และถูกล้อมด้วยเรื่องทุกข์ใจจนไม่มีลิ้นใดพรรณนาได้ ขอทรงให้ข้าพเจ้าได้ระลึกถึงและสรรเสริญพระองค์ในวันเหล่านี้ วันที่ทุกคนได้หันหนีไปจากความงามของพระองค์ โต้แย้งพระองค์ หันหนีอย่างดูถูกไปจากพระผู้ทรงเป็นผู้เปิดเผยศาสนาของพระองค์, ข้าแต่พระผู้เป็นนายของข้าพเจ้า ไม่มีใครที่จะช่วยพระองค์เว้นแต่ตัวพระองค์เอง ไม่มีอานุภาพใดที่จะช่วยพระองค์นอกจากอานุภาพของพระองค์เอง

ข้าพเจ้าขอวิงวอนพระองค์ ขอทรงช่วยให้ข้าพเจ้ายึดมั่นในความรักและการระลึกถึงพระองค์ แท้จริงแล้วสิ่งนี้อยู่ในวิสัยที่ข้าพเจ้าทำได้ และพระองค์คือพระผู้ทรงรู้ทุกอย่างในตัวข้าพเจ้า ความจริงแล้วพระองค์คือผู้ที่รู้และทราบทุกสิ่ง, ข้าแต่พระผู้เป็นนายของข้าพเจ้า ขอทรงอย่าพรากข้าพเจ้าจากความอำไพของแสงสว่างของพระพักตร์ของพระองค์ ซึ่งความเจิดจ้าของแสงนั้นส่องสว่างทั้งพิภพ, ไม่มีพระผู้เป็นเจ้านอกจากพระองค์ พระผู้ทรงอานุภาพสูงสุด พระผู้ทรงความรุ่งโรจน์ พระผู้ทรงอภัยเสมอ [[[39]](#footnote-40)]

พระบาฮาอุลลาห์

**\* \* \* \* \***

ขอความสรรเสริญจงมีแด่พระองค์ ข้าแต่พระผู้เป็นนาย พระผู้เป็นที่รักยิ่งของข้าพเจ้า! ขอทรงทำให้ข้าพเจ้าแน่วแน่ในศาสนาของพระองค์ และให้ข้าพเจ้าได้รับการนับในหมู่ผู้ที่ไม่ละเมิดพระปฏิญญาของพระองค์ หรือไปตามเทพเจ้าแห่งความฟุ้งซ่านที่เหลวไหลของตนเอง, ดังนั้นขอทรงช่วยให้ข้าพเจ้าได้ที่นั่งแห่งสัจธรรมต่อหน้าพระองค์ ประทานสัญลักษณ์แห่งความปรานีของพระองค์ให้แก่ข้าพเจ้า และให้ข้าพเจ้าร่วมวงกับคนรับใช้ทั้งหลายของพระองค์ที่จะไม่มีกลัวหรือทุกข์ใจ, ข้าแต่พระผู้เป็นนายของข้าพเจ้า ขอทรงอย่าละทิ้งข้าพเจ้าไว้กับตนเอง หรือพรากข้าพเจ้าจากการยอมรับพระผู้ทรงเป็นการสำแดงอัตภาพของพระองค์เอง หรือนับข้าพเจ้ารวมกับพวกที่หันหนีจากที่สถิตอันศักดิ์สิทธิ์ของพระองค์, ข้าแต่พระผู้เป็นเจ้าของข้าพเจ้า ขอทรงนับข้าพเจ้ารวมกับพวกที่ได้เอกสิทธิ์ในการจ้องมองความงามของพระองค์ และปีติยินดีในการจ้องมองนั้นถึงขนาดว่าพวกเขาจะไม่แลกชั่วขณะเดียวของการจ้องมองดังกล่าวกับอธิปไตยของอาณาจักรสวรรค์และโลก หรืออาณาจักรทั้งหมดของสรรพโลก, ข้าแต่พระผู้เป็นนาย ขอทรงปรานีต่อข้าพเจ้าในวันเหล่านี้ วันที่ชนชาติทั้งหลายของโลกของพระองค์หลงผิดอย่างสาหัส, ข้าแต่พระผู้เป็นเจ้าของข้าพเจ้า ดังนั้นขอทรงจัดหาสิ่งที่ดีงามและเหมาะสมในการประเมินของพระองค์ให้แก่ข้าพเจ้า, แท้จริงแล้วพระองค์คือพระผู้ทรงอานุภาพสูงสุด พระผู้ทรงกรุณา พระผู้ทรงอารี พระผู้ทรงอภัยเสมอ

ข้าแต่พระผู้เป็นเจ้าของข้าพเจ้า ขอทรงให้ข้าพเจ้าไม่ถูกนับในหมู่ผู้ซึ่งหูของตนหนวก ดวงตาของตนบอด ลิ้นของตนพูดไม่ออก และหัวใจของตนหาได้เข้าใจ, ข้าแต่พระผู้เป็นนาย ขอทรงปลดปล่อยข้าพเจ้าจากไฟแห่งความเขลาและกิเลสที่เห็นแก่ตัว ให้ข้าพเจ้าได้รับอนุญาตเข้าไปในอาณาบริเวณแห่งความปรานีที่เหนือธรรมชาติของพระองค์ และส่งสิ่งที่พระองค์ลิขิตสำหรับบรรดาผู้ที่พระองค์เลือกสรรลงมาให้ข้าพเจ้า, พระองค์ทรงฤทธานุภาพในการทำสิ่งที่พระองค์ประสงค์ แท้จริงแล้วพระองค์คือพระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง [[[40]](#footnote-41)]

พระบ๊อบ

**\* \* \* \* \***

ข้าแต่พระผู้เป็นนาย พระผู้เป็นเจ้าของข้าพเจ้า! ขอทรงช่วยให้บรรดาผู้เป็นที่รักของพระองค์มั่นคงในศาสนา ให้เขาเดินในหนทางของพระองค์ แน่วแน่ในศาสนาของพระองค์, ขอทรงประทานกรุณาธิคุณของพระองค์ให้พวกเขาต้านการโจมตีของอัตตาและความมัวเมา และไปตามแสงแห่งการนำทางสวรรค์, พระองค์คือพระผู้ทรงอานุภาพ พระผู้ทรงกรุณา พระผู้ทรงดำรงอยู่ด้วยตนเอง พระผู้ทรงประทาน พระผู้ทรงเห็นใจ พระผู้ทรงมหิทธานุภาพ พระผู้ทรงโอบอ้อมอารี [[[41]](#footnote-42)]

พระอับดุลบาฮา

**\* \* \* \* \***

## ความมั่นคงในพระปฏิญญา [Firmness in the Covenant]

ขอความสดุดีจงมีแด่พระองค์ ข้าแต่พระผู้เป็นราชันแห่งนิรันดรกาล พระผู้สร้างชาติทั้งหลาย พระผู้ออกแบบกระดูกที่ผุกร่อนทุกชิ้น! ข้าพเจ้าขอต่อพระนามของพระองค์ที่ทรงใช้เรียกมวลมนุษยชาติให้มายังขอบฟ้าแห่งราชศักดาและความรุ่งโรจน์ของพระองค์ และใช้นำทางบรรดาคนรับใช้ไปยังราชสำนักแห่งกรุณาธิคุณและความโปรดปรานของพระองค์ ขอทรงนับข้าพเจ้ารวมกับพวกที่ปล่อยวางจากทุกสิ่งเว้นแต่พระองค์ ตั้งจิตสู่พระองค์ และไม่ถูกเคราะห์ร้ายที่พระองค์ประกาศิตไว้มารั้งจากการหันไปหาของขวัญของพระองค์

ข้าแต่พระผู้เป็นนายของข้าพเจ้า ข้าพเจ้ากำด้ามจับแห่งความอารีของพระองค์ และเกาะชายเสื้อคลุมแห่งกรุณาธิคุณของพระองค์ไว้แน่น, ดังนั้นจากเมฆแห่งความเอื้อเฟื้อของพระองค์ ขอทรงหลั่งสิ่งที่จะชำระข้าพเจ้าให้ปลอดจากการระลึกถึงผู้ใดเว้นแต่พระองค์ และทำให้ข้าพเจ้าสามารถหันไปหาพระองค์ผู้ทรงเป็นจุดหมายของการบูชาของมวลมนุษยชาติ ผู้ทรงถูกต่อต้านโดยการดาหน้ากันมาของพวกปลุกระดมที่ละเมิดพระปฏิญญาของพระองค์ ไม่เชื่อในพระองค์และเครื่องหมายของพระองค์

ข้าแต่พระผู้เป็นนายของข้าพเจ้า ขอทรงให้ข้าพเจ้าได้สูดสุคนธรสของเสื้อผ้าของพระองค์ในวันทั้งหลายของพระองค์ และอย่าพรากข้าพเจ้าจากลมหายใจของการเปิดเผยพระธรรมของพระองค์ เมื่อแสงอำไพของพระพักตร์ของพระองค์มาปรากฏ, พระองค์ทรงอานุภาพในการกระทำสิ่งที่พระองค์ปรารถนา ไม่มีสิ่งใดสามารถต้านทานพระประสงค์ของพระองค์ หรือขัดขวางสิ่งที่พระองค์หมายมั่นโดยอานุภาพของพระองค์

ไม่มีพระผู้เป็นเจ้านอกจากพระองค์ พระผู้ทรงมหิทธานุภาพ พระผู้ทรงอัจฉริยภาพ [[[42]](#footnote-43)]

พระบาฮาอุลลาห์

**\* \* \* \* \***

พระองค์คือพระผู้ทรงอำนาจ พระผู้ทรงอภัย พระผู้ทรงเห็นใจ!

ข้าแต่พระผู้เป็นเจ้า พระผู้เป็นเจ้าของข้าพเจ้า! พระองค์ทรงเห็นคนรับใช้ทั้งหลายของพระองค์อยู่ในอเวจีแห่งความพินาศและความหลงผิด ข้าแต่พระผู้เป็นยอดปรารถนาของโลก แสงแห่งการนำทางของพระองค์อยู่ที่ไหน? พระองค์ทรงรู้ความหมดหนทางและความอ่อนแอของพวกเขา ข้าแต่พระผู้ซึ่งพลังของสวรรค์และโลกอยู่ในกำมือของพระองค์ อานุภาพของพระองค์อยู่ที่ไหน?

ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอร้องพระองค์ต่อความอำไพของแสงแห่งความเมตตารักใคร่ของพระองค์ ต่อคลื่นในมหาสมุทรแห่งความรู้และอัจฉริยภาพของพระองค์ ต่อพระวจนะของพระองค์ที่ทรงใช้โน้มน้าวชนชาติทั้งหลายในอาณาเขตของพระองค์ ขอทรงให้ข้าพเจ้าได้เป็นหนึ่งในบรรดาผู้ที่ถือปฏิบัติบัญชาในคัมภีร์ของพระองค์ ขอทรงลิขิตสำหรับข้าพเจ้าด้วยสิ่งที่พระองค์ลิขิตสำหรับบรรดาผู้ที่พระองค์ไว้วางใจ ผู้ซึ่งได้ดื่มอมฤตแห่งการดลใจสวรรค์จากถ้วยแห่งความอารีของพระองค์ และรีบทำตามความยินดีของพระองค์ ปฏิบัติตามพระปฏิญญาและพินัยกรรมของพระองค์, พระองค์ทรงอานุภาพในการกระทำตามที่พระองค์ประสงค์ ไม่มีพระผู้เป็นเจ้าอื่นใดนอกจากพระองค์ พระผู้ทรงรู้ทั้งหมด พระผู้ทรงอัจฉริยภาพ

ข้าแต่พระผู้เป็นนาย ขอทรงประกาศิตสำหรับข้าพเจ้าโดยความอารีของพระองค์ สิ่งที่จะทำให้ข้าพเจ้ารุ่งเรืองในโลกนี้และหลังจากโลกนี้ และดึงข้าพเจ้าเข้าไปใกล้พระองค์ ข้าแต่พระองค์ผู้ทรงเป็นพระผู้เป็นนายของมวลมนุษย์ , ไม่มีพระผู้เป็นเจ้าอื่นใดนอกจากพระองค์ พระผู้เป็นหนึ่ง พระผู้ทรงอำนาจ พระผู้เป็นที่สดุดี [[[43]](#footnote-44)]

พระบาฮาอุลลาห์

**\* \* \* \* \***

ข้าแต่พระผู้เป็นนาย ขอทรงทำให้การย่างเท้าของเรามั่นคงในหนทางของพระองค์ และทำให้หัวใจของเราเข้มแข็งในการเชื่อฟังพระองค์ ขอทรงหันหน้าของเราเข้าหาความงามของความเป็นหนึ่งพระองค์ และทำให้อกของเราเบิกบานด้วยเครื่องหมายแห่งเอกภาพสวรรค์ของพระองค์, ขอทรงประดับร่างกายของเราด้วยเสื้อคลุมแห่งความอารีของพระองค์ ขจัดม่านแห่งบาปออกจากดวงตาของเรา และให้ถ้วยแห่งกรุณาธิคุณของพระองค์แก่เรา เพื่อว่าสาระแห่งชีวิตทั้งปวงจะยกย่องสรรเสริญพระองค์ต่อนิมิตแห่งความโอฬารของพระองค์, ข้าแต่พระผู้เป็นนาย ดังนั้นขอทรงเปิดเผยพระองค์เอง โดยวาทะที่ปรานีของพระองค์และความลึกลับของสภาวะเป็นเจ้าของพระองค์ เพื่อว่าความปีติที่วิสุทธิ์ของการอธิษฐานจะเติมเต็มวิญญาณของเรา เป็นการอธิษฐานที่ขึ้นมาเหนือถ้อยคำและตัวอักษร และอยู่เหนือเสียงพึมพำของพยางค์และเสียง เพื่อว่าทุกสิ่งจะผสานเข้าด้วยกันเป็นศูนยภาพต่อการเปิดเผยความอำไพของพระองค์

พระผู้เป็นนาย! คนเหล่านี้คือคนรับใช้ของพระองค์ที่ยังคงเหนียวแน่นและมั่นคงในพระปฏิญญาและพินัยกรรมของพระองค์ จับเชือกแห่งความแน่วแน่ในศาสนาของพระองค์ไว้มั่น เกาะชายเสื้อคลุมแห่งความโอฬารของพระองค์ไว้แน่น, ข้าแต่พระผู้เป็นนาย ขอทรงช่วยเหลือพวกเขาด้วยกรุณาธิคุณของพระองค์ ทำให้พวกเขามั่นคงด้วยอานุภาพของพระองค์ และทำให้พวกเขาแข็งแกร่งในการเชื่อฟังพระองค์

พระองค์คือพระผู้ทรงอภัย พระผู้ทรงกรุณา [[[44]](#footnote-45)]

พระอับดุลบาฮา

**\* \* \* \* \***

ข้าแต่พระผู้เป็นเจ้าผู้ทรงเห็นใจ! ขอคำขอบคุณจงมีแด่พระองค์ที่ทรงปลุกและทำให้ข้าพเจ้ามีสติ พระองค์ทรงประทานดวงตาที่มองเห็นให้แก่ข้าพเจ้า และโปรดข้าพเจ้าด้วยหูที่ได้ยิน พาข้าพเจ้าไปสู่อาณาจักรของพระองค์และนำทางข้าพเจ้าไปสู่หนทางของพระองค์, พระองค์ทรงแสดงหนทางที่ถูกต้องต่อข้าพเจ้า และทำให้ข้าพเจ้าเข้าไปในเรือแห่งความรอดพ้น, ข้าแต่พระผู้เป็นเจ้า! ขอทรงดลให้ข้าพเจ้าคงความแน่วแน่ ทำให้ข้าพเจ้ามั่นคงและศรัทธา, ขอทรงคุ้มครองข้าพเจ้าให้พ้นจากการทดสอบที่รุนแรง ปกปักรักษาและให้ที่หลบภัยข้าพเจ้าในปราการที่เสริมความแข็งแกร่งของพระปฏิญญาและพินัยกรรมของพระองค์ พระองค์คือพระผู้ทรงอานุภาพ พระองค์คือพระผู้ทรงเห็น พระองค์คือพระผู้ทรงได้ยิน

ข้าแต่พระองค์ พระผู้เป็นเจ้าผู้ทรงเห็นใจ ขอทรงประทานหัวใจให้แก่ข้าพเจ้าซึ่งเหมือนกับแก้ว จะได้รับการส่องสว่างด้วยแสงแห่งความรักของพระองค์ และประทานความคิดให้แก่ข้าพเจ้า ซึ่งจะเปลี่ยนโลกนี้เป็นสวนกุหลาบโดยอาศัยการพลั่งของกรุณาธิคุณสวรรค์

พระองค์คือพระผู้ทรงเห็นใจ พระผู้ทรงปรานี พระองค์คือพระผู้เป็นเจ้าผู้ให้คุณที่ยิ่งใหญ่ [[[45]](#footnote-46)]

พระอับดุลบาฮา

**\* \* \* \* \***

ข้าแต่พระผู้เป็นนายของข้าพเจ้าและความหวังของข้าพเจ้า! ขอทรงช่วยให้บรรดาผู้เป็นที่รักของพระองค์แน่วแน่ในพระปฏิญญาที่ยิ่งใหญ่ของพระองค์ คงความศรัทธาในศาสนาที่เห็นชัดของพระองค์ ดำเนินการตามบทบัญญัติที่พระองค์ลิขิตไว้สำหรับพวกเขาในคัมภีร์แห่งความอำไพของพระองค์ เพื่อว่าพวกเขาจะกลายเป็นธงแห่งการนำทางและตะเกียงของคณะเทวัญเบื้องบน เป็นต้นธารแห่งอัจฉริยภาพอันไม่รู้สิ้นของพระองค์ เป็นดวงดาวที่นำทางอย่างถูกต้องขณะที่ส่องแสงมาจากนภาสวรรค์

แท้จริงแล้วพระองค์คือพระผู้ที่เอาชนะไม่ได้ พระผู้ทรงมหิทธานุภาพ พระผู้ทรงอานุภาพสูงสุด [[[46]](#footnote-47)]

พระอับดุลบาฮา

**\* \* \* \* \***

## ความปล่อยวาง [Detachment]

ข้าแต่พระผู้เป็นเจ้าของข้าพเจ้า ขอทรงให้ข้าพเจ้าได้เข้าใกล้พระองค์ และอาศัยอยู่ภายในอาณาบริเวณของราชสำนักของพระองค์ เพราะความห่างไกลจากพระองค์เกือบจะกลืนกินข้าพเจ้า ขอทรงทำให้ข้าพเจ้าพักอยู่ภายใต้เงาของปีกแห่งกรุณาธิคุณของพระองค์ เพราะเปลวไฟแห่งการพรากจากพระองค์ได้หลอมละลายหัวใจภายในข้าพเจ้า ขอทรงดึงข้าพเจ้าใกล้เข้ามาหาแม่น้ำที่เป็นชีวิตอย่างแท้จริง เพราะวิญญาณของข้าพเจ้ารุ่มร้อนด้วยความกระหายในการค้นหาพระองค์อย่างไม่หยุดหย่อน, ข้าแต่พระผู้เป็นเจ้าของข้าพเจ้า เสียงถอนหายใจของข้าพเจ้าประกาศความเจ็บปวดรวดร้าวที่ขมขื่นของข้าพเจ้า และน้ำตาที่ข้าพเจ้าหลั่งเป็นพยานต่อความรักของข้าพเจ้าสำหรับพระองค์

ข้าพเจ้าขอวิงวอนพระองค์ต่อการสรรเสริญที่พระองค์ใช้สรรเสริญตนเอง และความรุ่งโรจน์ที่พระองค์ใช้สดุดีสาระของตนเอง ขอทรงให้เราถูกนับในหมู่ผู้ที่มองเห็นว่าพระองค์คือใครและยอมรับอธิปไตยของพระองค์ในสมัยของพระองค์, ข้าแต่พระผู้เป็นเจ้าของข้าพเจ้า ดังนั้นขอทรงช่วยให้ข้าพเจ้าได้ดื่มธาราแห่งความเมตตารักใคร่ของพระองค์จากนิ้วมือแห่งความปรานี เพื่อว่าเราจะได้ลืมสิ่งอื่นทั้งหมดอย่างสิ้นเชิงเว้นแต่พระองค์ และมีใจจดจ่ออยู่กับตัวพระองค์เท่านั้น, พระองค์ทรงอานุภาพในการทำสิ่งที่พระองค์ประสงค์ ไม่มีพระผู้เป็นเจ้านอกจากพระองค์ พระผู้ทรงอำนาจ พระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง

ขอความสดุดีจงมีแด่พระนามของพระองค์ ข้าแต่พระองค์ผู้ทรงเป็นกษัตริย์ของกษัตริย์ทั้งหลาย! [[[47]](#footnote-48)]

พระบาฮาอุลลาห์

**\* \* \* \* \***

ขอความสดุดีจงมีแด่พระองค์ ข้าแต่พระผู้เป็นเจ้าของข้าพเจ้า! ข้าพเจ้าขอขอบคุณพระองค์ที่ทรงทำให้พระผู้เป็นอรุโณทัยแห่งความปรานีของพระองค์ เป็นอุทัยสถานแห่งกรุณาธิคุณของพระองค์ และเป็นที่เก็บรักษาศาสนาของพระองค์ เป็นที่รู้จักสำหรับข้าพเจ้า, ข้าพเจ้าขอวิงวอนต่อพระนามของพระองค์ซึ่งโดยพระนามนี้ ใบหน้าของผู้ที่อยู่ใกล้พระองค์เปลี่ยนเป็นสีขาว และหัวใจของผู้ที่อุทิศตนต่อพระองค์ได้บินขึ้นไปหาพระองค์ ขอทรงให้ข้าพเจ้าได้จับเชือกของพระองค์ในทุกเวลาและทุกสภาพการณ์ หลุดพ้นจากความผูกพันทั้งหมดกับทุกคนเว้นแต่พระองค์ มองไปยังขอบฟ้าแห่งการเปิดเผยพระธรรมของพระองค์อยู่ตลอด และดำเนินการสิ่งที่พระองค์บัญญัติให้แก่ข้าพเจ้าในธรรมจารึกของพระองค์

ข้าแต่พระผู้เป็นนายของข้าพเจ้า ขอทรงสวมชีวิตภายในและภายนอกของข้าพเจ้าด้วยเสื้อผ้าแห่งความโปรดปรานและความเมตตารักใคร่ของพระองค์, เมื่อนั้นขอทรงรักษาข้าพเจ้าให้ปลอดภัยจากสิ่งใดก็ตามที่เป็นที่รังเกียจสำหรับพระองค์ และกรุณาช่วยให้ข้าพเจ้าและญาติพี่น้องเชื่อฟังพระองค์ และหลีกหนีสิ่งใดก็ตามที่ปลุกความชั่วร้ายและกิเลสที่วิปริตภายในข้าพเจ้า

ความจริงแล้วพระองค์คือพระผู้เป็นนายของมวลมนุษยชาติ พระผู้ทรงครอบครองโลกนี้และโลกหน้า ไม่มีพระผู้เป็นเจ้านอกจากพระองค์ พระผู้ทรงรู้ทั้งหมด พระผู้ทรงอัจฉริยภาพ [[[48]](#footnote-49)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า! ขอความสรรเสริญจงมีแด่พระนามของพระองค์ ข้าพเจ้าขอวิงวอนต่อสุคนธรสของเสื้อผ้าแห่งกรุณาธิคุณของพระองค์ ซึ่งโดยบัญชาและตรงกับความปราถนาของพระองค์ ได้ขจรไปทั้วทั้งสรรพโลก และต่อดวงตะวันแห่งพระประสงค์ของพระองค์ที่ส่องแสงอย่างสว่างไสวบนขอบฟ้าแห่งความปรานีของพระองค์ โดยอำนาจและอธิปไตยของพระองค์ ขอทรงลบความฟุ้งซ่านที่เหลวไหลและจินตนาการที่ไร้สาระออกไปจากหัวใจของข้าพเจ้า เพื่อว่าข้าพเจ้าจะได้หันไปหาพระองค์ ข้าแต่พระองค์ผู้เป็นนายแห่งมวลมนุษยชาติ!

ข้าแต่พระผู้เป็นเจ้า! ข้าพเจ้าคือคนรับใช้ของพระองค์และบุตรของคนรับใช้ของพระองค์ ข้าพเจ้าได้กำด้ามจับแห่งกรุณาธิคุณของพระองค์ และจับเชือกแห่งความปรานีที่ห่วงใยของพระองค์ไว้แน่น ขอทรงลิขิตสิ่งที่ดีงามทั้งหลายที่อยู่กับพระองค์สำหรับข้าพเจ้า และหล่อเลี้ยงข้าพเจ้าจากธรรมจารึกที่พระองค์ส่งลงมาจากก้อนเมฆแห่งความอารีของพระองค์และนภาแห่งความโปรดปรานของพระองค์

ความจริงแล้วพระองค์คือพระผู้เป็นนายแห่งภพทั้งหลาย และพระผู้เป็นเจ้าของทุกคนที่อยู่ในสวรรค์และทุกคนที่อยู่บนโลก [[[49]](#footnote-50)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า หัวใจที่เย็นชามากมายลุกโพลงด้วยไฟแห่งศาสนาของพระองค์ และคนหลับใหลมากมายตื่นขึ้นโดยเสียงที่เสนาะของพระองค์ คนแปลกหน้ามากมายเพียงไรที่แสวงหาร่มไม้ชายคาภายใต้เงาของพฤกษาแห่งความเป็นหนึ่งของพระองค์ และผู้กระหายมากมายเพียงไหนที่โหยหาน้ำพุที่เป็นธาราที่มีชีวิตในสมัยของพระองค์

พระพรจงมีแด่ผู้ที่ตั้งจิตสู่พระองค์และรีบไปให้ถึงอรุโณทัยแห่งแสงของพระพักตร์ของพระองค์, พระพรจงมีแด่ผู้ซึ่งด้วยเสน่หาทั้งหมดของตน หันไปหาอุทัยสถานแห่งการเปิดเผยพระธรรมและต้นกำเนิดแรงบันดาลใจของพระองค์, พระพรจงมีแด่ผู้ที่ใช้จ่ายในหนทางของพระองค์สิ่งที่พระองค์ประทานให้แก่เขาโดยความอารีและความโปรดปรานของพระองค์, พระพรจงมีแด่ผู้ซึ่งในความปรารถนาพระองค์อย่างเจ็บปวด ได้ทิ้งสิ่งอื่นทั้งหมดเว้นแต่พระองค์เอง, พระพรจงมีแด่ผู้ที่เพลินกับจิตสัมผัสอย่างใกล้ชิดกับพระองค์และหลุดพ้นจากความผูกพันทั้งหมดกับทุกคนนอกจากพระองค์

ข้าแต่พระผู้เป็นนาย ข้าพเจ้าขอวิงวอนต่อพระผู้เป็นพระนามของพระองค์ ผู้ซึ่งโดยอานุภาพของอธิปไตยและอำนาจของพระองค์ รุ่งขึ้นมาบนขอบฟ้าแห่งคุกของตน ขอทรงลิขิตสำหรับทุกคนด้วยสิ่งที่เหมาะกับพระองค์และและคู่ควรกับความประเสริฐของพระองค์

ความจริงแล้วอำนาจของพระองค์สามารถจัดการกับทุกสิ่ง [[[50]](#footnote-51)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า ข้าพเจ้าไม่รู้ว่า**ไฟ**อะไรที่พระองค์จุดในดินแดนของพระองค์ พิภพไม่มีทางทำให้ความอำไพของ**ไฟ**นี้มืดลงได้ น้ำก็ไม่สามารถดับเปลว**ไฟ**นี้ได้ ชนชาติทั้งหมดของโลกไม่สามารถต้านทานพลังอำนาจของ**ไฟ**นี้ พระพรของผู้ที่เข้ามาใกล้และได้ยินการคำรามของ**ไฟ**นี้นั้นยิ่งใหญ่

ข้าแต่พระผู้เป็นเจ้าของข้าพเจ้า พระองค์ทำให้บางคนสามารถเข้าหา**ไฟ**นี้โดยกรุณาธิคุณที่เสริมความแข็งแกร่งของพระองค์ ขณะที่พระองค์รั้งบางคนเพราะสิ่งที่มือของพวกเขาทำในสมัยของพระองค์, ใครก็ตามที่รีบไปหาและไปถึง**ไฟ**นี้ ได้สละชีวิตในหนทางของพระองค์ด้วยความกระตือรือร้นที่จะจ้องมองความงามของพระองค์ และได้ขึ้นไปหาโดยปล่อยวางอย่างสิ้นเชิงจากสิ่งอื่นใดเว้นแต่พระองค์

ข้าแต่พระผู้เป็นนายของข้าพเจ้า ข้าพเจ้าขอวิงวอนพระองค์ต่อ**ไฟ**นี้ที่ลุกโพลงและเดือดในสรรพโลก ขอทรงฉีกม่านออกเป็นชิ้นๆ ที่ขวางกั้นข้าพเจ้าจากการปรากฏต่อหน้าบัลลังก์แห่งราชศักดาของพระองค์ และจากการยืนอยู่ ณ ประตูของประตูรั้วของพระองค์ ข้าแต่พระผู้เป็นนายของข้าพเจ้า ขอทรงลิขิตทุกสิ่งที่ดีงามที่พระองค์ส่งลงมาในคัมภีร์ของพระองค์ และอย่าให้ข้าพเจ้าถูกย้ายไปไกลจากร่มไม้ชายคาแห่งความปรานีของพระองค์

พระองค์ทรงอานุภาพในการกระทำสิ่งที่พระองค์ยินดี แท้จริงแล้วพระองค์คือพระผู้ทรงอานุภาพสูงสุด พระผู้ทรงเอื้อเฟื้อที่สุด [[[51]](#footnote-52)]

พระบาฮาอุลลาห์

**\* \* \* \* \***

ขอความสรรเสริญจงมีแด่พระองค์ ข้าแต่พระผู้เป็นเจ้าของข้าพเจ้า! ข้าพเจ้าคือหนึ่งในคนรับใช้ทั้งหลายของพระองค์ ผู้ซึ่งเชื่อฟังพระองค์และเครื่องหมายของพระองค์, พระองค์ทรงเห็นแล้วว่าข้าพเจ้าตั้งใจมั่นในประตูแห่งความปรานีของพระองค์ และหันมาหาความเมตตารักใคร่ของพระองค์ ข้าพเจ้าขอวิงวอนต่ออภิไธยที่เป็นเลิศที่สุดและคุณลักษณะอันประเสริฐสุดของพระองค์ ขอทรงเปิดอานนแห่งการประทานของพระองค์ต่อใบหน้าของข้าพเจ้า เมื่อนั้นขอทรงช่วยให้ข้าพเจ้ากระทำสิ่งที่ดี ข้าแต่พระองค์ผู้เป็นพระผู้ทรงครอบครองนามและคุณลักษณะทั้งปวง!

ข้าแต่พระผู้เป็นนาย ข้าพเจ้ายากไร้และพระองค์ร่ำรวย ข้าพเจ้าหันหน้ามาหาพระองค์ และปล่อยวางจากทุกสิ่งนอกจากพระองค์, ข้าพเจ้าขอวิงวอนพระองค์ ขอทรงอย่าพรากข้าพเจ้าจากสายลมแห่งความเมตตารักใคร่ของพระองค์ และอย่าระงับสิ่งที่พระองค์ลิขิตไว้สำหรับคนรับใช้ของพระองค์ที่ถูกเลือก

ข้าแต่พระผู้เป็นนายของข้าพเจ้า ขอทรงเอาม่านออกจากตาของข้าพเจ้า เพื่อว่าข้าพเจ้าจะได้มองเห็นสิ่งที่พระองค์ปรารถนาสำหรับผู้ที่พระองค์สร้าง และค้นพบการเปิดเผยอำนาจที่ทรงมหิทธานุภาพของพระองค์ในการสำแดงทั้งหมดของหัตถกรรมของพระองค์, ข้าแต่พระผู้เป็นนายของข้าพเจ้า ขอทรงทำให้วิญญาณของข้าพเจ้าปีติด้วยเครื่องหมายที่ยิ่งใหญ่ที่สุดของพระองค์ และโปรดดึงข้าพเจ้าขึ้นมาจากก้นบึ้งแห่งกิเลสที่วิปริตและชั่วร้ายของข้าพเจ้า, ขอทรงลิขิตสิ่งที่ดีงามในโลกนี้และโลกหน้าสำหรับข้าพเจ้า, พระองค์ทรงฤทธานุภาพในการทำสิ่งที่พระองค์ปรารถนา ไม่มีพระผู้เป็นเจ้านอกจากพระองค์ พระผู้ทรงความรุ่งโรจน์ ซึ่งความช่วยเหลือของพระองค์มวลมนุษย์แสวงหา

ข้าแต่พระผู้เป็นนายของข้าพเจ้า ข้าพเจ้าขอขอบคุณพระองค์ที่ทรงทำให้ข้าพเจ้าตื่นจากการหลับ และปลุกข้าพเจ้าขึ้นมา และให้ข้าพเจ้ามีความปรารถนาที่จะเข้าใจสิ่งที่คนรับใช้ส่วนใหญ่ของพระองค์ไม่เข้า, ข้าแต่พระผู้เป็นนายของข้าพเจ้า ดังนั้นขอทรงทำให้ข้าพเจ้าสามารถเห็นสิ่งใดก็ตามที่พระองค์ปรารถนา เพื่อเห็นแก่ความรักและความยินดีของพระองค์, พระองค์คือผู้ซึ่งทุกสิ่งให้การยืนยันอานุภาพของอำนาจและอธิปไตยของพระองค์

ไม่มีพระผู้เป็นเจ้าอื่นใดนอกจากพระองค์ พระผู้ทรงมหิทธานุภาพ พระผู้ทรงให้คุณ [[[52]](#footnote-53)]

พระบาฮาอุลลาห์

**\* \* \* \* \***

ในนามของพระผู้เป็นนายของเจ้า พระผู้สร้าง พระผู้เป็นประมุข พระผู้ทรงเพียงพอสำหรับทุกคน พระผู้ทรงประเสริฐสุด พระผู้ซึ่งความช่วยเหลือของพระองค์เป็นที่วิงวอนขอโดยมวลมนุษย์

จงกล่าวว่า : ข้าแต่พระผู้เป็นเจ้าของข้าพเจ้า! ข้าแต่พระองค์ผู้ทรงเป็นพระผู้สร้างสวรรค์และโลก ข้าแต่พระผู้เป็นนายแห่งอาณาจักร! พระองค์ทรงรู้ความลับในหัวใจของข้าพเจ้าดี ขณะที่สภาวะของพระองค์ไม่เป็นที่หยั่งรู้สำหรับทุกคนนอกจากพระองค์เอง, พระองค์ทรงเห็นสิ่งใดก็ตามที่เป็นของข้าพเจ้า ขณะที่ไม่มีใครอื่นสามารถทำสิ่งนี้นอกจากพระองค์, โดยกรุณาธิคุณของพระองค์ขอทรงประทานสิ่งที่จะทำให้ข้าพเจ้าไม่ต้องอาศัยผู้ใดเว้นแต่พระองค์ และลิขิตสิ่งที่ทำให้ข้าพเจ้าไม่ต้องขึ้นกับคนอื่นทุกคนนอกจากพระองค์, ขอทรงให้ข้าพเจ้าได้เก็บเกี่ยวคุณประโยชน์ของชีวิตของข้าพเจ้าในโลกนี้และโลกหน้า ขอทรงเปิดอานนแห่งกรุณาธิคุณของพระองค์ต่อหน้าของข้าพเจ้า และกรุณาประทานความปรานีที่ห่วงใยและของประทานของพระองค์ให้แก่ข้าพเจ้า

ข้าแต่พระองค์ผู้เป็นพระผู้เป็นนายแห่งกรุณาธิคุณมากมาย! ขอให้ความช่วยเหลือจากสวรรค์ของพระองค์ล้อมรอบบรรดาผู้ที่รักพระองค์ และขอทรงประทานของขวัญและความอารีที่พระองค์ครอบครองให้แก่เรา ขอพระองค์เพียงพอสำหรับเราในสิ่งทั้งหมด ขอทรงให้อภัยบาปของเราและปรานีต่อเรา พระองค์คือพระผู้เป็นนายของเราและพระผู้เป็นนายของสรรพสิ่ง ไม่มีใครอื่นที่เราวิงวอนนอกจากพระองค์ และไม่มีสิ่งใดที่เราขอนอกจากความโปรดปรานของพระองค์ พระองค์คือพระผู้เป็นนายแห่งความอารีและกรุณาธิคุณ อานุภาพของพระองค์เอาชนะไม่ได้ และทรงชำนาญที่สุดในแผนการของพระองค์ ไม่มีพระผู้เป็นเจ้านอกจากพระองค์ พระผู้ทรงครอบครองทุกสิ่ง พระผู้ทรงประเสริฐสุด

ข้าแต่พระผู้เป็นนายของข้าพเจ้า ขอทรงประทานพรของพระองค์ให้แก่พระผู้นำข่าวทั้งหลาย บรรดาผู้มีธรรมและผู้ชอบธรรม แท้จริงแล้วพระองค์คือพระผู้เป็นเจ้า พระผู้ไม่มีที่เสมอ พระผู้ทรงบีบบังคับทุกสิ่ง [[[53]](#footnote-54)]

พระบ๊อบ

**\* \* \* \* \***

ข้าแต่พระผู้เป็นนาย! ข้าพเจ้ามาหาพระองค์เพื่อขอที่ลี้ภัย และหมายใจมายังเครื่องหมายทั้งปวงของพระองค์

ข้าแต่พระผู้เป็นนาย! ไม่ว่ากำลังเดินทางหรืออยู่ที่บ้าน ในอาชีพหรือการงานของข้าพเจ้า ข้าพเจ้ามอบควางไว้วางใจทั้งหมดในพระองค์

ขอทรงให้ความช่วยเหลือที่เพียงพอของพระองค์แก่ข้าพเจ้า อย่างที่จะทำให้ข้าพเจ้าไม่ต้องขึ้นกับทุกสิ่ง ข้าแต่พระองค์ผู้ซึ่งไม่มีเหนือกว่าในความปรานีของพระองค์!

ข้าแต่พระผู้เป็นนาย ขอทรงประทานส่วนแบ่งของข้าพเจ้าให้แก่ข้าพเจ้าตามที่พระองค์ปรารถนา และทำให้ข้าพเจ้าพอใจกับสิ่งใดก็ตามที่พระองค์ลิขิตไว้สำหรับข้าพเจ้า

พระองค์มีอำนาจโดยสมบูรณ์ในการบัญชา [[[54]](#footnote-55)]

พระบ๊อบ

**\* \* \* \* \***

พระผู้เป็นเจ้าเพียงพอสำหรับทุกสิ่ง อยู่เหนือทุกสิ่ง ไม่มีสิ่งใดในสวรรค์หรือโลกนอกจากพระผู้เป็นเจ้าที่เพียงพอ แท้จริงแล้วในพระองค์เอง พระองค์คือพระผู้ทรงรู้ พระผู้ทรงค้ำจุน พระผู้ทรงฤทธานุภาพไร้ขีดจำกัด [[[55]](#footnote-56)]

พระบ๊อบ

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า! พระองค์คือความหวังและพระผู้เป็นที่รักยิ่งของข้าพเจ้า คือจุดมุ่งหมายและความปรารถนาอันสูงสุดของข้าพเจ้า! ข้าพเจ้าขออธิษฐานต่อพระองค์ด้วยความถ่อมตัวอย่างยิ่งและความอุทิศตนทั้งหมด ขอทรงทำให้ข้าพเจ้าเป็นหอคอยแห่งความรักของพระองค์ในดินแดนของพระองค์ เป็นตะเกียงแห่งความรู้ของพระองค์ในหมู่ผู้ที่พระองค์สร้าง เป็นธงแห่งความอารีสวรรค์ในอาณาเขตของพระองค์

ขอทรงนับข้าพเจ้ารวมกับคนรับใช้ทั้งหลายของพระองค์ที่ปล่อยวางจากทุกสิ่งนอกจากพระองค์ บริสุทธิ์พ้นจากสิ่งที่ไม่ยั่งยืนทั้งหลายในโลกนี้ และเป็นอิสระจากการเร่งเร้าของพวกที่เปล่งเสียงด้วยความฟุ้งซ่านอันเหลวไหล

ขอให้หัวใจของข้าพเจ้าเบิกบานโดยจิตวิญญาณแห่งการเสริมความแข็งแกร่งจากอาณาจักรของพระองค์ และขอทรงทำให้ดวงตาของข้าพเจ้าสว่างด้วยการได้เห็นกองทัพแห่งความช่วยเหลือสวรรค์ ตามติดกันลงมาสู่ข้าพเจ้าจากอาณาจักรแห่งความรุ่งโรจน์ที่ทรงฤทธานุภาพไร้ขีดจำกัดของพระองค์

ความจริงแล้วพระองค์คือพระผู้ทรงมหิทธานุภาพ พระผู้ทรงความรุ่งโรจน์ พระผู้ทรงอานุภาพสูงสุด [[[56]](#footnote-57)]

พระอับดุลบาฮา

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า! ขอทรงเติมเต็มถ้วยแห่งการปล่อยวางจากทุกสิ่งสำหรับข้าพเจ้า และในที่ชุมนุมแห่งความอำไพและประทานของพระองค์ ขอทรงทำให้ข้าพเจ้าปีติยินดีด้วยอมฤตแห่งการรักพระองค์ ขอทรงทำให้ข้าพเจ้าเป็นอิสระจากการโจมตีของความมัวเมาและกิเลส ขอทรงเอาตรวนแห่งโลกเบื้องล่างนี้ออกจากข้าพเจ้า ดึงข้าพเจ้าด้วยความปีติเข้าหาอาณาเขตสวรรค์ของพระองค์ และทำให้ข้าพเจ้าสดชื่นในหมู่หญิงรับใช้ของพระองค์ด้วยลมหายใจแห่งความวิสุทธิ์ของพระองค์

ข้าแต่พระผู้เป็นนาย ขอพระองค์ทรงทำให้ใบหน้าของข้าพเจ้าสดใสด้วยแสงแห่งการประทานของพระองค์ ให้ความสว่างแก่ดวงตาของข้าพเจ้าด้วยการมองเห็นเครื่องหมายแห่งอำนาจที่กำราบทุกสิ่งของพระองค์ ทำให้หัวใจของข้าพเจ้าเบิกบานด้วยความรุ่งโรจน์ของความรู้ของพระองค์ที่ห้อมล้อมทุกสิ่ง ทำให้วิญญาณของข้าพเจ้าเป็นสุขด้วยข่าวฟื้นฟูวิญญาณแห่งความเบิกบานยิ่ง ข้าแต่พระองค์กษัตริย์แห่งโลกนี้และอาณาจักรเบื้องบน ข้าแต่พระองค์พระผู้เป็นนายแห่งอธิปไตยและอำนาจ เพื่อว่าข้าพเจ้าจะได้กระจายเครื่องหมายและสัญลักษณ์ทั้งหลายของพระองค์กว้างออกไป ประกาศศาสนาของพระองค์ ส่งเสริมคำสอนของพระองค์ รับใช้กฎของพระองค์ และเชิดชูพระวจนะของพระองค์

แท้จริงแล้วพระองค์คือพระผู้ทรงอานุภาพ พระผู้ให้เสมอ พระผู้ทรงสามารถ พระผู้ทรงฤทธานุภาพไร้ขีดจำกัด [[[57]](#footnote-58)]

พระอับดุลบาฮา

**\* \* \* \* \***

## พัฒนาจิตใจ [Spiritual Growth]

ข้าแต่พระผู้เป็นเจ้าของข้าพเจ้า ขอทรงให้ข้าพเจ้าดื่มจากสายธารที่มีกลิ่นหอมแห่งนิรันดรกาลของพระองค์, ข้าแต่พระผู้เป็นความหวังของข้าพเจ้า! ขอทรงช่วยให้ข้าพเจ้าสามารถลิ้มผลไม้จากต้นไม้แห่งสภาวะของพระองค์, ข้าแต่พระผู้เป็นความรุ่งโรจน์ของข้าพเจ้า ขอทรงให้ข้าพเจ้าดื่มจากน้ำพุใสแห่งความรักของพระองค์, ข้าแต่พระผู้เป็นแสงสว่างของข้าพเจ้า! ขอให้ข้าพเจ้าอาศัยอยู่ภายใต้เงาแห่งการบริบาลนิรันดร์ของพระองค์, ข้าแต่พระผู้เป็นที่รักยิ่งของข้าพเจ้า ขอทรงช่วยให้ข้าพเจ้าสามารถเที่ยวไปภายในทุ่งหญ้าแห่งความอยู่ใกล้กับพระองค์, ข้าแต่พระผู้ยอดปรารถนาของข้าพเจ้า! ขอทรงให้ข้าพเจ้านั่ง ณ มือขวาของบัลลังก์แห่งความปรานีของพระองค์, ข้าแต่พระผู้เป็นเป้าหมายของข้าพเจ้า ขอให้ลมหายใจจากสายลมหอมแห่งความเบิกบานของพระองค์พัดผ่านข้าพเจ้า ข้าแต่พระผู้เป็นที่บูชาของข้าพเจ้า! และขอให้ข้าพเจ้าได้เข้าไปในยอดของพิมานแห่งสภาวะความเป็นจริงของพระองค์, ข้าแต่พระผู้ทรงความสว่างไสว ขอให้ข้าพเจ้าสดับฟังทำนองเพลงของนกพิราบแห่งความเป็นหนึ่งของพระองค์ และข้าแต่พระผู้ทรงจัดหาของข้าพเจ้า! ขอทรงให้พลังชีวิตแก่ข้าพเจ้าโดยจิตวิญญาณแห่งอานุภาพและอำนาจของพระองค์, ข้าแต่พระผู้ทรงเป็นผู้ช่วยเหลือข้าพเจ้า ขอทรงทำให้ข้าพเจ้าแน่วแน่ ข้าแต่พระผู้สร้างข้าพเจ้า! ขอทรงทำให้การย่างเท้าของข้าพเจ้ามั่นคงในหนทางแห่งความยินดีของพระองค์, ข้าแต่พระองค์ผู้ทรงปรานีต่อข้าพเจ้า ขอให้ข้าพเจ้าอาศัยอยู่ตลอดไปภายในอุทยานแห่งความเป็นอมตะของพระองค์ต่อหน้าพระพักตร์ของพระองค์ ข้าแต่พระองค์ผู้เป็นพระผู้ทรงครอบครองข้าพเจ้า ขอทรงสถาปนาข้าพเจ้าบนที่ประทับแห่งความรุ่งโรจน์ของพระองค์, ข้าแต่พระผู้ให้พลังชีวิตของข้าพเจ้า ขอทรงยกข้าพเจ้าขึ้นมาสู่นภาแห่งความเมตตารักใคร่ของพระองค์, ข้าแต่พระองค์พระผู้ทรงดึงดูดข้าพเจ้า! ขอทรงนำข้าพเจ้าไปสู่ดวงตะวันแห่งการนำทางของพระองค์, ข้าแต่พระองค์ผู้เป็นพระผู้ทรงเป็นจุดกำเนิดและความปราถนาสูงสุดของข้าพเจ้า ขอทรงเรียกตัวข้าพเจ้าไปอยู่ต่อหน้าการเปิดเผยพระวิญญาณที่มองไม่เห็นของพระองค์, ข้าแต่พระองค์ผู้เป็นพระผู้เป็นเจ้าของข้าพเจ้า ขอทรงดลให้ข้าพเจ้ากลับไปสู่สาระแห่งสุคนธรสของความงามของพระองค์ที่จะทรงสำแดง

พระองค์ทรงฤทธานุภาพในการกระทำสิ่งที่พระองค์ยินดี แท้จริงแล้วพระองค์คือพระผู้ทรงประเสริฐสุด พระผู้ทรงความรุ่งโรจน์ พระผู้ทรงความสูงส่งที่สุด [[[58]](#footnote-59)]

พระบาฮาอุลลาห์

**\* \* \* \* \***

ขอทรงทำให้หัวใจของข้าพเจ้าบริสุทธิ์ ข้าแต่พระผู้เป็นเจ้าของข้าพเจ้า และฟื้นคืนมโนธรรมที่สงบภายในข้าพเจ้า ข้าแต่พระผู้เป็นความหวังของข้าพเจ้า!, โดยจิตวิญญาณแห่งอานุภาพขอทรงทำให้ข้าพเจ้ามั่นคงในศาสนาของพระองค์ ข้าแต่พระผู้เป็นที่รักยิ่งของข้าพเจ้า, และโดยแสงสว่างแห่งความรุ่งโรจน์ของพระองค์ ขอทรงเปิดเผยหนทางของพระองค์ต่อข้าพเจ้า ข้าแต่พระองค์ผู้เป็นเป้าหมายของความปรารถนาของข้าพเจ้า, โดยอานุภาพแห่งอำนาจที่เหนือธรรมชาติของพระองค์ ขอทรงยกข้าพเจ้าขึ้นมาสู่นภาแห่งความวิสุทธิ์ของพระองค์ ข้าแต่พระผู้เป็นบ่อเกิดแห่งชีวิตของข้าพเจ้า, และโดยสายลมแห่งนิรันดรกาลของพระองค์ ขอทรงทำให้ข้าพเจ้าสุขใจ ข้าแต่พระองค์ผู้เป็นพระผู้เป็นเจ้าของข้าพเจ้า!, ขอให้ทำนองเพลงนิรันดร์ของพระองค์กล่อมใจข้าพเจ้าให้สงบ ข้าแต่พระผู้เป็นสหายของข้าพเจ้า, และขอให้ความมั่งคั่งของพระพักตร์บรมโบราณของพระองค์ปลดปล่อยข้าพเจ้าจากทุกสิ่งเว้นแต่พระองค์ ข้าแต่พระผู้เป็นท่านนายของข้าพเจ้า และขอให้ข่าวดีของการเปิดเผยสาระที่ไม่มีเสื่อมของพระองค์นำความเบิกบานมาให้ข้าพเจ้า ข้าแต่พระองค์ผู้เป็นที่เห็นชัดที่สุดของความเห็นชัด และเร้นลับที่สุดของความเร้นลับ! [[[59]](#footnote-60)]

พระบาฮาอุลลาห์

**\* \* \* \* \***

พระองค์คือพระผู้ทรงกรุณา พระผู้ทรงโอบอ้อมอารี!

ข้าแต่พระผู้เป็นเจ้า พระผู้เป็นเจ้าของข้าพเจ้า! เสียงเรียกร้องของพระองค์ดึงดูดข้าพเจ้า และเสียงปากกาแห่งความรุ่งโรจน์ของพระองค์ปลุกข้าพเจ้า สายธารแห่งวาทะศักดิ์สิทธิ์ของพระองค์ทำให้ข้าพเจ้าปีติ และอมฤตแห่งแรงบันดาลใจของพระองค์สะกดใจข้าพเจ้า, ข้าแต่พระผู้เป็นนาย พระองค์ทรงเห็นข้าพเจ้าปล่อยวางจากทุกสิ่งนอกจากพระองค์ เกาะเชือกแห่งความอารีของพระองค์ไว้แน่น และกระหายความมหัศจรรย์ของกรุณาธิคุณของพะองค์, ข้าพเจ้าขอร้องพระองค์ต่อคลื่นที่ไม่มีสิ้นสุดแห่งความเมตตารักใคร่ของพระองค์ ต่อแสงที่เรืองรองแห่งความโปรดปรานและการดูแลที่ทะนุถนอมของพระองค์ ขอทรงประทานสิ่งที่จะดึงข้าพเจ้าเข้าไปใกล้พระองค์ และทำให้ข้าพเจ้าอุดมด้วยความมั่งคั่งของพระองค์, ลิ้น ปากกาและทั้งชีวิตของข้าพเจ้า ให้การยืนยันอานุภาพ อำนาจ กรุณาธิคุณและความอารีของพระองค์ว่า พระองค์คือพระผู้เป็นเจ้า และไม่มีพระผู้เป็นเจ้าอื่นใดนอกจากพระองค์ พระผู้ทรงอานุภาพ พระผู้ทรงอำนาจ

ข้าแต่พระผู้เป็นเจ้าของข้าพเจ้า ณ ขณะนี้ข้าพเจ้าขอเป็นพยานต่อความหมดหนทางของข้าพเจ้าและอธิปไตยของพระองค์ ความอ่อนแอของข้าพเจ้าและอานุภาพของพระองค์, ข้าพเจ้าไม่รู้สิ่งที่เป็นประโยชน์หรือเป็นภัยต่อข้าพเจ้า แท้จริงแล้วพระองค์คือพระผู้ทรงรู้ทั้งหมด พระผู้ทรงอัจฉริยภาพ, ข้าแต่พระผู้เป็นนาย พระผู้เป็นเจ้าของข้าพเจ้า และพระผู้เป็นท่านนายของข้าพเจ้า ของทรงลิขิตสิ่งที่จะทำให้ข้าพเจ้าพึงพอใจกับโองการนิรันดร์ของพระองค์ และรุ่งเรืองในทุกภพของพระองค์ ความจริงแล้วพระองค์คือพระผู้ทรงกรุณา พระผู้ทรงอารี

พระผู้เป็นนาย! ขอทรงอย่าผลักใสข้าพเจ้าไปจากมหาสมุทรแห่งความมั่งคั่งและนภาแห่งความปรานีของพระองค์ และลิขิตสิ่งที่ดีงามให้แก่ข้าพเจ้าในโลกนี้และโลกหลังจากนี้, แท้จริงแล้วพระองค์คือพระผู้เป็นนายแห่งที่ประทับที่ปรานี ซึ่งอยู่บนบัลลังก์สูงสุด ไม่มีพระผู้เป็นเจ้าอื่นใดนอกจากพระองค์ พระผู้เป็นหนึ่ง พระผู้ทรงรู้ทั้งหมด พระผู้ทรงอัจฉริยภาพ [[[60]](#footnote-61)]

พระบาฮาอุลลาห์

**\* \* \* \* \***

ข้าแต่พระผู้เป็นนายของข้าพเจ้า! ขอทรงทำให้ความงามของพระองค์เป็นอาหารของข้าพเจ้า การอยู่เบื้องหน้าพระองค์เป็นเครื่องดื่มของข้าพเจ้า ความยินดีของพระองค์เป็นความหวังของข้าพเจ้า การสรรเสริญพระองค์เป็นการกระทำของข้าพเจ้า การระลึกถึงพระองค์เป็นสหายของข้าพเจ้า อานุภาพแห่งอธิปไตยของพระองค์เป็นผู้ช่วยเหลือข้าพเจ้า สันนิวาสของพระองค์เป็นบ้านของข้าพเจ้า และสถานที่อาศัยของข้าพเจ้าเป็นคฤหาสถ์ที่พระองค์ทรงทำให้วิสุทธิ์พ้นจากข้อจำกัดของพวกที่ถูกม่านปิดกั้นจากพระองค์

แท้จริงแล้วพระองค์คือพระผู้ทรงมหิทธานุภาพ พระผู้ทรงความรุ่งโรจน์ พระผู้ทรงอานุภาพสูงสุด [[[61]](#footnote-62)]

พระบาฮาอุลลาห์

**\* \* \* \* \***

ขอความสรรเสริญจงมีแด่พระนามของพระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าเป็นคนรับใช้ของพระองค์ ผู้ซึ่งจับเชือกแห่งความปรานีที่ห่วงใยของพระองค์ เกาะชายเสื้อแห่งความอารีของพระองค์ไว้แน่น ข้าพเจ้าขอร้องพระองค์ต่อพระนามที่ทรงใช้สยบสรรพสิ่งทั้งที่มองเห็นและมองไม่เห็น และโดยพระนามนี้ลมหายใจที่เป็นชีวิตอย่างแท้จริงโชยมายังสรรพโลกทั้งหมด ขอทรงทำให้ข้าพเจ้าแข็งแกร่งโดยอานุภาพของพระองค์ที่ห้อมล้อมสวรรค์และโลก และพิทักษ์รักษาข้าพเจ้าให้พ้นจากความเจ็บป่วยและความทุกข์ทรมานทั้งหมด, ข้าพเจ้าขอเป็นพยานว่าพระองค์คือพระผู้เป็นนายแห่งนามทั้งปวง พระผู้ทรงประกาศิตทุกสิ่งที่พระองค์ยินดี ไม่มีพระผู้เป็นเจ้าอื่นใดนอกจากพระองค์ พระผู้ทรงมหิทธานุภาพ พระผู้ทรงรู้ทั้งหมด พระผู้ทรงอัจฉริยภาพ

ข้าแต่พระผู้เป็นนายของข้าพเจ้า ขอทรงประกาศิตสิ่งที่เป็นประโยชน์ต่อข้าพเจ้าในทุกภพของพระองค์ ดังนั้นขอทรงจัดหาให้แก่ข้าพเจ้าด้วยสิ่งที่พระองค์ลิขิตสำหรับบรรดาผู้ที่ถูกเลือกสรรในหมู่ผู้ที่พระองค์สร้าง ผู้ซึ่งการตำหนิของผู้ตำหนิ หรือการโวยวายของผู้ไม่เชื่อศาสนา หรือการหมางเมินของพวกที่ถอนตัวจากพระองค์ ไม่ได้ยับยั้งจากการหันมาหาพระองค์

แท้จริงแล้วพระองค์คือพระผู้ทรงช่วยเหลือในภยันตรายโดยอานุภาพแห่งอธิปไตยของพระองค์ ไม่มีพระผู้เป็นเจ้านอกจากพระองค์ พระผู้ทรงมหิทธานุภาพ พระผู้ทรงอานุภาพสูงสุด [[[62]](#footnote-63)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า พระผู้เป็นเจ้าแห่งความอารีและความปรานี! พระองค์คือกษัตริย์ซึ่งโดยคำบัญชาของพระองค์ ทั้งสรรพโลกถูกสร้างขึ้นมา และพระองค์คือพระผู้ทรงความโอบอ้อมอารี ซึ่งการกระทำของคนรับใช้ทั้งหลายของพระองค์ ไม่เคยหยุดยั้งพระองค์จากการแสดงกรุณาธิคุณของพระองค์ หรือขัดขวางการเปิดเผยความอารีของพระองค์

ข้าพเจ้าขอวิงวอนพระองค์ ขอทรงให้คนรับใช้นี้บรรลุถึงสิ่งที่เป็นเหตุแห่งความรอดพ้นของตนในทุกภพของพระองค์ แท้จริงแล้วพระองค์คือพระผู้ทรงมหิทธานุภาพ พระผู้ทรงอานุภาพสูงสุด พระผู้ทรงรู้ทั้งหมด พระผู้ทรงอัจฉริยภาพ [[[63]](#footnote-64)]

พระบาฮาอุลลาห์

**\* \* \* \* \***

พระองค์คือพระผู้เป็นเจ้าที่ได้ยินการอธิษฐานและตอบการอธิษฐาน!

ข้าแต่พระผู้เป็นที่รักยิ่ง ความรุ่งโรจน์ของพระองค์เป็นพยาน พระองค์ผู้ให้แสงสว่างแก่โลก! เปลวไฟแห่งการพรากจากพระองค์ได้เผาผลาญข้าพเจ้า และความดื้อดันของข้าพเจ้าได้หลอมละลายหัวใจภายในข้าพเจ้า, ข้าแต่พระองค์ผู้เป็นยอดปรารถนาของโลกและเป็นที่รักยิ่งของมนุษยชาติ ข้าพเจ้าขอพระองค์ต่อพระนามที่ยิ่งใหญ่ที่สุดของพระองค์ ขอทรงให้สายลมแห่งการบันดาลใจของพระองค์ค้ำจุนวิญญาณของข้าพเจ้า เพื่อว่าเสียงที่น่าพิศวงของพระองค์จะมาถึงหูของข้าพเจ้า ดวงตาของข้าพเจ้าจะได้เห็นเครื่องหมายทั้งหลายและแสงของพระองค์ ดังที่เปิดเผยไว้ในการสำแดงนามและคุณลักษณะทั้งหลายของพระองค์ ข้าแต่พระผู้ซึ่งทุกสิ่งอยู่ภายในกำมือของพระองค์!

ข้าแต่พระผู้เป็นนาย พระผู้เป็นเจ้าของข้าพเจ้า พระองค์ทรงเห็นน้ำตาของบรรดาผู้ที่พระองค์โปรดปรานหลั่งเพราะการพรากของพวกเขาจากพระองค์ และความกลัวของบรรดาผู้ที่อุทิศตนของพระองค์ในการอยู่ห่างไกลจากราชสำนักที่ศักดิ์สิทธิ์ของพระองค์, อานุภาพที่มีอิทธิพลต่อทุกสิ่งที่มองเห็นและมองไม่เห็นของพระองค์เป็นพยาน! เป็นความจำเป็นที่บรรดาผู้เป็นที่รักของพระองค์จะหลั่งน้ำตาเลือดสำหรับสิ่งที่บังเกิดกับผู้ที่ศรัทธา โดยน้ำมือของคนชั่วช้าและผู้กดขี่บนพิภพ, ข้าแต่พระผู้เป็นเจ้าของข้าพเจ้า พระองค์ทรงเห็นพวกไร้ศีลธรรมได้ล้อมรอบนครและอาณาเขตทั้งหลายของพระองค์อย่างไร! ข้าพเจ้าขอพระองค์ต่อพระผู้นำข่าวทั้งหลายและบรรดาผู้ที่พระองค์เลือกสรรของพระองค์และ และต่อพระผู้ซึ่งโดยพระองค์ ธงแห่งเอกภาพสวรรค์ของพระองค์ถูกปักท่ามกลางคนรับใช้ทั้งหลายของพระองค์ ขอทรงกำบังพวกเขาโดยความอารีของพระองค์ แท้จริงแล้วพระองค์คือพระผู้ทรงกรุณา พระผู้ทรงโอบอ้อมอารี

และเช่นกันข้าพเจ้าขอพระองค์ต่อการหลั่งกรุณาธิคุณที่สดชื่นของพระองค์ และคลื่นของมหาสมุทรแห่งความโปรดปรานของพระองค์ ขอทรงลิขิตสำหรับนักบุญทั้งหลายของพระองค์ด้วยสิ่งที่จะผ่อนคลายดวงตาและประโลมหัวใจของพวกเขา, พระผู้เป็นนาย พระองค์ทรงเห็นผู้ที่คุกเข่าด้วยความปราถนาจะลุกขึ้นและรับใช้พระองค์ คนตายร้องหาชีวิตนิรันดร์จากมหาสมุทรแห่งความโปรดปรานของพระองค์ และปรารถนาจะเหินขึ้นไปสู่นภาแห่งแห่งความมั่งคั่งของพระองค์ คนแปลกหน้าใฝ่หาบ้านแห่งความรุ่งโรจน์ของตนภายใต้ท้องฟ้าแห่งกรุณาธิคุณของพระองค์ ผู้แสวงหารีบไปยังประตูแห่งความอารีโดยความปรานีของพระองค์ คนบาปหันไปหามหาสมุทรแห่งการอภัยและการยกโทษของพระองค์

อธิปไตยของพระองค์เป็นพยาน ข้าแต่พระองค์ผู้เป็นที่สดุดีในหัวใจทั้งหลายของมนุษย์! ข้าพเจ้าได้หันมาหาพระองค์ ละทิ้งความประสงค์และความปรารถนาของตนเอง เพื่อว่าพระประสงค์และความยินดีของพระองค์จะได้ปกครองภายในข้าพเจ้า และสั่งการข้าพเจ้าตามสิ่งที่ปากกาแห่งโองการนิรันดร์ของพระองค์ลิขิตสำหรับข้าพเจ้า, ข้าแต่พระผู้เป็นนาย คนรับใช้นี้แม้ว่าหมดหนทางก็หันไปหาดาราแห่งอานุภาพของพระองค์ แม้ว่าตกต่ำก็รีบไปยังอรุโณทัยแห่งความรุ่งเรือง แม้ว่าขัดสนก็กระหายมหาสมุทรแห่งกรุณาธิคุณของพระองค์ ข้าพเจ้าขอวิงวอนพระองค์ต่อความโปรดปรานและและความอารีของพระองค์ ขอทรงอย่าทิ้งเขา

แท้จริงแล้วพระองค์คือพระผู้ทรงมหิทธานุภาพ พระผู้ทรงอภัย พระผู้ทรงเห็นใจ [[[64]](#footnote-65)]

พระบาฮาอุลลาห์

**\* \* \* \* \***

ข้าแต่พระผู้เป็นนาย พระผู้เป็นเจ้าของข้าพเจ้า! ขอความสดุดีจงมีแด่พระองค์ ข้าพเจ้าขอขอบคุณพระองค์เนื่องด้วยพระองค์ทรงสร้างข้าพเจ้าขึ้นมาในสมัยของพระองค์ และให้ความรักและความรู้ของพระองค์ซึมเข้ามาในข้าพเจ้า, ข้าพเจ้าขอวิงวอนพระองค์ต่อพระนามของพระองค์ ซึ่งโดยพระนามนี้ไข่มุกที่งดงามแห่งอัจฉริยภาพและวาทะของพระองค์ ถูกนำออกมาจากคลังแห่งหัวใจของคนรับใช้ทั้งหลายที่อยู่ใกล้พระองค์ และโดยพระนามนี้ดวงตะวันแห่งพระนามของพระองค์ พระผู้ทรงเห็นใจ ได้สาดรัศมีมายังทุกคนที่อยู่ในสวรรค์และทุกคนที่อยู่บนโลกในสวรรค์และบนโลก ขอทรงจัดหาของขวัญที่น่าพิศวงและซ่อนเร้นให้แก่ข้าพเจ้าโดยกรุณาธิคุณและความอารีของพระองค์

ข้าแต่พระผู้เป็นเจ้าของข้าพเจ้า วันเหล่านี้คือวันเริ่มแรกทั้งหลายของชีวิตของข้าพเจ้า ซึ่งพระองค์เชื่อมโยงกับวันทั้งหลายของพระองค์เอง เนื่องด้วยพระองค์ทรงประทานเกียรติที่ยิ่งใหญ่ให้แก่ข้าพเจ้า ขอทรงอย่างดการให้ข้าพเจ้าสิ่งที่พระองค์ลิขิตไว้สำหรับบรรดาผู้ที่พระองค์เลือกสรร

ข้าแต่พระผู้เป็นเจ้าของข้าพเจ้า ข้าพเจ้าเป็นเพียงเมล็ดกระจิริดที่พระองค์หว่านในดินแห่งความรักของพระองค์ และทำให้งอกขึ้นมาโดยมือแห่งความอารีของพระองค์, ดังนั้นเมล็ดนี้ในชีวิตข้างในสุดของตน กระหายน้ำแห่งความปรานีและน้ำพุแห่งกรุณาธิคุณของพระองค์, ขอทรงส่งลงมาให้เมล็ดนี้จากนภาแห่งความเมตตารักใคร่ของพระองค์ สิ่งที่จะทำให้เมล็ดนี้สามารถงอกงามภายใต้เงาและภายในขอบเขตของราชสำนักของพระองค์, พระองค์คือพระผู้ซึ่งรดน้ำให้หัวใจของทุกคนที่ยอมรับพระองค์จากสายธารที่เหลือล้นและน้ำพุแห่งธาราที่มีชีวิตของพระองค์

ขอความสรรเสริญจงมีแด่พระผู้เป็นเจ้า พระผู้เป็นนายแห่งภพทั้งปวง [[[65]](#footnote-66)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนพระองค์ต่อความรุ่งโรจน์เหนือธรรมชาติทั้งหมดแห่งพระนามของพระองค์ ขอทรงคลุมบรรดาผู้เป็นที่รักของพระองค์ในเสื้อคลุมแห่งความยุติธรรม และส่องสว่างชีวิตของพวกเขาด้วยแสงแห่งความไว้วางใจได้ พระองค์คือพระผู้ซึ่งมีอานุภาพที่จะทำตามที่พระองค์ปรารถนา และทรงถือบังเหียนของทุกสิ่งที่มองเห็นและมองไม่เห็นไว้ในกำมือของพระองค์ [[[66]](#footnote-67)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า ขอทรงประทานความรักและความยินดีเต็มขีดของพระองค์ และทำให้หัวใจของเราปีติโดยเสน่ห์ของแสงที่สว่างไสวของพระองค์ ข้าแต่พระองค์ผู้ทรงเป็นหลักฐานที่ยิ่งใหญ่ที่สุดและเป็นพระผู้เยามค่ำคืนป็นที่สดุดี, ข้าแต่พระผู้เป็นนายแห่งความอารี ขอทรงส่งสายลมที่ให้ชีวิตชีวาลงมาให้เราเป็นสัญลักษณ์แห่งกรุณาธิคุณของพระองค์ตลอดเวลากลางวันและยามค่ำคืน

ข้าแต่พระผู้เป็นเจ้าของข้าพเจ้า ข้าพเจ้าไม่ได้กระทำสิ่งใดที่คู่ควรกับการได้เห็นพระพักตร์ของพระองค์ และข้าพเจ้ารู้อย่างแน่ใจว่า หากข้าพเจ้ามีชีวิตตราบนานเท่าที่โลกยืนนาน ข้าพเจ้าก็หาทำสิ่งใดได้สำเร็จอย่างที่คู่ควรกับความโปรดปรานนี้ เนื่องด้วยสถานะของคนรับใช้จะไปไม่ถึงอาณาบริเวณศักดิ์สิทธิ์ของพระองค์เสมอ นอกจากว่าความอารีของพระองค์มาถึงข้าพเจ้าและความปรานีที่ห่วงใยของพระองค์ซึมซาบข้าพเจ้า และความเมตตารักใคร่ของพระองค์ห้อมล้อมข้าพเจ้า

ขอความสรรเสริญทั้งปวงจงมีแด่พระองค์ ข้าแต่พระผู้ซึ่งนอกจากพระองค์ไม่มีพระผู้เป็นเจ้าอื่นใด ขอทรงกรุณาช่วยให้ข้าพเจ้าสามารถขึ้นไปหาพระองค์ ได้รับเกียรติของการอาศัยอยู่ใกล้พระองค์ และมีจิตสัมผัสกับพระองค์โดยลำพัง ไม่มีพระผู้เป็นเจ้านอกจากพระองค์

ที่จริงแล้วหากพระองค์ปรารถนาจะประทานพรให้แก่คนรับใช้คนหนึ่ง พระองค์จะลบทุกการกล่าวถึงหรือความโน้มเอียงออกไปจากอาณาเขตของหัวใจของเขา เว้นแต่การกล่าวถึงพระองค์เอง และหากพระองค์ประกาศิตความชั่วร้ายสำหรับคนรับใช้คนหนึ่ง เพราะสิ่งที่มือของเขาได้ทำอย่างไม่ยุติธรรมต่อหน้าพระองค์ พระองค์จะทดสอบเขาด้วยประโยชน์ของโลกนี้และโกลหน้า เพื่อว่าเขาจะหมกมุ่นอยู่กับประโยชน์นั้นและลืมการระลึกถึงพระองค์ [[[67]](#footnote-68)]

พระบ๊อบ

**\* \* \* \* \***

ข้าแต่พระผู้เป็นเจ้า! ขอทรงทำให้จิตใจของข้าพเจ้าสดชื่นและเบิกบาน ขอทรงชำระหัวใจของข้าพเจ้าให้บริสุทธิ์ ขอทรงให้ความสว่างแก่พลังความสามารถของข้าพเจ้า, ข้าพเจ้าขอมอบกิจการทุกอย่างไว้ในมือของพระองค์ พระองค์คือผู้ชี้แนะและที่ลี้ภัยของข้าพเจ้า ข้าพเจ้าจะไม่เศร้าและทุกข์ใจอีกต่อไปอีก ข้าพเจ้าจะมีชีวิตที่เป็นสุขและเบิกบาน ข้าแต่พระผู้เป็นเจ้า! ข้าพเจ้าจะไม่หมกมุ่นอยู่กับความวิตกกังวลอีกต่อไป หรือให้ความยุ่งยากมารบกวนข้าพเจ้า ข้าพเจ้าจะไม่หมกมุ่นอยู่กับสิ่งที่ไม่น่าอภิรมย์ของชีวิต

ข้าแต่พระผู้เป็นเจ้า! พระองค์เป็นมิตรต่อข้าพเจ้ามากกว่าที่ข้าพเจ้าเป็นมิตรต่อตนเอง ข้าแต่พระผู้เป็นนาย ข้าพเจ้าขออุทิศตนให้แก่พระองค์ [[[68]](#footnote-69)]

พระอับดุลบาฮา

**\* \* \* \* \***

ข้าแต่พระผู้เป็นนาย! พวกเราอ่อนแอ ขอทรงทำให้เราเข้มแข็ง ข้าแต่พระผู้เป็นเจ้า! พวกเราโง่เขลา ขอทรงทำให้เรารู้ ข้าแต่พระผู้เป็นนาย! พวกเรายากไร้ ขอทรงทำให้เรามั่งคั่ง ข้าแต่พระผู้เป็นเจ้า! พวกเราตาย ขอทรงให้พลังชีวิตแก่เรา ข้าแต่พระผู้เป็นนาย! พวกเราคือความอดสูเอง ขอทรงเชิดชูเราในราชอาณาจักรของพระองค์, ข้าแต่พระผู้เป็นนาย หากพระองค์ช่วยเหลือเรา เราจะกลายเป็นดวงดาวระยิบระยับ หากพระองค์ไม่ช่วยเหลือเรา เราจะต่ำกว่าพื้นดิน, ข้าแต่พระผู้เป็นนาย! ขอทรงทำให้เราเข้มแข็ง ข้าแต่พระผู้เป็นเจ้า! ขอทรงประทานชัยชนะให้แก่เรา ข้าแต่พระผู้เป็นเจ้า! ขอทรงช่วยให้เราสามารถพิชิตอัตตาและเอาชนะกิเลส ข้าแต่พระผู้เป็นนาย! ขอทรงปลดปล่อยเราจากพันธนาการของโลกวัตถุ ข้าแต่พระผู้เป็นนาย! ขอทรงให้พลังชีวิตแก่เราด้วยลมหายใจของพระวิญญาณบริสุทธิ์ เพื่อว่าเราจะได้ลุกขึ้นรับใช้พระองค์ ทำการบูชาพระองค์ พยายามในราชอาณาจักรของพระองค์ด้วยความจริงใจที่สุด, ข้าแต่พระผู้เป็นนาย! พระองค์ทรงอานุภาพ ข้าแต่พระผู้เป็นเจ้า พระองค์ทรงอภัย! ข้าแต่พระผู้เป็นนาย พระองค์ทรงเห็นใจ [[[69]](#footnote-70)]

พระอับดุลบาฮา

**\* \* \* \* \***

ข้าแต่พระผู้เป็นเจ้าของข้าพเจ้า! ข้าแต่พระผู้เป็นเจ้าของข้าพเจ้า! ขอความสดุดีจงมีแด่พระองค์ที่ทรงทำให้ข้าพเจ้าเข็มแข็งในการประกาศความศรัทธาต่อความเป็นหนึ่งของพระองค์ ดึงดูดข้าพเจ้าเข้าหาวจนะแห่งความเดี่ยวของพระองค์ จุดข้าพเจ้าด้วยไฟแห่งความรักของพระองค์ และทำให้ข้าพเจ้าสาละวนอยู่กับการกล่าวถึงพระองค์ และการรับใช้มิตรสหายและหญิงรับใช้ของพระองค์

ข้าแต่พระผู้เป็นนาย ขอทรงช่วยให้ข้าพเจ้าเจียมตัวและถ่อมตัว ทำให้ข้าพเจ้าเข้มแข็งในการตัดขาดจากทุกสิ่งและจับชายเสื้อผ้าแห่งความรุ่งโรจน์ของพระองค์ เพื่อว่าหัวใจของข้าพเจ้าจะเปี่ยมด้วยความรักของพระองค์ และไม่เหลือที่ว่างสำหรับความรักโลกและการยึดติดกับคุณสมบัติทั้งหลายของโลก

ข้าแต่พระผู้เป็นเจ้าของข้าพเจ้า! ขอทรงชำระให้ข้าพเจ้าวิสุทธิ์พ้นจากสิ่งอื่นทั้งหมดนอกจากพระองค์ ขอทรงชำระข้าพเจ้าให้ปลอดคราบบาปและการละเมิด และทำให้ข้าพเจ้าครอบครองมโนธรรมและหัวใจที่มีธรรม

แท้จริงแล้วพระองค์คือพระผู้ทรงปรานี แท้จริงแล้วพระองค์คือพระผู้ทรงเอื้อเฟื้อที่สุด ซึ่งความช่วยเหลือของพระองค์เป็นที่แสวงหาโดยมวลมนุษย์ [[[70]](#footnote-71)]

พระอับดุลบาฮา

**\* \* \* \* \***

ข้าแต่พระผู้เป็นนายของข้าพเจ้า! ข้าแต่พระผู้เป็นนายของข้าพเจ้า! นี้คือตะเกียงที่ติดไฟแห่งความรักของพระองค์และลุกโพลงดัวยเปลวไฟที่ถูกจุดในพฤกษาแห่งความปรานีของพระองค์ ข้าแต่พระผู้เป็นนายของข้าพเจ้า! ขอทรงเพิ่มความไฟแรง ความร้อนและเปลวไฟของเขา ด้วยไฟที่ถูกจุดในไซนายแห่งการสำแดงองค์ของพระองค์ แท้จริงแล้วพระองค์คือพระผู้ทรงให้ความแข็งแกร่ง พระผู้ทรงช่วยเหลือ พระผู้ทรงอานุภาพ พระผู้ทรงเอื้อเฟื้อ พระผู้ทรงรักใคร่ [[[71]](#footnote-72)]

พระอับดุลบาฮา

**\* \* \* \* \***

ข้าแต่พระผู้เป็นเจ้าของข้าพเจ้า! ข้าแต่พระผู้เป็นเจ้าของข้าพเจ้า! คนรับใช้นี้ของพระองค์ได้คืบหน้าเข้าหาพระองค์ กำลังเร่ร่อนอย่างหลงใหลในทะเลทรายแห่งความรักของพระองค์ เดินในหนทางแห่งการรับใช้ของพระองค์ คาดหมายความโปรดปรานของพระองค์ หวังในความอารีของพระองค์ วางใจในราชอาณาจักรของพระองค์ มัวเมาด้วยอมฤตแห่งของขวัญของพระองค์, ข้าแต่พระผู้เป็นเจ้าของข้าพเจ้า! ขอทรงเพิ่มความร้อนแรงของเสน่หาที่เขามีต่อพระองค์ ความไม่ผันแปรของเขาในการสรรเสริญพระองค์ และความคลั่งไคล้ของความรักที่เขามีต่อพระองค์

แท้จริงแล้วพระองค์คือพระผู้ทรงเอื้อเฟื้อที่สุด พระผู้เป็นนายแห่งกรุณาธิคุณมากมาย ไม่มีพระผู้เป็นเจ้าอื่นใดนอกจากพระองค์ พระผู้ทรงอภัย พระผู้ทรงปรานี [[[72]](#footnote-73)]

พระอับดุลบาฮา

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า! นี้คือคนรับใช้ที่สุขสดชื่นของพระองค์ คือทาสแห่งจิตวิญญาณของพระองค์ ผู้ซึ่งเข้ามาใกล้พระองค์และเข้าหาพระองค์ เขาได้หันหน้ามาหาพระองค์ ยอมรับความเป็นหนึ่งของพระองค์ นับถือความเดี่ยวของพระองค์ และเขาตะโกนเรียกในหมู่ชาติทั้งหลายในนามของพระองค์ และนำประชาชนไปสู่ธาราหลั่งไหลแห่งความปรานีของพระองค์ ข้าแต่พระองค์ผู้เป็นนายที่เอื้อเฟื้อที่สุด!, สำหรับพวกที่ขอ เขาให้ดื่มจากถ้วยแห่งการชี้แนะที่ปริ่มด้วยอมฤตแห่งกรุณาธิคุณที่วัดไม่ได้ของพระองค์

ข้าแต่พระผู้เป็นนาย ขอทรงช่วยเขาในทุกสภาพการณ์ ทำให้เขารู้ความลึกลับที่พิทักษ์ไว้อย่างดีของพระองค์ และให้ไข่มุกที่ซ่อนเร้นอย่างล้นเหลือแก่เขา ขอทรงทำให้เขาเป็นธงที่พลิ้วเป็นลอนบนยอดปราสาทโดยลมแห่งความช่วยเหลือสวรรค์ของพระองค์ ขอทรงทำให้เขาเป็นต้นธารของน้ำใส

ข้าแต่พระผู้เป็นนายผู้ทรงอภัยของข้าพเจ้า! ขอทรงทำให้หัวใจทั้งหลายสว่างสดใสด้วยรังสีของตะเกียงที่สาดลำแสงกว้างออกไป เป็นการเปิดเผยสภาวะความเป็นจริงของทุกสิ่งต่อพวกที่อยู่ในหมู่ประชาชนที่พระองค์ทรงโปรดอย่างเหลือล้น

แท้จริงแล้วพระองค์คือพระผู้ทรงอำนาจ พระผู้ทรงอานุภาพ พระผู้ทรงคุ้มครอง พระผู้ทรงความแข็งแกร่ง พระผู้ทรงให้คุณ! แท้จริงแล้วพระองค์คือพระผู้เป็นนายแห่งความปรานีทั้งหมด [[[73]](#footnote-74)]

พระอับดุลบาฮา

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า! คนเหล่านี้คือคนรับใช้ที่อ่อนแอของพระองค์ พวกเขาคือทาสที่ภักดีและหญิงรับใช้ของพระองค์ ผู้ซึ่งคำนับต่อวาทะที่ประเสริฐของพระองค์ ถ่อมตัว ณ ธรณีประตูแห่งแสงสว่างของพระองค์ และเป็นพยานต่อความเป็นหนึ่งของพระองค์ ซึ่งโดยความเป็นหนึ่งนี้**ดวงอาทิตย์**ถูกทำให้ส่องแสงด้วยความสว่างไสวเที่ยงวัน, พวกเขาได้ฟังเสียงเรียกตัวที่พระองค์เปล่งจากอาณาเขตของพระองค์ และได้ตอบสนองเสียงเรียกนั้นด้วยหัวใจที่สั่นด้วยความรักและความปีติ

ข้าแต่พระผู้เป็นนาย ขอทรงพลั่งพระพรแห่งความปรานีและหลั่งฝนแห่งกรุณาธิคุณของพระองค์มาบนพวกเขา ขอทรงทำให้พวกเขาเติบโตเป็นพืชที่สวยงามในอุทยานสวรรค์ และจากก้อนเมฆที่เปี่ยมล้นแห่งการประทานของพระองค์และสระน้ำลึกแห่งกรุณาธิคุณมากมายของพระองค์ ขอทรงทำให้อุทยานนี้ออกดอก และรักษาอุทยานนี้ให้เขียวและเรืองรองอยู่เสมอ สดและแวบวับและงามอยูเสมอ

แท้จริงแล้วพระองค์คือพระผู้ทรงอำนาจ พระผู้ทรงความประเสริฐ พระผู้ทรงอานุภาพ พระผู้ทรงดำรงอยู่ไม่เปลี่ยนแปลงในสวรรค์และบนโลกเพียงผู้เดียว ม่มีพระผู้เป็นเจ้าอื่นใดนอกจากพระองค์ พระผู้เป็นนายแห่งสัญลักษณ์และเครื่องหมายที่แจ่มแจ้ง [[[74]](#footnote-75)]

พระอับดุลบาฮา

**\* \* \* \* \***

พระองค์คือพระผู้เป็นเจ้า

ข้าแต่พระผู้เป็นเจ้า พระผู้เป็นเจ้าของข้าพเจ้า! คนเหล่านี้คือคนรับใช้ที่ถูกดึงดูดในสมัยของพระองค์โดยสุคนธรสแห่งความวิสุทธิ์ของพระองค์ ถูกจุดด้วยเปลวไฟที่ลุกไหม้ในพฤกษาศักดิ์สิทธิ์ของพระองค์ ตอบสนองต่อสุรเสียงของพระองค์ เอ่ยคำสรรเสริญของพระองค์ ถูกปลุกให้ตื่นโดยสายลมของพระองค์ ถูกปลุกใจโดยกลิ่นหอมของพระองค์ มองเห็นเครื่องหมายทั้งหลายของพระองค์ เข้าใจวจนะทั้งหลายของพระองค์ สดับฟังวาทะของพระองค์ เชื่อการเปิดเผยพระธรรมของพระองค์ และวางใจในความเมตตารักใคร่ของพระองค์, ข้าแต่พระผู้เป็นนาย ดวงตาของพวกเขาจ้องมองอาณาจักรแห่งความรุ่งโรจน์ที่โชติช่วงของพระองค์ และใบหน้าของพวกเขาหันไปหาอธิปไตยเบื้องบนของพระองค์ หัวใจของพวกเขาเต้นด้วยความรักต่อความงามที่เฉิดฉายและรุ่งโรจน์ของพระองค์ วิญญาณของพวกเขาถูกเผาผลาญโดยเปลวไฟแห่งความรักของพระองค์ ข้าแต่พระผู้เป็นนายแห่งโลกนี้และโลกหลังจากนี้ ชีวิตของพวกเขาพล่านด้วยความปราถนาพระองค์อย่างแรงกล้า และน้ำตาของพวกเขาพลั่งออกมาเพื่อเห็นแก่พระองค์

ขอทรงคุ้มกันพวกเขาภายในที่มั่นแห่งความคุ้มครองและความปลอดภัยของพระองค์ ปกปักรักษาพวกเขาภายใต้การดูแลที่ระวังระไวของพระองค์ มองดูพวกเขาด้วยดวงตาแห่งการบริบาลและความปรานีของพระองค์ ทำให้พวกเขาเป็นเครื่องหมายแห่งเอกภาพสวรรค์ของพระองค์ที่เห็นชัดทั่วทั้งภูมิภาคทั้งหมด เป็นธงแห่งอำนาจของพระองค์ที่โบกอยู่เหนือคฤหาสน์แห่งความโอฬารของพระองค์ เป็นตะเกียงส่องแสงที่ลุกไหม้ด้วยน้ำมันแห่งอัจฉริยภาพในครอบแก้วแห่งการนำทางของพระองค์ เป็นวิหคในอุทยานแห่งความรู้ของพระองค์ที่ขับขานบนกิ่งใหญ่ยอดสุดในพิมานที่เป็นร่มไม้ใบบังของพระองค์ เป็นปลาวาฬในมหาสมุทรแห่งความอารีของพระองค์ที่ดิ่งลงไปในความลึกที่หยั่งไม่ถึงโดยความปรานีสูงสุดของพระองค์

ข้าแต่พระผู้เป็นนาย พระผู้เป็นเจ้าของข้าพเจ้า! คนรับใช้เหล่านี้ของพระองค์ต่ำต้อย ขอทรงเชิดชูพวกเขาในราชอาณาจักรเบื้องบนของพระองค์, พวกเขาอ่อนแอ ขอทรงทำให้พวกเขาแข็งแกร่งด้วยอานุภาพสูงสุดของพระองค์, พวกเขาตกต่ำ ขอทรงประทานความรุ่งเรืองให้พวกเขาในอาณาจักรสูงสุดของพระองค์, พวกเขายากไร้ ขอทรงทำให้พวกเขาร่ำรวยในอาณาเขตที่ยิ่งใหญ่ของพระองค์, ดังนั้นขอทรงลิขิตสิ่งที่ดีทั้งหมดให้พวกเขา ที่พระองค์ลิขิตในภพทั้งหลายของพระองค์ที่มองเห็นและมองไม่เห็น ขอทรงทำให้พวกเขาเฟื่องฟูในโลกเบื้องล่างนี้ ทำให้หัวใจของพวกเขาเบิกบานด้วยแรงบันดาลใจของพระองค์ ข้าแต่พระผู้เป็นนายของชีวิตทั้งปวง! ขอทรงส่องสว่างหัวใจของพวกเขาด้วยข่าวที่น่ายินดีที่แพร่มาจากสถานะของพระองค์ ทำให้การย่างเท้าของพวกเขามั่นคงในพระปฏิญญาที่ยิ่งใหญ่ที่สุดของพระองค์ และทำให้พวกเขาเข้มแข็งในพินัยกรรมที่มั่นคงของพระองค์ ความอารีและกรุณาธิคุณที่สัญญาไว้ของพระองค์เป็นพยาน ข้าแต่พระผู้ทรงกรุณาและปรานี! แท้จริงแล้วพระองค์คือพระผู้ทรงกรุณา พระผู้ทรงโอบอ้อมอารี [[[75]](#footnote-76)]

พระอับดุลบาฮา

**\* \* \* \* \***

## ขอการอภัย [Forgiveness]

ขอความสดุดีจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอวิงวอนพระองค์ต่อบรรดาผู้ที่พระองค์เลือกสรร บรรดาพระผู้รับมอบความรับผิดชอบจากพระองค์ และพระผู้ซึ่งพระองค์ลิขิตให้เป็นตราประทับของศาสนทูตและพระผู้นำข่าวทั้งหลาย ขอทรงให้การระลึกถึงพระองค์เป็นสหายของข้าพเจ้า ความรักของพระองค์เป็นจุดหมายของข้าพเจ้า พระพักตร์ของพระองค์เป็นเป้าหมายของข้าพเจ้า พระนามของพระองค์เป็นตะเกียงของข้าพเจ้า ความต้องการของพระองค์เป็นความปรารถนาของข้าพเจ้า และความยินดีของพระองค์เป็นความปีติของข้าพเจ้า

ข้าแต่พระผู้เป็นนายของข้าพเจ้า ข้าพเจ้าเป็นคนบาปและพระองค์คือพระผู้ทรงอภัยเสมอ, ทันใดที่ข้าพเจ้ายอมรับพระองค์ ข้าพเจ้ารีบไปให้ถึงราชสำนักที่ประเสริฐแห่งความเมตตารักใคร่ของพระองค์, ข้าแต่พระผู้เป็นนายของข้าพเจ้า ขอทรงอภัยข้าพเจ้า บาปของข้าพเจ้า ซึ่งขวางข้าพเจ้าจากการเดินในหนทางแห่งความยินดีของพระองค์และการไปถึงชายฝั่งมหาสมุทรแห่งความเป็นหนึ่งของพระองค์

ข้าแต่พระผู้เป็นนายของข้าพเจ้า ไม่มีใครที่สามารถปฏิบัติอย่างโอบอ้อมอารีต่อข้าพเจ้า ผู้ซึ่งข้าพเจ้าสามารถหันหน้าไปหา และไม่มีใครที่สามารถเห็นใจข้าพเจ้าจนข้าพเจ้ากระหายความปรานีของเขา ข้าพเจ้าขอวิงวอนพระองค์ขอทรงอย่าขับข้าพเจ้าออกไปจากที่สถิตแห่งกรุณาธิคุณของพระองค์ หรืองดการพลั่งความเอื้อเฟื้อและความอารีของพระองค์ให้แก่ข้าพเจ้า, ข้าแต่พระผู้เป็นนายของข้าพเจ้า ขอทรงประกาศิตสำหรับข้าพเจ้าสิ่งที่พระองค์ประกาศิตสำหรับพวกที่รักพระองค์ และลิขิตสำหรับข้าพเจ้าสิ่งที่พระองค์ลิขิตสำหรับบรรดาผู้ที่พระองค์เลือกสรร, การมองของข้าพเจ้าจ้องมายังขอบฟ้าแห่งการบริบาลที่การุณย์ของพระองค์ทุกเวลา และดวงตาของข้าพเจ้าหมายมั่นราชสำนักแห่งความปรานีที่ห่วงใยของพระองค์ ขอทรงกระทำต่อข้าพเจ้าตามที่คู่ควรกับพระองค์ ไม่มีพระผู้เป็นเจ้านอกจากพระองค์ พระผู้เป็นเจ้าแห่งอานุภาพ พระผู้เป็นเจ้าแห่งความรุ่งโรจน์ ซึ่งความช่วยเหลือของพระองค์มวลมนุษย์วิงวอน [[[76]](#footnote-77)]

พระบาฮาอุลลาห์

**\* \* \* \* \***

ข้าแต่พระผู้เป็นนายของข้าพเจ้า ข้าพเจ้าคือผู้ที่หันหน้ามาสู่พระองค์ และตั้งความหวังไว้กับความมหัศจรรย์ทั้งหลายของกรุณาธิคุณของพระองค์และการเปิดเผยความอารีของพระองค์, ข้าพเจ้าขออธิษฐานว่าพระองค์จะไม่ยอมให้ข้าพเจ้าหันหนีไปจากประตูแห่งความปรานีของพระองค์อย่างผิดหวัง หรือละทิ้งข้าพเจ้าไว้กับพวกที่พระองค์สร้างที่ปฏิเสธศาสนาของพระองค์

ข้าแต่พระผู้เป็นเจ้าของข้าพเจ้า ข้าพเจ้าคือคนรับใช้ของพระองค์และบุตรของคนรับใช้ของพระองค์, ข้าพเจ้ายอมรับสัจธรรมของพระองค์ในสมัยของพระองค์ และย่างเท้ามุ่งสู่ชายฝั่งแห่งความเป็นหนึ่งของพระองค์ นับถือความเดี่ยวของพระองค์ ยอมรับเอกภาพของพระองค์ และหวังจะได้การอภัยและการยกโทษของพระองค์, พระองค์ทรงอานุภาพในการทำสิ่งที่พระองค์ประสงค์ ไม่มีพระผู้เป็นเจ้านอกจากพระองค์ พระผู้ทรงความรุ่งโรจน์ พระผู้ทรงอภัยเสมอ [[[77]](#footnote-78)]

พระบาฮาอุลลาห์

**\* \* \* \* \***

ข้าแต่พระผู้เป็นนายของข้าพเจ้า พระองค์ทรงเห็นข้าพเจ้าหันหน้าเข้าหานภาแห่งความอารีของพระองค์และมหาสมุทรแห่งความโปรดปรานของพระองค์ ถอนตัวจากสิ่งอื่นทั้งหมดนอกจากพระองค์ ข้าพเจ้าขอพระองค์ต่อความอำไพของดวงอาทิตย์แห่งการเปิดเผยพระธรรมของพระองค์บนไซนาย และความโชติช่วงของดาราแห่งกรุณาธิคุณของพระองค์ ซึ่งส่องแสงจากขอบฟ้าแห่งพระนามของพระองค์ พระผู้ทรงอภัยเสมอ ขอทรงยกโทษให้ข้าพเจ้าและปรานีข้าพเจ้า, ดังนั้นขอทรงลิขิตสำหรับข้าพเจ้าด้วยปากกาแห่งความรุ่งโรจน์ของพระองค์ สิ่งที่จะเชิดชูข้าพเจ้าโดยพระนามของพระองค์ในสรรพโลก, ข้าแต่พระผู้เป็นนายของข้าพเจ้า ขอทรงช่วยให้ข้าพเจ้าตั้งจิตสู่พระองค์ และสดับฟังเสียงของผู้เป็นที่รักทั้งหลายของพระองค์ ผู้ซึ่งอานุภาพทั้งหลายของโลกทำให้อ่อนแอไม่ได้ และอำนาจปกครองของชาติทั้งหลายไม่สามารถรั้งจากพระองค์ ผู้ซึ่งโดยการคืบหน้าเข้าหาพระองค์ได้กล่าวว่า : “พระผู้เป็นเจ้าคือพระผู้เป็นนายของเรา พระผู้เป็นนายของทุกคนที่อยู่ในสวรรค์และทุกคนที่อยู่บนโลกในสวรรค์และทุกคนที่อยู่ในสวรรค์และทุกคนที่อยู่บนโลกบนโลก” [[[78]](#footnote-79)]

พระบาฮาอุลลาห์

**\* \* \* \* \***

ขอความสดุดีจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ทุกครั้งที่ข้าพเจ้าหาญกล้ากล่าวถึงพระองค์ ข้าพเจ้าถูกรั้งโดยบาปหนาและการล่วงละเมิดที่ร้ายแรงของข้าพเจ้าต่อพระองค์ และพบว่าตนเองถูกพรากอย่างสิ้นเชิงจากกรุณาธิคุณของพระองค์ และหมดสิ้นพลังที่จะสรรเสริญพระองค์, อย่างไรก็ตามความมั่นใจที่ยิ่งใหญ่ในความอารีของพระองค์ ฟื้นคืนความหวังของข้าพเจ้าในพระองค์ และความมั่นใจว่าพระองค์จะปฏิบัติต่อข้าพเจ้าอย่างอารี ทำให้ข้าพเจ้ากล้ายกย่องพระองค์ และขอสิ่งที่พระองค์ครอบครอง

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อความปรานีของพระองค์ที่เหนือกว่าสรรพสิ่ง และทุกสิ่งที่จมอยู่ใต้มหาสมุทรแห่งพระนามของพระองค์เป็นพยาน ขอทรงอย่าละทิ้งข้าพเจ้าไว้กับตัวเอง เพราะหัวใจของข้าพเจ้าโน้มเอียงเข้าหาความชั่วร้าย, ดังนั้นขอทรงคุ้มกันข้าพเจ้าภายในที่มั่นแห่งความคุ้มครองของพระองค์และที่กำบังที่แห่งการดูแลของพระองค์, ข้าแต่พระผู้เป็นเจ้าของข้าพเจ้า ข้าพเจ้าคือผู้ซึ่งต้องการแต่สิ่งที่พระองค์กำหนดโดยอานุภาพแห่งอำนาจของพระองค์ ทุกอย่างที่ข้าพเจ้าเลือกสำหรับตนเองจะต้องได้รับการช่วยโดยการแต่งตั้งที่การุณย์และคำวินิจฉัยของพระประสงค์ของพระองค์ และสนับสนุนด้วยสัญลักษณ์แห่งโองการและการพิพากษาของพระองค์

ข้าแต่พระองค์ผู้เป็นที่รักยิ่งของหัวใจที่ใฝ่หาพระองค์ ข้าพเจ้าขอวิงวอนต่อบรรดาพระผู้สำแดงศาสนาของพระองค์และเป็นอรุโณทัยแห่งแรงบันดาลใจของพระองค์ ต่อบรรดาพระผู้อรรถาธิบายสนับสนุนราชศักดาของพระองค์และเป็นคลังแห่งความรู้ของพระองค์ ขอทรงอย่าให้ข้าพเจ้าถูกพรากจากสันนิวาศ สักการสถานและธรรมวิหารของพระองค์, ข้าแต่พระผู้เป็นนายของข้าพเจ้า ขอทรงช่วยให้ข้าพเจ้าไปถึงราชสำนักที่ศักดิ์สิทธิ์ของพระองค์ เวียนรอบตัวพระองค์ ยืนอย่างถ่อมตัว ณ ประตูของพระองค์

พระองค์คือผู้ซึ่งอานุภาพของพระองค์ดำรงอยู่นิรันดร์ ไม่มีสิ่งใดหนีพ้นความรู้ของพระองค์ แท้จริงแล้วพระองค์คือพระผู้เป็นเจ้าแห่งอานุภาพ พระผู้เป็นเจ้าแห่งความรุ่งโรจน์และอัจฉริยภาพ

ขอความสรรเสริญจงมีแด่พระองค์ พระผู้เป็นนายแห่งภพทั้งปวง! [[[79]](#footnote-80)]

พระบาฮาอุลลาห์

**\* \* \* \* \***

ขอความสรรเสริญจงมีแด่พระนามของพระองค์ ข้าแต่พระผู้เป็นเจ้าของข้าพเจ้าและพระผู้เป็นเจ้าของทุกสิ่ง พระผู้เป็นความรุ่งโรจน์ของข้าพเจ้าและเป็นความรุ่งโรจน์ของทุกสิ่ง พระผู้เป็นยอดปรารถนาของข้าพเจ้าและเป็นยอดปรารถนาของทุกสิ่ง พระผู้เป็นความแข็งแกร่งของข้าพเจ้าและเป็นความแข็งแกร่งของทุกสิ่ง พระผู้เป็นกษัตริย์ของข้าพเจ้าและเป็นกษัตริย์ของทุกสิ่ง พระผู้เป็นผู้ทรงครอบครองข้าพเจ้าและเป็นผู้ทรงครอบครองทุกสิ่ง พระผู้เป็นความมุ่งหมายของข้าพเจ้าและเป็นความมุ่งหมายของทุกสิ่ง พระผู้ทรงผลักดันข้าพเจ้าและทรงผลักดันทุกสิ่ง! ข้าพเจ้าขอวิงวอนพระองค์ ขอทรงอย่าให้ข้าพเจ้าถูกรั้งจากมหาสมุทรแห่งความปรานีที่รักใคร่ของพระองค์ หรืออยู่ห่างจากชายฝั่งแห่งความใกล้ชิดกับพระองค์

ข้าแต่พระผู้เป็นนายของข้าพเจ้า สิ่งอื่นใดเว้นแต่พระองค์ไม่เป็นประโยชน์แก่ข้าพเจ้า และการอยู่ใกล้ทางเข้าหาคนอื่นใดนอกจากพระองค์ไม่มีประโยชน์ต่อข้าพเจ้า ข้าพเจ้าขอวิงวอนพระองค์ต่อความมั่งคั่งที่เหลือล้นของพระองค์ ซึงทำให้พระองค์ไม่ต้องอาศัยสิ่งอื่นทั้งหมดเว้นแต่พระองค์เอง ขอทรงนับข้าพเจ้ารวมกับพวกที่หันหน้าเข้าหาพระองค์ และลุกขึ้นเพื่อรับใช้พระองค์

ข้าแต่พระผู้เป็นนายของข้าพเจ้า ดังนั้นขอทรงอภัยคนรับใช้และหญิงรับใช้ทั้งหลายของพระองค์ ความจริงแล้วพระองค์คือพระผู้ทรงอภัยเสมอ พระผูทรงเห็นใจที่สุด [[[80]](#footnote-81)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้า พระผู้เป็นนายของข้าพเจ้า!. ขอทรงคุ้มครองเราโดยกรุณาธิคุณของพระองค์ให้พ้นจากสิ่งใดก็ตามที่น่ารังเกียจสำหรับพระองค์ และประทานสิ่งที่คู่ควรกับพระองค์ให้แก่เรา ขอทรงให้เรามากขึ้นจากความอารีของพระองค์ และให้พรเรา, ขอทรงยกโทษให้เราสำหรับสิ่งทั้งหลายที่เราทำ และชำระบาปของเรา และให้อภัยเราด้วยการอภัยที่การุณย์ของพระองค์ แท้จริงแล้วพระองค์คือพระผู้ทรงประเสริฐสุด พระผู้ทรงดำรงอยู่ด้วยตนเอง

การบริบาลด้วยความรักของพระองค์ได้ห้อมล้อมสรรพสิ่งในสวรรคและบนโลก และการอภัยของพระองค์เหนือกว่าทั้งสรรพโลก, อธิปไตยเป็นของพระองค์ อาณาจักรแห่งสรรพโลกและการเปิดเผยพระธรรมอยู่ในมือของพระองค์ พระองค์กำสรรพสิ่งไว้ในมือขวาของพระองค์ และระดับการอภัยถูกกำหนดไว้ภายในกำมือของพระองค์, พระองค์ทรงอภัยใครก็ตามในหมู่คนรับใช้ของพระองค์ที่พระองค์ปรารถนา แท้จริงแล้วพระองค์คือพระผู้ทรงอภัยเสมอ พระผู้ทรงรักใคร่ทั้งหมด ไม่มีสิ่งใดหนีพ้นความรู้ของพระองค์ และไม่มีสิ่งใดถูกซ่อนเร้นจากพระองค์

ข้าแต่พระผู้เป็นเจ้า พระผู้เป็นนายของข้าพเจ้า!. ขอทรงคุ้มครองเราโดยอิทธิฤทธิ์ของอำนาจของพระองค์ ขอทรงช่วยให้เราสามารถเข้าไปในมหาสมุทรที่ซาดซัดอย่างน่าพิศวงของพระองค์ และให้สิ่งที่เหมาะสมกับพระองค์แก่เรา

พระองค์คือพระผู้ปกครองสูงสุด พระผู้กระทำที่ทรงอำนาจ พระผู้ทรงความประเสริฐ พระผู้ทรงรักใคร่ทั้งหมด [[[81]](#footnote-82)]

พระบ๊อบ

**\* \* \* \* \***

ข้าแต่พระผู้เป็นนาย ขอความสรรเสริญจงมีแด่พระองค์ ขอทรงอภัยบาปของเรา ปรานีเรา และช่วยให้เรากลับไปสู่พระองค์ ขอทรงอย่าให้เราพึ่งสิ่งอื่นใดนอกจากพระองค์ ประทานสิ่งที่พระองค์รักและปรารถนาและคู่ควรกับพระองค์ให้แก่เราโดยความอารีของพระองค์ ขอทรงเชิดชูสถานะของพวกที่เชื่ออย่างจริงใจ และให้อภัยพวกเขาด้วยการอภัยที่การุณย์ของพระองค์ แท้จริงแล้วพระองค์คือพระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง [[[82]](#footnote-83)]

พระบ๊อบ

**\* \* \* \* \***

ข้าแต่พระผู้เป็นนายของข้าพเจ้า ข้าพเจ้าขอพระองค์ทรงให้อภัยข้าพเจ้าสำหรับทุกการกล่าวถึงนอกจากการกล่าวถึงพระองค์ สำหรับทุกการสรรเสริญนอกจากการสรรเสริญพระองค์ สำหรับทุกความปีตินอกจากความปีติในความใกล้ชิดกับพระองค์ สำหรับทุกความยินดีนอกจากความยินดีในมิตรภาพทางธรรมกับพระองค์ สำหรับทุกความเบิกบานนอกจากความเบิกบานในความรักและความยินดีของพระองค์ และสำหรับทุกสิ่งที่เกี่ยวโยงกับข้าพเจ้าที่ไม่มีความสัมพันธ์กับพระองค์ ข้าแต่พระองค์ผู้ทรงเป็นพระผู้เป็นนายของนายทั้งหลาย พระองค์ผู้ทรงจัดหาวิธีและไขประตู [[[83]](#footnote-84)]

พระบ๊อบ

**\* \* \* \* \***

ข้าแต่พระผู้เป็นเจ้า ขอความรุ่งโรจน์จงมีแด่พระองค์ ข้าพเจ้าจะกล่าวถึงพระองค์ได้อย่างไรขณะที่พระองค์ทรงความวิสุทธิ์พ้นจากการสรรเสริญของมวลมนุษยชาติ, ข้าแต่พระผู้เป็นเจ้า ขอความสรรเสริญจงมีแด่พระนามของพระองค์ พระองค์คือกษัตริย์ พระผู้เป็นสัจธรรมนิรันดร์ พระองค์ทรงรู้ว่าอะไรอยู่ในสวรรค์และบนโลก และทุกคนต้องหันมาหาพระองค์, พระองค์ได้ส่งการเปิดเผยพระธรรมที่ประกาศิตจากสวรรค์ลงมาตามขีดขั้นที่ชัดเจน, ข้าแต่พระผู้เป็นนาย! ขอความสดุดีจงมีแด่พระองค์ ด้วยบัญชาของพระองค์ พระองค์ช่วยใครก็ตามที่พระองค์ประสงค์ให้มีชัยโดยกองทัพแห่งสวรรค์และโลกและสิ่งใดก็ตามที่อยู่ระหว่างสวรรค์และโลก พระองค์คือพระผู้ทรงเป็นประมุข พระผู้เป็นสัจธรรมนิรันดร์ พระผู้เป็นนายแห่งอำนาจที่เอาชนะไม่ได้

ข้าแต่พระผู้เป็นนาย! ขอความสดุดีจงมีแด่พระองค์ ทุกเวลาพระองค์ทรงอภัยคนรับใช้ของพระองค์ที่วิงวอนขอการยกโทษของพระองค์ ขอทรงล้างบาปของเราและบาปของผู้ที่แสวงหาการอภัยของพระองค์ ณ รุ่งอรุณ ผู้ซึ่งอธิษฐานถึงพระองค์ในเวลากลางวันและยามค่ำคืน ผู้ซึ่งไม่โหยหาสิ่งใดนอกจากพระผู้เป็นเจ้า ผู้ซึ่งถวายสิ่งใดก็ตามที่พระผู้เป็นเจ้ากรุณาประทานให้ตน ผู้ซึ่งสรรเสริญพระองค์ยามเช้าและยามค่ำ ผู้ซึ่งไม่ละเลยหน้าที่ของตน [[[84]](#footnote-85)]

พระบ๊อบ

**\* \* \* \* \***

ข้าแต่พระผู้เป็นนาย ข้าพเจ้าตระหนักว่าการล่วงเกินของข้าพเจ้าได้คลุมหน้าของข้าพเจ้าด้วยความละอาย ณ ที่สถิตของพระองค์ และเป็นน้ำหนักบนหลังของข้าพเจ้าต่อหน้าพระองค์ เข้ามาแทรกระหว่างข้าพเจ้าและพระพักตร์ที่งดงามของพระองค์ ล้อมรอบข้าพเจ้าจากทุกทิศทาง และขวางข้าพเจ้าจากการเข้าถึงการเปิดเผยอานุภาพสวรรค์ของพระองค์

ข้าแต่พระผู้เป็นนาย! หากพระองค์ไม่ให้อภัยข้าพเจ้า เช่นนั้นจะมีใครที่จะยกโทษให้ และหากพระองค์ไม่ปรานีข้าพเจ้า ใครหรือที่สามารถแสดงความเห็นใจ? ขอความรุ่งโรจน์จงมีแด่พระองค์ พระองค์ทรงสร้างข้าพเจ้าเมื่อข้าพเจ้าไม่ดำรงอยู่ และทรงส่งเสริมพัฒนาการของข้าพเจ้าขณะที่ข้าพเจ้าปราศจากปัญญา, ขอความสรรเสริญจงมีแด่พระองค์ ทุกหลักฐานของความอารีมาจากพระองค์และทุกสัญลักษณ์แห่งกรุณาธิคุณมาจากคลังแห่งโองการของพระองค์ [[[85]](#footnote-86)]

พระบ๊อบ

**\* \* \* \* \***

ข้าแต่พระผู้เป็นนายผู้ทรงอภัย พระองค์คือร่มไม้ชายคาของคนรับใช้เหล่านี้ทั้งหมดของพระองค์ พระองค์ทรงรู้ความลับและตระหนักในทุกสิ่ง เราล้วนหมดหนทาง และพระองค์คือพระผู้ทรงอำนาจ พระผู้ทรงอานุภาพไม่จำกัด, เราล้วนเป็นคนบาป และพระองค์คือพระผู้ทรงอภัยบาป พระผู้ทรงปรานี พระผู้ทรงเห็นใจ, ข้าแต่พระผู้เป็นนาย! ขอทรงอย่ามองข้อบกพร่องของเรา ขอทรงปฏิบัติต่อเราตามกรุณาธิคุณและความอารีของพระองค์, ความบกพร่องของเรามีมากมาย แต่มหาสมุทรแห่งการอภัยของพระองค์ไร้ขอบเขต ความอ่อนแอของเราสาหัส แต่หลักฐานของการสนับสนุนและช่วยเหลือของพระองค์นั้นชัดเจน, ดังนั้นขอทรงทำให้เรามั่นคงและเข้มแข็ง ขอทรงช่วยให้เราทำสิ่งที่คู่ควรกับธรณีประตูของพระองค์ ขอทรงให้ความสว่างแก่หัวใจของเรา ให้ดวงตาที่เห็นแจ้งและหูที่สดับฟังแก่เรา ขอทรงกู้ชีพคนตายและรักษาคนป่วย ขอทรงประทานความมั่งคั่งให้แก่คนยากไร้ ให้ความสงบและสวัสดิภาพแก่ผู้หวั่นกลัว ขอทรงยอมรับเราในอาณาจักรของพระองค์ และให้ความสว่างแก่เราด้วยแสงแห่งการนำทางของพระองค์ พระองค์คือพระผู้ทรงอานุภาพและพระผู้ทรงฤทธานุภาพไร้ขีดจำกัด พระองค์คือพระผู้ทรงเอื้อเฟื้อ พระองค์คือพระผู้ทรงปรานี พระองค์คือพระผู้ทรงเมตตา [[[86]](#footnote-87)]

พระอับดุลบาฮา

**\* \* \* \* \***

## การรักษา [Healing]

พระนามของพระองค์คือการรักษาของข้าพเจ้า ข้าแต่พระผู้เป็นเจ้าของข้าพเจ้า และการระลึกถึงพระองค์คือโอสถของข้าพเจ้า การอยู่ใกล้พระองค์คือความหวังของข้าพเจ้า และความรักที่มีต่อพระองค์คือสหายของข้าพเจ้า ความปรานีของพระองค์ต่อข้าพเจ้าคือการรักษาและการช่วยเหลือข้าพเจ้าทั้งในโลกนี้และโลกที่จะมาถึง, แท้จริงแล้วพระองค์คือพระผู้ทรงโอบอ้อมอารี พระผู้ทรงรู้ทั้งหมด พระผู้ทรงอัจฉริยภาพ [[[87]](#footnote-88)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า! ข้าพเจ้าขอพระองค์ต่อมหาสมุทรแห่งการรักษาของพระองค์ ต่อความอำไพของดวงตะวันแห่งกรุณาธิคุณของพระองค์ ต่อพระนามของพระองค์ที่ทรงใช้กำราบคนรับใช้ทั้งหลายของพระองค์ ต่ออานุภาพแผ่ซ่านของพระวจนะที่ประเสริฐสุดและอิทธิฤทธิ์ของปากกาประดับบารมีสูงสุดของพระองค์ ต่อความปรานีของพระองค์ที่มาก่อนการสร้างทุกคนที่อยู่ในสวรรค์และบนโลก ขอทรงชำระข้าพเจ้าด้วยน้ำแห่งความอารีของพระองค์ให้ปลอดจากทุกความเจ็บปวดทรมานและโรคภัย ปลอดจากความอ่อนกำลังและอ่อนแอทั้งหมด

ข้าแต่พระผู้เป็นนายของข้าพเจ้า พระองค์ทรงเห็นแล้วว่าผู้อ้อนวอนพระองค์กำลังรออยู่ ณ ประตูแห่งความอารีของพระองค์ และผู้ที่ตั้งความหวังไว้กับพระองค์จับเชือกแห่งความเอื้อเฟื้อของพระองค์ไว้แน่น, ข้าพเจ้าขอวิงวอนพระองค์ ขอทรงอย่างดการให้สิ่งทั้งหลายที่เขาแสวงหาจากมหาสมุทรแห่งกรุณาธิคุณและดวงตะวันแห่งความเมตตารักใคร่ของพระองค์

พระองค์ทรงอานุภาพในการทำสิ่งที่พระองค์ปรารถนา ไม่มีพระผู้เป็นเจ้าอื่นใดนอกจากพระองค์ พระผู้ทรงอภัยเสมอ พระผู้ทรงเอื้อเฟื้อที่สุด [[[88]](#footnote-89)]

พระบาฮาอุลลาห์

**\* \* \* \* \***

ขอความรุ่งโรจน์จงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอวิงวอนต่อพระนามของพระองค์ที่ทรงใช้ชูธงแห่งการนำทาง สาดรัศมีแห่งความเมตตารักใคร่ เปิดเผยอธิปไตยแห่งความเป็นนายของพระองค์ ซึ่งโดยพระนามนี้ตะเกียงแห่งนามทั้งหลายของพระองค์ปรากฏขึ้นภายในช่องของผนังกำแพงแห่งคุณลักษณะของพระองค์ และพระผู้ทรงเป็นธรรมวิหารแห่งเอกภาพของพระองค์และเป็นผู้สำแดงความปล่อยวางได้เปล่งแสง, โดยพระนามนี้หนทางแห่งการนำทางของพระองค์เป็นที่รู้จัก และทางเดินไปสู่ความยินดีของพระองค์ถูกขีดเส้นให้เห็น รากฐานของความหลงผิดสั่นสะเทือน เครื่องหมายของความไร้ศีลธรรมถูกทำลาย ทำให้น้ำพุแห่งอัจฉริยภาพพุ่งขึ้นมา โต๊ะสวรรค์ถูกส่งลงมา, โดยพระนามนี้พระองค์ปกปักรักษาคนรับใช้ของพระองค์ และประทานการรักษาของพระองค์ แสดงความปรานีที่ห่วงใยต่อคนรับใช้ทั้งหลายของพระองค์ และเปิดเผยการอภัยของพระองค์ท่ามกลางผู้ที่พระองค์สร้าง, ข้าพเจ้าขอวิงวอนพระองค์ ขอทรงรักษาความปลอดภัยให้แก่ผู้ที่ยึดมั่นและกลับไปหาพระองค์ เกาะความปรานีของพระองค์ จับชายผ้าแห่งการบริบาลด้วยความรักของพระองค์, ดังนั้นขอทรงส่งการรักษาของพระองค์ลงมาให้เขา ทำให้ร่างกายของเขาสมบูรณ์ และประสาทเขาด้วยความไม่ผันแปรและความสงบในใจที่ประทานโดยพระองค์

แท้จริงแล้วพระองค์คือพระผู้ทรงรักษา พระผู้ทรงอภิรักษ์ พระผู้ทรงช่วยเหลือ พระผู้ทรงมหิทธานุภาพ พระผู้ทรงอานุภาพ พระผู้ทรงความรุ่งโรจน์ พระผู้ทรงรู้ทั้งหมด [[[89]](#footnote-90)]

พระบาฮาอุลลาห์

**\* \* \* \* \***

ขอความสรรเสริญจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอวิงวอนต่อพระนามอันยิ่งใหญ่ที่สุดของพระองค์ที่ทรงใช้ปลุกคนรับใช้และสร้างนครทั้งหลายของพระองค์ ต่ออภิไธยที่เป็นเลิศที่สุดและคุณลักษณะที่สง่าที่สุดของพระองค์ ขอทรงช่วยให้ประชาชนของพระองค์หันมาในทิศทางของความอารีอเนกอนันต์ของพระองค์ และหันหน้ามาหาธรรมวิหารแห่งอัจฉริยภาพของพระองค์, ขอพระองค์ทรงรักษาความเจ็บป่วยที่ทำร้ายวิญญาณทั้งหลายอยู่รอบด้านและขัดขวางพวกเขาจากการจ้องมองพิมานที่อยู่ในร่มไม้ชายคาแห่งพระนามที่ทอดเงาของพระองค์ ซึ่งพระองค์ทรงประกาศิตให้เป็นราชันแห่งนามทั้งปวงสำหรับทุกคนที่อยู่ในสวรรค์และทุกคนที่อยู่บนโลก, พระองค์ทรงฤทธานุภาพในการกระทำตามที่พระองค์ปรารถนา จักรวรรดิของนามทั้งปวงอยู่ในมือของพระองค์ ไม่มีพระผู้เป็นเจ้าอื่นใดนอกจากพระองค์ พระผู้ทรงอำนาจ พระผู้ทรงอัจฉริยภาพ

ข้าแต่พระผู้เป็นนายของข้าพเจ้า ข้าพเจ้าเป็นเพียงคนยากไร้และขอเกาะชายเสื้อแห่งความร่ำรวยของพระองค์ ข้าพเจ้าป่วยหนักและขอจับเชือกแห่งการรักษาของพระองค์ไว้แน่น, ขอทรงปลดเปลื้องข้าพเจ้าจากโรคภัยไข้เจ็บที่ล้อมรอบข้าพเจ้า ล้างข้าพเจ้าอย่างถ้วนทั่วด้วยน้ำแห่งกรุณาธิคุณและความปรานีของพระองค์ และสวมข้าพเจ้าด้วยเสื้อผ้าแห่งสุขภาพโดยการอภัยและความอารีของพระองค์, ดังนั้นขอทรงตรึงสายตาของข้าพเจ้าไว้กับพระองค์ ตัดความผูกพันของข้าพเจ้าจากสิ่งอื่นใดนอกจากพระองค์ ขอทรงช่วยให้ข้าพเจ้าทำสิ่งที่พระองค์ปรารถนาและบรรลุสิ่งที่พระองค์ยินดี

แท้จริงแล้วพระองค์คือพระผู้เป็นนายของชีวิตนี้และชีวิตหน้า ความจริงแล้วพระองค์คือพระผู้ทรงอภัยเสมอ พระผู้ทรงปรานีที่สุด [[[90]](#footnote-91)]

พระบาฮาอุลลาห์

**\* \* \* \* \***

### สำหรับสตรี [For Women]

ขอความรุ่งโรจน์จงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอต่อพระนามของพระองค์ ที่ทรงใช้สถาปนาพระผู้เป็นความงามของพระองค์บนบัลลังก์แห่งศาสนาของพระองค์ และต่อพระนามของพระองค์ที่ทรงใช้เปลี่ยนแปลงทุกสิ่ง รวบรวมทุกสิ่งไว้ด้วยกัน เรียกทุกสิ่งมาคิดบัญชี ให้รางวัลทุกสิ่ง ปกปักรักษาทุกสิ่งและค้ำจุนทุกสิ่ง ข้าพเจ้าขอพระองค์ทรงปกป้องหญิงรับใช้นี้ผู้ซึ่งหนีไปหาพระองค์เพื่อที่ลี้ภัย แสวงหาร่มไม้ชายคาของพระผู้ซึ่งภายในตนพระองค์เองเป็นที่เห็นชัด และมอบความไว้วางใจและความมั่นใจทั้งหมดของเธอไว้กับพระองค์

ข้าแต่พระผู้เป็นเจ้าของข้าพเจ้า เธอเจ็บป่วยและได้เข้ามาอยู่ภายใต้เงาของพฤกษาแห่งการรักษาของพระองค์ เธอทุกข์ร้อนและได้หนีไปที่นครแห่งความคุ้มครองของพระองค์ เธอเป็นโรคและได้แสวงหาต้นกำเนิดแห่งความโปรดปรานของพระองค์ เธอกลุ้มใจมากและได้รีบไปถึงต้นธารแห่งความสงบใจ เธอหนักใจด้วยบาปและได้หันหน้าไปหาราชสำนักแห่งการอภัยของพระองค์

อธิปไตยและความเมตตารักใคร่ของพระองค์เป็นพยาน ข้าแต่พระผู้เป็นเจ้าของข้าพเจ้า ข้าแต่พระผู้เป็นที่รักยิ่งของข้าพเจ้า ขอทรงสวมเสื้อผ้าแห่งน้ำมันหอมและการรักษาของพระองค์ให้แก่เธอ และให้เธอดื่มจากถ้วยแห่งความปรานีและความโปรดปรานของพระองค์, ยิ่งไปกว่านั้นขอทรงคุ้มครองเธอให้พ้นจากความทุกข์ทรมานและความไม่สบายทุกอย่าง ความเจ็บปวดและความเจ็บป่วยทั้งหมด และจากสิ่งใดก็ตามที่เป็นที่รังเกียจสำหรับพระองค์

ความจริงแล้วพระองค์ทรงความประเสริฐเหนือสิ่งอื่นทั้งหมดเว้นแต่พระองค์เอง แท้จริงแล้วพระองค์คือพระผู้ทรงรักษา พระผู้ทรงเพียงพอสำหรับทุกคน พระผู้ทรงอภิรักษ์ พระผู้ทรงอภัยเสมอ พระผู้ทรงปรานีที่สุด [[[91]](#footnote-92)]

พระบาฮาอุลลาห์

**\* \* \* \* \***

### สำหรับทารก [For Infants]

ข้าแต่พระผู้เป็นเจ้าของข้าพเจ้า พระองค์คือผู้ซึ่งโดยพระนามทั้งหลายของพระองค์ คนป่วยได้รับการรักษาและคนเจ็บไข้ฟื้นคืนสุขภาพ คนกระหายได้รับเครื่องดื่ม คนกลุ้มใจมากได้ใจสงบ คนดื้อดันได้รับการชี้แนะ คนตกต่ำได้รับการเชิดชู คนยากไร้รวยขึ้น คนเขลาได้รู้แจ้ง คนหมดอาลัยได้รับแสงสว่าง คนเศร้าได้ร่าเริง คนหนาวสั่นได้รับความอบอุ่น คนถูกย่ำยีได้รับการชูขึ้น, ข้าแต่พระผู้เป็นเจ้าของข้าพเจ้า โดยพระนามของพระองค์ สรรพสิ่งถูกขยับ นภากางออก พิภพถูกสร้าง ก้อนเมฆถูกยกขึ้นและหลั่งฝนมาบนพิภพ แท้จริงแล้วนี้คือสัญลักษณ์หนึ่งของกรุณาธิคุณของพระองค์สำหรับทุกคนที่พระองค์สร้าง

ดังนั้นข้าพเจ้าขอวิงวอนต่อพระนามทั้งหลายของพระองค์ที่ทรงใช้สำแดงความเป็นเจ้าของพระองค์และเชิดชูศาสนาของพระองค์เหนือสรรพโลก ต่อแต่ละอภิไธยที่เป็นเลิศที่สุดและคุณลักษณะที่สง่าที่สุดของพระองค์ และต่อคุณความดีทั้งหมดที่ใช้ยกย่องสภาวะที่เหนือธรรมชาติและประเสริฐสุดของพระองค์ ขอทรงหลั่งฝนแห่งการรักษาจากก้อนเมฆแห่งความปรานีของพระองค์ลงมาบนทารกที่ยังไม่อดนมนี้ ผู้ซึ่งพระองค์สัมพันธ์กับอัตภาพที่รุ่งโรจน์ของพระองค์ในอาณาจักรแห่งสรรพโลกของพระองค์, ข้าแต่พระผู้เป็นเจ้าของข้าพเจ้า ดังนั้นโดยกรุณาธิคุณของพระองค์ ขอทรงสวมเสื้อคลุมแห่งความผาสุกและสุขภาพให้แก่เขา, ข้าแต่พระผู้เป็นที่รักยิ่งของข้าพเจ้า ขอทรงดูแลรักษาเขาให้พ้นจากความทุกข์ทรมานและความผิดปกติทุกอย่าง และสิ่งใดก็ตามที่น่าขยะแขยงสำหรับพระองค์, แท้จริงแล้วอำนาจของพระองค์สามารถจัดการทุกสิ่ง ความจริงแล้วพระองค์คือพระผู้ทรงอานุภาพที่สุด พระผู้ทรงดำรงอยู่ด้วยตนเอง, ข้าแต่พระผู้เป็นเจ้าของข้าพเจ้า ยิ่งไปกว่านั้นขอทรงส่งสื่งที่ดีงามของโลกนี้และโลกหน้า สิ่งที่ดีงามของคนรุ่นนี้และคนรุ่นหลัง ลงมาให้เขา, แท้จริงแล้วอำนาจและอัจฉริยภาพของพระองค์สามารถจัดการกับสิ่งนี้ [[[92]](#footnote-93)]

พระบาฮาอุลลาห์

**\* \* \* \* \***

## เอกภาพและความสามัคคี [Unity]

ข้าแต่พระผู้เป็นเจ้าของข้าพเจ้า! ข้าแต่พระผู้เป็นเจ้าของข้าพเจ้า! ขอทรงรวมหัวใจของคนรับใช้ทั้งหลายของพระองค์ให้เป็นหนึ่งเดียวกัน และเปิดเผยจุดประสงค์ที่ยิ่งใหญ่ของพระองค์ต่อพวกเขา, ขอให้พวกเขาปฏิบัติตามบทบัญญัติของพระองค์และคงอยู่ในกฎของพระองค์, ข้าแต่พระผู้เป็นเจ้า ขอทรงช่วยเหลือความพยายามของพวกเขา และประทานกำลังให้พวกเขารับใช้พระองค์, ข้าแต่พระผู้เป็นเจ้า ขอทรงอย่าทิ้งพวกเขาไว้กับตนเอง แต่ขอทรงส่องทางให้การย่างเท้าของพวกเขาด้วยแสงแห่งความรู้ของพระองค์ และทำให้พวกเขาร่าเริงใจด้วยความรักของพระองค์ แท้จริงแล้วพระองค์คือพระผู้ทรงช่วยเหลือและพระผู้เป็นนายของพวกเขา [[[93]](#footnote-94)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้า ขอความรุ่งโรจน์จงมีแด่พระองค์ที่ทรงสำแดงความรักต่อมนุษยชาติ! ข้าแต่พระองค์ผู้เป็นชีวิตและแสงสว่างของเรา ขอทรงนำทางคนรับใช้ทั้งหลายของพระองค์ในหนทางของพระองค์ และทำให้เรามั่งคั่งในพระองค์ และเป็นอิสระจากทุกสิ่งนอกจากพระองค์

ข้าแต่พระผู้เป็นเจ้า ขอทรงสอนความเป็นหนึ่งของพระองค์ให้เรา และให้เราตระหนักในเอกภาพของพระองค์ เพื่อว่าเราจะไม่เห็นใครนอกจากพระองค์ พระองค์คือพระผู้ทรงปรานี พระผู้ให้ความอารี!

ข้าแต่พระผู้เป็นเจ้า โปรดก่อไฟแห่งความรักของพระองค์ในหัวใจของบรรดาผู้เป็นที่รักยิ่งของพระองค์ เพื่อว่าไฟนั้นจะได้เผาผลาญความคิดถึงทุกสิ่งนอกจากพระองค์

ข้าแต่พะผู้เป็นเจ้า ขอทรงเปิดเผยนิรัดรกาลอันประเสริฐของพระองค์ต่อเราว่า พระองค์ดำรงอยู่เสมอมาและจะดำรงอยู่ตลอดไป และไม่มีพระผู้เป็นเจ้านอกจากพระองค์ แท้จริงแล้วเราจะพบความสบายและความเข้มแข็งในพระองค์ [[[94]](#footnote-95)]

พระบาฮาอุลลาห์

**\* \* \* \* \***

ข้าแต่พระองค์ผู้เป็นพระผู้เป็นนายของนายทั้งหลาย! ข้าพเจ้าขอให้การยืนยันว่า พระองค์คือพระผู้เป็นนายของสรรพโลก และพระผู้อบรมชีวิตทั้งปวงที่มองเห็นและมองไม่เห็น, ข้าพเจ้าขอเป็นพยานว่า อานุภาพของพระองค์ห้อมล้อมจักรวาลทั้งหมด และกองทัพของพิภพไม่มีวันทำให้พระองค์หวั่นวิตกได้ หรืออำนาจปกครองของประชาชนและชาติทั้งปวงจะหยุดยั้งพระองค์จากการดำเนินการตามพระประสงค์ของพระองค์ได้, ข้าพเจ้ายอมรับว่า พระองค์ไม่มีความปรารถนาใดเว้นแต่การฟื้นชีวิตทั้งโลก สถาปนาความสามัคคีของประชาชน และช่วยทุกคนที่อาศัยอยู่ในโลกให้รอดพ้น [[[95]](#footnote-96)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า! ข้าแต่พระผู้เป็นเจ้าของข้าพเจ้า! แท้จริงแล้วข้าพเจ้าเปล่งเสียงเรียกพระองค์และวิงวอนต่อหน้าธรณีประตูของพระองค์ ขอทรงให้ความปรานีทั้งหมดของพระองค์ลงมาสู่ดวงวิญญาณเหล่านี้, ขอทรงประสาทพวกเขาเป็นการเฉพาะสำหรับความโปรดปรานและสัจธรรมของพระองค์

ข้าแต่พระผู้เป็นนาย! ขอทรงรวมและผูกหัวใจทั้งหลายให้เป็นเอกภาพ ขอทรงรวมดวงวิญญาณเหล่านี้เข้าด้วยกันในความกลมเกลียว และทำให้จิตวิญญาณทั้งหลายสุขสดชื่นโดยเครื่องหมายแห่งความวิสุทธิ์และความเป็นหนึ่งของพระองค์, ข้าแต่พระผู้เป็นนาย! ขอทรงทำให้ใบหน้าเหล่านี้เรืองด้วยแสงแห่งความเป็นหนึ่งของพระองค์ ขอทรงทำให้คนรับใช้ของพระองค์เข้มแข็งในการรับใช้อาณาจักรของพระองค์

ข้าแต่พระผู้เป็นนาย พระผู้ทรงครอบครองความปรานีอันไม่รู้สิ้น! ข้าแต่พระผู้เป็นนายแห่งการอภัยและการยกโทษ! ขอทรงอภัยบาปของเรา ยกโทษให้ความบกพร่องของเรา และดลให้เราหันไปหาอาณาจักรแห่งความปรานีของพระองค์ เปล่งเสียงเรียกอาณาจักรแห่งอำนาจและอานุภาพ ถ่อมตัว ณ สถานที่สักการะของพระองค์ และยอมจำนนต่อความรุ่งโรจน์ของหลักฐานของพระองค์

ข้าแต่พระผู้เป็นนาย พระผู้เป็นเจ้า! ขอทรงทำให้เราเป็นดังคลื่นในทะเลเดียวกัน ดอกไม้ในสวนเดียวกัน กลมเกลียวและเห็นพ้องกันโดยความอารีของความรักของพระองค์, ข้าแต่พระผู้เป็นนาย! ขอทรงทำให้หัวใจทั้งหลายเบิกบานโดยเครื่องหมายแห่งความเป็นหนึ่งของพระองค์ และทำให้มวลมนุษยชาติเป็นดังดวงดาวที่เรืองแสงมาจากยอดแห่งความรุ่งโรจน์เดียวกัน ผลไม้ที่สมบูรณ์ที่งอกมาจากพฤกษาแห่งชีวิตของพระองค์

แท้จริงแล้วพระองค์คือพระผู้ทรงมหิทธานุภาพ พระผู้ทรงดำรงอยู่ด้วยตนเอง พระผู้ให้ พระผู้ทรงอภัย พระผู้ทรงยกโทษ พระผู้ทรงรอบรู้ พระผู้สร้างเดียว! [[[96]](#footnote-97)]

พระอับดุลบาฮา

**\* \* \* \* \***

## ประเทศชาติและรัฐบาล [Nation and Government]

ข้าแต่พระผู้เป็นเจ้าผู้ทรงอภัย! คนรับใช้เหล่านี้กำลังหันมาหาอาณาจักรของพระองค์ และแสวงหากรุณาธิคุณและความอารีของพระองค์ ข้าแต่พระผู้เป็นเจ้า! ขอทรงทำให้หัวใจของพวกเขาเมตตาและบริสุทธิ์ เพื่อว่าพวกเขาจะคู่ควรกับความรักของพระองค์, ขอทรงชำระจิตวิญญาณของพวกเขาให้บริสุทธิ์และวิสุทธิ์ เพื่อว่าแสงของดวงอาทิตย์แห่งความเป็นจริงจะส่องมายังพวกเขา, ขอทรงชำระดวงตาของพวกเขาใหบริสุทธิ์และวิสุทธิ์ เพื่อว่าพวกเขาจะได้มองเห็นแสงของพระองค์, ขอทรงชำระหูของพวกเขาให้บริสุทธิ์และวิสุทธิ์ เพื่อว่าพวกเขาจะได้ยินเสียงร้องเรียกของอาณาจักรของพระองค์

ข้าแต่พระผู้เป็นนาย! แท้จริงแล้วเราอ่อนแอ แต่พระองค์ทรงอำนาจ, แท้จริงแล้วเรายากไร้ แต่พระองค์ร่ำรวย, เราคือผู้แสวงหาและพระองค์คือผู้เป็นที่แสวงหา, ข้าแต่พระผู้เป็นนาย! ขอทรงเห็นใจและให้อภัยเรา ขอทรงประทานความสามารถและจิตใจที่พร้อมรับให้แก่เรา เพื่อว่าเราจะคู่ควรกับความโปรดปรานของพระองค์ และถูกดึงดูดเข้าหาอาณาจักรของพระองค์ เพื่อว่าเราจะได้ดื่มธาราแห่งชีวิต จะลุกด้วยไฟแห่งความรักของพระองค์ จะได้รับการกู้ชีพโดยลมหายใจของพระวิญญาณบริสุทธิ์ในศตวรรษที่เรืองรองนี้

ข้าแต่พระผู้เป็นเจ้า พระผู้เป็นเจ้าของข้าพเจ้า! ขอทรงทอดสายตาแห่งความเมตตารักใคร่มายังการรวมตัวกันนี้ ขอทรงรักษาความปลอดภัยของทุกคนไว้ในอารักขาและภายใต้การคุ้มครองของพระองค์ ขอทรงส่งพระพรสวรรค์ของพระองค์ลงมาให้ดวงวิญญาณเหล่านี้ ให้พวกเขาจมลงไปในมหาสมุทรแห่งความปรานีของพระองค์ ขอทรงกระตุ้นชีวิตพวกเขาโดยลมหายใจของพระวิญญาณบริสุทธิ์

ข้าแต่พระผู้เป็นนาย! ขอทรงประทานความช่วยเหลือที่การุณย์และความมั่นคงให้แก่รัฐบาลที่ยุติธรรมนี้ ประเทศนี้อยู่ภายใต้ร่มเงาแห่งความคุ้มครองของพระองค์ และชนชาตินี้อยู่ในการรับใช้พระองค์, ข้าแต่พระผู้เป็นนาย! ขอทรงประทานความอารีสวรรค์ให้แก่พวกเขา และให้กรุณาธิคุณและความโปรดปรานของพระองค์หลั่งลงมาอย่างท่วมท้นและล้นหลาม ขอทรงให้ชาติที่น่าชื่นชมนับถือนี้มีเกียรติ และช่วยให้ชาตินี้ได้เข้ามาในอาณาจักรของพระองค์

พระองค์คือพระผู้ทรงอานุภาพ พระผู้ทรงฤทธานุภาพไร้ขีดจำกัด พระผู้ทรงปรานี และพระองค์คือพระผู้ทรงเอื้อเฟื้อ พระผู้ทรงให้คุณ พระผู้เป็นนายแห่งกรุณาธิคุณมากมาย [[[97]](#footnote-98)]

พระอับดุลบาฮา

**\* \* \* \* \***

## มนุษยชาติ [Humanity]

ข้าแต่พระผู้เป็นเจ้าของข้าพเจ้า พระผู้ซึ่งข้าพเจ้าบูชาและรักอย่างทุ่มเท! ข้าพเจ้าขอเป็นพยานต่อเอกภาพและความเป็นหนึ่งของพระองค์ ยอมรับของขวัญของพระองค์ทั้งในอดีตและปัจจุบัน พระองค์คือพระผู้ทรงโอบอ้อมอารี ซึ่งความปรานีที่เปี่ยมล้นของพระองค์หลั่งลงมาให้ทั้งผู้สูงศักดิ์และผู้ต่ำต้อย และกรุณาธิคุณของพระองค์สาดความอำไพมาให้ทั้งผู้ที่เชื่อฟังและผู้ที่ขัดขืน

ข้าแต่พระผู้เป็นเจ้าแห่งความปรานี ซึ่งสาระแห่งความปรานีคำนับต่อหน้าประตูของพระองค์ และจิตวิญญาณข้างในสุดของความเมตตารักใคร่เวียนรอบเขตคุ้มครองของศาสนาของพระองค์ เราขอวิงวอนพระองค์ ขอร้องกรุณาธิคุณบรมโบราณและแสวงหาความโปรดปรานของพระองค์ ขอพระองค์ทรงปรานีต่อทุกคนผู้เป็นการสำแดงสรรพภาวะ ขอทรงอย่างดการหลั่งกรุณาธิคุณในสมัยของพระองค์ให้แก่พวกเขา

ทุกคนล้วนยากไร้และขัดสน และแท้จริงแล้วพระองค์คือพระผู้ทรงครอบครองทุกสิ่ง พระผู้ทรงกำราบทุกสิ่ง พระผู้ทรงอนุภาพสูงสุด [[[98]](#footnote-99)]

พระบาฮาอุลลาห์

**\* \* \* \* \***

ข้าแต่พระองค์ผู้เป็นนายผู้ทรงเห็นใจ พระองค์ผู้ทรงเอื้อเฟื้อและสามารถ! พวกเราคือคนรับใช้ของพระองค์ ได้รับการคุ้มครองภายใต้การบริบาลของพระองค์ ขอพระองค์ทรงทอดสายตาแห่งความโปรดปรานมายังเรา ขอทรงให้แสงสว่างแก่ดวงตาของเรา ให้การได้ยินแก่หูของเรา ให้ความเห็นอกเห็นใจและความรักแก่หัวใจของเรา ขอทรงทำให้วิญญาณของเราเบิกบานและเป็นสุขโดยข่าวดีของพระองค์, ข้าแต่พระผู้เป็นนาย! ขอทรงชี้บอกหนทางไปสู่อาณาจักรของพระองค์แก่เรา และกู้ชีพเราทุกคนด้วยลมหายใจของพระวิญญาณบริสุทธิ์, ขอทรงประทานชีวิตนิรันดร์และเกียรติที่ไม่รู้สิ้นให้แก่เรา ขอทรงประสานสามัคคีมนุษยชาติและให้ความสว่างแก่โลกแห่งความเป็นมนุษย์, ขอให้เราทุกคนไปตามหนทางของพระองค์ ปรารถนาความยินดีของพระองค์และแสวงหาความลึกลับของอาณาจักรของพระองค์, ข้าแต่พระผู้เป็นเจ้า! ขอทรงรวมหัวใจของเราให้เป็นหนึ่งเดียวกัน และเชื่อมต่อหัวใจของเราด้วยพันธะที่สลายไม่ได้ของพระองค์ แท้จริงแล้วพระองค์คือพระผู้ให้ พระองค์คือพระผู้ทรงเมตตา และพระองค์คือพระผู้ทรงมหิทธานุภาพ [[[99]](#footnote-100)]

พระอับดุลบาฮา

**\* \* \* \* \***

ข้าแต่พระองค์ผู้เป็นนายผู้ทรงเมตตา! ข้าแต่พระองค์ผู้ทรงเอื้อเฟื้อและปรานี! เราคือคนรับใช้ของธรณีประตูของพระองค์ รวมตัวกันภายใต้ร่มเงาแห่งเอกภาพสวรรค์ของพระองค์ ดวงอาทิตย์แห่งความปรานีของพระองค์กำลังส่องแสงมายังทุกคน และก้อนเมฆแห่งความอารีของพระองค์หลั่งฝนมาบนทุกคน ของขวัญของพระองค์ห้อมล้อมทุกคน การบริบาลด้วยความรักของพระองค์ค้ำจุนทุกคน การคุ้มครองของพระองค์ทอดเงามาคลุมทุกคน สายตาแห่งความโปรดปรานของพระองค์ทอดมาแวบมองทุกคน ข้าแต่พระองค์ผู้เป็นนาย! ขอทรงประทานอย่างไม่รู้สิ้น และให้แสงของพระองค์ส่องทาง ขอทรงให้ความสว่างแก่ดวงตา ให้ความเบิกบานที่ยืนนานแก่หัวใจ ขอทรงประทานจิตวิญญาณใหม่ให้แก่ประชาชนทั้งหมด และประทานชีวิตนิรันดร์แก่พวกเขา ขอทรงไขประตูรั้วแห่งความเข้าใจที่แท้จริงและให้แสงแห่งความศรัทธาส่องอย่างสว่างไสว ขอทรงรวบรวมประชาชนไว้ภายใต้เงาแห่งความอารีของพระองค์ และทำให้พวกเขารวมกันเป็นหนึ่งด้วยความกลมเกลียว เพื่อว่าพวกเขาจะได้กลายเป็นดังรังสีของดวงอาทิตย์เดียวกัน เป็นคลื่นในมหาสมุทรเดียวกัน เป็นผลไม้ของต้นเดียวกัน ขอให้พวกเขาได้ดื่มจากน้ำพุเดียวกัน ขอให้พวกเขาสดชื่นด้วยสายลมเดียวกัน ขอให้พวกเขาได้รับการรับการส่องสว่างจากแหล่งกำเนิดแสงเดียวกัน พระองค์คือพระผู้ให้ พระผู้ทรงปรานี พระผู้ทรงฤทธานุภาพไร้ขีดจำกัด [[[100]](#footnote-101)]

พระอับดุลบาฮา

**\* \* \* \* \***

ข้าแต่พระองค์ผู้เป็นนายผู้ทรงเมตตา! พระองค์ทรงสร้างมวลมนุษยชาติจากต้นตระกูลเดียวกัน พระองค์ทรงประกาศิตว่าทุกคนจะเป็นสมาชิกของครัวเรือนเดียวกัน พวกเขาทุกคนล้วนเป็นคนรับใช้ ณ เบื้องหน้าที่วิสุทธิ์ของพระองค์ และมวลมนุษยชาติได้รับความคุ้มครองภายใต้ธรรมวิหารของพระองค์ ทุกคนมาร่วมโต๊ะแห่งความอารีของพระองค์ และได้รับความสว่างโดยแสงแห่งการบริบาลของพระองค์

ข้าแต่พระผู้เป็นเจ้า! พระองค์ทรงเมตตาต่อทุกคน ทรงจัดหาสำหรับทุกคน ขอทรงคุ้มครองทุกคน ขอทรงประทานชีวิตให้แก่ทุกคน, พระองค์ทรงประสาทแต่ละคนและทุกคนด้วยพรสวรรค์และพลังความสามารถ และทุกคนจมอยู่ใต้น้ำในมหาสมุทรแห่งความปรานีของพระองค์

ข้าแต่พระผู้เป็นนายผู้ทรงเมตตา! ขอทรงรวมทุกคนให้เป็นหนึ่ง ขอให้ศาสนาทั้งหลายเห็นพ้องกัน และทำชาติทั้งหลายให้เป็นหนึ่ง เพื่อว่าพวกเขาจะมองกันและกันเป็นครอบครัวเดียวกัน และมองทั้งพิภพเป็นบ้านเดียวกัน ขอให้พวกเขาทั้งหมดอาศัยอยู่ด้วยกันในความกลมเกลียวที่สมบูรณ์

ข้าแต่พระผู้เป็นเจ้า! ขอทรงชูธงแห่งความเป็นหนึ่งของมนุษยชาติ

ข้าแต่พระผู้เป็นเจ้า! ขอทรงสถาปนาสันติภาพอันยิ่งใหญ่ที่สุด

ข้าแต่พระผู้เป็นเจ้า ขอทรงเชื่อมหัวใจทั้งหลายเข้าด้วยกัน

ข้าแต่พระองค์บิดาผู้ทรงเมตตา พระผู้เป็นเจ้า! ขอทรงทำให้หัวใจของเราเบิกบานโดยสุคนธรสแห่งความรักของพระองค์ ขอทรงทำให้ตาของเราสว่างโดยแสงแห่งการนำทางของพระองค์ ขอทรงให้ความเสนาะหูแก่เราด้วยทำนองเพลงของพระวจนะของพระองค์ และขอทรงคุ้มครองเราทุกคนในที่มั่นแห่งการบริบาลของพระองค์

พระองค์คือพระผู้ทรงอำนาจและทรงอานุภาพ พระองค์คือพระผู้ทรงอภัย และพระองค์คือพระผู้ทรงมองข้ามความบกพร่องของมวลมนุษยชาติ [[[101]](#footnote-102)]

พระอับดุลบาฮา

**\* \* \* \* \***

## การสรรเสริญและขอบคุณพระผู้เป็นเจ้า [Praise and Gratitude]

ข้าแต่พระผู้เป็นเจ้าของข้าพเจ้า ขอความสรรเสริญทั้งปวงจงมีแด่พระองค์ผู้ทรงเป็นบ่อเกิดแห่งความรุ่งโรจน์และราชศักดาทั้งปวง เป็นบ่อเกิดแห่งความยิ่งใหญ่และเกียรติ อธิปไตยและอาณาจักร ความสูงส่งและกรุณาธิคุณ ความน่าเกรงขามและอานุภาพ, ใครก็ตามที่พระองค์ประสงค์ พระองค์ทรงดลให้เข้ามาใกล้มหาสมุทรที่ยิ่งใหญ่ที่สุดของพระองค์ และใครก็ตามที่พระองค์ปรารถนา พระองค์ก็ทรงประทานเกียรติของการยอมรับพระนามที่โบราณที่สุดของพระองค์, ในบรรดาทุกคนที่อยู่ในสวรรค์และบนโลก ไม่มีใครสามารถต้านปฏิบัติการของพระประสงค์สูงสุดของพระองค์, พระองค์ทรงปกครองสรรพโลกทั้งหมดมาแต่นิรันดรกาล และพระองค์จะใช้อำนาจปกครองสรรพสิ่งไปตลอดกาล ไม่มีพระผู้เป็นเจ้าอื่นใดนอกจากพระองค์ พระผู้ทรงมหิทธานุภาพ พระผู้ทรงประเสริฐสุด พระผู้ทรงอานุภาพสูงสุด พระผู้ทรงอัจฉริยภาพ

ข้าแต่พระผู้เป็นนาย ขอทรงส่องสว่างใบหน้าของพวกเขา เพื่อว่าพวกเขาจะได้มองเห็นพระองค์, ขอทรงชำระหัวใจของพวกเขา เพื่อว่าพวกเขาจะได้หันมาหาราชสำนักแห่งความโปรดปรานสวรรค์ของพระองค์ และยอมรับพระองค์ผู้เป็นพระผู้สำแดงตัวพระองค์และเป็นอรุโณทัยแห่งสาระของพระองค์, แท้จริงแล้วพระองค์คือพระผู้เป็นนายแห่งภพทั้งปวง ไม่มีพระผู้เป็นเจ้าอื่นใดนอกจากพระองค์ พระผู้ทรงไม่ถูกจำกัด พระผู้ทรงกำราบทุกสิ่ง [[[102]](#footnote-103)]

พระบาฮาอุลลาห์

**\* \* \* \* \***

ในนามของพระผู้เป็นเจ้า พระผู้ทรงความสูงส่งที่สุด!

ขอความสรรเสริญและสดุดีจงมีแด่พระองค์ พระผู้เป็นนาย พระผู้เป็นเจ้าผู้ทรงฤทธานุภาพไร้ขีดจำกัด พระองค์ซึ่งต่อหน้าอัจฉริยภาพของพระองค์ คนฉลาดบรรลุไม่ถึงและล้มเหลว ต่อหน้าความรู้ของพระองค์ผู้มีวิชาสารภาพความเขลาของตน ต่อหน้าอำนาจของพระองค์คนแข็งแกร่งอ่อนแอลงทุกที ต่อหน้าความมั่งคั่งของพระองค์คนร่ำรวยให้การยืนยันความยากจนของตน ต่อหน้าแสงสว่างของพระองค์คนจิตใจสว่างหลงอยู่ในความมืด สักการสถานแห่งความรู้ของพระองค์สาระแห่งปัญญาทั้งหมดหันไปหา เขตคุ้มครองแห่งที่สถิตของพระองค์วิญญาณของมวลมนุษยชาติเวียนรอบ

ดังนั้นข้าพเจ้าจะประกาศและบอกเล่าสาระของพระองค์ได้อย่างไร ซึ่งอัจฉริยภาพของคนฉลาดและวิชาของผู้รู้ไม่สามารถเข้าใจสาระนั้น เนื่องด้วยไม่มีมนุษย์คนใดสามารถประกาศสิ่งที่ตนไม่เข้าใจ หรือเล่าสิ่งที่ตนบรรลุไม่ถึง ทว่าพระองค์เข้าถึงไม่ได้และค้นหาไม่พบตั้งแต่นิรันดรกาล, แม้ว่าข้าพเจ้าไม่สามารถขึ้นไปถึงนภาแห่งความรุ่งโรจน์ของพระองค์หรือเหินในอาณาเขตของพระองค์ ข้าพเจ้าได้แค่เพียงเล่าเกี่ยวกับสัญลักษณ์ของพระองค์และบอกถึงงานหัตถกรรมที่เลื่องลือของพระองค์

ข้าแต่พระผู้เป็นที่รักยิ่งของหัวใจทั้งหมด ความรุ่งโรจน์ของพระองค์เป็นพยาน! พระองค์เท่านั้นที่สามารถหยุดความเจ็บปวดของการโหยหาพระองค์! แม้ว่าทุกคนที่อยู่อาศัยในสวรรค์และโลกจะร่วมกันสดุดีเครื่องหมายเล็กน้อยที่สุดของพระองค์ ซึ่งพระองค์เปิดเผยพระองค์เองในสัญลักษณ์นั้นและด้วยสัญลักษณ์นั้น กระนั้นพวกเขาก็ล้มเหลว และจะล้มเหลวยิ่งกว่าเพียงไหนที่จะสรรเสริญพระวจนะศักดิ์สิทธิ์ของพระองค์ ซึ่งเป็นผู้สร้างสัญลักษณ์ทั้งปวงของพระองค์

ขอความสรรเสริญและความรุ่งโรจน์ทั้งหมดจงมีแด่พระองค์ พระผู้ซึ่งสิ่งทั้งหมดให้การยืนยันว่า พระองค์เป็นหนึ่งและไม่มีพระผู้เป็นเจ้าอื่นใดนอกจากพระองค์ พระผู้ซึ่งตั้งแต่นิรันดรกาลทรงความประเสริฐเหนือความเท่าเทียมและความคล้ายคลึงทั้งหมด และจะคงอยู่เหมือนเดิมจนกระทั่งนิรันดรกาล, กษัตริย์ทั้งหมดเป็นเพียงคนรับใช้ของพระองค์ และชีวิตทั้งหมดที่มองเห็นและมองไม่เห็นเป็นศูนย์ต่อหน้าพระองค์ ไม่มีพระผู้เป็นเจ้าอื่นใดนอกจากพระองค์ พระผู้ทรงกรุณา พระผู้ทรงอานุภาพ พระผู้ทรงความสูงส่งที่สุด [[[103]](#footnote-104)]

พระบาฮาอุลลาห์

**\* \* \* \* \***

ขอความสรรเสริญจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! พระองค์คือพระผู้ซึ่งทุกสิ่งบูชาแต่พระองค์ไม่ได้บูชาใคร คือพระผู้เป็นนายของทุกสิ่งและไม่ได้เป็นข้าทาสใคร คือพระผู้รู้ทุกสิ่งแต่ไม่เป็นที่รู้สำหรับใคร, พระองค์ต้องการทำให้ตนเองเป็นที่รู้สำหรับมนุษย์ ดังนั้นพระองค์จึงสร้างสรรพโลกขึ้นมาและออกแบบจักรวาลโดยวจนะเดียวจากโอษฐ์ของพระองค์, ไม่มีพระผู้เป็นเจ้าอื่นใดเว้นแต่พระองค์ พระผู้ทรงออกแบบ พระผู้สร้าง พระผู้ทรงมหิทธานุภาพ พระผู้ทรงอานุภาพสูงสุด

ข้าพเจ้าขอวิงวอนพระองค์ต่อวจนะนี้ที่ส่องแสงบนขอบฟ้าแห่งพระประสงค์ของพระองค์ ขอทรงช่วยให้ข้าพเจ้าได้ดื่มธาราที่มีชีวิต ซึ่งโดยธารานี้พระองค์ทรงให้ชีวิตชีวาแก่หัวใจของบรรดาผู้ที่พระองค์เลือกสรร และกระตุ้นวิญญาณของผู้ที่รักพระองค์ เพื่อว่าข้าพเจ้าจะได้หันหน้าทั้งหมดมาหาพระองค์ทุกเวลาและทุกสภาพการณ์

พระองค์คือพระผู้เป็นเจ้าแห่งอานุภาพ ความรุ่งโรจน์และความอารี ไม่มีพระผู้เป็นเจ้าอื่นใดนอกจากพระองค์ พระผู้ปกครองสูงสุด พระผู้ทรงความรุ่งโรจน์ พระผู้ทรงรอบรู้ [[[104]](#footnote-105)]

พระบาฮาอุลลาห์

**\* \* \* \* \***

ขอความสรรเสริญจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ทุกครั้งที่ข้าพเจ้าพยายามที่จะกล่าวถึงพระองค์ ข้าพเจ้าถูกขวางโดยสถานะที่สูงส่งของพระองค์และความยิ่งใหญ่ที่ต้านทานไม่ได้ของอำนาจของพระองค์, เพราะหากข้าพเจ้าสรรเสริญพระองค์ตลอดความยาวของอาณาจักรของพระองค์และตลอดระยะเวลาของอธิปไตยของพระองค์ ข้าพเจ้าย่อมจะพบว่าคำที่ข้าพเจ้าสรรเสริญพระองค์เหมาะสำหรับผู้ที่เป็นเหมือนข้าพเจ้าเท่านั้น เป็นผู้ที่พระองค์สร้าง กำเนิดขึ้นมาโดยอานุภาพของโองการของพระองค์ และถูกออกแบบโดยอิทธิฤทธิ์ของพระประสงค์ของพระองค์, และเวลาใดก็ตามที่ปากกาของข้าพเจ้าลิขิตความรุ่งโรจน์ว่ามาจากพระนามใดของพระองค์ ข้าพเจ้าคิดว่าข้าพเจ้าสามารถได้ยินเสียงคร่ำครวญของปากกานั้นในความห่างไกลจากพระองค์ และรับรู้การร้องไห้ของปากกานั้นไห้เพราะการพรากจากตัวพระองค์, ข้าพเจ้าขอให้การยืนยันว่า ทุกสิ่งนอกจากพระองค์เป็นเพียงสิ่งที่พระองค์สร้างและอยู่ในอุ้งมือของพระองค์, การยอมรับการกระทำหรือการสรรเสริญใดจากผู้ที่พระองค์สร้าง เป็นเพียงหลักฐานของความน่าพิศวงของกรุณาธิคุณและความโปรดปรานที่อารีของพระองค์ และเป็นการสำแดงความเอื้อเฟื้อและการบริบาลของพระองค์

ข้าแต่พระผู้เป็นนายของข้าพเจ้า ข้าพเจ้าขอร้องต่อพระนามอันยิ่งใหญ่ที่สุดของพระองค์ที่ทรงใช้แยกแสงสว่างจากไฟ แยกความจริงจากการปฏิเสธ ขอทรงส่งสิ่งที่ดีงามของโลกนี้และโลกหน้าลงมาให้ข้าพเจ้าและผู้เป็นที่รักของข้าพเจ้าที่อยู่ร่วมกับข้าพเจ้า ดังนั้นขอทรงจัดหาของขวัญที่น่าพิศวงของพระองค์ที่ซ่อนเร้นจากดวงตาของมนุษย์ให้แก่เรา, แท้จริงแล้วพระองค์คือพระผู้ออกแบบสรรพโลก ไม่มีพระผู้เป็นเจ้านอกจากพระองค์ พระผู้ทรงมหิทธานุภาพ พระผู้ทรงความรุ่งโรจน์ พระผู้ทรงความสูงส่งที่สุด [[[105]](#footnote-106)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า ราชศักดาและความรุ่งโรจน์ทั้งปวง อำนาจปกครองและแสงสว่างและความโอฬารและความอำไพทั้งปวงจงมีแด่พระองค์, พระองค์ประทานอธิปไตยให้แก่ผู้ที่พระองค์ประสงค์และไม่ประทานอธิปไตยแก่ผู้ที่พระองค์ปรารถนา ไม่มีพระผู้เป็นเจ้านอกจากพระองค์ พระผู้ทรงครอบครองทุกสิ่ง พระผู้ทรงประเสริฐสุด พระองค์คือพระผู้ทรงสร้างจักรวาลขึ้นมาจากการไม่ดำรงอยู่และทั้งหมดที่อาศัยอยู่ในจักรวาล ไม่มีสิ่งใดคู่ควรสำหรับพระองค์เว้นแต่พระองค์เอง ทว่าสิ่งอื่นทั้งหมดนอกจากพระองค์เป็นดังของที่ถูกทิ้งในที่สถิตศักดิ์สิทธิ์ของพระองค์ และเป็นสิ่งไม่สำคัญเมื่อเทียบกับความรุ่งโรจน์ของสภาวะของพระองค์เอง

หามิได้ที่ข้าพเจ้าจะยกย่องคุณความดีของพระองค์นอกจากโดยสิ่งที่พระองค์ยกย่องพระองค์เองในคัมภีร์ที่มีน้ำหนักของพระองค์ ซึ่งพระองค์กล่าวว่า “ไม่มีการมองใดมองเห็นพระองค์ แต่พระองค์มองเห็นทั้งหมด พระองค์คือพระผู้ทรงความล้ำลึก พระผู้ทรงสังเกตเห็นทุกสิ่ง” (โกรอ่าน 6:103) ข้าแต่พระผู้เป็นเจ้าของข้าพเจ้า ขอความรุ่งโรจน์จงมีแด่พระองค์ ที่จริงแล้วไม่มีปัญญาหรือการมองใดไม่ว่าจะแหลมคมหรือมีความสามารถแยกแยะเพียงไร ที่สามารถเข้าใจธรรมชาติของเครื่องหมายที่ไม่สำคัญที่สุดของพระองค์ แท้จริงแล้วพระองค์คือพระผู้เป็นเจ้า ไม่มีพระผู้เป็นเจ้านอกจากพระองค์ ข้าพเจ้าขอเป็นพยานว่า พระองค์เองเท่านั้นคือการสำแดงคุณลักษณะของพระองค์เพียงผู้เดียว ไม่มีการสรรเสริญของใครนอกจากพระองค์สามารถไปถึงราชสำนักที่ศักดิ์สิทธิ์ของพระองค์ คุณลักษณะทั้งหลายของพระองค์ไม่อาจหยั่งถึงได้โดยคนอื่นใดนอกจากพระองค์เอง

ขอความรุ่งโรจน์จงมีแด่พระองค์ผู้ทรงความประเสริฐเหนือการพรรณนาของผู้ใดนอกจากพระองค์เอง เนื่องด้วยเป็นเรื่องเหนือความคิดของมนุษย์ที่จะสรรเสริญคุณความดีของพระองค์อย่างเหมาะสม หรือเข้าใจสภาวะความเป็นจริงข้างในสุดของสาระของพระองค์, สิ่งที่บรรดาผู้ที่พระองค์สร้างพรรณนาพระองค์หาใช่ความรุ่งโรจน์ของพระองค์ และหามิได้ที่ผู้ใดนอกจากพระองค์เองจะรู้เกี่ยวกับพระองค์, ข้าแต่พระผู้เป็นเจ้าของข้าพเจ้า ข้าพเจ้ารู้จักพระองค์เพราะพระองค์ทำให้ตัวเองเป็นที่รู้สำหรับข้าพเจ้า เพราะหากพระองค์ไม่เปิดเผยพระองค์เองต่อข้าพเจ้า ข้าพเจ้าย่อมไม่รู้จักพระองค์ ข้าพเจ้าบูชาพระองค์เพราะพระองค์เรียกตัวข้าพเจ้าไปหาพระองค์ หากไม่ใช่เพราะการเรียกตัวของพระองค์ ข้าพเจ้าคงไม่ได้บูชาพระองค์ [[[106]](#footnote-107)]

พระบ๊อบ

**\* \* \* \* \***

## การเผยแพร่ศาสนา [Teaching]

ข้าแต่พระผู้เป็นเจ้าของข้าพเจ้า ขอความสรรเสริญจงมีแด่พระนามของพระองค์ที่ทรงสำแดงยุคซึ่งเป็นราชันของยุคทั้งหลาย เป็นยุคที่พระองค์ประกาศไว้ต่อบรรดาผู้ที่พระองค์เลือกสรรและศาสนทูตทั้งหลายของพระองค์ในธรรมจารึกที่เป็นเลิศที่สุดของพระองค์ เป็นยุคที่พระองค์สาดความรุ่งโรจน์ที่สว่างไสวของพระนามทั้งหมดของพระองค์มายังสรรพสิ่ง พระพรนั้นยิ่งใหญ่สำหรับใครก็ตามที่ตั้งใจมั่นในพระองค์ เข้าไปอยู่ต่อหน้าพระองค์ และได้ฟังสำเนียงของเสียงของพระองค์

ข้าแต่พระผู้เป็นนายของข้าพเจ้า ข้าพเจ้าขอวิงวอนพระองค์ต่อพระนามของพระผู้ซึ่งอาณาจักรแห่งนามของพระองค์เวียนรอบบูชา ขอทรงกรุณาช่วยบรรดาผู้เป็นที่รักของพระองค์ให้สดุดีวจนะของพระองค์ในหมู่คนรับใช้ของพระองค์ และแพร่กระจายการสรรเสริญพระองค์ไปกว้างไกลในหมู่ผู้ที่พระองค์สร้าง เพื่อว่าการเปิดเผยตัวพระองค์จะเติมความปีติยินดีให้แก่วิญญาณของทุกคนที่อาศัยอยู่บนโลกของพระองค์

ข้าแต่พระผู้เป็นนายของข้าพเจ้า เนื่องด้วยพระองค์ได้นำทางพวกเขาไปยังธาราที่มีชีวิตที่แห่งกรุณาธิคุณของพระองค์ ขอทรงอย่าให้พวกเขาถูกรั้งจากพระองค์โดยความอารีของพระองค์ และเนื่องด้วยพระองค์ได้เรียกตัวพวกเขามายังที่สถิตแห่งบัลลังก์ของพระองค์ ขอทรงอย่าขับไล่พวกเขาไปจากเบื้องหน้าของพระองค์โดยความเมตตารักใคร่ของพระองค์ ขอทรงส่งลงมาให้พวกเขาสิ่งที่จะตัดความผูกพันทั้งหมดของพวกเขาจากสิ่งอื่นใดเว้นแต่พระองค์ และทำให้พวกเขาสามารถเหินในบรรยากาศแห่งความใกล้ชิดพระองค์ อย่างที่การเรืองอำนาจของผู้กดขี่และการชักชวนของพวกที่ไม่เชื่อในอัตภาพที่สง่าและยิ่งใหญ่ที่สุดของพระองค์ จะไม่สามารถรั้งพวกเขาจากพระองค์ [[[107]](#footnote-108)]

พระบาฮาอุลลาห์

**\* \* \* \* \***

ขอความสรรเสริญจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอวิงวอนต่อพระนามของพระองค์ที่ไม่มีใครยอมรับอย่างเหมาะสม และไม่มีวิญญาณใดหยั่งถึงความหมาย, ข้าพเจ้าขอวิงวอนพระองค์ต่อพระผู้ทรงเป็นต้นกำเนิดของการเปิดเผยพระธรรมของพระองค์และอรุโณทัยแห่งเครื่องหมายของพระองค์ ขอทรงทำให้หัวใจของข้าพเจ้าเป็นที่รองรับความรักและการระลึกถึงพระองค์ ดังนั้นขอทรงผสานหัวใจของข้าพเจ้ากับมหาสมุทรที่ยิ่งใหญ่ที่สุดของพระองค์ เพื่อว่าจากหัวใจนั้นธาราที่มีชีวิตแห่งอัจฉริยภาพของพระองค์และสายน้ำใสแห่งการสดุดีและสรรเสริญพระองค์จะไหลออกมา

แขนขาของร่างกายข้าพเจ้าให้การยืนยันต่อเอกภาพของพระองค์ และเส้นผมบนศีรษะของข้าพเจ้าประกาศอานุภาพของอธิปไตยและอำนาจของพระองค์, ข้าพเจ้ายืนอยู่ที่ประตูแห่งกรุณาธิคุณของพระองค์อย่างสงบเสงี่ยมที่สุดและไม่คำนึงถึงตัวเองโดยสมบูรณ์ เกาะชายผ้าแห่งความอารีของพระองค์ไว้แน่น และจ้องมองขอบฟ้าแห่งของขวัญของพระองค์

ข้าแต่พระผู้เป็นเจ้าของข้าพเจ้า ขอพระองค์ทรงลิขิตสิ่งที่เหมาะกับความยิ่งใหญ่ของราชศักดาของพระองค์สำหรับข้าพเจ้า ขอทรงช่วยเหลือข้าพเจ้าโดยกรุณาธิคุณที่เสริมความแข็งแกร่งของพระองค์ ให้สอนศาสนาของพระองค์ถึงขนาดว่าคนตายรีบออกมาจากหลุมศพและรีบไปหาพระองค์ ไว้วางใจทั้งหมดในพระองค์ จ้องมองบูรพาแห่งศาสนาและอุทัยสถานแห่งการเปิดเผยพระธรรมของพระองค์

แท้จริงแล้วพระองค์คือพระผู้ทรงอานุภาพสูงสุด พระผู้ทรงความสูงส่งที่สุด พระผู้ทรงรู้ทั้งหมด พระผู้ทรงอัจฉริยภาพ [[[108]](#footnote-109)]

พระบาฮาอุลลาห์

**\* \* \* \* \***

ขอความรุ่งโรจน์จงมีแด่พระองค์ ข้าแต่พระผู้เป็นนายของโลกและยอดปรารถนาของชาติทั้งหลาย ข้าแต่พระองค์ผู้เป็นที่เห็นชัดในพระนามอันยิ่งใหญ่ที่สุดซึ่งโดยพระนามนี้ ไข่มุกแห่งอัจฉริยภาพและวาทะปรากฏออกมาจากเปลือกหอยในทะเลที่ยิ่งใหญ่แห่งความรู้ของพระองค์ และนภาแห่งการเปิดเผยพระธรรมได้รับการประดับด้วยแสงแห่งการปรากฏของดวงอาทิตย์แห่งพระพักตร์ของพระองค์

ข้าพเจ้าขอพระองค์ต่อพระวจนะที่ทำให้ข้อพิสูจน์ของพระองค์สมบูรณ์ในหมู่ผู้ที่พระองค์สร้าง และบรรลุคำให้การยืนยันของพระองค์ท่ามกลางคนรับใช้ของพระองค์ ขอทรงทำให้ประชาชนของพระองค์เข้มแข็งในสิ่งที่จะทำให้หน้าตาของศาสนาแผ่รังสีในอาณาจักรของพระองค์ ธงแห่งอานุภาพของพระองค์จะถูกปักในหมู่คนรับใช้ ผืนธงแห่งการนำทางจะถูกชูขึ้นทั่วทั้งอาณาจักรของพระองค์

ข้าแต่พระผู้เป็นนายของข้าพเจ้า พระองค์ทรงเห็นพวกเขาจับเชือกแห่งกรุณาธิคุณของพระองค์และเกาะชายเสื้อคลุมแห่งการให้คุณของพระองค์ไว้แน่น ขอทรงลิขิตสำหรับพวกเขาสิ่งที่จะดึงพวกเขาใกล้เข้ามาหาพระองค์ และงดให้สิ่งอื่นทั้งหมดแก่พวกเขานอกจากพระองค์

ข้าแต่พระองค์กษัตริย์แห่งการดำรงอยู่และพระผู้ทรงคุ้มครองสิ่งที่มองเห็นและมองไม่เห็น ข้าพเจ้าขอพระองค์ทรงทำให้ใครก็ตามที่ลุกขึ้นรับใช้ศาสนาของพระองค์เป็นดังทะเลที่เคลื่อนไหวตามความปรารถนาของพระองค์ เป็นผู้ที่ลุกโพลงด้วยไฟแห่งพฤกษาศักดิ์สิทธิ์ของพระองค์ ซึ่งส่องแสงมาจากขอบฟ้าของนภาแห่งพระประสงค์ของพระองค์, แท้จริงแล้วพระองค์คือพระผู้ทรงอำนาจ ผู้ซึ่งอานุภาพของโลกทั้งหมดหรือความแข็งแกร่งของชาติทั้งหลาย ไม่สามารถทำให้อ่อนแอ, ไม่มีพระผู้เป็นเจ้าอื่นใดนอกจากพระองค์ พระผู้เป็นหนึ่ง พระผู้ไม่มีเปรียบปราน พระผู้ทรงคุ้มครอง พระผู้ทรงดำรงอยู่ด้วยตนเอง [[[109]](#footnote-110)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าผู้เป็นจุดกำเนิดของพระผู้สำแดงองค์ทั้งหมด เป็นบ่อเกิดของบ่อเกิดทั้งหมด เป็นต้นน้ำแห่งการเปิดเผยพระธรรมทั้งหมด และเป็นแหล่งกำเนิดแสงทั้งหมด ข้าพเจ้าให้การยืนยันว่าโดยพระนามของพระองค์ นภาแห่งปัญญาได้รับการประดับ มหาสมุทรแห่งวาทะสาดซัด และโองการของพระผู้ทรงบริบาลของพระองค์ถูกเผยแพร่ไปยังสาวกทั้งหลายของทุกศาสนา

ข้าพเจ้าขอวิงวอนพระองค์ขอทรงเพิ่มพูนข้าพเจ้าอย่างที่ไม่ต้องอาศัยผู้ใดนอกจากพระองค์ และทำให้ข้าพเจ้าไม่ต้องขึ้นกับผู้ใดเว้นแต่พระองค์เอง, ดังนั้นขอทรงหลั่งจากก้อนเมฆแห่งความอารีของพระองค์สิ่งที่จะเป็นประโยชน์ต่อข้าพเจ้าในทุกภพของพระองค์, ดังนั้นขอทรงช่วยเหลือโดยกรุณาธิคุณที่เสริมความแข็งแกร่งของพระองค์ ให้ข้าพเจ้ารับใช้ศาสนาของพระองค์ท่ามกลางคนรับใช้ทั้งหลายของพระองค์ถึงขนาดว่า ข้าพเจ้าจะได้แสดงสิ่งที่จะทำให้ข้าพเจ้าได้รับการจดจำตราบนานเท่าที่อาณาจักรของพระองค์ยังคงอยู่ และอำนาจปกครองของพระองค์จะยืนยาว

ข้าแต่พระผู้เป็นนายของข้าพเจ้า นี้คือคนรับใช้ทั้งหลายของพระองค์ผู้ซึ่งทั้งชีวิตหันไปหาขอบฟ้าแห่งความอารีของพระองค์ มหาสมุทรแห่งกรุณาธิคุณของพระองค์ และนภาแห่งของขวัญของพระองค์, ดังนั้นขอทรงกระทำต่อข้าพเจ้าอย่างที่เหมาะกับราชศักดา ความรุ่งโรจน์ ความอารีและกรุณาธิคุณของพระองค์

ความจริงแล้วพระองค์คือพระผู้เป็นเจ้าแห่งพลังและอานุภาพ พระผู้ซึ่งเหมาะที่จะตอบผู้ที่อธิษฐานถึงพระองค์ ไม่มีพระผู้เป็นเจ้านอกจากพระองค์ พระผู้ทรงรู้ทั้งหมด พระผู้ทรงอัจฉริยภาพ [[[110]](#footnote-111)]

พระบาฮาอุลลาห์

**\* \* \* \* \***

จงกล่าวว่า : ขอความสรรเสริญจงมีแด่พระนามของพระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอวิงวอนต่อพระนามของพระองค์ซึ่งโดยพระนามนี้ ความอำไพของแสงแห่งอัจฉริยภาพส่องอย่างสว่างไสวเมื่อนภาแห่งวาทะสวรรค์ถูกทำให้เคลื่อนไหวท่ามกลางมนุษยชาติ ขอทรงกรุณาช่วยเพิ่มความแข็งแกร่งสวรรค์ของพระองค์ให้แก่ข้าพเจ้า และทำให้ข้าพเจ้าสามารถยกย่องพระนามของพระองค์ในหมู่คนรับใช้ของพระองค์

ข้าแต่พระผู้เป็นนาย! ข้าพเจ้าหันหน้ามาหาพระองค์ ปล่อยวางจากทุกสิ่งนอกจากพระองค์ จับชายเสื้อคลุมแห่งพระพรอเนกอนันต์ของพระองค์ไว้แน่น ดังนั้นขอทรงปล่อยให้ลิ้นของข้าพเจ้าประกาศสิ่งที่จะดึงดูดจิตใจของมนุษย์ และจะทำให้วิญญาณและจิตของมนุษย์ยินดีปรีดา ดังนั้นขอทรงทำให้ข้าพเจ้าเข้มแข็งในศาสนาของพระองค์อย่างที่ข้าพเจ้าจะไม่ถูกขวางโดยการเรืองอำนาจของผู้กดขี่ทั้งหลายในหมู่ผู้ที่พระองค์สร้าง หรือถูกรั้งโดยการโจมตีของพวกที่ไม่เชื่อท่ามกลางผู้อยู่อาศัยในอาณาเขตของพระองค์, ขอทรงทำให้ข้าพเจ้าเป็นตะเกียงที่ส่องแสงทั่วทั้งดินแดนทั้งหลายของพระองค์ เพื่อว่าบรรดาผู้ซึ่งในหัวใจของตน แสงแห่งความรู้ของพระองค์เรืองอยู่และการโหยหาความรักของพระองค์ค้างคาอยู่ จะได้รับการส่องทางโดยรัศมีของตะเกียง

แท้จริงแล้วพระองค์ทรงฤทธานุภาพในการทำสิ่งใดก็ตามที่พระองค์ประสงค์ และอาณาจักรแห่งสรรพโลกอยู่ในกำมือของพระองค์ ไม่มีพระผู้เป็นเจ้าอื่นใดนอกจากพระองค์ พระผู้ทรงมหิทธานุภาพ พระผู้ทรงอัจฉริยภาพ [[[111]](#footnote-112)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า ขอทรงช่วยให้คนรับใช้ของพระองค์ชูพระวจนะ และพิสูจน์แย้งสิ่งที่ไร้สาระและไม่จริง แสดงให้เห็นสัจธรรม กระจายวจนะศักดิ์สิทธิ์กว้างออกไป เปิดเผยความอำไพและทำให้แสงอุษารุ่งอรุณในหัวใจของผู้ที่ชอบธรรม

แท้จริงแล้วพระองค์คือพระผู้ทรงเอื้อเฟื้อ พระผู้ทรงอภัย [[[112]](#footnote-113)]

พระอับดุลบาฮา

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า! ขอทรงช่วยคนรับใช้ที่พระองค์ไว้ใจให้มีหัวใจที่รักใคร่และอ่อนโยน ขอทรงช่วยให้พวกเขาแผ่รังสีแห่งการนำทางที่มาจากหมู่เทวัญเบื้องบนไปในหมู่ชาติทั้งหลายบนพิภพ แท้จริงแล้วพระองค์คือพระผู้ทรงความแข็งแกร่ง พระผู้ทรงอานุภาพ พระผู้ทรงอำนาจ พระผู้ทรงกำราบทุกสิ่ง พระผู้ให้เสมอ แท้จริงแล้วพระองค์คือพระผู้ทรงเอื้อเฟื้อ พระผู้ทรงเมตตา พระผู้ทรงห่วงใย พระผู้ทรงอารีที่สุด [[[113]](#footnote-114)]

พระอับดุลบาฮา

**\* \* \* \* \***

ข้าแต่พระผู้เป็นเจ้าของข้าพเจ้า พระองค์ทรงเห็นข้าพเจ้าน้อมกายด้วยความต่ำต้อย ถ่อมตนต่อบทบัญญัติของพระองค์ ยอมจำนนต่ออธิปไตยของพระองค์ สั่นสะท้านต่ออำนาจแห่งอาณาจักรของพระองค์ หนีความพิโรธของพระองค์ ขอร้องกรุณาธิคุณของพระองค์ อาศัยการอภัยของพระองค์ สั่นด้วยความพรั่นพรึงต่อความเดือดดาลของพระองค์, ข้าพเจ้าขอวิงวอนพระองค์ด้วยหัวใจที่ระทึก ด้วยน้ำตาที่หลั่งไหลและวิญญาณที่โหยหา และปล่อยวางทุกสิ่งโดยสิ้นเชิง ขอทรงทำให้คนรักของพระองค์เป็นดังรังสีที่แผ่คลุมอาณาเขตของพระองค์ และช่วยให้คนรับใช้ที่พระองค์เลือกสรรเชิดชูพระวจนะของพระองค์ เพื่อว่าใบหน้าของพวกเขาจะงดงามและสดใสด้วยความอำไพ หัวใจของพวกเขาจะเปี่ยมไปด้วยความลึกลับ และทุกดวงวิญญาณจะได้ปลดเปลื้องบาปที่ตนแบกไว้, ดังนั้นขอทรงคุ้มกันพวกเขาจากผู้รุกราน จากคนที่กลายเป็นผู้ทำความผิดที่หมิ่นศาสนาและไม่ละอาย

ข้าแต่พระผู้เป็นนายของข้าพเจ้า แท้จริงแล้วคนรับใช้ทั้งหลายของพระองค์กระหาย ขอทรงนำพวกเขาไปยังบ่อน้ำพุแห่งความอารีและกรุณาธิคุณ, แท้จริงแล้วพวกเขาหิว ขอทรงส่งโต๊ะสวรรค์ของพระองค์ลงมาให้พวกเขา, แท้จริงแล้วพวกเขาไม่สวมเสื้อผ้า ขอทรงสวมเสื้อผ้าแห่งวิชาและความรู้ให้พวกเขา

ข้าแต่พระผู้เป็นนายของข้าพเจ้า พวกเขาคือวีรบุรุษ ขอทรงนำพวกเขาไปสู่สนามรบ, พวกเขาคือผู้ชี้แนะ ขอทรงดลให้พวกเขาพูดออกมาด้วยการถกเหตุผลและข้อพิสูจน์, พวกเขาคือคนรับใช้ที่คอยดูแล ขอทรงทำให้พวกเขาส่งผ่านถ้วยที่ปริ่มด้วยอมฤตแห่งความมั่นใจไปรอบๆ, ข้าแต่พระผู้เป็นเจ้าของข้าพเจ้า ขอทรงทำให้พวกเขาเป็นวิหคที่ร้องเพลงสดุดีในสวนงาม เป็นราชสีห์ที่ซุ่มโจมตีอยู่ในพงไม้หนา เป็นปลาวาฬที่ดิ่งลงไปในมหาสมุทรที่กว้างใหญ่

แท้จริงแล้วพระองค์คือพระผู้มีกรุณาธิคุณมากมาย ไม่มีพระผู้เป็นเจ้าอื่นใดนอกจากพระองค์ พระผู้ทรงอำนาจ พระผู้ทรงอานุภาพ พระผู้ทรงประทานเสมอ [[[114]](#footnote-115)]

พระอับดุลบาฮา

**\* \* \* \* \***

ข้าแต่พระผู้เป็นเจ้าผู้ไม่มีเปรียบปราน! ข้าแต่พระผู้เป็นนายแห่งอาณาจักรสวรรค์! วิญญาณเหล่านี้คือกองทัพธรรมของพระองค์ ขอทรงช่วยเหลือพวกเขา และด้วยกลุ่มทหารของหมู่เทวัญสูงสุดขอทรงทำให้พวกเขามีชัย เพื่อว่าพวกเขาแต่ละคนจะกลายเป็นเหมือนกองพล และพิชิตประเทศเหล่านี้โดยความรักของพระผู้เป็นเจ้าและการให้ความสว่างของคำสอนสวรรค์

ข้าแต่พระผู้เป็นเจ้า! ขอพระองค์เป็นผู้สนับสนุนและช่วยเหลือพวกเขา และในพงร้าง ภูเขา หุบเขา ป่า ทุ่งหญ้าและทะเล ขอพระองค์เป็นผู้ที่พวกเขาไว้ใจ เพื่อว่าพวกเขาจะได้ร้องตะโกนโดยอานุภาพของอาณาจักรสวรรค์และลมหายใจของพระวิญญาณบริสุทธิ์

แท้จริงแล้วพระองค์คือพระผู้ทรงอานุภาพ พระผู้ทรงอำนาจและพระผู้ทรงฤทธานุภาพไร้ขีดจำกัด และพระองค์คือพระผู้ทรงอัจฉริยภาพ พระผู้ทรงได้ยินและพระผู้ทรงเห็น [[[115]](#footnote-116)]

พระอับดุลบาฮา

**\* \* \* \* \***

ข้าแต่พระผู้เป็นเจ้า! ข้าแต่พระผู้เป็นเจ้า! นี้คือวิหคที่ปีกหักและบินได้ช้ามาก ขอทรงช่วยเหลือเพื่อว่าเขาจะได้บินขึ้นไปหาจุดสูงสุดแห่งความเจริญรุ่งเรืองและความรอดพ้น เหินไปทั่วอากาศที่ไร้ของเขตด้วยความเบิกบานและความสุขที่สุด เปล่งทำนองเพลงในพระนามอันยิ่งใหญ่ที่สุดของพระองค์ในทุกภูมิภาค ให้ความอภิรมย์แก่หูด้วยเสียงร้องเรียกนี้ และทำให้ดวงตาสุกใสที่โดยการเห็นเครื่องหมายแห่งการนำทาง

ข้าแต่พระผู้เป็นนาย! ข้าพเจ้าอยู่อย่างโดดเดี่ยว ลำพังและต่ำต้อย ไม่มีผู้สนับสนุนนอกจากพระองค์ ไม่มีผู้ช่วยเหลือเว้นแต่พระองค์ ไม่มีผู้ค้ำจุนนอกจากพระองค์ ขอทรงทำให้ข้าพเจ้าเข้มแข็งในการรับใช้พระองค์ ช่วยเหลือข้าพเจ้าด้วยกองทัพของทูตสวรรค์ ทำให้ข้าพเจ้ามีชัยในการส่งเสริมพระวจนะของพระองค์ ให้ข้าพเจ้าพูดอัจฉริยภาพของพระองค์ดังออกมาในหมู่ผู้ที่พระองค์สร้าง แท้จริงแล้วพระองค์คือผู้ช่วยเหลือคนอ่อนแอและผู้ปกป้องผู้เยาว์ และแท้จริงแล้วพระองค์คือพระผู้ทรงอานุภาพ พระผู้ทรงอ่านุภาพ และพระผู้ไม่ถูกจำกัด [[[116]](#footnote-117)]

พระอับดุลบาฮา

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า! พระองค์ทรงเห็นผู้อ่อนแอนี้ขอพลังสวรรค์ ผู้ยากไร้นี้อยากได้ขุมทรัพย์สวรรค์ของพระองค์ ผู้กระหายนี้ปรารถนาน้ำพุแห่งชีวิตนิรันดร์ ผู้ทุกข์ทรมานนี้โหยหาการรักษาที่สัญญาไว้โดยความปรานีที่ไร้ขอบเขตของพระองค์ ซึ่งพระองค์ลิขิตไว้สำหรับบรรดาคนรับใช้ที่พระองค์เลือกสรรในอาณาจักรเบื้องบนของพระองค์

ข้าแต่พระผู้เป็นนาย! ข้าพเจ้าไม่มีผู้ช่วยเหลือนอกจากพระองค์ ไม่มีร่มไม้ชายคานอกจากพระองค์ และไม่มีผู้ค้ำจุนเว้นแต่พระองค์, ขอทรงช่วยเหลือข้าพเจ้าด้วยทูตสวรรค์ทั้งหลายของพระองค์ ให้ขจรสุคนธรสที่วิสุทธิ์ของพระองค์ และกระจายคำสอนของพระองค์กว้างออกไปในหมู่ประชาชนที่คัดมาอย่างดีที่สุดของพระองค์

ข้าแต่พระผู้เป็นนายของข้าพเจ้า! ขอให้ข้าพเจ้าปล่อยวางจากสิ่งอื่นใดนอกจากพระองค์ เกาะชายเสื้อแห่งความอารีของพระองค์ไว้แน่น อุทิศตนทั้งหมดให้แก่ศาสนาของพระองค์ แน่วแน่และมั่นคงในความรักของพระองค์ และถือปฏืบัติสิ่งที่พระองค์บัญญัติไว้ในคัมภีร์ของพระองค์

แท้จริงแล้วพระองค์คือพระผู้ทรงอานุภาพ พระผู้ทรงอำนาจ พระผู้ทรงฤทธานุภาพไร้ขีดจำกัด [[[117]](#footnote-118)]

พระอับดุลบาฮา

**\* \* \* \* \***

## ชัยชนะของศาสนา [Triumph of the Cause]

ข้าแต่พระผู้เป็นเจ้าของข้าพเจ้า พระองค์ทรงเห็นบรรดาผู้เป็นที่รักของพระองค์ถูกล้อมอย่างไรโดยพวกกบฏในหมู่ผู้ที่พระองค์สร้าง และคนบาปในหมู่ประชาชนของพระองค์, ไม่มีดินแดนใดเหลืออยู่นอกจากดินแดนที่คนรักทั้งหลายของพระองค์โศกาและบรรดาผู้ที่พระองค์เลือกสรรโอดครวญอยู่ในนั้น ข้าพเจ้าขอวิงวอนต่อพระนามอันยิ่งใหญ่ที่สุดของพระองค์ ขอทรงดึงมือแห่งอานุภาพออกมาจากอ้อมอกแห่งอำนาจของพระองค์ และช่วยเหลือพวกเขาทั้งหมดที่รักพระองค์ด้วยมือนั้น

ข้าแต่พระผู้เป็นเจ้าของข้าพเจ้า พระองค์ทรงเห็นดวงตาของพวกเขาหันมามองพระองค์ การมองของพวกเขาจ้องมาที่อรุโณทัยแห่งอำนาจและการบริบาลของพระองค์, ข้าแต่พระผู้เป็นเจ้าของข้าพเจ้า ขอทรงเปลี่ยนสภาพความตกต่ำของพวกเขาเป็นความรุ่งเรือง ความยากจนของพวกเขาเป็นความมั่งคั่ง และความอ่อนแอของพวกเขาเป็นความแข็งแกร่งที่ก่อกำเนิดจากพระองค์

พระองค์ทรงอานุภาพในการทำสิ่งใดก็ตามที่พระองค์ประสงค์ ไม่มีพระผู้เป็นเจ้านอกจากพระองค์ พระผู้ทรงรู้ พระผู้ทรงรับทราบทุกสิ่ง [[[118]](#footnote-119)]

พระบาฮาอุลลาห์

**\* \* \* \* \***

ข้าแต่พระผู้เป็นนาย พระผู้เป็นเจ้าของข้าพเจ้า! ขอความสดุดีจงมีแด่พระองค์ ขอทรงสำแดงแม่น้ำแห่งอำนาจสูงสุดของพระองค์ เพื่อว่าธาราแห่งเอกภาพของพระองค์จะได้ไหลผ่านสภาวะความเป็นจริงข้างในสุดของทุกสิ่ง อย่างที่ธงแห่งการนำทางที่ไม่มีพลาดของพระองค์จะถูกชูอย่างสูงตระหง่านในอาณาจักรแห่งบัญชาของพระองค์ และดวงดาวแห่งความอำไพสวรรค์ของพระองค์จะส่องแสงอย่างเจิดจ้าในนภาแห่งราชศักดาของพระองค์

พระองค์ทรงฤทธานุภาพในการทำสิ่งที่พระองค์ยินดี แท้จริงแล้วพระองค์คือพระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง [[[119]](#footnote-120)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า ขอทรงอย่าให้ข้าพเจ้าถูกกั้นจากนภาแห่งความอารีของพระองค์และดวงตะวันแห่งความโปรดปรานของพระองค์ ข้าพเจ้าขอวิงวอนพระองค์ต่อพระวจนะที่ทรงใช้กำราบทุกสิ่งที่มองเห็นและมองไม่เห็น ขอทรงช่วยเหลือข้าพเจ้าบรรดาผู้ที่พระองค์เลือกสรรให้ทำสำเร็จสิ่งที่จะเชิดชูศาสนาของพระองค์ท่ามกลางคนรับใช้ของพระองค์ทั่วทั้งภูมิภาคทั้งหลายของพระองค์ ดังนั้นขอพระองค์ทรงลิขิตสำหรับข้าพเจ้าทุกสิ่งที่พระองค์ส่งลงมาในคัมภีร์ของพระองค์

แท้จริงแล้วพระองค์คือพระผู้ทรงมหิทธานุภาพ พระผู้ทรงอภัยเสมอ พระผู้ทรงเอื้อเฟื้อที่สุด [[[120]](#footnote-121)]

พระบาฮาอุลลาห์

**\* \* \* \* \***

ข้าแต่พระผู้เป็นนาย ขอความรุ่งโรจน์จงมีแด่พระองค์ พระผู้ทรงสร้างสรรพสิ่งโดยอานุภาพแห่งบัญชาของพระองค์

ข้าแต่พระผู้เป็นนาย! ขอทรงช่วยเหลือบรรดาผู้ที่สละสิ่งอื่นทั้งหมดนอกจากพระองค์ และให้ชัยชนะอันยิ่งใหญ่แก่พวกเขา ข้าแต่พระผู้เป็นนาย ขอทรงส่งกลุ่มทูตสวรรค์ในสวรรค์และโลกและทั้งหมดที่อยู่ระหว่างสวรรค์และโลกลงมายังพวกเขา เพื่อสนับสนุนคนรับใช้ทั้งหลายของพระองค์ เพื่อช่วยเหลือและทำให้พวกเขาเข้มแข็ง เพื่อช่วยให้พวกเขาประสบความสำเร็จ เพื่อค้ำจุนพวกเขา เพื่อประสาทความรุ่งโรจน์ให้แก่พวกเขา เพื่อประทานเกียรติและความประเสริฐให้แก่พวกเขา เพื่อเพิ่มพูนพวกเขาและทำให้พวกเขามีชัยชนะที่น่าพิศวง

พระองค์คือพระผู้เป็นนายของพวกเขา พระผู้เป็นนายแห่งสวรรค์และโลก พระผู้เป็นนายแห่งภพทั้งปวง ข้าแต่พระผู้เป็นนาย ขอทรงทำให้ศาสนานี้แข็งแกร่งด้วยพลังของคนรับใช้เหล่านี้ และทำให้พวกเขามีชัยเหนือชนชาติทั้งหมดบนพิภพ เพราะความจริงแล้วพวกเขาคือคนรับใช้ของพระองค์ที่ปล่อยวางสิ่งใดๆ นอกจากพระองค์ และแท้จริงแล้วพระองค์คือพระผู้ทรงคุ้มครองศาสนิกชนที่แท้จริง

ข้าแต่พระผู้เป็นนาย ขอพระองค์ทรงให้หัวใจของพวกเขามีความแข็งแกร่งโดยความจงรักภักดีต่อศาสนาที่ละเมิดไม่ได้ของพระองค์นี้ แข็งแกร่งกว่าสิ่งอื่นใดในสวรรค์และบนโลก และในที่ใดก็ตามที่อยู่ระหว่างสวรรค์และโลก, ข้าแต่พระผู้เป็นนาย ขอทรงทำให้มือของพวกเขาแข็งแกร่งด้วยสัญลักษณ์แห่งอานุภาพอันน่าพิศวงของพระองค์ เพื่อว่าพวกเขาจะได้สำแดงอานุภาพของพระองค์ให้ปรากฏต่อการจ้องมองของมวลมนุษยชาติ [[[121]](#footnote-122)]

พระบ๊อบ

**\* \* \* \* \***

ข้าแต่พระผู้เป็นนาย! ขอทรงจัดหาสำหรับการเติบโตอย่างรวดเร็วของพฤกษาแห่งเอกภาพสวรรค์ของพระองค์, ข้าแต่พระผู้เป็นนาย ขอทรงรดน้ำพฤกษานี้ด้วยธาราที่ไหลมาด้วยความยินดีของพระองค์ และบันดาลให้พฤกษานี้ออกผลตามที่พระองค์ปรารถนาสำหรับการสดุดีและยกย่อง ขอบคุณและสรรเสริญพระองค์ ต่อหน้าการเปิดเผยการรับประกันสวรรค์ของพระองค์ และให้พฤกษานี้สดุดีพระนามของพระองค์ สรรเสริญความเป็นหนึ่งของสาระของพระองค์ และถวายการบูชาพระองค์ เนื่องด้วยทั้งหมดนี้อยู่ภายในเงื้อมมือของพระองค์ ไม่ได้อยู่ในเงื้อมมือของผู้ใด

พระพรนั้นยิ่งใหญ่สำหรับผู้ที่พระองค์เลือกใช้เลือดของเขารดน้ำพฤกษาแห่งการยืนยันของพระองค์ และดังนี้เชิดชูพระวจนะศักดิ์สิทธิ์ที่ไม่มีเปลี่ยนแปลงของพระองค์ [[[122]](#footnote-123)]

พระบ๊อบ

**\* \* \* \* \***

ข้าแต่พระผู้เป็นนาย! ขอทรงทำให้คนรับใช้ที่อดกลั้นทั้งหลายเป็นผู้ชนะในสมัยของพระองค์ โดยการให้พวกเขามีชัยชนะที่เหมาะสม เนื่องด้วยพวกเขาหาทางสละชีวิตในวิถีของพระองค์, ขอทรงส่งสิ่งที่จะนำความสบายใจมาให้พวกเขา ทำให้ชีวิตข้างในของพวกเขาปีติยินดี ให้การรับประกันแก่หัวใจของพวกเขาและให้ความสงบ แก่ร่างกายของพวกเขา และจะทำให้วิญญาณของพวกเขาขึ้นไปสู่ที่สถิตของพระผู้เป็นเจ้า พระผู้ทรงประเสริฐสุด และได้ไปถึงพิมานชั้นสูงสุดและสถานวิเวกแห่งความรุ่งโรจน์ที่พระองค์ลิขิตไว้สำหรับผู้มีคุณความดีและความรู้ที่แท้จริง, แท้จริงแล้วพระองค์ทรงรู้ทุกสิ่ง ขณะที่เราเป็นเพียงคนรับใช้ เป็นทาสและทาสรับใช้และผู้น่าสงสารของพระองค์, ข้าแต่พระผู้เป็นเจ้า พระผู้เป็นนายของเรา ไม่มีพระผู้เป็นนายนอกจากพระองค์ที่เราเปล่งเสียงเรียก ข้าแต่พระองค์ผู้ทรงเป็นผู้เป็นเจ้าแห่งความปรานีต่อโลกนี้และโลกหน้า เราไม่วิงวอนขอพรหรือกรุณาธิคุณจากผู้ใดนอกจากพระองค์, เราเป็นเพียงสรีระของความยากจน ศูนยภาพ ความหมดหนทางและความพินาศอย่างสิ้นเชิง ขณะที่สภาวะทั้งหมดของพระองค์เป็นสัญลักษณ์ของความมั่งคั่ง ความไม่ขึ้นกับใคร ความรุ่งโรจน์ ราชศักดา และกรุณาธิคุณที่ไร้ขอบเขต

ข้าแต่พระผู้เป็นนาย ขอทรงเปลี่ยนรางวัลของเราเป็นสิ่งที่คู่ควรกับพระองค์เกี่ยวกับสิ่งที่ดีงามของโลกนี้และโลกหน้า และความอารีอเนกอนันต์ที่เหยียดจากเบื้องบนมาสู่ภพเบื้องล่าง

แท้จริงแล้วพระองค์คือพระผู้เป็นนายและพระผู้เป็นนายของทุกสิ่ง พวกเรายอมจำนนในพระหัตถ์ของพระองค์และปรารถนาสิ่งที่เกี่ยวโยงกับพระองค์ [[[123]](#footnote-124)]

พระบ๊อบ

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า! ขอความสรรเสริญจงมีแด่พระองค์ที่ทรงจุดไฟแห่งความรักสวรรค์ในพฤกษาศักดิ์สิทธิ์บนยอดภูเขาที่สูงตระหง่านที่สุด พฤกษานั้นซึ่ง “ไม่ใช่ของตะวันออกหรือตะวันตก” [[[124]](#footnote-125)] ไฟนั้นซึ่งลุกโพลงจนกระทั่งเปลวไฟเหินขึ้นไปสู่หมู่เทวัญเบื้องบน และจากเปลวไฟนั้นสภาวะความเป็นจริงทั้งหลายได้รับแสงแห่งการนำทาง และร้องตะโกนว่า “แท้จริงแล้วเรามองเห็นไฟบนที่ลาดเอียงของภูเขาไซนาย” [[[125]](#footnote-126)]

ข้าแต่พระผู้เป็นเจ้า พระผู้เป็นเจ้าของข้าพเจ้า! ขอทรงเพิ่มความแรงของไฟนี้ให้ลุกโพลงจนกระทั่งทำให้ทั้งพิภพเคลื่อนไหว ข้าแต่พระองค์ พระผู้เป็นนายของข้าพเจ้า! ขอทรงจุดแสงสว่างแห่งความรักของพระองค์ในทุกหัวใจ หายใจจิตวิญญาณแห่งความรู้ของพระองค์เข้าไปในวิญญาณทั้งหลายของมนุษย์ ทำให้อกของพวกเขาสุขใจด้วยวจนะแห่งความเป็นหนึ่งของพระองค์, ขอทรงทำให้บรรดาผู้ที่อาศัยอยู่ในหลุมศพขึ้นมามีชีวิต เตือนผู้ที่ทะนง สร้างความสุขให้แผ่กว้างไปทั่วโลก ส่งธาราใสของพระองค์ลงมา และในที่ชุมุนุมแห่งความอำไพที่แจ่มแจ้ง ขอทรงส่งผ่านถ้วยที่ “เจือด้วยน้ำพุการบูร” [[[126]](#footnote-127)]

แท้จริงแล้วพระองค์คือพระผู้ให้ พระผู้ทรงอภัย พระผู้ทรงประทานเสมอ แท้จริงแล้วพระองค์คือพระผู้ทรงปรานี พระผู้ทรงเห็นใจ [[[127]](#footnote-128)]

พระอับดุลบาฮา

**\* \* \* \* \***

พระองค์คือพระผู้เป็นเจ้า

ข้าแต่พระผู้เป็นนาย พระผู้เป็นเจ้าของข้าพเจ้า พระผู้เป็นที่รักยิ่งของข้าพเจ้า! คนเหล่านี้คือคนรับใช้ของพระองค์ที่ได้ยินสุรเสียงของพระองค์ เงี่ยหูฟังพระวจนะของพระองค์และสดับฟังเสียงร้องเรียกของพระองค์, พวกเขาเชื่อในพระองค์ เห็นความมหัศจรรย์ของพระองค์ ยอมรับข้อพิสูจน์ของพระองค์และให้การยืนยันหลักฐานของพระองค์, เดินในหนทางของพระองค์ ไปตามการนำทางของพระองค์ ค้นพบความลึกลับของพระองค์ เข้าใจความลับของคัมภีร์ของพระองค์ วจนะของม้วนพระธรรมของพระองค์และข่าวของสารและธรรมจารึกของพระองค์, พวกเขาเกาะชายเสื้อผ้าของพระองค์ไว้แน่น และจับเสื้อคลุมแห่งแสงสว่างและความโอฬารของพระองค์ไว้มั่น, การก้าวเท้าของพวกเขาแข็งแกร่งขึ้นในพระปฏิญญาของพระองค์ และหัวใจของพวกเขามั่นคงในพินัยกรรมของพระองค์, ข้าแต่พระผู้เป็นนาย! ขอทรงจุดเปลวไฟแห่งการดึงดูดสวรรค์ของพระองค์ในหัวใจของพวกเขา และให้วิหคแห่งความรักและปัญญาขับขานภายในหัวใจของพวกเขา, ขอให้พวกเขาเป็นดังเช่นเครื่องหมายที่ทรงอิทธิฤทธิ์ ธงที่สว่างไสว และสมบูรณ์ดังพระวจนะของพระองค์, ขอทรงเชิดชูศาสนาของพระองค์โดยพวกเขา คลี่ผืนธงของพระองค์และประกาศความมหัศจรรย์ของพระองค์ไปกว้างไกล, ขอทรงทำให้พระวจนะของพระองค์มีชัยโดยพวกเขา และทำให้บรรดาผู้เป็นที่รักของพระองค์เข้มแข้ง, ขอทรงปล่อยให้ลิ้นของพวกเขาสรรเสริญพระนามของพระองค์ และให้แรงบันดาลใจพวกเขาให้ทำตามความประสงค์และความยินดีของพระองค์, ขอทรงส่องสว่างใบหน้าของพวกเขาในอาณาจักรแห่งความวิสุทธิ์ของพระองค์ และทำให้ความเบิกบานของพวกเขาสมบูรณ์ด้วยการช่วยพวกเขาให้ลุกขึ้นเพื่อชัยชนะของศาสนาของพระองค์

ข้าแต่พระผู้เป็นนาย! เราอ่อนแอ ขอทรงทำให้เราแข็งแรงในการขจรสุคนธรสแห่งความวิสุทธิ์ของพระองค์, เรายากไร้ ขอทรงทำให้พวกเราร่ำรวยจากทรัพย์แห่งเอกภาพสวรรค์ของพระองค์, เราไม่มีเสื้อผ้าใส่ ขอทรงสวมเราด้วยเสื้อคลุมแห่งความอารีของพระองค์, เราเป็นคนบาป ขอทรงให้อภัยบาปของเราโดยกรุณาธิคุณ ความโปรดปรานและการยกโทษของพระองค์, แท้จริงแล้วพระองค์คือพระผู้ทรงเกื้อหนุน พระผู้ทรงช่วยเหลือ พระผู้ทรงกรุณา พระผู้ทรงอำนาจ พระผู้ทรงอานุภาพ

ความรุ่งโรจน์ของความรุ่งโรจน์ทั้งหลายสถิตอยู่กับบรรดาผู้ที่แน่วแน่และมั่นคง [[[128]](#footnote-129)]

พระอับดุลบาฮา

**\* \* \* \* \***

# บทอธิษฐานตอนเช้า [Morning]

## รุ่งอรุณ [Dawn]

ข้าแต่พระผู้เป็นเจ้าของข้าพเจ้า พระผู้เป็นท่านนายของข้าพเจ้า! ข้าพเจ้าเป็นคนรับใช้ของพระองค์และบุตรของคนรับใช้ของพระองค์ ข้าพเจ้าลุกขึ้นจากเก้าอี้นอนยามรุ่งอรุณนี้ ตอนที่ดวงตะวันแห่งความเป็นหนึ่งของพระองค์ส่องแสงมาจากอรุโณทัยแห่งพระประสงค์ของพระองค์ และสาดรัศมีมายังทั้งโลกตามที่ประกาศิตไว้ในคัมภีร์แห่งโองการของพระองค์

ข้าแต่พระผู้เป็นเจ้าของข้าพเจ้า ขอความสรรเสริญจงมีแด่พระองค์ที่เราตื่นขึ้นมาเห็นความอำไพของแสงแห่งความรู้ของพระองค์, ข้าแต่พระผู้เป็นนายของข้าพเจ้า ดังนั้นขอทรงส่งลงมาให้เราสิ่งที่จะช่วยให้เราไม่ต้องพึ่งใครนอกจากพระองค์ และตัดความผูกพันจากสิ่งใดๆ เว้นแต่พระองค์เอง, ยิ่งไปกว่านั้นขอทรงลิขิตสิ่งที่ดีงามของโลกนี้และโลกที่จะมาถึงสำหรับข้าพเจ้า สำหรับผู้เป็นที่รักของข้าพเจ้า และสำหรับวงค์ตระกูลของข้าพเจ้าทั้งชายและหญิง, ข้าแต่พระองค์ผู้เป็นที่รักยิ่งของสรรพโลกและเป็นยอดปรารถนาของทั้งจักรวาล โดยความคุ้มครองที่ไม่มีพลาดของพระองค์ขอทรงรักษาเราให้อยู่ในปลอดภัยจากพวกที่พระองค์ทำให้เป็นการสำแดงของผู้กระซิบความชั่วร้าย ผู้ซึ่งกระซิบในอกของมนุษย์, พระองค์ทรงฤทธานุภาพในการกระทำตามความยินดีของพระองค์, แท้จริงแล้วพระองค์คือพระผู้ทรงมหิทธานุภาพ พระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง

ข้าแต่พระผู้เป็นนาย พระผู้เป็นเจ้าของข้าพเจ้า ขอทรงประสาทพรให้พระผู้ซึ่งพระองค์ได้ตั้งอภิไธยที่เลิศที่สุดของพระองค์ให้ พระผู้ซึ่งพระองค์ใช้แบ่งแยกระหว่างผู้มีศีลธรรมและผู้ไร้ศีลธรรม และขอทรงกรุณาช่วยเหลือเราให้ทำสิ่งที่พระองค์รักและปรารถนา, ข้าแต่พระผู้เป็นเจ้าของข้าพเจ้า ยิ่งไปกว่านั้นขอทรงประสาทพรให้บรรดาพระผู้ซึ่งเป็นพระวจนะและอักษรของพระองค์ และบรรดาผู้ที่หันหน้ามาหาพระองค์ และหันมาหาพระพักตร์ของพระองค์ และสดับฟังเสียงร้องเรียกของพระองค์

แท้จริงแล้วพระองค์คือพระผู้เป็นนายและกษัตริย์ของมวลมนุษย์ และทรงฤทธานุภาพเหนือทุกสิ่ง [[[129]](#footnote-130)]

พระบาฮาอุลลาห์

**\* \* \* \* \***

## ตอนเช้า [Morning]

ข้าแต่พระผู้เป็นเจ้าของข้าพเจ้า ข้าพเจ้าได้ตื่นขึ้นมาภายใต้ชายคาของพระองค์ และผู้ที่แสวงหาชายคานี้ควรอาศัยอยู่ภายในที่หลบภัยแห่งความคุ้มครอง และที่มั่นแห่งการปกป้องของพระองค์, ข้าแต่พระผู้เป็นนายของข้าพเจ้า ขอทรงให้ความสว่างแก่ชีวิตข้างในของข้าพเจ้าด้วยความอำไพของอรุโณทัยแห่งการเปิดเผยพระธรรมของพระองค์ ดังที่พระองค์ให้ความสว่างแก่ชีวิตภายนอกของข้าพเจ้าด้วยแสงอุษาแห่งความโปรดปรานของพระองค์ [[[130]](#footnote-131)]

พระบาฮาอุลลาห์

**\* \* \* \* \***

## เดินทางออกจากบ้าน [Travelling]

ข้าแต่พระผู้เป็นเจ้าของข้าพเจ้า ข้าพเจ้าได้ลุกขึ้นมาเช้านี้โดยกรุณาธิคุณของพระองค์ และออกจากบ้านโดยวางใจทั้งหมดในพระองค์ มอบตนเองไว้ในความดูแลของพระองค์, ดังนั้นขอทรงส่งพระพรจากทางพระองค์ลงมาจากนภาแห่งความปรานีของพระองค์ และช่วยให้ข้าพเจ้ากลับบ้านด้วยความปลอดภัย ดังที่พระองค์ช่วยให้ข้าพเจ้าออกเดินทางภายใต้ความคุ้มครองของพระองค์ ด้วยความคิดที่แน่วแน่อยู่กับพระองค์

ไม่มีพระผู้เป็นเจ้าอื่นใดนอกจากพระองค์ พระผู้เป็นหนึ่ง พระผู้ไม่มีเปรียบปราน พระผู้ทรงรู้ทั้งหมด พระผู้ทรงอัจฉริยภาพ [[[131]](#footnote-132)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า ข้าพเจ้าขอสรรเสริญพระองค์ที่ทรงปลุกข้าพเจ้าขึ้นมาจากการหลับ ให้ข้าพเจ้าปรากฏออกมาหลังจากที่หายไป และให้ข้าพเจ้าลุกขึ้นมาจากการนอนหลับ, ข้าพเจ้าตื่นขึ้นมาเช้านี้ด้วยใบหน้าหันไปหาความอำไพของดวงตะวันแห่งการเปิดเผยพระธรรมของพระองค์ ซึ่งส่องสว่างนภาแห่งอานุภาพและราชศักดาของพระองค์ เป็นการยอมรับเครื่องหมายของพระองค์ เชื่อในคัมภีร์ของพระองค์ และจับเชือกของพระองค์ไว้แน่น

ข้าพเจ้าขอวิงวอนพระองค์ต่ออิทธิฤทธิ์ของพระประสงค์ของพระองค์และอานุภาพบีบบังคับของจุดประสงค์ของพระองค์ ขอทรงทำให้สิ่งที่พระองค์เปิดเผยต่อข้าพเจ้าตอนหลับ เป็นรากฐานที่แน่นอนที่สุดสำหรับคฤหาสน์แห่งความรักที่อยู่ภายในหัวใจของบรรดาผู้เป็นที่รักของพระองค์ และเป็นเครื่องมือที่ดีที่สุดสำหรับการเปิดเผยสัญลักษณ์แห่งกรุณาธิคุณและความเมตตารักใคร่ของพระองค์

ข้าแต่พระผู้เป็นนายของข้าพเจ้า ขอพระองค์ทรงลิขิตสิ่งที่ดีงามของโลกนี้และโลกหน้าให้แก่ข้าพเจ้าโดยปากกาที่ประเสริฐสุดของพระองค์, ข้าพเจ้าให้การยืนยันว่าบังเหียนของทุกสิ่งอยู่ในกำมือของพระองค์ พระองค์เปลี่ยนแปลงสิ่งเหล่านี้ตามที่พระองค์ปรารถนา ไม่มีพระผู้เป็นเจ้านอกจากพระองค์ พระผู้ทรงความแข็งแกร่ง พระผู้ทรงศรัทธา

พระองค์คือพระผู้ซึ่งโดยบัญชาของพระองค์ ทรงเปลี่ยนความตกต่ำเป็นความรุ่งเรือง เปลี่ยนความอ่อนแอเป็นความแข็งแกร่ง เปลี่ยนความไร้อานุภาพเป็นอำนาจ เปลี่ยนความกลัวเป็นความสงบ เปลี่ยนความสงสัยเป็นความแน่ใจ, ไม่มีพระผู้เป็นเจ้าอื่นใดนอกจากพระองค์ พระผู้ทรงอำนาจ พระผู้ทรงให้คุณ

พระองค์ไม่ทำให้ผู้ที่แสวงหาพระองค์ผิดหวัง หรือรั้งคนใดๆ ที่ปรารถนาพระองค์, ขอพระองค์ทรงลิขิตสิ่งที่เหมาะกับนภาแห่งความเอื้อเฟื้อและมหาสมุทรแห่งความอารีของพระองค์สำหรับข้าพเจ้า แท้จริงแล้วพระองค์คือพระผู้ทรงมหิทธานุภาพ พระผู้ทรงอานุภาพสูงสุด [[[132]](#footnote-133)]

พระบาฮาอุลลาห์

**\* \* \* \* \***

# กลางคืน [Night]

## ยามค่ำคืน [Evening]

ข้าแต่พระผู้เป็นเจ้าของข้าพเจ้า พระผู้เป็นท่านนายของข้าพเจ้า พระผู้เป็นเป้าหมายของความปรารถนาของข้าพเจ้า คนรับใช้นี้ของพระองค์แสวงหาการนอนในชายคาแห่งความปรานีของพระองค์ และพักผ่อนภายใต้ท้องฟ้าแห่งกรุณาธิคุณของพระองค์ วิงวอนขอการดูแลและความคุ้มครองของพระองค์

ข้าแต่พระผู้เป็นนายของข้าพเจ้า ข้าพเจ้าขอต่อพระเนตรที่ไม่หลับของพระองค์ ขอทรงพิทักษ์ดวงตาของข้าพเจ้าจากการมองดูสิ่งใดนอกจากพระองค์, ขอทรงทำให้สายตาของข้าพเจ้าแหลมคม เพื่อว่าดวงตาของข้าพเจ้าจะได้มองเห็นเครื่องหมายของพระองค์ และเห็นขอบฟ้าแห่งการเปิดเผยพระธรรมของพระองค์, พระองค์คือพระผู้ซึ่งสาระแห่งอานุภาพสั่นสะท้านต่อการเปิดเผยฤทธานุภาพไร้ขีดจำกัดของพระองค์

ไม่มีพระผู้เป็นเจ้าอื่นใดนอกจากพระองค์ พระผู้ทรงมหิทธานุภาพ พระผู้ทรงกำราบทุกสิ่ง พระผู้ไม่ขึ้นกับเงื่อนไข [[[133]](#footnote-134)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้า พระผู้เป็นเจ้าของข้าพเจ้า ข้าพเจ้าเลือกที่จะหลับได้อย่างไร ในเมื่อดวงตาของบรรดาผู้ที่ปรารถนาพระองค์หลับไม่ลงเพราะพรากจากพระองค์, และข้าพเจ้าจะนอนลงเพื่อพักผ่อนได้อย่างไร ขณะที่วิญญาณของคนรักทั้งหลายของพระองค์กลัดกลุ้มอย่างเจ็บปวดเพราะห่างไกลจากที่สถิตของพระองค์?

ข้าแต่พระผู้เป็นนายของข้าพเจ้า ข้าพเจ้าได้มอบจิตวิญญาณและทั้งชีวิตของข้าพเจ้าไว้ในมือขวาแห่งอำนาจและความคุ้มครองของพระองค์ และข้าพเจ้าวางศีรษะบนหมอนของข้าพเจ้าโดยอานุภาพของพระองค์ และยกศีรษะขึ้นตามพระประสงค์และความยินดีของพระองค์, ความจริงแล้วพระองค์คือพระผู้ทรงอภิรักษ์ พระผู้ทรงดูแลรักษา พระผู้ทรงมหิทธานุภาพ พระผู้ทรงอำนาจสูงสุด

อำนาจของพระองค์เป็นพยาน! ไม่ว่ายามหลับหรือตื่นข้าพเจ้าไม่ขอนอกจากสิ่งที่พระองค์ปรารถนา ข้าพเจ้าคือคนรับใช้ของพระองค์และอยู่ในมือของพระองค์ ขอพระองค์ทรงกรุณาช่วยข้าพเจ้าทำสิ่งที่จะขจรสุคนธรสแห่งความยินดีของพระองค์, นี้คือความหวังของข้าพเจ้าและความหวังของบรรดาผู้ที่อยู่ใกล้ทางเข้าหาพระองค์ ขอความสรรเสริญจงมีแด่พระองค์ ข้าแต่พระผู้เป็นนายแห่งภพทั้งหลาย! [[[134]](#footnote-135)]

พระบาฮาอุลลาห์

**\* \* \* \* \***

## เที่ยงคืน [Midnight]

*ดูกร ผู้แสวงหาสัจธรรม! หากเจ้าปรารถนาให้พระผู้เป็นเจ้าเปิดตาของเจ้า เจ้าต้องวิงวอนพระผู้เป็นเจ้า อธิษฐานถึงและสนทนาทางจิตกับพระองค์ตอนเที่ยงคืน โดยกล่าวว่า [[[135]](#footnote-136)] :*

ข้าแต่พระผู้เป็นนาย ข้าพเจ้าหันหน้ามาหาอาณาจักรแห่งความเป็นหนึ่งของพระองค์ และจมอยู่ในทะเลแห่งความปรานีของพระองค์, ข้าแต่พระผู้เป็นนาย ขอทรงทำให้สายตาของข้าพเจ้าสว่างโดยการมองดูแสงของพระองค์ในกลางคืนที่มืดนี้ และทำให้ข้าพเจ้ามีความสุขด้วยอมฤตแห่งความรักของพระองค์ในยุคที่น่าพิศวงนี้, ข้าแต่พระผู้เป็นนาย ขอทรงให้ข้าพเจ้าได้ยินเสียงร้องเรียกของพระองค์ และเปิดประตูสวรรค์ของพระองค์ต่อหน้าข้าพเจ้า เพื่อว่าข้าพเจ้าจะได้เห็นแสงแห่งความรุ่งโรจน์ของพระองค์ และถูกดึงดูดเข้าหาความงามของพระองค์

แท้จริงแล้วพระองค์คือพระผู้ให้ พระผู้ทรงเอื้อเฟื้อ พระผู้ทรงปรานี พระผู้ทรงอภัย [[[136]](#footnote-137)]

พระอับดุลบาฮา

**\* \* \* \* \***

# บทอธิษฐานสำหรับครอบครัว [Family]

## คู่สมรส [Marriage]

*“การสมรสของบาไฮคือการสมัครสมานและความรักที่อบอุ่นและจริงใจระหว่างทั้งสองฝ่าย อย่างไรก็ตามทั้งสองต้องใช้ความรอบคอบที่สุดและทำความคุ้นเคยกับอุปนิสัยใจคอของกันและกัน สายสัมพันธ์นิรันดร์นี้ควรมั่นคงด้วยปฏิญญาที่มั่นคง และจุดประสงค์ควรเป็นการทำนุบำรุงความกลมเกลียว ไมตรีจิตและเอกภาพ และการบรรลุถึงชีวิตนิรันดร์” [[[137]](#footnote-138)]*

พระอับดุลบาฮา

**\* \* \* \* \***

ปฏิญาณของการสมรส ซึ่งเป็นท่อนวจนะที่จะกล่าวโดยเจ้าสาวและเจ้าบ่าวทีละคนต่อหน้าพยานอย่างน้อยสองคนผู้เป็นที่ยอมรับของธรรมสภา ดังที่กำหนดเงื่อนไขไว้ในคีตาบี อัคดัส คือ [[[138]](#footnote-139)] :

*“เราทุกคนจะยึดถือพระประสงค์ของพระผู้เป็นเจ้าอย่างแท้จริง [[[139]](#footnote-140)]”*

พระองค์คือพระผู้ทรงประทาน พระผู้ทรงอารี!

ขอความสรรเสริญจงมีแด่พระผู้เป็นเจ้า พระผู้ทรงบรมโบราณ พระผู้ทรงยืนยงเสมอ พระผู้ไม่มีเปลี่ยนแปลง พระผู้ทรงความนิรันดร์! พระองค์ผู้ให้การยืนยันด้วยสภาวะของพระองค์เองว่า แท้จริงแล้วพระองค์คือพระผู้เป็นหนึ่ง พระผู้เป็นเดี่ยว พระผู้ไม่ถูกขัดขวาง พระผู้ทรงความประเสริฐ เราขอเป็นพยานว่าแท้จริงแล้วไม่มีพระผู้เป็นเจ้านอกจากพระองค์ ยอมรับความเป็นหนึ่งและความเป็นเดี่ยวของพระองค์, พระองค์ทรงสถิตอยู่ระดับสูงสุดที่เข้าถึงไม่ได้ อยู่บนยอดแห่งความสูงส่งของพระองค์ วิสุทธิ์พ้นจากการกล่าวถึงของผู้ใดนอกจากพระองค์เอง เป็นอิสระจากการพรรณนาของผู้ใดนอกจากพระองค์

และเมื่อพระองค์ปรารถนาจะสำแดงกรุณาธิคุณและให้คุณต่อมนุษย์ และจัดโลกให้เป็นระเบียบ พระองค์ทรงเปิดเผยข้อปฏิบัติและสร้างกฎ ซึ่งหนึ่งในจำนวนนี้พระองค์สถาปนากฎของการสมรส และทำให้กฎของการสมรสเป็นป้อมปราการสำหรับความผาสุกและความรอดพ้น และบัญญัติกฎนี้ไว้สำหรับเราในสิ่งที่ถูกส่งมาจากนภาแห่งความวิสุทธิ์ในคัมภีร์ที่ศักดิ์สิทธิ์ที่สุดของพระองค์, ความรุ่งโรจน์ของพระองค์นั้นยิ่งใหญ่ พระองค์ทรงกล่าวว่า : “ดูกร ประชาชน จงสมรสเถิด เพื่อว่าพวกเจ้าจะให้กำเนิดผู้ที่จะกล่าวถึงเราท่ามกลางคนรับใช้ของเรา นี้คือบัญชาของเราต่อเจ้า จงยึดมั่นบัญชานี้เป็นการช่วยเหลือตัวเจ้าเอง” [[[140]](#footnote-141)]

พระบาฮาอุลลาห์

**\* \* \* \* \***

พระองค์คือพระผู้เป็นเจ้า!

ข้าแต่พระผู้เป็นนายผู้ไม่มีที่เสมอ! ด้วยอัจฉริยภาพที่ทรงมหิทธานุภาพของพระองค์ พระองค์ทรงบัญญัติชีวิตสมรสไว้สำหรับชนชาติทั้งหลาย เพื่อว่าคนแต่ละชั่วอายุจะสืบทอดกันในโลกที่ไม่เที่ยงแท้นี้ และตราบนานเท่าที่โลกยังอยู่ พวกเขาจะได้สาละวนตลอดไปอยู่ ณ ธรณีประตูแห่งความเป็นหนึ่งของพระองค์ด้วยความเป็นทาสและการบูชา การแสดงความเคารพ ความรักและการสรรเสริญ, “เรามิได้สร้างวิญญาณและมนุษย์ขึ้นมาเว้นแต่ว่าให้พวกเขาบูชาเรา” [[[141]](#footnote-142)] ดังนั้นในนภาแห่งความปรานีของพระองค์ ขอทรงทำการสมรสวิหคคู่นี้ในรังแห่งความรักของพระองค์ และทำให้ทั้งสองเป็นวิธีการดึงดูดกรุณาธิคุณนิรันดร์ เพื่อว่าจากการสมัครสมานของสองทะเลแห่งความรักนี้ คลื่นแห่งความละมุนจะสาดซัด และพัดพาไข่มุกแห่งเลือดเนื้อเชื้อไขที่บริสุทธิ์และดีงามมาบนชายฝั่งของชีวิต, “พระองค์ทรงปล่อยทะเลทั้งสองนี้ เพื่อให้ทั้งสองพบกัน : ระหว่างทั้งสองมีสิ่งขวางกั้นที่พวกเขาไม่ได้ข้ามผ่าน ดังนั้นความอารีใดของพระผู้เป็นนายของเจ้าที่พวกเจ้าจะปฏิเสธ? จากแต่ละทะเลนี้พระองค์ทรงเพาะเลี้ยงไข่มุกน้อยใหญ่” [[[142]](#footnote-143)]

ข้าแต่พระผู้เป็นนายผู้ทรงเมตตา ขอทรงทำให้การสมรสนี้ก่อกำเนิดปะการังและไข่มุก แท้จริงแล้วพระองค์คือพระผู้ทรงอานุภาพสูงสุด พระผู้ทรงความยิ่งใหญ่ที่สุด พระผู้ทรงอภัยเสมอ [[[143]](#footnote-144)]

พระอับดุลบาฮา

**\* \* \* \* \***

ขอความรุ่งโรจน์จงมีแด่พระองค์ ข้าแต่พระผู้เป็นเจ้าของข้าพเจ้า! แท้จริงแล้วคนรับใช้นี้และหญิงรับใช้นี้ของพระองค์มาอยู่ด้วยกันใต้เงาแห่งความปรานีของพระองค์ รวมเป็นหนึ่งเดียวกันโดยกรุณาธิคุณและความเอื้อเฟื้อของพระองค์, ข้าแต่พระผู้เป็นนาย! ขอทรงช่วยเหลือทั้งสองในโลกนี้และในอาณาจักรของพระองค์ และลิขิตทุกสิ่งที่ดีสำหรับพวกเขาโดยความอารีและกรุณาธิคุณของพระองค์, ข้าแต่พระผู้เป็นนาย! ขอทรงทำให้ทั้งสองเข้มแข็งในการเป็นทาสของพระองค์และช่วยทั้งสองในการรับใช้พระองค์, ขอให้ทั้งสองกลายเป็นเครื่องหมายแห่งพระนามของพระองค์ในภพของพระองค์ และคุ้มครองทั้งสองโดยการประทานที่ไม่มีหมดสิ้นของพระองค์ในโลกนี้และโลกหน้า, ข้าแต่พระผู้เป็นนาย! ทั้งสองกำลังวิงวอนอาณาจักรแห่งความปรานีของพระองค์และเปล่งเสียงเรียกอาณาจเขตแห่งความเป็นเดี่ยวของพระองค์ แท้จริงแล้วทั้งสองสมรสกันด้วยความเชื่อฟังบัญชาของพระองค์ ขอทรงทำให้ทั้งสองกลายเป็นเครื่องหมายแห่งความกลมเกลียวและความสามัคคีจนกระทั่งสิ้นกาลเวลา แท้จริงแล้วพระองค์คือพระผู้ทรงฤทธานุภาพไร้ขีดจำกัด พระผู้ดำรงอยู่ทุกแห่งหน พระผู้ทรงมหิทธานุภาพ! [[[144]](#footnote-145)]

พระอับดุลบาฮา

**\* \* \* \* \***

ข้าแต่พระผู้เป็นนายของข้าพเจ้า ข้าแต่พระผู้เป็นนายของข้าพเจ้า! ดาราที่สุกใสสองดวงนี้สมรสกันในความรักของพระองค์ รวมกันเป็นทาส ณ ธรณีประตูศักดิ์สิทธิ์ของพระองค์ สามัคคีกันดูแลศาสนาของพระองค์, ข้าแต่พระผู้เป็นนายของข้าพเจ้า พระผู้ทรงปรานี ขอทรงทำให้การสมรสนี้เป็นประหนึ่งดวงไฟที่ร้อยเรียงแห่งกรุณาธิคุณมากมายของพระองค์ และรังสีที่เรืองรองแห่งการประทานของพระองค์ ข้าแต่พระองค์ผู้ทรงให้คุณ พระผู้ให้เสมอ เพื่อว่าต้นไม้ที่ยิ่งใหญ่นี้จะแตกกิ่งเขียวสดและงอกงามโดยพระพรที่หลั่งมาจากเมฆแห่งความการุณย์ของพระองค์

แท้จริงแล้วพระองค์คือพระผู้ทรงเอื้อเฟื้อ แท้จริงแล้วพระองค์คือพระผู้ทรงมหิทธานุภาพ แท้จริงแล้วพระองค์คือพระผู้ทรงเห็นใจ พระผู้ทรงปรานี [[[145]](#footnote-146)]

พระอับดุลบาฮา

**\* \* \* \* \***

## ครอบครัว [Family]

ขอความรุ่งโรจน์จงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอพระองค์ขอทรงให้อภัยข้าพเจ้าและพวกที่สนับสนุนศาสนาของพระองค์ แท้จริงแล้วพระองค์คือพระผู้เป็นนายสูงสุด พระผู้ทรงอภัย พระผู้ทรงเอื้อเฟื้อที่สุด, ข้าแต่พระผู้เป็นเจ้าของข้าพเจ้า! ขอทรงช่วยให้คนรับใช้ทั้งหลายของพระองค์ที่ไม่ได้รับความรู้ ได้สิทธิ์เข้ามาในศาสนาของพระองค์ เพราะเมื่อพวกเขาเรียนรู้เกี่ยวกับพระองค์สักครั้ง พวกเขาเป็นพยานต่อสัจธรรมของวันแห่งการพิพากษา และไม่โต้แย้งการเปิดเผยความอารีของพระองค์, ขอทรงส่งสัญลักษณ์แห่งกรุณาธิคุณของพระองค์ลงมาให้พวกเขา และให้พวกเขาไม่ว่าจะอาศัยอยู่ที่ใด ได้รับส่วนแบ่งอันเหลือเฟือของสิ่งที่พระองค์ลิขิตไว้สำหรับผู้เคร่งศาสนาในหมู่คนรับใช้ของพระองค์ ความจริงแล้วพระองค์คือพระผู้ทรงปกครองสูงสุด พระผู้ทรงโอบอ้อมอารี พระผู้ทรงใจบุญที่สุด

ข้าแต่พระผู้เป็นเจ้าของข้าพเจ้า! ขอให้การหลั่งความอารีและพระพรของพระองค์ลงมายังบ้านที่มีผู้อยู่อาศัยอ้าแขนรับศาสนาของพระองค์ ประหนึ่งเป็นสัญลักษณ์แห่งกรุณาธิคุณของพระองค์และเครื่องหมายแห่งความเมตตารักใคร่จากที่สถิตของพระองค์, แท้จริงแล้วพระองค์ไม่มีผู้เหนือกว่าในการให้อภัย, หากความอารีของพระองค์ถูกระงับจากผู้ใด ผู้นั้นจะถูกนับในหมู่ศาสนิกชนของศาสนาในยุคของพระองค์ได้อย่างไร?

ข้าแต่พระผู้เป็นเจ้าของข้าพเจ้า ขอทรงประสาทพรให้แก่ข้าพเจ้าและบรรดาผู้ที่จะเชื่อในเครื่องหมายของพระองค์ในวันที่กำหนดไว้ และผู้ที่ถนอมความรักของข้าพเจ้าไว้ในหัวใจของตน เป็นความรักซึ่งพระองค์ซึมซาบเข้าไปในหัวใจนั้น, แท้จริงแล้วพระองค์คือพระผู้เป็นนายแห่งความชอบธรรม พระผู้ทรงประเสริฐสุด [[[146]](#footnote-147)]

พระบ๊อบ

**\* \* \* \* \***

## บิดามารดา [Parents]

*พระพรจงมีแด่ผู้ที่ระลึกถึงบิดามารดาของตนขณะที่สนทนาทางจิตกับพระผู้เป็นเจ้า [[[147]](#footnote-148)]*

พระบ๊อบ

**\* \* \* \* \***

ข้าแต่พระผู้เป็นนาย พระองค์ทรงเห็นแล้วว่า มือของเรายกขึ้นวิงวอนนภาแห่งกรุณาธิคุณและความอารีของพระองค์ ขอให้มือทั้งสองเต็มเปี่ยมด้วยทรัพย์ของความเผื่อแผ่และความโปรดปรานที่อารีของพระองค์, ขอทรงให้อภัยเรา บิดาและมารดาของเรา และให้เราสมปรารถนาในสิ่งใดก็ตามจากมหาสมุทรแห่งกรุณาธิคุณของพระองค์และความเอื้อเฟื้อสวรรค์, ข้าแต่พระผู้เป็นที่รักยิ่งของหัวใจของเรา ขอทรงยอมรับงานทั้งหมดของเราในหนทางของพระองค์, แท้จริงแล้วพระองค์คือพระผู้ทรงอานุภาพสูงสุด พระผู้ทรงประเสริฐสุด พระผู้ไม่มีเปรียบปาน พระผู้เป็นหนึ่ง พระผู้ทรงอภัย พระผู้ทรงกรุณา [[[148]](#footnote-149)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า ข้าพเจ้าขอการอภัยจากพระองค์ วิงวอนขอการยกโทษด้วยกิริยาท่าทางที่พระองค์ต้องการให้คนรับใช้ทำต่อพระองค์ ข้าพเจ้าขอพระองค์ทรงล้างบาปของเราตามที่คู่ควรกับความเป็นนายของพระองค์, ขอทรงอภัยข้าพเจ้า บิดามารดาของข้าพเจ้า และบรรดาผู้ซึ่งในการประเมินของพระองค์ได้เข้ามาในที่พักอาศัยแห่งความรักของพระองค์ ในลักษณะที่คู่ควรกับอธิปไตยเหนือธรรมชาติของพระองค์และเหมาะกับความรุ่งโรจน์ของอานุภาพสวรรค์ของพระองค์

ข้าแต่พระผู้เป็นเจ้าของข้าพเจ้า! พระองค์ทรงดลใจให้วิญญาณของข้าพเจ้าวิงวอนพระองค์ และหากมิใช่เพราะพระองค์ ข้าพเจ้าย่อมไม่ขอร้องพระองค์, ขอความสรรเสริญและสดุดีจงมีแด่พระองค์ ข้าพเจ้าขอสรรเสริญพระองค์ที่ทรงเปิดเผยพระองค์เองต่อข้าพเจ้า และข้าพเจ้าขอร้องพระองค์ขอทรงให้อภัยข้าพเจ้า เนื่องด้วยข้าพเจ้าบกพร่องต่อหน้าที่ในการรู้จักพระองค์ และหาได้เดินในหนทางแห่งความรักของพระองค์ [[[149]](#footnote-150)]

พระบ๊อบ

**\* \* \* \* \***

ข้าแต่พระผู้เป็นนาย! ในยุคศาสนาที่ยิ่งใหญ่ที่สุดนี้ พระองค์ทรงยอมรับการวิงวอนของบุตรในนามของบิดามารดาของตน นี้คือหนึ่งในการประทานพิเศษที่ไม่รู้สิ้นในยุคศาสนานี้, ดังนั้นข้าแต่พระองค์ พระผู้เป็นนายผู้ทรงเมตตา ขอทรงยอมรับคำขอร้องของคนรับใช้นี้ของพระองค์ ณ ธรณีประตูแห่งความเดี่ยวของพระองค์ และจมบิดาของเขาลงสู่มหาสมุทรแห่งกรุณาธิคุณของพระองค์ เพราะว่าบุตรคนนี้ได้ลุกขึ้นให้การรับใช้พระองค์ และพยายามอยู่ทุกเวลาในหนทางแห่งความรักของพระองค์, แท้จริงแล้วพระองค์คือพระผู้ให้ พระผู้ทรงอภัย พระผู้ทรงเมตตา! [[[150]](#footnote-151)]

พระอับดุลบาฮา

**\* \* \* \* \***

## สามี [Husband]

ข้าแต่พระผู้เป็นเจ้า พระผู้เป็นเจ้าของข้าพเจ้า! หญิงรับใช้นี้ของพระองค์กำลังอ้อนวอนพระองค์ ไว้วางใจพระองค์ หันหน้ามาหาพระองค์ วิงวอนพระองค์ขอทรงหลั่งความอารีสวรรค์มาให้เธอ และเปิดเผยความลึกลับทางจิตวิญญาณของพระองค์ต่อเธอ และทอดแสงแห่งความเป็นเจ้าของพระองค์มายังเธอ

ข้าแต่พระผู้เป็นนายของข้าพเจ้า! ขอทรงทำให้ดวงตาของสามีของข้าพเจ้ามองเห็น ขอพระองค์ทรงทำให้หัวใจของเขาปีติด้วยแสงแห่งความรู้ของพระองค์ ขอพระองค์ทรงดึงดูดจิตใจของเขาเข้าหาความงามที่เรืองรองของพระองค์ ขอพระองค์ทรงทำให้วิญญาณของเขาร่าเริงโดยการเปิดเผยความอำไพที่แจ่มแจ้งของพระองค์ต่อเขา

ข้าแต่พระผู้เป็นนายของข้าพเจ้า! ขอพระองค์ทรงยกม่านที่บังสายตาของเขาออก ขอทรงหลั่งความอารีที่เหลือล้นมาให้เขา ทำให้เขามึนเมาด้วยอมฤตแห่งความรักที่มีต่อพระองค์ ทำให้เขาเป็นหนึ่งในทูตสวรรค์ที่ย่างเท้าอยู่บนพิภพนี้ ดังเช่นวิญญาณของพวกเขากำลังเหินผ่านนภาสูง, ขอทรงทำให้เขาเป็นตะเกียงที่สว่างไสวที่ส่องแสงแห่งอัจฉริยภาพของพระองค์ท่ามกลางประชาชนของพระองค์

แท้จริงแล้วพระองค์คือพระผู้ทรงล้ำค่า พระผู้ทรงประทานเสมอ พระผู้ทรงเอื้อเฟื้อเผื่อแผ่ [[[151]](#footnote-152)]

พระอับดุลบาฮา

**\* \* \* \* \***

## หญิงมีครรภ์ [Expectant Mothers]

พระผู้เป็นนายของข้าพเจ้า! พระผู้เป็นนายของข้าพเจ้า! ข้าพเจ้าขอสรรเสริญพระองค์ และข้าพเจ้าขอบคุณพระองค์สำหรับสิ่งที่พระองค์ทรงโปรดปรานหญิงรับใช้ที่ถ่อมตัวของพระองค์ ซึ่งเป็นทาสของพระองค์ที่วิงวอนและขอร้องพระองค์ เพราะแท้จริงแล้วพระองค์ทรงนำทางเธอมาสู่อาณาจักรที่ปรากฏชัดของพระองค์ และทำให้เธอได้ยินเสียงร้องเรียกอันประเสริฐของพระองค์ในโลกที่ไม่เที่ยงแท้ และเห็นเครื่องหมายของพระองค์ที่พิสูจน์การปรากฏของรัชสมัยของพระองค์ที่มีชัยเหนือทุกสรรพสิ่ง

ข้าแต่พระผู้เป็นนายของข้าพเจ้า ข้าพเจ้าขออุทิศสิ่งที่อยู่ในครรภ์ของข้าพเจ้าให้แก่พระองค์ ดังนั้นขอทรงทำให้สิ่งนี้เป็นเด็กที่น่าสรรเสริญในอาณาจักรของพระองค์ เป็นผู้โชคดีโดยความโปรดปรานและความเอื้อเฟื้อของพระองค์ พัฒนาและเติบโตภายใต้การดูแลรับผิดชอบของการอบรมของพระองค์, แท้จริงแล้วพระองค์คือพระผู้ทรงกรุณา! แท้จริงแล้วพระองค์คือพระผู้เป็นนายแห่งความโปรดปรานที่ยิ่งใหญ่! [[[152]](#footnote-153)]

พระอับดุลบาฮา

**\* \* \* \* \***

# สตรี [Women]

ข้าแต่พระผู้ซึ่งพระพักตร์ของพระองค์คือจุดหมายของการบูชาของทุกคนที่ปรารถนาพระองค์ การอยู่เบื้องหน้าพระองค์คือความหวังของผู้ที่อุทิศตนทั้งหมดต่อพระประสงค์ของพระองค์ การอยู่ใกล้พระองค์คือความปรารถนาของทุกคนที่เข้ามาใกล้ราชสำนักของพระองค์ พระพักตร์ของพระองค์คือสหายของบรรดาผู้ที่ยอมรับสัจธรรมของพระองค์ พระนามของพระองค์คือผู้ขยับเขยื้อนดวงวิญญาณที่ปรารถนาจะได้เห็นใบหน้าของพระองค์ เสียงของพระองค์คือชีวิตที่แท้จริงของคนรักของพระองค์ วจนะจากปากของพระองค์เป็นดังธาราแห่งชีวิตสำหรับทุกคนที่อยู่ในสวรรค์และทุกคนที่อยู่บนโลกในสวรรค์และบนโลก

ข้าพเจ้าขอวิงวอนต่อการประทุษร้ายที่พระองค์ได้รับและทุกขเวทนาที่กองทัพผู้ทำความอยุติธรรมก่อให้พระองค์ ขอทรงส่งลงมาให้ข้าพเจ้าจากก้อนเมฆแห่งความปรานีของพระองค์ สิ่งที่จะชำระข้าพเจ้าให้ปลอดจากทุกสิ่งที่ไม่ใช่ของพระองค์ เพื่อว่าข้าพเจ้าจะคู่ควรต่อการสรรเสริญพระองค์และเหมาะที่จะรักพระองค์

ข้าแต่พระผู้เป็นนายของข้าพเจ้า ขอทรงอย่างดการให้ข้าพเจ้าสิ่งที่พระองค์ลิขิตสำหรับหญิงรับใช้ทั้งหลายของพระองค์ที่เวียนรอบพระองค์ ซึ่งความอำไพของดวงอาทิตย์แห่งความงามของพระองค์และลำแสงของความสว่างของพระพักตร์ของพระองค์ เปล่งมายังพวกเธออย่างไม่ขาดสาย, พระองค์คือพระผู้ซึ่งตั้งแต่นิรันดรกาลได้ช่วยใครก็ตามที่แสวงหาพระองค์ และโปรดปรานอย่างเหลือล้นผู้ที่ขอพระองค์

ไม่มีพระผู้เป็นเจ้าอื่นใดนอกจากพระองค์ พระผู้ทรงอำนาจ พระผู้ทรงยืนยง พระผู้ทรงอารี พระผู้ทรงเอื้อเฟื้อที่สุด [[[153]](#footnote-154)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า! ขอความสดุดีจงมีแด่พระองค์ ใบหน้าของข้าพเจ้าหันมาหาพระพักตร์ของพระองค์ และแท้จริงแล้วใบหน้าของข้าพเจ้าคือพระพักตร์ของพระองค์ เสียงร้องเรียกของข้าพเจ้าคือเสียงร้องเรียกของพระองค์ การเปิดเผยพระธรรมของข้าพเจ้าคือการเปิดเผยพระธรรมของพระองค์ อัตภาพของข้าพเจ้าคืออัตภาพของพระองค์ ศาสนาของข้าพเจ้าคือศาสนาของพระองค์บัญชาของข้าพเจ้าคือบัญชาของพระองค์ สภาวะของข้าพเจ้าคือสภาวะของพระองค์ อธิปไตยของข้าพเจ้าคืออธิปไตยของพระองค์ ความรุ่งโรจน์ของข้าพเจ้าคือความรุ่งโรจน์ของพระองค์ และอานุภาพของข้าพเจ้าคืออานุภาพของพระองค์

ข้าแต่พระองค์ผู้ทรงออกแบบชาติทั้งหลายและเป็นกษัตริย์แห่งนิรันดรกาล ข้าพเจ้าขอวิงวอนพระองค์ขอทรงพิทักษ์หญิงรับใช้ทั้งหลายภายในธรรมวิหารแห่งความบริสุทธิ์ของพระองค์ และลบล้างการกระทำของพวกเขาที่ไม่คู่ควรกับสมัยของพระองค์, ข้าแต่พระผู้เป็นเจ้าของข้าพเจ้า ขอทรงชำระความสงสัยและความฟุ้งซ่านที่เหลวไหลทั้งหมดออกไปจากพวกเขา และชำระพวกเขาให้บริสุทธิ์ปลอดจากสิ่งใดก็ตามที่ไม่เหมาะกับความเป็นญาติของพวกเขากับพระองค์ ข้าแต่พระองค์ผู้ทรงเป็นนายแห่งนามทั้งหลาย และเป็นบ่อเกิดของวาทะ, พระองค์คือพระผู้ซึ่งบังเหียนของสรรพโลกทั้งหมดอยู่ในกำมือของพระองค์

ไม่มีพระผู้เป็นเจ้านอกจากพระองค์ พระผู้ทรงมหิทธานุภาพ พระผู้ทรงประเสริฐสุด พระผู้ทรงดำรงอยู่ด้วยตนเอง [[[154]](#footnote-155)]

พระบาฮาอุลลาห์

**\* \* \* \* \***

ขอความสดุดีจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า!

พระองค์คือผู้ซึ่งไฟแห่งความรักของพระองค์ ได้ทำให้หัวใจของพวกที่ยอมรับเอกภาพของพระองค์ลุกเป็นไฟ และความอำไพของพระพักตร์ของพระองค์ได้ส่องสว่างใบหน้าของผู้ที่เข้ามาใกล้ราชสำนักของพระองค์, ข้าแต่พระผู้เป็นเจ้าของข้าพเจ้า สายธารแห่งความรู้ของพระองค์เหลือล้นเพยงใด! ข้าแต่พระผู้เป็นที่รักยิ่งของข้าพเจ้า ความบาดเจ็บที่ข้าพเจ้าได้รับจากลูกดอกของผู้กระทำบาปในความรักของข้าพเจ้าที่มีต่อพระองค์และเพื่อเห็นแก่ความยินดีของพระองค์ น่าอภิรมย์เพียงใด! บาดแผลที่ข้าพเจ้าได้รับจากดาบของคนไม่เชื่อศาสนาในหนทางของพระองค์และเพื่อจะประกาศศาสนาของพระองค์ น่ายินดีเพียงไร?

ข้าพเจ้าขอวิงวอนต่อพระนามของพระองค์ที่ทรงใช้เปลี่ยนความกระสับกระส่ายเป็นความสงบในใจ เปลี่ยนความกลัวเป็นความมั่นใจ เปลี่ยนความอ่อนแอเป็นความแข็งแกร่ง และเปลี่ยนความตกต่ำเป็นความรุ่งเรือง ด้วยกรุณาธิคุณของพระองค์ขอทรงช่วยข้าพเจ้าและคนรับใช้ทั้งหลายของพระองค์ให้เชิดชูพระนามของพระองค์ ส่งมอบธรรมสารของพระองค์ ประกาศศาสนาของพระองค์ อย่างที่เราจะไม่หวั่นไหวโดยการโจมตีของพวกละเมิดหรือความพยาบาทของพวกไม่เชื่อศาสนา ข้าแต่พระองค์ผู้ทรงเป็นพระผู้เป็นที่รักยิ่งของข้าพเจ้า!

ข้าแต่พระผู้เป็นนายของข้าพเจ้า ข้าพเจ้าเป็นหญิงรับใช้ของพระองค์ ผู้ซึ่งสดับฟังเสียงร้องรียกของพระองค์ รีบไปหาพระองค์ หนีจากตนเองและพักหัวใจของตนไว้กับพระองค์, ข้าแต่พระผู้เป็นนายของข้าพเจ้า ข้าพเจ้าขอวิงวอนต่อพระนามของพระองค์ ซึ่งจากพระนามนี้ทรัพย์ทั้งปวงในโลกถูกนำออกมา ขอทรงปกป้องข้าพเจ้าจากการแนะเป็นนัยของพวกที่ไม่เชื่อในพระองค์และปฏิเสธสัจธรรมของพระองค์

พระองค์ทรงอานุภาพในการทำสิ่งที่พระองค์ปรารถนา แท้จริงแล้วพระองค์คือพระผู้ทรงรู้ทั้งหมด พระผู้ทรงอัจฉริยภาพ [[[155]](#footnote-156)]

พระบาฮาอุลลาห์

**\* \* \* \* \***

ข้าแต่พระผู้เป็นนาย พระผู้เป็นเจ้าของข้าพเจ้า!

ขอพระองค์ทรงมองดูดวงตาของข้าพเจ้าคาดหมายจะจ้องมองสิ่งมหัศจรรย์ของความปรานีของพระองค์ หูของข้าพเจ้าปรารถนาจะสดับฟังทำนองเพลงที่ไพเราะของพระองค์ และหัวใจของข้าพเจ้าปรารถนาธาราที่มีชีวิตแห่งความรู้ของพระองค์, ข้าแต่พระผู้เป็นเจ้าของข้าพเจ้า พระองค์ทรงเห็นหญิงรับใช้ของพระองค์ยืนอยู่ต่อหน้าสันนิวาสแห่งความปรานีของพระองค์ และเรียกร้องต่อพระนามของพระองค์ที่ทรงเลือกไว้เหนือนามอื่นทั้งหมด และยกไว้เหนือทุกคนที่อยู่ในสวรรค์และบนโลก, ขอทรงส่งลมหายใจแห่งความปรานีของพระองค์ลงมาให้เธอ เพื่อว่าเธอจะถูกพาไปจากตัวเธอเองทั้งหมด และถูกดึงทั้งหมดเข้าหาที่ประทับซึ่งส่วางไสวด้วยความรุ่งโรจน์ของพระพักตร์ของพระองค์ สาดรัศมีแห่งอธิปไตยของพระองค์ไปไกล และได้รับการสถาปนาเป็นบัลลังก์ของพระองค์, พระองค์ทรงฤทธานุภาพในการทำสิ่งที่พระองค์ประสงค์, ไม่มีพระผู้เป็นเจ้านอกจากพระองค์ พระผู้ทรงความรุ่งโรจน์ พระผู้ทรงอารีที่สุด

ข้าแต่พระผู้เป็นนายของข้าพเจ้า ข้าพเจ้าขอร้องพระองค์ขอทรงอย่าขับพวกที่แสวงหาพระองค์ออกไป อย่าผลักไสพวกที่ย่างเท้าเข้าหาพระองค์ และอย่าพรากทุกคนที่รักพระองค์จากกรุณาธิคุณของพระองค์, ข้าแต่พระผู้เป็นนายของข้าพเจ้า พระองค์คือพระผู้ซึ่งเรียกตนเองว่าพระผู้เป็นเจ้าแห่งความปรานี พระผู้ทรงเห็นใจที่สุด ดังนั้นขอทรงปรานีหญิงรับใช้ของพระองค์ผู้ซึ่งแสวงหาร่มไม้ชายคาของพระองค์ และหันหน้ามาหาพระองค์

แท้จริงแล้วพระองค์คือพระผู้ทรงอภัยเสมอ พระผู้ทรงปรานีที่สุด [[[156]](#footnote-157)]

พระบาฮาอุลลาห์

**\* \* \* \* \***

ข้าแต่พระผู้ซึ่งทุกสิ่งสั่นสะท้านต่อราชศักดาที่น่าสะพรึงกลัวของพระองค์ กิจการของมวลมนุษย์อยู่ในกำมือของพระองค์ ใบหน้าของทุกคนที่พระองค์สร้างหันมาหากรุณาธิคุณและความปรานีของพระองค์ ข้าพเจ้าขอร้องต่อพระนามของพระองค์ซึ่งพระองค์ประกาศิตให้เป็นจิตวิญญาณของทุกนามที่อยู่ในอาณาจักรแห่งนาม ขอทรงปกป้องเราจากการกระซิบของพวกที่หันหนีจากพระองค์ และปฏิเสธสัจธรรมของอัตภาพที่สง่าที่สุดและประเสริฐสุดของพระองค์ ในการเปิดเผยพระธรรมนี้ที่ทำให้อาณาจักรแห่งนามของพระองค์สั่นสะท้าน

ข้าแต่พระผู้เป็นนายของข้าพเจ้า! ข้าพเจ้าคือหนึ่งในคนรับใช้ทั้งหลายของพระองค์ ข้าพเจ้าได้หันหน้ามาหาเขตคุ้มครองแห่งความโปรดปรานที่การุณย์และธรรมวิหารแห่งความรุ่งโรจน์ของพระองค์ซึ่งเป็นที่บูชา, ขอทรงชำระข้าพเจ้าให้บริสุทธิ์ปลอดจากทุกสิ่งที่ไม่ใช่ของพระองค์ และทำให้ข้าพเจ้าเข้มแข็งในการรักพระองค์และบรรลุความยินดีของพระองค์ เพื่อว่าข้าพเจ้าจะได้ปีติในการเพ่งพิศความงามของพระองค์ และตัดความผูกพันทั้งหมดจากบรรดาผู้ที่พระองค์สร้าง และจะได้ประกาศทุกชั่วขณะว่า : “ขอความสรรเสริญจงมีแด่พระผู้เป็นเจ้า พระผู้เป็นนายแห่งภพทั้งปวง!”

ข้าแต่พระผู้เป็นนายของข้าพเจ้า ขอให้อาหารของข้าพเจ้าคือความงามของพระองค์ เครื่องดื่มของข้าพเจ้าคือแสงของที่สถิตของพระองค์ สหายของข้าพเจ้าคือการระลึกถึงของพระองค์ ความช่วยเหลือของข้าพเจ้าคืออธิปไตยของพระองค์ สถานที่อาศัยของข้าพเจ้าคือสันนิวาสของพระองค์ บ้านของข้าพเจ้าคือที่ประทับซึ่งพระองค์ได้ยกไว้เหนือข้อจำกัดของพวกที่ถูกม่านปิดกั้นจากพระองค์

ความจริงแล้วพระองค์คือพระผู้เป็นเจ้าแห่งอานุภาพ พลังและความรุ่งโรจน์ [[[157]](#footnote-158)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า! ขอความสดุดีจงมีแด่พระองค์ หนึ่งในหญิงรับใช้ท้งหลายของพระองค์ ผู้ซึ่งเชื่อในพระองค์และในเครื่องหมายทั้งหลายของพระองค์ ได้เข้ามาอยู่ภายใต้เงาของต้นไม้แห่งความเป็นหนึ่งของพระองค์, ข้าแต่พระผู้เป็นเจ้าของข้าพเจ้า พระนามของพระองค์พระผู้เป็นที่เห็นชัดและพระผู้ทรงความเร้นลับ เป็นพยาน, ขอทรงให้เธอดื่มอมฤตชั้นเยี่ยมที่ปิดผนึกไว้ของพระองค์ เพื่อว่าเธอจะถูกพาไปจากอัตตาของเธอเอง และทำให้เธออุทิศตนทั้งหมดต่อการระลึกถึงพระองค์ และปล่อยวางทั้งหมดจากทุกคนนอกจากพระองค์

ข้าแต่พระผู้เป็นนายของข้าพเจ้า เนื่องด้วยพระองค์ทรงเปิดเผยความรู้ของพระองค์ต่อเธอ ขอทรงอย่างดการให้เธอโดยความอารีและกรุณาธิคุณของพระองค์ และเนื่องด้วยพระองค์ทรงเรียกเธอมาหาพระองค์เอง ขอทรงอย่าขับไล่เธอไปจากพระองค์โดยความโปรดปรานของพระองค์, ดังนั้นขอทรงจัดหาสิ่งที่เหนือกว่าทุกอย่างที่พบได้บนพิภพให้แก่เธอ แท้จริงแล้วพระองค์พระผู้ทรงอารีที่สุด ซึ่งกรุณาธิคุณของพระองค์นั้นไพศาล

หากพระองค์ประทานสิ่งที่เท่าเทียมกับอาณาจักรของโลกและสวรรค์ให้แก่หนึ่งในผู้ที่พระองค์สร้าง นั่นก็ยังไม่ลดความไพศาลของอาณาเขตของพระองค์แม้แต่อะตอมเดียว, พระองค์ยิ่งใหญ่กว่าพระผู้ทรงความยิ่งใหญ่ที่มนุษย์เรียกพระองค์ด้วยความเคยชิน และยิ่งใหญ่กว่ากันมาก เพราะอภิไธยดังกล่าวเป็นเพียงหนึ่งในพระนามทั้งหลายของพระองค์ ซึ่งล้วนถูกสร้างโดยเพียงการบ่งชี้ของพระประสงค์ของพระองค์

ไม่มีพระผู้เป็นเจ้านอกจากพระองค์ พระผู้เป็นเจ้าแห่งอานุภาพ พระผู้เป็นเจ้าแห่งความรู้และอัจฉริยภาพ [[[158]](#footnote-159)]

พระบาฮาอุลลาห์

**\* \* \* \* \***

ข้าแต่พระผู้เป็นนายของข้าพเจ้า พระผู้เป็นที่รักยิ่งของข้าพเจ้า พระผู้เป็นยอดปรารถนาของข้าพเจ้า! ขอทรงเป็นเพื่อนข้าพเจ้าในความเดียวดายและร่วมทางข้าพเจ้าในการถูกเนรเทศ, ขอทรงขจัดความทุกข์ใจของข้าพเจ้า ทำให้ข้าพเจ้าอุทิศตนต่อความงามของพระองค์ ขอทรงถอนข้าพเจ้าออกมาจากทิ่งอื่นทั้งหมดนอกจากพระองค์ ดึงดูดข้าพเจ้าโดยสุคนธรสแห่งความวิสุทธิ์ของพระองค์ ทำให้ข้าพเจ้าสมาคมในอาณาจักรของพระองค์กับบรรดาผู้ที่ตัดขาดจากสิ่งอื่นทั้งหมดนอกจากพระองค์ ผู้ซึ่งปรารถนาจะรับใช้ธรณีประตูศักดิ์สิทธิ์ของพระองค์ และอยู่ในฐานะที่จะทำงานในศาสนาของพระองค์, ขอทรงช่วยให้ข้าพเจ้าเป็นหนึ่งในหญิงรับใช้ทั้งหลายของพระองค์ ผู้ซึ่งบรรลุความยินดีของพระองค์, แท้จริงแล้วพระองค์คือพระผู้ทรงกรุณา พระผู้ทรงเอื้อเฟื้อ [[[159]](#footnote-160)]

พระอับดุลบาฮา

**\* \* \* \* \***

# เด็กและเยาวชน [Children and Youth]

## ทารก [Infants]

ขอความสรรเสริญจงมีแด่พระองค์ ข้าแต่พระผู้เป็นนายของข้าพเจ้า! ขอทรงให้ทารกนี้ได้รับอาหารจากอกแห่งความปรานีที่ห่วงใยและการบริบาลด้วยความรักของพระองค์ และได้รับการหล่อเลี้ยงด้วยผลไม้จากต้นไม้สวรรค์ของพระองค์, ขอทรงอย่ามอบเขาไว้ในความดูแลของผู้ใดนอกจากพระองค์ เนื่องด้วยพระองค์เองสร้างเขาขึ้นมาโดยอิทธิฤทธิ์ของพระประสงค์และอานุภาพสูงสุดของพระองค์, ไม่มีพระผู้เป็นเจ้าอื่นใดนอกจากพระองค์ พระผู้ทรงมหิทธานุภาพ พระผู้ทรงรู้ทั้งหมด

ขอความสรรเสริญจงมีแด่พระองค์ ข้าแต่พระผู้เป็นที่รักยิ่งของข้าพเจ้า ขอทรงโชยกลิ่นหอมของความอารีเหนือธรรมชาติของพระองค์ และสุคนธรสของการประทานอันวิสุทธิ์ของพระองค์มายังเขา, ข้าแต่พระองค์ผู้ทรงกำอาณาจักรแห่งนามและคุณลักษณะไว้ในมือของพระองค์ ดังนั้นขอทรงช่วยให้เขาแสวงหาร่มไม้ชายคาภายใต้เงาแห่งพระนามอันประเสริฐสุดของพระองค์, แท้จริงแล้วพระองค์ทรงฤทธานุภาพในการทำสิ่งที่พระองค์ประสงค์ และที่จริงแล้วพระองค์คือพระผู้ทรงอำนาจ พระผู้ทรงความประเสริฐ พระผู้ทรงอภัยเสมอ พระผู้ทรงกรุณา พระผู้ทรงเอื้อเฟื้อ พระผู้ทรงปรานี [[[160]](#footnote-161)]

พระบาฮาอุลลาห์

**\* \* \* \* \***

ข้าแต่พระองค์ผู้เป็นนายที่ไม่มีเสมอ! ขอทรงให้ทารกที่ยังไม่อดนมนี้ได้ดูดนมจากอกแห่งความเมตตารักใคร่ของพระองค์ ขอทรงดูแลรักษาเขาภายในเปลแห่งความปลอดภัยและความคุ้มครองของพระองค์ และให้เขาได้รับการเลี้ยงดูในอ้อมแขนแห่งความรักใคร่ที่ห่วงใยของพระองค์ [[[161]](#footnote-162)]

พระอับดุลบาฮา

**\* \* \* \* \***

ข้าแต่พระผู้เป็นเจ้า! ขอทรงเลี้ยงดูทารกน้อยนี้ในอ้อมอกแห่งความรักของพระองค์ และให้น้ำนมแก่เขาจากอกแห่งการบริบาลของพระองค์, ขอทรงเพาะปลูกพืชที่สดนี้ในสวนกุหลาบแห่งความรักของพระองค์ และช่วยให้พืชนี้เติบโตโดยการหลั่งความอารีของพระองค์ ขอทรงทำให้ทารกนี้เป็นเด็กแห่งอาณาจักรธรรมและนำเขาไปสู่แดนสวรรค์ของพระองค์, พระองค์ทรงอานุภาพและทรงเมตตา และพระองค์คือพระผู้ทรงประทาน พระผู้ทรงเอื้อเฟื้อ พระผู้เป็นนายแห่งความอารี [[[162]](#footnote-163)]

พระอับดุลบาฮา

**\* \* \* \* \***

## เด็กเล็ก [Young children]

ข้าแต่พระผู้เป็นเจ้า! ขอทรงอบรมเด็กเหล่านี้ เด็กเหล่านี้คือพฤกษชาติในสวนผลไม้ของพระองค์ คือดอกไม้ในทุ้งหญ้าของพระองค์ คือดอกกุหลาบในอุทยานของพระองค์, ขอให้ฝนของพระองค์หลั่งลงมายังพวกเขา ขอให้ดวงตะวันแห่งสภาวะความเป็นจริงส่องแสงมายังพวกเขา ขอให้สายลมของพระองค์ทำให้พวกเขาสดชื่น เพื่อว่าพวกเขาจะได้รับการฝึกฝน เติบโตและพัฒนา และปรากฏด้วยความงามที่สุด, พระองค์คือพระผู้ให้ พระองค์คือพระผู้ทรงเห็นใจ [[[163]](#footnote-164)]

พระอับดุลบาฮา

**\* \* \* \* \***

ข้าแต่พระผู้เป็นนายผู้ทรงเมตตา! เด็กน่ารักเหล่านี้คืองานหัตถกรรมของดัชนีแห่งอำนาจของพระองค์ คือเครื่องหมายอันน่าพิศวงแห่งความยิ่งใหญ่ของพระองค์, ข้าแต่พระผู้เป็นเจ้า! ขอทรงคุ้มครองเด็กเหล่านี้ ขอทรงกรุณาช่วยเหลือพวกเขาให้ได้รับการอบรม และทำให้พวกเขาสามารถรับใช้โลกของมนุษยชาติ, ข้าแต่พระผู้เป็นเจ้า! เด็กเหล่านี้คือไข่มุก ขอทรงทำให้พวกเขาได้รับการหล่อเลี้ยงภายในเปลือกหอยแห่งความเมตตารักใคร่ของพระองค์

พระองค์คือพระผู้ทรงอารี พระผู้ทรงรักใคร่ทั้งหมด [[[164]](#footnote-165)]

พระอับดุลบาฮา

**\* \* \* \* \***

ข้าแต่พระผู้เป็นนาย! ขอทรงทำให้เด็กเหล่านี้เป็นพืชที่ล้ำเลิศ ให้พวกเขาเติบโตและพัฒนาในอุทยานแห่งพระปฏิญญาของพระองค์ และประทานความสดชื่นและความงามโดยการหลั่งจากก้อนเมฆของอาณาจักรที่รุ่งโรจน์

ข้าแต่พระองค์ผู้เป็นนายผู้ทรงเมตตา! ข้าพเจ้าเป็นเด็กน้อย ขอทรงอุ้มชูข้าพเจ้าโดยการให้ข้าพเจ้าเข้าไปในอาณาจักรสวรรค์, ข้าพเจ้าใฝ่ทางโลก ขอทรงทำให้ข้าพเจ้าใฝ่ทางธรรม, ข้าพเจ้าเป็นของโลกเบื้องล่าง ขอให้ข้าพเจ้าเป็นของอาณาจักรเบื้องบน, ข้าพเจ้าเศร้าหมอง ขอให้ข้าพเจ้าเบิกบาน, ข้าพเจ้ามีกายภาวะ ขอทรงทำให้ข้าพเจ้ามีสภาวธรรม ขอทรงให้ข้าพเจ้าสำแดงความอารีที่ไม่รู้สิ้นของพระองค์

พระองค์คือพระผู้ทรงอานุภาพ พระผู้ทรงรักใคร่ทั้งหมด [[[165]](#footnote-166)]

พระอับดุลบาฮา

**\* \* \* \* \***

พระองค์คือพระผู้เป็นเจ้า! ข้าแต่พระผู้เป็นเจ้า พระผู้เป็นเจ้าของข้าพเจ้า! ขอทรงประทานหัวใจที่บริสุทธิ์เหมือนไข่มุกให้แก่ข้าพเจ้า [[[166]](#footnote-167)]

พระอับดุลบาฮา

**\* \* \* \* \***

ข้าแต่พระผู้เป็นเจ้า ขอทรงนำทางข้าพเจ้า ขอทรงคุ้มครองข้าพเจ้า ขอทรงทำให้ข้าพเจ้าเป็นตะเกียงที่สว่างไสวและดวงดาวที่สว่างสุกใส พระองค์คือพระผู้ทรงอำนาจ พระผู้ทรงอานุภาพ [[[167]](#footnote-168)]

พระอับดุลบาฮา

**\* \* \* \* \***

ข้าแต่พระผู้เป็นนายของข้าพเจ้า! ข้าแต่พระผู้เป็นนายของข้าพเจ้า!

ข้าพเจ้าเป็นเด็กที่เยาว์วัย ขอทรงหล่อเลี้ยงข้าพเจ้าจากอกแห่งความปรานีของพระองค์ ฝึกฝนข้าพเจ้าในอ้อมอกแห่งความรักของพระองค์ อบรมข้าพเจ้าในโรงเรียนแห่งการนำทางของพระองค์ และพัฒนาข้าพเจ้าใต้เงาแห่งความอารีของพระองค์, ขอทรงปลดปล่อยข้าพเจ้าจากความมืด ทำให้ข้าพเจ้าเป็นแสงที่สว่างไสว เป็นอิสระจากความเศร้า เป็นดอกไม้ในสวนกุหลาบ, ขอทรงให้ข้าพเจ้าเป็นคนรับใช้ธรณีประตูของพระองค์ ประทานน้ำใสใจคอและพื้นฐานนิสัยของผู้ชอบธรรมให้แก่ข้าพเจ้า, ทำให้ข้าพเจ้าเป็นเหตุแห่งความอารีสำหรับโลกมนุษย์ และสวมศีรษะของข้าพเจ้าด้วยมงกุฎแห่งชีวิตนิรันดร์

แท้จริงแล้วพระองค์คือพระผู้ทรงอานุภาพ พระผู้ทรงอำนาจ พระผู้ทรงเห็น พระผู้ทรงได้ยิน [[[168]](#footnote-169)]

พระอับดุลบาฮา

\* **\* \* \* \***

ข้าแต่พระผู้เป็นนายผู้ไม่มีที่เสมอ! ขอพระองค์ทรงเป็นร่มไม้ชายคาสำหรับเด็กที่น่าสงสารนี้ และเป็นท่านนายผู้ทรงเมตตาและให้อภัยสำหรับดวงวิญญาณที่ทำผิดและไร้ความสุขนี้, ข้าแต่พระผู้เป็นนาย! แม้ว่าเราเป็นเพียงพืชที่ไร้ค่า กระนั้นเราก็เป็นส่วนหนึ่งของสวนกุหลาบของพระองค์, แม้ว่าเราเป็นต้นอ่อนที่ไร้ใบและดอก กระนั้นเราก็เป็นส่วนหนึ่งของสวนผลไม้ของพระองค์ ขอทรงบ่มเพาะพืชนี้โดยการหลั่งของก้อนเมฆแห่งความปรานีที่ห่วงใยของพระองค์ ขอทรงให้ชีวิตชีวาและความสดชื่นแก่ต้นอ่อนนี้โดยลมหายใจฟื้นชีวิตแห่งวสันตฤดูของจิตวิญญาณของพระองค์, ขอทรงให้เขามีความเอาใจใส่ เห็นแจ้งและประเสริฐ ให้เขาบรรลุถึงชีวิตนิรันดร์และอาศัยอยู่ในอาณาจักรของพระองค์ตลอดไป [[[169]](#footnote-170)]

พระอับดุลบาฮา

\* **\* \* \* \***

ข้าแต่พระผู้เป็นเจ้าของข้าพเจ้า! ข้าแต่พระผู้เป็นเจ้าของข้าพเจ้า! พระองค์ทรงเห็นเด็กเหล่านี้ซึ่งเป็นแขนงของพฤกษาแห่งชีวิต เป็นวิหคของทุ่งหญ้าแห่งความรอดพ้น เป็นไข่มุกในมหาสมุทรแห่งกรุณาธิคุณของพระองค์ เป็นดอกกุหลาบในสวนแห่งการนำทางของพระองค์

ข้าแต่พระผู้เป็นเจ้า พระผู้เป็นนายของเรา! เรายกย่องสรรเสริญพระองค์ เป็นพยานต่อความวิสุทธิ์ของพระองค์ และวิงวอนอย่างแรงกล้าต่อนภาแห่งความปรานีของพระองค์ ขอทรงทำให้เราเป็นแสงแห่งการนำทาง เป็นดวงดาวที่ส่องแสงบนขอบฟ้าแห่งความรุ่งโรจน์นิรันดร์ในหมู่มนุษยชาติ และสอนความรู้ที่มาจากพระองค์แก่เรา ยา บาฮาอุลลาภา [[[170]](#footnote-171)]

พระอับดุลบาฮา

\* **\* \* \* \***

ข้าแต่พระผู้เป็นนาย ข้าพเจ้าเป็นเด็ก ขอทรงช่วยให้ข้าพเจ้าเติบโตภายใต้เงาแห่งความเมตตารักใคร่ของพระองค์, ข้าพเจ้าเป็นพืชที่เปราะบาง ขอทรงทำให้ข้าพเจ้าได้รับการบ่มเพาะโดยการหลั่งจากก้อนเมฆแห่งความอารีของพระองค์, ข้าพเจ้าเป็นต้นอ่อนของอุทยานแห่งความรักของพระองค์ ขอทรงทำให้ข้าพเจ้าเป็นต้นไม้ที่ผลดก

พระองค์คือพระผู้ทรงอำนาจและพระผู้ทรงอานุภาพ และพระองค์คือพระผู้ทรงรักใคร่ทั้งหมด พระผู้ทรงรู้ทั้งหมด พระผู้ทรงเห็นทั้งหมด [[[171]](#footnote-172)]

พระอับดุลบาฮา

\* **\* \* \* \***

ข้าแต่พระองค์ผู้เป็นนายที่รุ่งโรจน์ที่สุด ขอทรงทำให้หญิงรับใช้ตัวน้อยนี้ของพระองค์ได้รับพรและมีความสุข ขอทรงทำให้เธอเป็นดวงใจ ณ ธรณีประตูแห่งความเป็นหนึ่งของพระองค์ และให้เธอดื่มจากถ้วยแห่งความรักของพระองค์ เพื่อว่าเธอจะเปี่ยมด้วยความเบิกบานและปีติ และขจรสุคนธรสออกไป, พระองค์คือพระผู้ทรงอำนาจและพระผู้ทรงอานุภาพ และพระองค์คือพระผู้ทรงรู้ทั้งหมด พระผู้ทรงเห็นทั้งหมด [[[172]](#footnote-173)]

พระอับดุลบาฮา

\* **\* \* \* \***

## เยาวชน [Youth]

ข้าแต่พระองค์ผู้เป็นนายผู้ทรงเมตตา! จากขอบฟ้าแห่งความปล่อยวางพระองค์ทรงสำแดงดวงวิญญาณทั้งหลายซึ่งดังเช่นดวงจันทร์ที่ส่องแสง สาดรัศมีมายังอาณาเขตของหัวใจและวิญญาณ ทำให้ตนเองหลุดพ้นจากคุณลักษณะทั้งหลายของโลกที่ดำรงอยู่ และรีบไปยังอาณาจักรแห่งความเป็นอมตะ, ด้วยหนึ่งหยดจากมหาสมุทรแห่งความเมตตารักใคร่ของพระองค์ พระองค์ทรงให้ความเปียกชื้นแก่อุทยานแห่งหัวใจของพวกเขาบ่อยครั้ง จนกระทั่งอุทยานนั้นมีความสดชื่นและความงามที่ไม่มีเปรียบปาน, สุคนธรสศักดิ์สิทธิ์ของเอกภาพสวรรค์ของพระองค์ขจรไปกว้างไกล กระจายกลิ่นหอมไปทั่วทั้งโลก ทำให้ภูมิภาคทั้งหลายของพิภพอบอวลไปด้วยความหอม

ข้าแต่จิตวิญญาณแห่งความบริสุทธิ์ ดังนั้นขอทรงชูดวงวิญญาณทั้งหลายผู้ซึ่งเหมือนกับดวงวิญญาณที่วิสุทธิ์เหล่านั้น จะเป็นอิสระและบริสุทธิ์ จะประดับสภาวะการดำรงอยู่ด้วยเสื้อผ้าและเสื้อคลุมที่น่าพิศวง จะไม่แสวงหาใครอื่นนอกจากพระองค์ จะไม่ย่างเท้าบนหนทางใดเว้นแต่หนทางแห่งความยินดีของพระองค์ และจะไม่พูดถึงสิ่งใดนอกจากความลึกลับของศาสนาของพระองค์

ข้าแต่พระองค์ผู้เป็นนายผู้ทรงเมตตา! ขอทรงให้เยาวชนนี้บรรลุถึงสิ่งที่เป็นความใฝ่ฝันอันสูงสุดของผู้ทรงธรรมทั้งหลาย ขอทรงประสาทเขาด้วยปีกแห่งกรุณาธิคุณที่เสริมความแข็งแกร่งของพระองค์ ซึ่งเป็นปีกแห่งความปล่อยวางและความช่วยเหลือสวรรค์ เพื่อว่าเขาจะได้เหินด้วยปีกนั้นขึ้นไปในบรรยากาศแห่งความปรานีที่ห่วงใยของพระองค์ สามารถรับส่วนแบ่งของการประทานสวรรค์ของพระองค์ กลายเป็นเครื่องหมายแห่งการนำทางสวรรค์ของพระองค์และธงของหมู่เทวัญเบื้องบน, พระองค์คือพระผู้ทรงฤทธานุภาพ พระผู้ทรงอานุภาพ พระผู้ทรงเห็น พระผู้ทรงได้ยิน [[[173]](#footnote-174)]

พระอับดุลบาฮา

\* **\* \* \* \***

ข้าแต่พระองค์ผู้เป็นนายผู้ทรงเมตตา! ขอทรงกรุณาประทานปีกสวรรค์คู่หนึ่งให้แก่ผู้อ่อนประสบการณ์แต่ละคนเหล่านี้ และให้อานุภาพทางจิตวิญญาณแก่พวกเขา เพื่อว่าพวกเขาจะได้บินผ่านอวกาศที่ไร้ขอบเขต และเหินขึ้นสู่ยอดสุดของอาณาจักรอับฮา

ข้าแต่พระผู้เป็นนาย! ของทรงทำให้กล้าที่เปราะบางเหล่านี้แข็งแกร่ง เพื่อว่าแต่ละกล้าจะกลายเป็นต้นไม้ที่ผลดก เขียวขจีและงอกงาม, ขอทรงทำให้ดวงวิญญาณเหล่านี้มีชัยโดยฤทธานุภาพของกองทัพสวรรค์ของพระองค์ เพื่อว่าพวกเขาจะสามารถบดขยี้กองกำลังแห่งความหลงผิดและความเขลา และคลี่ธงแห่งไมตรีจิตและการนำทางท่ามกลางประชาชน เพื่อว่าพวกเขาดังเช่นลมหายใจฟื้นชีวิตของวสันตฤดู จะได้ให้ความสดชื่นและพลังชีวิตแก่ต้นไม้แห่งวิญญาณของมนุษย์ และเหมือนกับการพลั่งของวสันตฤดู จะทำให้ทุ่งหญ้าแถบนั้นเขียวและอุดมสมบูรณ์

พระองค์คือพระผู้ทรงอำนาจและพระผู้ทรงอานุภาพ พระองค์คือพระผู้ทรงประทานและพระผู้ทรงรักใคร่ทั้งหมด [[[174]](#footnote-175)]

พระอับดุลบาฮา

\* **\* \* \* \***

ข้าแต่พระองค์ผู้เป็นนายผู้ทรงเมตตา! ขอทรงประทานพลังความแข็งแกร่งให้แก่ธิดาแห่งอาณาจักรสวรรค์ และกรุณาช่วยเธอเพื่อว่าเธอจะยังคงมั่นคงและแน่วแน่ในศาสนาของพระองค์ และเพื่อว่าดังเช่นนกไนติงเกลแห่งสวนกุหลาบแห่งความลึกลับ เธอจะขับขานทำนองเพลงด้วยน้ำเสียงที่น่าพิศวงที่สุดในอาณาจักรอับฮา ซึ่งด้วยวิธีนั้นนำความสุขมาให้ทุกคน, ขอทรงทำให้เธอประเสริฐในหมู่ธิดาแห่งอาณาจักรสวรรค์และช่วยให้เธอบรรลุถึงชีวิตนิรันดร์

พระองค์คือพระผู้ทรงประทาน พระผู้ทรงรักใคร่ทั้งหมด [[[175]](#footnote-176)]

พระอับดุลบาฮา

\* **\* \* \* \***

ข้าแต่พระผู้เป็นนาย! ขอทรงทำให้เยาวชนนี้สุขสดชื่น และประทานความอารีของพระองค์ให้แก่ผู้ที่อ่อนแอนี้, ขอทรงประทานความรู้ให้แก่เขา เพิ่มกำลังให้แก่เขาทุกรุ่งอรุณ และพิทักษ์เขาไว้ภายในร่มไม้ชายคาแห่งความคุ้มครองของพระองค์ เพื่อว่าเขาจะเป็นอิสระจากความหลงผิด จะอุทิศตนรับใช้ศาสนาของพระองค์ ชี้แนะผู้ที่ดื้อดัน นำทางผู้อับโชค ปล่อยเชลยเป็นอิสระ ปลุกผู้ที่ไม่เอาใจใส่ เพื่อว่าทุกคนจะได้รับพรด้วยการสรรเสริญและระลึกถึงพระองค์ พระองค์คือพระผู้ทรงอำนาจและพระผู้ทรงอานุภาพ [[[176]](#footnote-177)]

พระอับดุลบาฮา

\* **\* \* \* \***

ข้าแต่พระผู้เป็นนาย พระผู้เป็นเจ้าของข้าพเจ้า! ขอความสรรเสริญและสดุดีจงมีแด่พระองค์ นี้คือต้นอ่อนชั้นดีที่พระองค์ทรงปลูกไว้ในทุ่งหญ้าแห่งความรักของพระองค์ และบ่มเพาะด้วยองคุลีแห่งความเป็นนายของพระองค์, พระองค์ทรงรดน้ำต้นอ่อนนี้จากต้นธารแห่งชีวิตนิรันดร์ ซึ่งหลั่งไหลมาจากอุทยานแห่งความเป็นหนึ่งของพระองค์ และทรงทำให้ก้อนเมฆแห่งความปรานีที่ห่วงใยของพระองค์หลั่งความโปรดปรานของพระองค์ลงมาบนต้นอ่อนนี้ บัดนี้ต้นอ่อนนี้ได้เติบโตและพัฒนาภายใต้ร่มไม้ชายคาแห่งพระพรของพระองค์ ซึ่งเป็นที่เห็นชัดจากอรุโณทัยแห่งสาระสวรรค์ของพระองค์, ต้นอ่อนนี้ได้แตกออกมาเป็นใบและดอก เต็มไปด้วยผลไม้โดยการบริบาลของความอารีและของขวัญที่น่าพิศวงของพระองค์ และเคลื่อนไหวไปมาโดยสายลมหอมที่โชยมาจากทิศทางแห่งความเมตตารักใคร่ของพระองค์

ข้าแต่พระผู้เป็นนาย! ขอทรงทำให้ต้นอ่อนนี้เขียวขจี สดและงอกงามโดยการหลั่งความอารีและความโปรดปรานที่พิเศษของพระองค์ ซึ่งด้วยความอารีและความโปรดปรานดังกล่าว พระองค์ทรงประสาทธรรมวิหารแห่งความวิสุทธิ์ในอาณาจักรนิรันดร์ และประดับสาระแห่งเอกภาพในสนามแห่งการกลับมาอยู่ร่วมกัน

ข้าแต่พระผู้เป็นนาย! ขอทรงช่วยเหลือเขาโดยกรุณาธิคุณที่เสริมความแข็งแกร่งของพระองค์ที่ออกมาจากอาณาจักรที่มองไม่เห็นของพระองค์ ขอทรงสนับสนุนเขาด้วยกองทัพที่ซ่อนเร้นจากดวงตาของคนรับใช้ทั้งหลายของพระองค์ และให้เขามีที่ยืนที่แน่นอนต่อหน้าพระองค์, ขอทรงปล่อยให้ลิ้นของเขากล่าวถึงพระองค์ และทำให้หัวใจของเขาเบิกบานในการสรรเสริญพระองค์, ขอทรงส่องสว่างใบหน้าของเขาในอาณาจักรของพระองค์ ทำให้เขาเจริญรุ่งเรืองในแดนเบื้องบน และกรุณาทำให้ให้เขามั่นคงในการรับใช้ศาสนาของพระองค์

พระองค์คือพระผู้ทรงอานุภาพสูงสุด พระผู้ทรงความรุ่งโรจน์ พระผู้ทรงฤทธานุภาพไร้ขีดจำกัด [[[177]](#footnote-178)]

พระอับดุลบาฮา

\* **\* \* \* \***

# ผู้ที่ล่วงลับไป [The Departed]

## บทอธิษฐานสำหรับผู้ที่ถึงแก่กรรม [Prayer for the Dead]

*(บทอธิษฐานสำหรับผู้ที่ถึงแก่กรรมเป็นบทอธิษฐานบังคับเดียวเท่านั้นที่ให้สวดกันเป็นกลุ่ม ให้สวดโดยศาสนิกชนหนึ่งคนขณะที่ทุกคนที่นั่นยืนเงียบ พระบาฮาอุลลาห์ทรงอธิบายให้กระจ่างว่า จำเป็นต้องสวดบทอธิษฐานนี้ก็ต่อเมื่อผู้ตายอายุมากกว่าสิบห้าปี ต้องสวดก่อนการฝังศพ และไม่จำเป็นต้องหันหน้าไปทางเกรเบรขณะที่สวดบทอธิษฐานนี้ ให้กล่าว “อัลลา อู อับฮา” หนึ่งครั้ง จากนั้นให้สวดท่อนแรกของวจนะหกท่อนสิบเก้าครั้ง จากนั้นให้กล่าว “อัลลา อู อับฮา” อีกครั้ง ตามด้วยการสวดวจนะท่อนที่สองสิบเก้าครั้ง และทำเช่นเดียวกันนี้อีกต่อไป* [[[178]](#footnote-179)])

ข้าแต่พระผู้เป็นเจ้าของข้าพเจ้า! นี้คือคนรับใช้ของพระองค์ คือบุตรของคนรับใช้ของพระองค์ ผู้ซึ่งเชื่อในพระองค์และเครื่องหมายของพระองค์ หันหน้ามาหาพระองค์ ปล่อยวางอย่างสิ้นเชิงจากทุกสิ่งเว้นแต่พระองค์ แท้จริงแล้วในบรรดาผู้ที่แสดงความปรานี พระองค์คือพระผู้ทรงปรานีที่สุด

ข้าแต่พระองค์ผู้ทรงอภัยบาปและปกปิดข้อบกพร่องของมนุษย์ ขอทรงปฏิบัติต่อเขาอย่างเหมาะสมกับนภาแห่งความอารีและมหาสมุทรแห่งกรุณาธิคุณของพระองค์ ขอทรงให้เขาเข้ามาภายในอาณาบริเวณแห่งความปรานีที่เหนือธรรมชาติของพระองค์ ซึ่งดำรงอยู่ก่อนการก่อตั้งโลกและสวรรค์ ไม่มีพระผู้เป็นเจ้าอื่นใดนอกจากพระองค์ พระผู้ทรงอภัยเสมอ พระผู้ทรงเอื้อเฟื้อที่สุด

*จากนี้ขอให้กล่าวยินดีต้อนรับ ‘อัลลา อู อับฮา’ 6 ครั้ง และจากนั้นสวดวจนะแต่ละท่อนต่อไปนี้ 19 ครั้ง*

เราทุกคนบูชาพระผู้เป็นเจ้าอย่างแท้จริง

เราทุกคนน้อมคำนับพระผู้เป็นเจ้าอย่างแท้จริง

เราทุกคนอุทิศตนต่อพระผู้เป็นเจ้าอย่างแท้จริง

เราทุกคนสรรเสริญพระผู้เป็นเจ้าอย่างแท้จริง

เราทุกคนขอบคุณพระผู้เป็นเจ้าอย่างแท้จริง

เราทุกคนอดทนในพระผู้เป็นเจ้าอย่างแท้จริง

พระบาฮาอุลลาห์

*(หากผู้ตายเป็นหญิง ขอให้กล่าวว่า : นี้คือหญิงรับใช้ของพระองค์ คือธิดาของหญิงรับใช้ของพระองค์)* [[[179]](#footnote-180)]

*\** **\* \* \* \***

## บทอธิษฐานทั่วไปสำหรับผู้ที่ถึงแก่กรรม [General Prayers for the Deceased]

ข้าแต่พระผู้เป็นนาย พระผู้เป็นเจ้าของข้าพเจ้า! ขอทรงอย่าทำให้ผู้ที่พระองค์เชิดชูโดยอานุภาพแห่งอธิปไตยนิรันดร์ของพระองค์ต่ำลง และอย่าเอาผู้ที่พระองค์ดลให้เข้ามาในธรรมวิหารแห่งนิรันดรกาลออกไปไกลจากพระองค์, ข้าแต่พระผู้เป็นเจ้าของข้าพเจ้า พระองค์จะทิ้งผู้ที่พระองค์ทอดเงามาคลุมด้วยความเป็นนายของพระองค์หรือ? ข้าแต่พระผู้เป็นที่ปรารถนาของข้าพเจ้า พระองค์จะผลักไสผู้ที่พระองค์เป็นที่ลี้ภัยสำหรับเขาหรือ? พระองค์สามารถลดชั้นผู้ที่พระองค์ยกขึ้นมา หรือลืมผู้ที่พระองค์ช่วยให้จำพระองค์ได้หรือ?

ขอความสดุดีและสดุดีอย่างล้นหลามจงมีแด่พระองค์! พระองค์คือพระผู้ซึ่งตั้งแต่นิรันดรกาลเป็นกษัตริย์และพระผู้ทรงผลักดันแรกของสรรพโลก และพระองค์จะยังคงเป็นพระผู้เป็นนายและพระผู้ทรงลิขิตของสรรพสิ่งตราบจนนิรันดรกาล, ข้าแต่พระผู้เป็นเจ้าของข้าพเจ้า! ขอความสดุดีจงมีแด่พระองค์ หากพระองค์ยุติความปรานีต่อคนรับใช้ทั้งหลายของพระองค์ เช่นนั้นใครเล่าจะแสดงความปรานีต่อพวกเขา และหากพระองค์ไม่ยอมช่วยเหลือบรรดาผู้เป็นที่รักของพระองค์ จะมีใครที่สามารถช่วยเหลือพวกเขา?

ขอความสดุดีและสดุดีอย่างล้นหลามจงมีแด่พระองค์! พระองค์เป็นที่บูชาในสัจธรรมของพระองค์ แท้จริงแล้วเราทุกคนบูชาพระองค์ และพระองค์เป็นที่เห็นชัดในความยุติธรรมของพระองค์ แท้จริงแล้วเราทุกคนเป็นพยานต่อพระองค์, ความจริงแล้วพระองค์เป็นที่รักยิ่งในกรุณาธิคุณของพระองค์ ไม่มีพระผู้เป็นเจ้านอกจากพระองค์ พระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง [[[180]](#footnote-181)]

พระบาฮาอุลลาห์

\* **\* \* \* \***

พระองค์คือพระผู้เป็นเจ้า ขอความประเสริฐจงมีแด่พระองค์ พระผู้เป็นนายแห่งความเมตตารักใคร่และความอารี!

ขอความรุ่งโรจน์จงมีแด่พระองค์ ข้าแต่พระผู้เป็นเจ้าของข้าพเจ้า พระองค์ผู้เป็นนายผู้ทรงฤทธานุภาพ ข้าพเจ้าขอให้การยืนยันฤทธานุภาพและอำนาจของพระองค์ อธิปไตยและความเมตตารักใคร่ของพระองค์ กรุณาธิคุณและอานุภาพของพระองค์ ความเป็นหนึ่งของสภาวะของพระองค์และเอกภาพของสาระของพระองค์ ความวิสุทธิ์และความประเสริฐของพระองค์ที่อยู่เหนือโลกที่ดำรงอยู่และทั้งหมดที่อยู่ในนั้น

ข้าแต่พระผู้เป็นเจ้าของข้าพเจ้า! พระองค์ทรงเห็นข้าพเจ้าปล่อยวางจากทุกสิ่งนอกจากพระองค์ ยึดมั่นในพระองค์ และหันมาหามหาสมุทรแห่งความอารี นภาแห่งความโปรดปรานและดวงตะวันแห่งกรุณาธิคุณของพระองค์

พระผู้เป็นนาย! ข้าพเจ้าขอเป็นพยานว่า พระองค์ทรงฝากสิ่งหนึ่งไว้ในคนรับใช้ของพระองค์ และนั่นคือดวงวิญญาณที่พระองค์ให้เป็นชีวิตสำหรับโลก

ข้าพเจ้าขอพระองค์ต่อความอำไพของดาราแห่งการเปิดเผยพระธรรมของพระองค์ ขอทรงยอมรับสิ่งที่เขาทำสำเร็จในยุคของพระองค์ด้วยความปรานี ดังนั้นขอให้เขาได้รับการประสาทด้วยความรุ่งโรจน์แห่งความยินดีของพระองค์ และประดับด้วยการเป็นที่ยอมรับของพระองค์

ข้าแต่พระผู้เป็นนายของข้าพเจ้า! ข้าพเจ้าเองและสรรพสิ่งเป็นพยานต่ออำนาจของพระองค์ และข้าพเจ้าขอพระองค์ได้โปรดอย่าผลักไสดวงวิญญาณนี้ที่ขึ้นไปหาพระองค์ ขึ้นไปสู่ทิพยสถานของพระองค์ ซึ่งเป็นพิมานอันประเสริฐและสถานที่สงบเงียบแห่งความใกล้ชิดของพระองค์ ข้าแต่พระองค์ผู้ทรงเป็นนายของมวลมนุษย์!

ข้าแต่พระผู้เป็นนายของข้าพเจ้า ดังนั้นขอทรงให้คนรับใช้ของพระองค์ได้คบหากับบรรดาผู้ที่พระองค์เลือกสรร บรรดานักบุญและพระผู้นำข่าวของพระองค์ในทิพยสถานที่ปากกาไม่สามารถบอกหรือลิ้นไม่สามารถเล่า

ข้าแต่พระผู้เป็นนายของข้าพเจ้า แท้จริงแล้วผู้ยากไร้ได้รีบไปยังอาณาจักรแห่งความมั่งคั่งของพระองค์ คนแปลกหน้าได้รีบไปยังบ้านของตนภายในอาณาบริเวณของพระองค์ ผู้กระหายจัดได้รีบไปยังแม่น้ำสวรรค์แห่งความอารีของพระองค์, ข้าแต่พระผู้เป็นนาย ขอทรงอย่าละเว้นการให้ส่วนแบ่งของเขาจากงานเลี้ยงแห่งกรุณาธิคุณของพระองค์และจากคุณประโยชน์ของความอารีของพระองค์, ความจริงแล้วพระองค์คือพระผู้ทรงมหิทธานุภาพ พระผู้ทรงกรุณา พระผู้ทรงโอบอ้อมอารี

ข้าแต่พระผู้เป็นเจ้าของข้าพเจ้า สิ่งที่พระองค์ฝากไว้ได้กลับไปสู่พระองค์แล้ว เป็นความจำเป็นสำหรับกรุณาธิคุณและความอารีของพระองค์ที่ล้อมรอบอาณาจักรของพระองค์บนโลกและในสวรรค์ ที่จะมอบของขวัญและการประทานของพระองค์ และผลไม้จากต้นไม้แห่งกรุณาธิคุณของพระองค์ เป็นการต้อนรับผู้ที่มาใหม่นี้! พระองค์ทรงอานุภาพในการทำตามที่พระองค์ประสงค์ ไม่มีพระผู้เป็นเจ้าอื่นใดนอกจากพระองค์ พระผู้ทรงกรุณา พระผู้ทรงอารีที่สุด พระผู้ทรงเห็นใจ พระผู้ทรงประทาน พระผู้ทรงยกโทษ พระผู้ทรงล้ำค่า พระผู้ทรงรู้ทั้งหมด

ข้าแต่พระผู้เป็นนายของข้าพเจ้า ข้าพเจ้าขอให้การยืนยันว่า พระองค์ทรงบัญชาให้มนุษย์ทั้งหลายให้เกียรติแขกของตน และผู้ที่ได้ขึ้นไปหาพระองค์แท้จริงแล้วได้ไปถึงพระองค์และเข้าเฝ้าพระองค์แล้ว, ดังนั้นขอทรงปฏิบัติต่อเขาตามกรุณาธิคุณและความอารีของพระองค์! ความรุ่งโรจน์ของพระองค์เป็นพยาน ข้าพเจ้ารู้อย่างแน่ใจว่าพระองค์จะไม่ละเว้นตนเองจากสิ่งที่พระองค์บัญชาคนรับใช้ของพระองค์ และจะไม่ลิดรอนผู้ที่จับเชือกแห่งความอารีของพระองค์ไว้แน่นและได้ขึ้นไปสู่อรุโณทัยแห่งความมั่งคั่งของพระองค์

ไม่มีพระผู้เป็นเจ้าอื่นใดนอกจากพระองค์ พระผู้เป็นหนึ่ง พระผู้เป็นเดี่ยว พระผู้ทรงอานุภาพ พระผู้ทรงรอบรู้ พระผู้ทรงอารี [[[181]](#footnote-182)]

พระบาฮาอุลลาห์

**\* \* \* \* \***

ข้าแต่พระผู้เป็นเจ้าของข้าพเจ้า! ข้าแต่พระองค์ผู้ทรงอภัยบาป พระผู้ทรงประทานของขวัญ พระผู้ทรงปัดเป่าทุกขเวทนา!

แท้จริงแล้วข้าพเจ้าขอวิงวอนพระองค์ ขอทรงอภัยบาปของพวกที่ได้ละทิ้งเครื่องแต่งกายนี้และขึ้นไปสู่ภพแห่งวิญญาณ

ข้าแต่พระผู้เป็นนายของข้าพเจ้า! ขอทรงชำระพวกเขาให้บริสุทธิ์ปลอดจากบาป ปัดเป่าความเศร้าของพวกเขา เปลี่ยนความมืดของพวกเขาให้เป็นแสงสว่าง, ขอทรงทำให้พวกเขาเข้าไปสู่อุทยานแห่งความสุข ชำระพวกเขาด้วยน้ำบริสุทธิ์ที่สุด และให้พวกเขาได้เห็นความอำไพของพระองค์บนภูเขาที่สูงตระหง่านที่สุด [[[182]](#footnote-183)]

พระอับดุลบาฮา

**\* \* \* \* \***

ข้าแต่พระผู้เป็นเจ้าของข้าพเจ้า! ข้าแต่พระผู้เป็นเจ้าของข้าพเจ้า! แท้จริงแล้วคนรับใช้ของพระองค์ถ่อมตัวต่อราชศักดาแห่งอำนาจสูงสุดของพระองค์ ต่ำต้อยอยู่ที่ประตูแห่งความเป็นหนึ่งของพระองค์ เชื่อในพระองค์และวจนะของพระองค์ ให้การยืนยันวาทะะของพระองค์ ถูกจุดด้วยไฟแห่งความรักของพระองค์ จมอยู่ในก้นบึ้งของมหาสมุทรแห่งความรู้ของพระองค์ ถูกดึงดูดโดยสายลมของพระองค์ พึ่งพาพระองค์ หันหน้ามาหาพระองค์ วิงวอนพระองค์ วางใจในการยกโทษและการให้อภัยของพระองค์, เขาได้ละทิ้งชีวิตที่เป็นสังขารนี้และบินไปสู่อาณาจักรแห่งความเป็นอมตะ โดยปรารถนาเอกสิทธิ์ที่จะได้พบพระองค์

ข้าแต่พระผู้เป็นนาย ขอทรงสดุดีสถานะของเขา ให้ความคุ้มครองเขาภายใต้ปะรำแห่งความปรานีสูงสุดของพระองค์ ดลให้เขาเข้าไปในพิมานอันรุ่งโรจน์ของพระองค์ และให้เขาดำรงอยู่ในสวนกุหลาบอันประเสริฐของพระองค์อย่างยืนยง เพื่อว่าเขาจะได้ดิ่งลงไปในทะเลแสงในภพแห่งความลึกลับ

แท้จริงแล้วพระองค์คือพระผู้ทรงเอื้อเฟื้อ พระผู้ทรงอานุภาพ พระผู้ทรงอภัย พระผู้ทรงประทาน [[[183]](#footnote-184)]

พระอับดุลบาฮา

\* **\* \* \* \***

ข้าแต่พระองค์ผู้เป็นนายผู้ทรงอภัย!

ถึงแม้ว่าบางดวงวิญญาณได้ใช้วันเวลาของชีวิตในความเขลา กลายเป็นคนหมางเมินและหัวรั้น กระนั้นด้วยคลื่นลูกเดียวจากมหาสมุทรแห่งการอภัยของพระองค์ ทุกคนที่ถูกล้อมด้วยบาปจะได้รับการปล่อยเป็นอิสระ, ใครก็ตามที่พระองค์ประสงค์ พระองค์ทำให้เป็นผู้ที่ทรงไว้ใจ และใครก็ตามที่ไม่ใช่จุดหมายของการเลือกของพระองค์ถูกนับว่าเป็นผู้ละเมิด, หากพระองค์ปฏิบัติต่อเราด้วยความยุติธรรม เราทุกคนไม่ใช่สิ่งใดนอกจากคนบาปและสมควรถูกปิดกั้นจากพระองค์ แต่หากพระองค์ค้ำจุนความปรานี คนบาปทุกคนจะถูกทำให้บริสุทธิ์ และคนแปลกหน้าทุกคนจะถูกทำให้เป็นเพื่อน, ดังนั้นขอทรงประทานอภัยโทษ และให้ความปรานีของพระองค์แก่ทุกคน

พระองค์คือพระผู้ทรงอภัย พระผู้ให้แสงสว่างและพระผู้ทรงฤทธานุภาพไร้ขีดจำกัด [[[184]](#footnote-185)]

พระอับดุลบาฮา

\* **\* \* \* \***

## สำหรับสตรีที่ถึงแก่กรรม [For Deceased Women]

ข้าแต่พระผู้เป็นเจ้าของข้าพเจ้า ข้าแต่พระผู้ทรงอภัยบาปและพระผู้ปัดเป่าทุกขเวทนา! ข้าแต่พระองค์ผู้เป็นพระผู้ทรงยกโทษ พระผู้ทรงปรานี! ข้าพเจ้าชูมือขึ้นอ้อนวอนพระองค์ วิงวอนด้วยน้ำตาต่อราชสำนักแห่งสาระสวรรค์ของพระองค์ ขอทรงอภัยโดยกรุณาธิคุณและความปรานีของพระองค์ ให้แก่หญิงรับใช้ของพระองค์ผู้ได้ขึ้นไปยังที่ประทับของสัจธรรม, ข้าแต่พระผู้เป็นนาย ขอทรงให้เธอถูกก้อนเมฆแห่งความอารีและความโปรดปรานของพระองค์ทอดเงามาคลุม ให้เธอจมอยู่ในมหาสมุทรแห่งการอภัยและการยกโทษของพระองค์ และช่วยให้เธอเข้าไปในที่พักอาศัยที่วิสุทธิ์ซึ่งเป็นพิมานสวรรค์ของพระองค์

แท้จริงแล้วพระองค์คือพระผู้ทรงอำนาจ พระผู้ทรงเห็นใจ พระผู้ทรงเอื้อเฟื้อ พระผู้ทรงปรานี [[[185]](#footnote-186)]

พระอับดุลบาฮา

\* **\* \* \* \***

ข้าแต่พระผู้เป็นนาย ข้าแต่พระผู้ซึ่งความปรานีของพระองค์ห้อมล้อมทุกคน การอภัยของพระองค์อยู่เหนือธรรมชาติ ความอารีของพระองค์ประเสริฐ การยกโทษและความเอื้อเฟื้อของพระองค์ครอบคลุมทุกคน และแสงแห่งการอภัยของพระองค์สาดไปทั่วทั้งโลก! ข้าแต่พระผู้เป็นนายแห่งความรุ่งโรจน์! ข้าพเจ้าขอวิงวอนพระองค์อย่างสุดใจด้วยน้ำตา ขอทรงทอดสายตาแห่งความปรานีของพระองค์มายังหญิงรับใช้ของพระองค์ ผู้ซึ่งขึ้นไปหาพระองค์, ขอทรงสวมเธอด้วยเสื้อคลุมแห่งกรุณาธิคุณของพระองค์ ซึ่งแวววาวด้วยเครื่องประดับของพิมานสวรรค์ และส่องสว่างใบหน้าของเธอด้วยแสงแห่งความปรานีและความเห็นใจของพระองค์ และให้ร่มไม้ชายคาเธอภายใต้ต้นไม้แห่งความเป็นหนึ่งของพระองค์

ข้าแต่พระผู้เป็นเจ้า ขอทรงประทานสุคนธรสที่วิสุทธิ์ที่ก่อกำเนิดจากจิตวิญญาณแห่งการอภัยของพระองค์ให้แก่หญิงรับใช้สวรรค์ของพระองค์ ขอทรงให้เธออาศัยอยู่ในที่พักอาศัยแห่งธรรมปีติ รักษาความเศร้าโศกของเธอด้วยน้ำมันหอมแห่งการกลับมาอยู่ร่วมกันกับพระองค์ และอนุญาตให้เธอเข้าไปในพิมานศักดิ์สิทธิ์ของพระองค์, ขอให้ทูตสวรรค์ทั้งหลายแห่งความเมตตารักใคร่ของพระองค์ตามติดกันลงมายังเธอ และให้ร่มไม้ชายคาเธอภายใตพฤกษาที่วิสุทธิ์ของพระองค์, แท้จริงแล้วพระองค์คือพระผู้ทรงอภัยเสมอ พระผู้ทรงเอื้อเฟื้อที่สุด พระผู้ทรงโอบอ้อมอารี [[[186]](#footnote-187)]

พระอับดุลบาฮา

\* **\* \* \* \***

ข้าแต่พระองค์ผู้เป็นนายผู้ทรงเมตตา! หญิงรับใช้ผู้เป็นที่รักอย่างเห็นคุณค่านี้ถูกดึงดูดเข้าหาพระองค์ และโดยการใคร่ครวญและการเห็นแจ้ง ปรารถนาจะเข้าถึงที่สถิตของพระองค์และเข้าไปในอาณาเขตของพระองค์, เธอจ้องมองอาณาจักรแห่งความลึกลับด้วยน้ำตา เธอใช้เวลาหลายคืนสนทนาทางจิตกับพระองค์ และมีชีวิตอยู่ในการระลึกถึงพระองค์เป็นการส่วนตัวหลายวัน, ทุกเช้าเธอนึกถึงพระองค์ และทุกค่ำเธอเพ่งความคิดมาที่พระองค์, เธอสวดวจนะศักดิ์สิทธิ์เป็นทำนองเหมือนนกไนติงเกลที่ขับขาน และหาทางสะท้อนแสงของพระองค์เหมือนกระจก

ข้าแต่พระองค์ พระผู้ทรงอภัยบาป! ขอพระองค์ทรงเปิดหนทางให้ดวงวิญญาณที่ตื่นตัวนี้เข้าไปในอาณาจักรของพระองค์ ช่วยวิหคนี้ซึ่งถูกฝึกโดยมือของพระองค์ให้เหินอยู่ในสวนกุหลาบนิรันดร์, เธอลุกเป็นไฟด้วยความปรารถนาจะเข้าใกล้พระองค์ ขอทรงช่วยให้เธอเข้าถึงที่สถิตของพระองค์, เธอกระวนกระวายและเป็นทุกข์ในการพรากจากพระองค์ ขอทรงให้เธอได้รับอนุญาตให้เข้าไปในคฤหาสน์สวรรค์ของพระองค์

ข้าแต่พระผู้เป็นนาย! เราคือคนบาป แต่พระองค์คือพระผู้ทรงอภัย, เราจมอยู่ในมหาสมุทรแห่งความบกพร่อง แต่พระองค์คือพระผู้ทรงยกโทษ พระผู้ทรงเมตตา ขอทรงให้อภัยบาปของเราและให้พรเราด้วยกรุณาธิคุณที่เหลือล้นของพระองค์ ขอทรงให้เอกสิทธิ์เราได้เห็นพระพักตร์ของพระองค์ และให้ถ้วยแห่งความเบิกบานและธรรมปีติแก่เรา, เราเป็นเชลยของการละเมิดของเราเอง และพระองค์คือกษัตริย์แห่งความโปรดปรานที่อารี, เราจมอยู่ในทะเลแห่งความไร้ศีลธรรม และพระองค์คือพระผู้เป็นนายแห่งความปรานีอันไม่รู้สิ้น, พระองค์คือพระผู้ให้ พระผู้ทรงความรุ่งโรจน์ พระผู้ทรงความนิรันดร์ พระผู้ทรงอารี และพระองค์คือพระผู้ทรงกรุณา พระผู้ทรงปรานี พระผู้ทรงฤทธานุภาพไร้ขีดจำกัด พระผู้เป็นพระผู้ทรงประทานของขวัญและพระผู้ทรงอภัยบาป, แท้จริงแล้วพระองค์คือพระผู้ซึ่งเราหันไปหาเพื่อการอภัยความผิดของเรา พระผู้ซึ่งเป็นพระผู้เป็นนายของนายทั้งหลาย [[[187]](#footnote-188)]

พระอับดุลบาฮา

\* **\* \* \* \***

## ผู้สละชีวิต [Martyrs]

พระองค์คือพระผู้เป็นเจ้า!

ข้าแต่พระผู้เป็นนาย พระผู้เป็นเจ้าของข้าพเจ้า! ข้าแต่พระองค์ผู้ช่วยเหลือคนอ่อนแอ พระผู้ช่วยเหลือคนยากไร้ และพระผู้ปลดปล่อยคนหมดหนทางที่หันมาหาพระองค์

ข้าพเจ้ายกมือวิงวอนต่ออาณาจักรแห่งความงามของพระองค์ด้วยความต่ำต้อยที่สุด และเรียกร้องพระองค์ด้วยลิ้นข้างในของข้าพเจ้าในโดยกล่าวว่า : ข้าแต่พระผู้เป็นเจ้า พระผู้เป็นเจ้าของข้าพเจ้า! ขอทรงช่วยให้ข้าพเจ้าบูชาพระองค์ ทำให้ข้าพเจ้าแข็งแกร่งในการรับใช้พระองค์ ช่วยเหลือข้าพเจ้าโดยกรุณาธิคุณของพระองค์ในการเป็นทาสรับใช้พระองค์ ให้ข้าพเจ้าแน่วแน่ในการเชื่อฟังพระองค์ ขอทรงพลั่งความอารีของพระองค์ให้แก่ข้าพเจ้าอย่างเอื้อเฟื้อ ขอให้ดวงตาแห่งความเมตตารักใคร่ของพระองค์แวบมองข้าพเจ้า ให้ข้าพเจ้าจมลงสู่มหาสมุทรแห่งการอภัยของพระองค์ ขอทรงเพิ่มความมั่นคงของข้าพเจ้าในความจงรักภักดีต่อศาสนาของพระองค์ และประทานความมั่นใจและความวางใจที่เต็มเปี่ยมกว่าให้แก่ข้าพเจ้า เพื่อว่าข้าพเจ้าจะไม่ต้องอาศัยโลกเลย จะหันหน้าด้วยความอุทิศทั้งหมดไปหาพระพักตร์ของพระองค์ จะได้รับการเสริมกำลังด้วยอานุภาพบีบบังคับของข้อพิสูจน์และพยานหลักฐาน และด้วยได้รับการประสาทด้วยราชศักดาและอานุภาพ จะได้ผ่านเลยทุกแดนสวรรค์และโลก, แท้จริงแล้วพระองค์คือพระผู้ทรงปรานี พระผู้ทรงความรุ่งโรจน์ พระผู้ทรงเมตตา พระผู้ทรงเห็นใจ

ข้าแต่พระผู้เป็นนาย! คนเหล่านี้คือผู้รอดจากการสละชีวิต คือเหล่าดวงวิญญาณที่ได้รับพร, พวกเขาได้ทานรับความทุกข์ทรมานทุกอย่าง และแสดงความอดทนเมื่อเผชิญกับความอยุติธรรมที่ร้ายแรง, พวกเขาได้ละทิ้งความสบายและความเจริญรุ่งเรืองทั้งหมด ยอมจำนนต่อความทรมานและเคราะห์ร้ายที่น่าสะพรึงกลัวอย่างเต็มใจในหนทางแห่งความรักของพระองค์ และยังคงถูกจับเป็นเชลยในกำมือของศัตรู ผู้ซึ่งทรมานพวกเขาอยู่ตลอดด้วยวิธีทรมานที่เจ็บปวด และกดขี่พวกเขาเพราะว่าพวกเขาเดินอย่างแน่วแน่ในหนทางตรงของพระองค์, ไม่มีใครที่จะช่วยเหลือพวกเขา ไม่มีใครที่จะเป็นเพื่อนพวกเขา, นอกจากไพร่และคนบาปแล้ว ไม่มีใครที่จะสมาคมและคบหากับพวกเขา

ข้าแต่พระผู้เป็นนาย! ดวงวิญญาณเหล่านี้ได้ลิ้มความเจ็บปวดทรมานอันขมขื่นในชีวิตบนโลกนี้ และยอมทนการหยามอย่างทนโท่ที่ประชาชนที่ใช้อำนาจบาตรใหญ่กระทำต่อพวกเขา เป็นเครื่องหมายแห่งความรักของพวกเขาที่มีต่อความงามที่เรืองรองของพระพักตร์ของพระองค์ และด้วยความกระตือรือร้นที่จะไปให้ถึงอาณาจักรสวรรค์ของพระองค์

ข้าแต่พระผู้เป็นนาย! ขอทรงกรอกหูของพวกเขาด้วยวจนะแห่งความช่วยเหลือของพระผู้เป็นเจ้าและชัยชนะที่รวดเร็ว และปลดปล่อยพวกเขาจากการกดขี่ของพวกที่ใช้อำนาจอย่างน่าสพรึงกลัว, ขอทรงยั้งมือของคนชั่วช้า และอย่าปล่อยให้ดวงวิญญาณเหล่านี้ถูกฉีกด้วยกรงเล็บและฟันของสัตว์ป่าที่ดุร้าย เพราะพวกเขาหลงใหลในความรักของตนที่มีต่อพระองค์ ได้รับมอบความลึกลับแห่งความวิสุทธิ์ของพระองค์ ยืนอย่างถ่อมตัวอยู่ที่ประตูของพระองค์ และได้ไปถึงอาณาบริเวณอันประเสริฐของพระองค์

ข้าแต่พระผู้เป็นนาย! ขอทรงกรุณาเสริมกำลังของพวกเขาด้วยจิตวิญญาณใหม่ ทำให้ดวงตาของพวกเขาสว่างโดยการช่วยให้ดวงตาเหล่านั้นมองเห็นหลักฐานที่น่าพิศวงของพระองค์ในกลางคืนที่มืดมัว ขอทรงลิขิตสิ่งที่ดีงามทั้งปวงที่มีอยู่ดาษดื่นในอาณาจักรแห่งความลึกลับนิรันดร์ของพระองค์สำหรับพวกเขา ทำให้พวกเขาเป็นดวงดาวที่สว่างไสวที่ส่องแสงไปทั่วทุกแดน เป็นพฤกษาที่งอกงามที่ผลดกและมีกิ่งก้านที่พลิ้วไปกับสายลมยามรุ่งอรุณ

แท้จริงแล้วพระองค์คือพระผู้ทรงอารี พระผู้ทรงอำนาจ พระผู้ทรงฤทธานุภาพไร้ขีดจำกัด พระผู้ไม่ถูกจำกัด ไม่มีพระผู้เป็นเจ้าอื่นใดนอกจากพระองค์ พระผู้เป็นเจ้าแห่งความรักและความเมตตารักใคร่ พระผู้ทรงความรุ่งโรจน์ พระผู้ทรงอภัยเสมอ [[[188]](#footnote-189)]

พระอับดุลบาฮา

\* **\* \* \* \***

# ธรรมจารึกพิเศษ [Special Tablets]

## ธรรมจารึกถึงอาหมัด [Tablet of Ahmad]

*บทอธิษฐานบังคับเหล่านี้กับบทอธิษฐานที่เจาะจงอีกไม่กี่บท เช่น บทอธิษฐานเพื่อการรักษา ธรรมจารึกถึงอาหมัด ได้รับการประสาทโดยพระบาฮาอุลลาห์ด้วยอิทธิฤทธิ์และนัยสำคัญพิเศษ และดังนั้นควรเป็นที่ยอมรับดังกล่าวและสวดโดยศาสนิกชนทั้งหลายด้วยความศรัทธาและความมั่นใจอย่างไม่มีข้อสงสัย เพื่อว่าโดยบทอธิษฐานเหล่านี้พวกเขาจะได้เข้าไปสู่การสนทนาทางจิตอย่างใกล้ชิดยิ่งขึ้นกับพระผู้เป็นเจ้า และสัมพันธ์กับกฏและข้อปฏิบัติทั้งหลายของพระองค์ได้บริบูรณ์ยิ่งขึ้น* [[[189]](#footnote-190)]

จากจดหมายฉบับหนึ่งในนามของท่านโชกิ เอฟเฟนดิ

พระองค์คือกษัตริย์ พระผู้ทรงรู้ทั้งหมด พระผู้ทรงอัจฉริยภาพ!

ดูซิ นกไนติงเกลสวรรค์ขับขานอยู่บนกิ่งของพฤกษาแห่งนิรันดรกาล ด้วยทำนองเพลงเสนาะและวิสุทธิ์ เป็นการประกาศข่าวดีของการอยู่ใกล้กับพระผู้เป็นเจ้าต่อบรรดาผู้ที่จริงใจ ร้องเรียกผู้ที่เชื่อในเอกภาพสวรรค์ให้มายังราชสำนักอันเป็นที่สถิตของพระผู้ทรงเอื้อเฟื้อ แจ้งให้บรรดาผู้ที่ถูกตัดขาดทราบธรรมสารที่เปิดเผยโดยพระผู้เป็นเจ้า พระผู้เป็นกษัตริย์ พระผู้ทรงความรุ่งโรจน์ พระผู้ไม่มีที่เสมอ นำทางคนรักทั้งหลายไปยังที่ประทับอันวิสุทธิ์และความงามที่เรืองรองนี้

แท้จริงแล้วนี่คือความงามอันยิ่งใหญ่ที่สุดที่ทำนายไว้ในคัมภีร์ของพระผู้นำสารทั้งหลาย ซึ่งโดยพวกเขาสัจธรรมจะถูกแยกจากความเชื่อที่ผิด และคุณของทุกบัญชาจะถูกทดสอบ, แท้จริงแล้วพระองค์คือพฤกษาแห่งชีวิตที่ออกผลของพระผู้เป็นเจ้า พระผู้ทรงความประเสริฐ พระผู้ทรงอานุภาพ พระผู้ทรงความยิ่งใหญ่

ดูกร อาหมัด! เจ้าจงเป็นพยานว่า แท้จริงแล้วพระองค์คือพระผู้เป็นเจ้า และไม่มีพระผู้เป็นเจ้านอกจากพระองค์ พระผู้เป็นกษัตริย์ พระผู้ทรงคุ้มครอง พระผู้ไม่มีเปรียบปาน พระผู้ทรงฤทธานุภาพไร้ขีดจำกัด และพระผู้ซึ่งพระองค์ส่งมาในนามของ อาลี [[[190]](#footnote-191)] คือพระศาสดาที่แท้จริงจากพระผู้เป็นเจ้า ซึ่งบัญชาของพระองค์เราทุกคนกำลังทำตาม

จงกล่าวว่า : ดูกร ประชาชน จงเชื่อฟังบัญญัติของพระผู้เป็นเจ้าที่บัญชาไว้ในคัมภีร์บายันโดยพระผู้ทรงความรุ่งโรจน์ พระผู้ทรงอัจฉริยภาพ แท้จริงแล้วพระองค์คือกษัตริย์ของพระผู้นำข่าวทั้งหลาย และคัมภีร์ของพระองค์คือคัมภีร์แม่บท หากเจ้าเพียงแต่รู้

ดังนี้นกไนติงเกลเปล่งเสียงเรียกของพระองค์ถึงเจ้าจากคุกนี้, พระองค์เพียงแต่ต้องส่งมอบธรรมสารที่ชัดเจนนี้, ใครก็ตามที่ปรารถนาจะปฏิเสธคำแนะนำนี้ ขอให้เขาปฏิเสธ และใครก็ตามที่ปรารถนาหนทางไปสู่พระผู้เป็นเจ้า ขอให้เขาเลือกหนทางนั้น

ดูกร ประชาชน หากพวกเจ้าปฏิเสธท่อนวจนะเหล่านี้ โดยข้อพิสูจน์ใดเล่าที่พวกเจ้าเชื่อในพระผู้เป็นเจ้า ดูกร พวกจอมปลอมที่รวมกลุ่มกัน จงแสดงข้อพิสูจน์ออกมา

ไม่ พระผู้ซึ่งดวงวิญญาณของข้าพเจ้าอยู่ในมือของพระองค์เป็นพยาน พวกเขาไม่สามารถและจะไม่มีทางทำสิ่งนี้ได้ แม้ว่าพวกเขาจะรวมกำลังเพื่อช่วยเหลือกันและกัน

ดูกร อาหมัด! จงอย่าลืมความอารีของเราขณะที่เราไม่อยู่ จงจดจำวันทั้งหลายที่เราอยู่กับเจ้า จดจำความทุกข์ของเราและการถูกเนรเทศมายังคุกที่ห่างไกลนี้ และจงแน่วแน่ในความรักของเรา เพื่อว่าหัวใจของเจ้าจะไม่หวั่นไหวแม้หากว่าดาบทั้งหลายของศัตรูกระหน่ำฟันเจ้า และโลกและสวรรค์ทั้งหมดลุกขึ้นต่อต้านเจ้า

จงเป็นประดุจเปลวไฟสำหรับศัตรูของเรา และเป็นแม่น้ำแห่งชีวิตนิรันดร์สำหรับบรรดาผู้เป็นที่รักของเรา และอย่าเป็นพวกที่สงสัย

และหากความทุกข์ร้อนบังเกิดกับเจ้าในหนทางของเรา หรือเจ้าเสียเกียรติเพื่อเห็นแก่เรา ก็อย่าว้าวุ่นใจ

จงเชื่อมั่นในพระผู้เป็นเจ้า พระผู้เป็นเจ้าของเจ้าและพระผู้เป็นนายของบรรพบุรุษของเจ้า เพราะประชาชนกำลังเร่ร่อนอยู่ในหนทางแห่งการหลงเชื่อ ไร้ธรรมทรรศนะที่จะเห็นพระผู้เป็นเจ้าด้วยตาของตนเอง หรือได้ยินทำนองเพลงของพระองค์ด้วยหูของตนเอง, เราพบพวกเขาเป็นดังนี้ ดังที่เจ้าเห็นเช่นกัน

ดังนี้ความงมงายของพวกเขาได้กลายเป็นม่านกั้นระหว่างพวกเขาและหัวใจของพวกเขาเอง และทำให้พวกเขาอยู่ห่างจากหนทางของพระผู้เป็นเจ้า พระผู้ทรงความประเสริฐ พระผู้ทรงความยิ่งใหญ่

จงแน่ใจในตัวเจ้าเองว่า แท้จริงแล้วผู้ที่หันหนีจากความงามนี้ ได้หันหนีจากพระผู้นำข่าวทั้งหลายในอดีตเช่นกัน และแสดงความทะนงต่อพระผู้เป็นเจ้าตั้งแต่นิรันดรกาลตราบจนนิรันดรกาล

ดูกร อาหมัด จงเรียนรู้ธรรมจารึกนี้ให้ดี จงสวดธรรมจารึกนี้เป็นเพลงระหว่างวันทั้งหลายของเจ้า และอย่าละเว้นดังกล่าว เพราะแท้จริงแล้วพระผู้เป็นเจ้าทรงลิขิตรางวัลของผู้ที่สละชีวิตร้อยคนและการรับใช้ในทั้งสองภพสำหรับผู้ที่สวดธรรมจารึกนี้, เราประทานความโปรดปรานเหล่านี้ให้แก่เจ้าเป็นดังความอารีในส่วนของเราและความปรานีจากที่สถิตของเรา เพื่อว่าเจ้าจะได้เป็นพวกที่รู้คุณ

พระผู้เป็นเจ้าเป็นพยาน! หากใครที่อยู่ในทุกขเวทนาหรือความเศร้าโศกอ่านธรรมจารึกนี้ด้วยความจริงใจอย่างสมบูรณ์ พระผู้เป็นเจ้าจะปัดเป่าความเศร้าของเขา ไขความยุ่งยากของเขาและขจัดทุกขเวทนาของเขา

แท้จริงแล้วพระองค์คือพระผู้ทรงปรานี พระผู้ทรงเห็นใจ ขอความสรรเสริญจงมีแด่พระผู้เป็นเจ้า พระผู้เป็นนายแห่งภพทั้งปวง [[[191]](#footnote-192)]

พระบาฮาอุลลาห์

**\* \* \* \* \***

## **ธรรมจารึกอัคคี** [Fire Tablet]

ในนามของพระผู้เป็นเจ้า พระผู้ทรงบรมโบราณที่สุด พระผู้ทรงความยิ่งใหญ่ที่สุด

แท้จริงแล้วหัวใจทั้งหลายของผู้ที่จริงใจถูกเผาพลาญในไฟแห่งการแยกจากกัน : ข้าแต่พระผู้เป็นที่รักยิ่งของภพทั้งหลาย แสงที่เปล่งประกายจากพระพักตร์ของพระองค์อยู่ที่ใด?

พวกที่อยู่ใกล้พระองค์ถูกละทิ้งอยู่ในความมืดแห่งความอ้างว้าง : ข้าแต่พระผู้เป็นที่ปรารถนาของภพทั้งหลาย การส่องแสงของรุ่งเช้าแห่งการกลับมาอยู่ร่วมกันกับพระองค์อยู่ที่ใด?

ร่างของบรรดาผู้ที่พระองค์เลือกสรรนอนสั่นสะท้านอยู่บนหาดทรายที่ห่างไกล : ข้าแต่พระผู้ยังความปีติของภพทั้งหลาย มหาสมุทรแห่งที่สถิตของพระองค์อยู่ที่ใด?

มือที่เฝ้าปรารถนาทั้งหลายชูขึ้นสู่นภาแห่งกรุณาธิคุณและความเอื้อเฟื้อของพระองค์ : ข้าแต่พระผู้ทรงตอบภพทั้งหลาย ฝนแห่งการประทานของพระองค์อยู่ที่ใด?

คนนอกศาสนาได้ลุกขึ้นใช้อำนาจบาตรใหญ่ในทุกดินแดน : ข้าแต่พระผู้พิชิตแห่งภพทั้งหลาย อานุภาพบีบบังคับของปากกาประกาศิตของพระองค์อยู่ที่ใด?

การเห่าของสุนัขดังอยู่รอบด้าน : ข้าแต่พระผู้ทรงเฆี่ยนลงโทษแห่งภพทั้งหลาย ราชสีห์ของพนาแห่งอำนาจของพระองค์อยู่ที่ใด?

ความเย็นชาได้จับมวลมนุษยชาติ : ข้าแต่พระผู้เป็นอัคคีแห่งภพทั้งหลาย ความอบอุ่นของความรักของพระองค์อยู่ที่ใด?

ความหายนะขึ้นถึงยอดสุดแล้ว : ข้าแต่พระผู้เป็นความรอดพ้นของภพทั้งทั้งหลาย เครื่องหมายแห่งความช่วยเหลือของพระองค์อยู่ที่ใด?

ความมืดได้ห่อหุ้มประชาชนเกือบทั้งหมด : ข้าแต่พระผู้เป็นรัศมีของภพทั้งหลาย ความอำไพที่สว่างสุกใสของพระองค์อยู่ที่ใด?

คอของมนุษย์ยืดออกด้วยความประสงค์ร้าย : ข้าแต่พระผู้ทำลายของภพทั้งหลาย ดาบแห่งความพยาบาทของพระองค์อยู่ที่ใด?

ความตกต่ำได้ลงมาถึงจุดต่ำสุด : ข้าแต่พระผู้เป็นความรุ่งโรจน์ของภพทั้งหลาย ตราสัญลักษณ์แห่งความรุ่งโรจน์ของพระองค์อยู่ที่ใด?

เรื่องทุกข์ใจได้ทรมานพระผู้เปิดเผยพระนามของพระองค์ พระผู้ทรงปรานี : ข้าแต่พระผู้เป็นความปีติของภพทั้งหลาย ความเบิกบานของอรุโณทัยแห่งการเปิดเผยพระธรรมของพระองค์อยู่ที่ใด?

ความเจ็บปวดรวดร้าวบังเกิดกับชนชาติทั้งหมดบนพิภพ : ข้าแต่พระผู้เป็นความเบิกบานของภพทั้งหลาย ธงสัญลักษณ์แห่งความสุขใจของพระองค์อยู่ที่ใด?

พระองค์ทรงเห็นอุทัยสถานแห่งเครื่องหมายของพระองค์ถูกบังโดยการชวนให้คิดที่ชั่วร้าย : ข้าแต่พระผู้เป็นอานุภาพของภพทั้งหลาย องคุลีแห่งอำนาจของพระองค์อยู่ที่ใด?

ความกระหายหนักได้กดมวลมนุษย์ : ข้าแต่พระผู้เป็นความปรานีของภพทั้งหลาย แม่น้ำแห่งความอารีของพระองค์อยู่ที่ใด?

ความโลภได้จับมวลมนุษยชาติเป็นเชลย : ข้าแต่พระผู้เป็นนายของภพทั้งหลาย ผู้ที่เป็นสรีระแห่งความปล่อยวางอยู่ที่ใด?

พระองค์ทรงเห็นพระผู้ถูกประทุษร้ายนี้ถูกเนรเทศอย่างเดียวดาย : ข้าแต่พระผู้เป็นประมุขของภพทั้งหลาย กองทัพสวรรค์แห่งบัญชาของพระองค์อยู่ที่ใด?

ข้าพเจ้าถูกทอดทิ้งอยู่ในต่างแดน : ข้าแต่พระผู้เป็นที่ไว้วางใจของภพทั้งหลาย ตราสัญลักษณ์แห่งความซื่อสัตย์ของพระองค์อยู่ที่ใด?

ความเจ็บปวดทรมานของความตายได้เกาะกุมมวลมนุษย์ : ข้าแต่พระผู้เป็นชีวิตของภพทั้งหลาย การสาดซัดของมหาสมุทรแห่งชีวิตนิรันดร์ของพระองค์อยู่ที่ใด?

เสียงกระซิบของซาตานเป่าหูมนุษย์ทุกคน : ข้าแต่พระผู้เป็นแสงของภพทั้งหลาย ดาวตกที่ลุกด้วยไฟของพระองค์อยู่ที่ใด?

ความมัวเมาที่คลั่งไคล้ได้ทำให้มนุษยชาติส่วนใหญ่วิปริต : ข้าแต่พระผู้เป็นความปรารถนาของภพทั้งหลาย อรุโณทัยแห่งความบริสุทธิ์อยู่ที่ใด?

พระองค์ทรงเห็นพระผู้ถูกประทุษร้ายนี้ถูกปกปิดไว้ในการใช้อำนาจบาตรใหญ่ในหมู่ชาวซีเรียน : ข้าแต่พระผู้เป็นแสงของภพทั้งหลาย รัศมีของแสงอรุณของพระองค์อยู่ที่ใด?

พระองค์ทรงเห็นข้าพเจ้าถูกห้ามไม่ให้พูดออกมา : ข้าแต่พระผู้เป็นนกไนติงเกลแห่งภพทั้งหลาย เช่นนั้นทำนองเพลงของพระองค์จะดังขึ้นมาจากที่ใด?

ประชาชนส่วนใหญ่ถูกห่อหุ้มอยู่ในความฟุ้งซ่านและจินตนาการที่เหลวไหล : ข้าแต่พระผู้ให้ความมั่นใจของภพทั้งหลาย ผู้อรรถาธบายความมั่นใจของพระองค์อยู่ที่ใด?

บาฮากำลังจมอยู่ในทะเลแห่งความทุกข์ทรมาน : ข้าแต่พระผู้ทรงช่วยภพทั้งหลายให้รอดพ้น เรือแห่งความรอดพ้นของพระองค์อยู่ที่ใด?

พระองค์ทรงเห็นอรุโณทัยแห่งวาทะของพระองค์ในความมืดของสรรพภาวะ : ข้าแต่พระผู้ให้แสงสว่างของภพทั้งหลาย ดวงอาทิตย์บนนภาแห่งกรุณาธิคุณของพระองค์อยู่ที่ใด?

ตะเกียงแห่งสัจธรรมและความบริสุทธิ์ ความจงรักภักดีและเกียรติ ถูกดับ : ข้าแต่พระผู้ทรงผลักดันของภพทั้งหลาย เครื่องหมายแห่งความพิโรธที่พยาบาทของพระองค์อยู่ที่ใด?

พระองค์สามารถเห็นผู้ใดสนับสนุนอัตภาพของพระองค์ หรือใครตรึกตรองสิ่งที่บังเกิดกับพระองค์ในหนทางแห่งความรักของพระองค์หรือ? : ข้าแต่พระผู้เป็นที่รักยิ่งของภพทั้งหลาย บัดนี้ปากกาของข้าพเจ้าหยุดแล้ว

กิ่งก้านของพฤกษาสวรรค์หักเพราะพายุกระหน่ำตามชะตาลิขิต : ข้าแต่พระผู้เป็นผู้สนับสนุนของภพทั้งหลาย ผืนธงแห่งความช่วยเหลือของพระองค์อยู่ที่ใด?

พระพักตร์นี้ถูกซ่อนในธุลีแห่งการใส่ร้าย : ข้าแต่พระผู้เป็นความปรานีของภพทั้งหลาย สายลมแห่งความเห็นใจของพระองค์อยู่ที่ใด?

เสื้อคลุมแห่งความวิสุทธิ์ถูกทำให้เปื้อนเพราะประชาชนแห่งความหลอกลวง : ข้าแต่พระผู้ทรงประดับของภพทั้งหลาย เสื้อผ้าแห่งความวิสุทธิ์ของพระองค์อยู่ที่ใด?

ทะเลแห่งกรุณาธิคุณหยุดนิ่งเพราะสิ่งที่มือของมนุษย์ได้ก่อ : ข้าแต่พระผู้เป็นความปรารถนาของภพทั้งหลาย คลื่นแห่งความอารีของพระองค์อยู่ที่ใด?

ประตูไปสู่ที่สถิตของพระผู้เป็นเจ้าถูกใส่กุญแจโดยการใช้อำนาจบาตรใหญ่ของศัตรูทั้งหลายของพระองค์ : ข้าแต่พระผู้ไขกุญแจของภพทั้งหลาย ลูกกุญแจแห่งการประทานของพระองค์อยู่ที่ใด?

ใบไม้กลายเป็นสีเหลืองเพราะลมแห่งการปลุกระดมที่เป็นพิษ : ข้าแต่พระผู้ให้ของภพทั้งหลาย ห่าฝนจากก้อนเมฆแห่งความอารีของพระองค์อยู่ที่ใด?

จักรวาลมืดด้วยธุลีบาป : ข้าแต่พระผู้ทรงอภัยของภพทั้งหลาย สายลมแห่งการอภัยของพระองค์อยู่ที่ใด?

**ชายหนุ่ม**นี้เดียวดายอยู่ในดินแดนที่ร้างชีวิต : ข้าแต่พระผู้ทรงประทานของภพทั้งหลาย ฝนแห่งกรุณาธิคุณสวรรค์ของพระองค์อยู่ที่ใด?

ดูกร ปากกาที่ยิ่งใหญ่ที่สุด เราได้ยินเสียงร้องเรียกอันเสนาะของ**เจ้า**แล้วในอาณาจักรนิรันดร์ : ดูกร พระผู้ถูกประทุษร้ายของภพทั้งหลาย จงเงี่ยหูฟังสิ่งที่ชิวหาแห่งความโอฬารเอ่ย!

ดูกร พระผู้ทรงอรรถาธิบายของภพทั้งหลาย หากมิใช่เพราะความเย็นแล้ว ความร้อนของวจนะของ**เจ้า**จะแผ่ออกไปได้อย่างไร?

ดูกร พระผู้เป็นแสงสว่างของภพทั้งหลาย หากมิใช่เพราะความหายนะ ดวงอาทิตย์แห่งความอดทนของ**เจ้า**จะส่องแสงได้อย่างไร?

ดูกร พระผู้เป็นความอดทนของภพทั้งหลาย อย่าได้เศร้าโศกเพราะคนไร้ศีลธรรม **เจ้า**ถูกสร้างขึ้นมาเพื่อทนและทนนาน

ดูกร พระผู้เป็นความรักของภพทั้งหลาย รุ่งอรุณของ**เจ้า**บนขอบฟ้าแห่งพระปฏิญญาในหมู่ผู้ปลุกระดมและการโหยหาพระผู้เป็นเจ้าของ**เจ้า** น่ายินดีเพียงใด?

ดูกร พระผู้เป็นความปีติของภพทั้งหลาย โดย**เจ้า** ผืนธงแห่งอิสรภาพถูกปักบนยอดสุด และทะเลแห่งความอารีสาดซัด

ดูกร พระผู้ถูกเนรเทศของภพทั้งหลาย จงอดทน โดยความเดียวดายของ**เจ้า** ดวงตะวันแห่งความเป็นหนึ่งได้ส่องแสง โดยการถูกเนรเทศของ**เจ้า** ดินแดนแห่งเอกภาพได้รับการประดับ

ดูกร พระผู้เป็นความภูมิใจของภพทั้งหลาย เราได้ทำให้ความตกต่ำเป็นเสื้อผ้าแห่งความรุ่งโรจน์ และความทุกข์ทรมานเป็นเครื่องประดับธรรมวิหารของ**เจ้า**

ดูกร **เจ้า**พระผู้ทรงปกปิดบาปของภพทั้งหลาย **เจ้า**เห็นว่าหัวใจทั้งหลายเต็มไปด้วยความเกลียดชัง และการมองข้ามสิ่งนี้เป็นของ**เจ้า**

ดูกร **เจ้า**พระผู้เป็นการพลีของภพทั้งหลาย เมื่อดาบสะท้อนแสง จงไปข้างหน้า! เมื่อหอกพุ่งมา จงรุกไปข้างหน้า!

ดูกร **เจ้า**พระผู้เป็นเหตุของความคร่ำครวญของภพทั้งหลาย **เจ้า**คร่ำครวญหรือเราจะคร่ำครวญ? เราต่างหากที่จะร่ำไห้ต่อจำนวนน้อยนิดของผู้สนับสนุน**เจ้า**

ข้าแต่พระผู้เป็นที่รักยิ่งผู้ทรงความรุ่งโรจน์ แท้จริงแล้วข้าพเจ้าได้ยินเสียงร้องเรียกของพระองค์ และบัดนี้พระพักตร์ของบาฮากำลังลุกเป็นเปลวร้อนแห่งความทุกข์ทรมาน และเป็นเปลวไฟแห่งวจนะอันเรืองรองของพระองค์ และบาฮาได้ลุกขึ้นด้วยความซื่อสัตย์ ณ สถานที่แห่งการพลี โดยตั้งตาคอยความยินดีของพระองค์ ข้าแต่พระผู้ทรงประกาศิตของภพทั้งหลาย

ดูกร อาลี อัคบา จงขอบคุณพระผู้เป็นนายของเจ้าสำหรับธรรมจารึกนี้ ซึ่งจากธรรมจารึกดังกล่าวเจ้าสามารถสูดสุคนธรสแห่งความสงบเสงี่ยมของเรา และรู้สิ่งที่กลุ้มรุมเราในหนทางของพระผู้เป็นเจ้า พระผู้เป็นที่บูชาของภพทั้งหลาย

หากคนรับใช้ทั้งหมดอ่านและตรึกตรองสิ่งนี้ จะมีไฟถูกจุดในเส้นเลือดดำของพวกเขา ซึ่งจะทำภพทั้งหลายลุกเป็นไฟ [[[192]](#footnote-193)]

พระบาฮาอุลลาห์

\* **\* \* \* \***

# ธรรมจารึกแห่งการมาเยือนและรำลึกถึงผู้ล่วงลับ [Tablets of Visitation]

*(ธรรมจารึกนี้ใช้อ่าน ณ พระสถูปของพระบาฮาอุลลาห์ฮาอุลลาห์และพระบ๊อบ และยังใช้บ่อยครั้งในการระลึกถึงในวันครบรอบปีของทั้งสองพระองค์ [[[193]](#footnote-194)]*

ความสรรเสริญที่รุ่งอรุณขึ้นมาจากอัตภาพที่สง่าที่สุดของพระองค์ และความรุ่งโรจน์ที่เปล่งแสงออกมาจากความงามอันโชติช่วงที่สุดของพระองค์ สถิตอยู่กับพระองค์ ข้าแต่พระองค์ผู้เป็นพระผู้ทรงสำแดงความโอฬาร พระผู้เป็นกษัตริย์แห่งนิรันดรกาล และพระผู้เป็นนายของทุกคนที่อยู่ในสวรรค์และบนโลก! ข้าพเจ้าขอให้การยืนยันว่าโดยพระองค์ อธิปไตยและอาณาเขตของพระผู้เป็นเจ้า ราชศักดาและความโอฬารของพระผู้เป็นเจ้า ถูกเปิดเผย, ดวงตะวันแห่งความอำไพบรมโบราณได้สาดรัศมีในนภาแห่งโองการที่เปลี่ยนแปลงไม่ได้ของพระองค์ และความงามของพระผู้ที่มองไม่เห็นเปล่งแสงอยู่เหนือขอบฟ้าของสรรพโลก, ยิ่งไปกว่านั้นข้าพเจ้าขอให้การยืนยันว่า เพียงการขยับปากกาครั้งเดียวของพระองค์ บัญชาของพระองค์ “พระองค์จงเป็น” ถูกบังคับใช้, ความลับที่ซ่อนเร้นของพระผู้เป็นเจ้าถูกเผยออกมา สรรพสิ่งถูกบันดาลขึ้นมา และการเปิดเผยพระธรรมทั้งหมดถูกส่งลงมา

ยิ่งไปกว่านั้นข้าพเจ้าขอเป็นพยานว่าโดยความงามของพระองค์ พระผู้เป็นที่บูชาถูกเปิดเผย, โดยพระพักตร์ของพระองค์ พระพักตร์ของพระผู้เป็นที่ปรารถนาเปล่งประกายออกมา, และโดยวจนะเดียวจากพระองค์ พระองค์ทรงตัดสินระหว่างสรรพสิ่ง ซึ่งทำให้บรรดาผู้ที่อุทิศตนต่อพระองค์ได้ขึ้นไปสู่ยอดสุดของความรุ่งโรจน์ และผู้ไม่เชื่อศาสนาตกลงสู่ก้นบึ้งของอเวจี

ข้าพเจ้าขอเป็นพยานว่า ผู้ที่รู้จักพระองค์ได้รู้จักพระผู้เป็นเจ้า และผู้ที่ได้เข้าเฝ้าพระองค์ได้เข้าเฝ้าพระผู้เป็นเจ้า ดังนั้นพระพรนั้นยิ่งใหญ่สำหรับผู้ที่เชื่อในพระองค์และเครื่องหมายของพระองค์ ถ่อมตนต่ออธิปไตยของพระองค์ และได้รับเกียรติของการพบกับพระองค์ บรรลุถึงความยินดีของพระประสงค์ของพระองค์ เวียนรอบพระองค์ และยืนอยู่หน้าบัลลังก์ของพระองค์, ความวิบัติบังเกิดกับผู้ที่ก้าวล่วงพระองค์ ปฏิเสธพระองค์ ไม่ยอมรับเครื่องหมายของพระองค์ โต้แย้งอธิปไตยของพระองค์ ลุกขึ้นต่อต้านพระองค์ ทะนงขึ้นทุกทีต่อพระพักตร์ของพระองค์ โต้แย้งพยานหลักฐานของพระองค์ หนีไปจากการปกครองและอาณาเขตของพระองค์ และถูกนับรวมกับพวกไม่เชื่อศาสนา ซึ่งชื่อของพวกเขาถูกจารึกไว้ในธรรมจารึกศักดิ์สิทธิ์ของพระองค์โดยองคุลีแห่งบัญชาของพระองค์

ข้าแต่พระผู้เป็นเจ้าของข้าพเจ้า พระผู้เป็นที่รักยิ่งของข้าพเจ้า จากมือขวาแห่งความปรานีและความเมตตารักใคร่ของพระองค์ ขอทรงโชยลมหายใจบริสุทธิ์แห่งความโปรดปรานของพระองค์มายังข้าพเจ้า เพื่อว่าลมหายใจนั้นจะดึงข้าพเจ้าออกจากตนเองและโลกเข้าหาราชสำนักแห่งความใกล้ชิดและที่สถิตของพระองค์, พระองค์ทรงฤทธานุภาพในการทำสิ่งที่พระองค์ยินดี พระองค์ทรงความยิ่งใหญ่เหนือทุกสิ่งอย่างแท้จริง

การระลึกถึงพระผู้เป็นเจ้าและการสรรเสริญพระองค์ ความรุ่งโรจน์ของพระผู้เป็นเจ้าและความอำไพของพระองค์ สถิตอยู่กับพระองค์ ข้าแต่พระผู้เป็นความงามของพระองค์! ข้าพเจ้าขอเป็นพยานว่า ดวงตาของทุกสรรพสิ่งไม่เคยจ้องมองใครที่ถูกประทุษร้ายเหมือนพระองค์ พระองค์จมอยู่ในมหาสมุทรแห่งความทุกข์ทรมานตลอดชีวิตของพระองค์ ณ เวลาหนึ่งพระองค์ถูกล่ามด้วยโซ่และตรวน ณ อีกเวลาหนึ่งพระองค์ถูกคุกคามโดยดาบของศัตรู กระนั้นแม้ทั้งหมดนี้พระองค์ก็บัญชามวลมนุษย์ให้ถือปฏิบัติสิ่งบัญญัติต่อพระองค์โดยพระผู้ซึ่งเป็นพระผู้ทรงรู้ทั้งหมด พระผู้ทรงอัจฉริยภาพ

ขอให้จิตของข้าพเจ้าเป็นพลีแด่การถูกประทุษร้ายที่พระองค์ทนทุกข์ และวิญญาณของข้าพเจ้าเป็นค่าไถ่สำหรับทุกขเวทนาที่พระองค์ได้รับ, ข้าพเจ้าขอวิงวอนพระผู้เป็นเจ้าต่อพระองค์ และต่อบรรดาผู้ซึ่งใบหน้าสว่างด้วยความอำไพของแสงจากพระพักตร์ของพระองค์ และถือปฏิบัติทุกอย่างที่ตนได้รับบัญชาเพื่อความรักของพระองค์ ขอทรงเอาม่านที่มาคั่นระหว่างพระองค์และบรรดาผู้ที่พระองค์สร้างออก และจัดหาสิ่งที่ดีงามในโลกนี้และโลกที่จะมาถึงให้แก่ข้าพเจ้า, ความจริงแล้วพระองค์คือพระผู้ทรงมหิทธานุภาพ พระผู้ทรงประเสริฐสุด พระผู้ทรงความรุ่งโรจน์ พระผู้ทรงอภัยเสมอ พระผู้ทรงเห็นใจที่สุด

ข้าแต่พระผู้เป็นนาย พระผู้เป็นเจ้าของข้าพเจ้า ขอพระองค์ทรงประทานพรให้แก่พฤกษาสวรรค์ ใบ คบไม้ กิ่ง ลำต้นและแขนงของพฤกษานี้ ตราบนานเท่าที่อภิไธยที่เป็นเลิศที่สุดของพระองค์ยืนยาว และคุณลักษณะที่สง่าที่สุดของพระองค์ยืนยง, ดังนั้นขอทรงคุ้มครองพฤกษานี้ให้พ้นจากการทำอันตรายของผู้รุกรานและกองทัพของผู้กดขี่, ความจริงแล้วพระองค์คือพระผู้ทรงมหิทธานุภาพ พระผู้ทรงอานุภาพสูงสุด, ข้าแต่พระผู้เป็นนาย พระผู้เป็นเจ้าของข้าพเจ้า ขอพระองค์ทรงประสาทพรให้บรรดาคนรับใช้และหญิงรับใช้ของพระองค์ที่เข้าถึงพระองค์, พระองค์คือพระผู้ทรงโอบอ้อมอารีอย่างแท้จริง และกรุณาธิคุณของพระองค์ไม่รู้สิ้น ไม่มีพระผู้เป็นเจ้านอกจากพระองค์ พระผู้ทรงอภัยเสมอ พระผู้ทรงเอื้อเฟื้อที่สุด [[[194]](#footnote-195)]

พระบาฮาอุสส่าห์

\* **\* \* \* \***

*(บทอธิษฐานนี้ซึ่งถูกเปิดเผยโดยพระอับดุลบาฮาดุลบาฮา ใช้สวด ณ พระสถูปของพระองค์ และใช้ในการอธิษฐานเป็นการส่วนตัวเช่นกัน) [[[195]](#footnote-196)]*

*“ใครที่สวดบทอธิษฐานนี้ด้วยความต่ำต้อยและศรัทธาแรง จะนำความสุขใจและเบิกบานมาสู่หัวใจของ****คนรับใช้****นี้ นี้จะเป็นดังเช่นการพบพระองค์ซึ่งหน้า” [[[196]](#footnote-197)]*

พระอับดุลบาฮา

\* **\* \* \* \***

พระองค์คือพระผู้ทรงความรุ่งโรจน์!

ข้าแต่พระผู้เป็นเจ้า พระผู้เป็นเจ้าของข้าพเจ้า! ด้วยความต่ำต้อยและน้ำตาข้าพเจ้าขอยกมือวิงวอนพระองค์ และคลุมใบหน้าของข้าพเจ้าด้วยพื้นดิน ณ ธรณีประตูของพระองค์ ซึ่งประเสริฐเหนือความรู้ของผู้มีวิชาและการสรรเสริญของทุกคนที่สดุดีพระองค์ ขอทรงแวบมองดูคนรับใช้ของพระองค์ซึ่งถ่อมตัวและต่ำต้อยอยู่ ณ ประตูของพระองค์ ด้วยดวงตาแห่งความปรานีของพระองค์ และให้เขาจมอยู่ในมหาสมุทรแห่งกรุณาธิคุณนิรันดร์ของพระองค์

ข้าแต่พระผู้เป็นนาย! เขาคือคนรับใช้ผู้น่าสงสารและต่ำต้อยของพระองค์ ซึ่งเป็นทาสและวิงวอนพระองค์ เป็นเชลยในมือของพระองค์ อธิษฐานอย่างศรัทธาแรงถึงพระองค์ วางใจในพระองค์ น้ำตาไหลต่อหน้าพระพักตร์ของพระองค์ ร้องเรียกพระองค์และวิงวอนพระองค์ว่า :

ข้าแต่พระผู้เป็นนาย พระผู้เป็นเจ้าของข้าพเจ้า! ขอทรงให้กรุณาธิคุณของพระองค์แก่ข้าพเจ้าเพื่อรับใช้บรรดาผู้เป็นที่รักของพระองค์ ทำให้ข้าพเจ้าเข้มแข้งในการเป็นทาสรับใช้พระองค์ ส่องสว่างหน้าผากของข้าพเจ้าด้วยแสงแห่งการบูชาในราชสำนักแห่งความวิสุทธิ์ของพระองค์ และแสงแห่งการอธิษฐานถึงอาณาจักรแห่งความโอฬารของพระองค์, ขอทรงช่วยให้ข้าพเจ้าไม่คำนึงถึงตัวเอง ณ ทางเข้าประตูรั้วสวรรค์ของพระองค์ และช่วยให้ข้าพเจ้าปล่อยวางจากทุกสิ่งภายในอาณาบริเวณศักดิ์สิทธิ์ของพระองค์, ข้าแต่พระผู้เป็นนาย! ขอทรงให้ข้าพเจ้าดื่มจากถ้วยแห่งความไม่คำนึงถึงตัวเอง สวมข้าพเจ้าด้วยเสื้อคลุมแห่งความไม่คำนึงถึงตัวเอง ให้ข้าพเจ้าจมอยู่ในมหาสมุทรแห่งความไม่คำนึงถึงตัวเอง, ขอทรงทำให้ข้าพเจ้าเป็นดังธุลีในหนทางของบรรดาผู้เป็นที่รักของพระองค์ และให้ข้าพเจ้าถวายวิญญาณของข้าพเจ้าสำหรับพิภพที่ประเสริฐด้วยรอยเท้าของบรรดาผู้ที่พระองค์เลือกสรรในหนทางของพระองค์ ข้าแต่พระผู้เป็นนายแห่งความรุ่งโรจน์ในขั้นสูงสุด

ด้วยการอธิษฐานนี้คนรับใช้ของพระองค์ร้องเรียกพระองค์เวลารุ่งอรุณและยามค่ำคืน ข้าแต่พระผู้เป็นนาย! ขอทรงทำให้เขาสมความปรารถนาของหัวใจ ขอทรงส่องสว่างหัวใจของเขา ทำให้เขาสุขใจ จุดแสงสว่างของเขา เพื่อว่าเขาจะได้รับใช้ศาสนาและคนรับใช้ของพระองค์

พระองค์คือพระผู้ทรงประทาน พระผู้ทรงสงสาร พระผู้ทรงอารีที่สุด พระผู้ทรงกรุณา พระผู้ทรงปรานี พระผู้ทรงเห็นใจ [[[197]](#footnote-198)]

พระอับดุลบาฮา

\* **\* \* \* \***

# บทอธิษฐานในโอกาสพิเศษต่างๆ [Occasional Prayers]

## วันแทรกปฏิทิน : อัยยัมมีฮา [Intercalary Days: Ayyám-i-Há]

*วันอัยยัมมีฮา (วันแทรกปฏิทิน) ซึ่งอยู่ระหว่างวันที่ 26 กุมภาพันธ์ ถึง 1 มีนาคม ควรเป็นวันเตรียมตัวสำหรับการถือศีลอด เป็นวันสำหรับการต้อนรับขับสู้ การกุศล และการให้ของขวัญ* [[[198]](#footnote-199)]

ข้าแต่พระผู้เป็นเจ้าของข้าพเจ้า พระผู้เป็นไฟและแสงสว่างของข้าพเจ้า! วันที่พระองค์ให้ชื่อไว้ในคัมภีร์ว่าอัยยัมมีฮา [[[199]](#footnote-200)] ได้เริ่มขึ้นแล้ว ข้าแต่พระองค์ผู้เป็นกษัตริย์แห่งนามทั้งหลาย และการถือศีลอดที่ปากกาอันประเสริฐสุดของพระองค์ได้บัญชาทุกคนที่อยู่ในอาณาจักรแห่งสรรพโลกของพระองค์ถือปฏิบัติ กำลังใกล้เข้ามา, ข้าแต่พระผู้เป็นนายของข้าพเจ้า ข้าพเจ้าขอวิงวอนต่อวันเหล่านี้ และต่อทุกคนที่เกาะเชือกแห่งบทบัญญัติของพระองค์ไว้แน่นระหว่างช่วงเวลานั้น และกุมด้ามจับของข้อปฏิบัติของพระองค์ ขอทรงให้วิญญาณทุกดวงได้รับการจัดสรรพื้นที่ภายในอาณาบริเวณของราชสำนักของพระองค์ และที่นั่ง ณ การเปิดเผยความอำไพของแสงของพระพักตร์ของพระองค์

ข้าแต่พระผู้เป็นนายของข้าพเจ้า คนเหล่านี้คือคนรับใช้ของพระองค์ ผู้ซึ่งไม่ถูกความโน้มเอียงที่วิปริตรั้งจากสิ่งที่พระองค์ส่งลงมาในคัมภีร์ของพระองค์ พวกเขาโค้งคำนับต่อศาสนาของพระองค์ รับคัมภีร์ของพระองค์ด้วยความหมายมั่นที่ก่อกำเนิดจากพระองค์ ถือปฏิบัติสิ่งที่พระองค์บัญญัติต่อพวกเขา และเลือกปฏิบัติตามสิ่งที่พระองค์ส่งลงมา

ข้าแต่พระผู้เป็นนายของข้าพเจ้า พระองค์ทรงเห็นแล้วว่า พวกเขายอมรับและศรัทธาสิ่งที่พระองค์เปิดเผยไว้ในคัมภีร์อย่างไร ข้าแต่พระผู้เป็นนายของข้าพเจ้า ขอทรงให้พวกเขาได้ดื่มธาราแห่งนิรันดรกาลของพระองค์จากมือแห่งความกรุณาของพระองค์, ดังนั้นขอทรงลิขิตรางวัลให้แก่พวกเขาตามที่ประกาศิตไว้สำหรับผู้ที่จมอยู่ในมหาสมุทรแห่งที่สถิตของพระองค์ และบรรลุถึงอมฤตชั้นเยี่ยมแห่งการพบกับพระองค์

ข้าแต่พระองค์ผู้เป็นกษัตริย์ของกษัตริย์ทั้งหลาย พระผู้ทรงสงสารผู้ถูกย่ำยี ข้าพเจ้าขอวิงวอนพระองค์ ขอทรงลิขิตสิ่งที่ดีงามของโลกนี้และโลกที่จะมาถึงสำหรับพวกเขา ยิ่งไปกว่านั้นขอทรงลิขิตสิ่งที่ไม่มีผู้ที่พระองค์สร้างคนใดเคยค้นพบสำหรับพวกเขา และนับพวกเขาเป็นพวกที่เวียนรอบพระองค์ และเคลื่อนไหวอยู่รอบบัลลังก์ของพระองค์ในทุกภพของพระองค์

ความจริงแล้วพระองค์คือพระผู้ทรงมหิทธานุภาพ พระผู้ทรงรู้ทั้งหมด พระผู้ทรงทราบทุกอย่าง [[[200]](#footnote-201)]

พระบาฮาอุลลาห์

**\* \* \* \* \***

## ศีลอด [The Fast]

*คัมภีร์คีตาบีอัคดัสกล่าวว่า : “เราบัญชาเจ้าให้อธิษฐานและถือศีลอดตั้งแต่เริ่มต้นวุฒิภาวะ สิ่งนี้ถูกบัญญัติไว้โดยพระผู้เป็นเจ้า พระผู้เป็นนายของเจ้า พระผู้เป็นนายของบรรพบุรุษของเจ้า...ผู้เดินทาง ผู้ป่วย หญิงมีครรภ์หรืออยู่ระหว่างให้นมลูก ไม่ถูกผูกมัดโดยการถือศีลอด...จงงดอาหารและเครื่องดื่มตั้งแต่ดวงอาทิตย์ขึ้นจนดวงอาทิตย์ตก [32] และจงระวังอย่าให้กิเลสมาพรากเจ้าจากกรุณาธิคุณนี้ที่กำหนดไว้ในคัมภีร์* [[[201]](#footnote-202)]

*(ช่วงเวลาถือศีลอดอยู่ระหว่าง 2-20 มีนาคมหรือ 1-19 มีนาคม ขึ้นกับว่า วสันตวิษุวัตปีนั้นตรงกับวันที่ 20 หรือ 21 มีนาคมตามปฏิทินบาดี")*

ข้าแต่พระผู้เป็นเจ้าของข้าพเจ้า นี้คือวันแรกที่พระองค์บัญชาบรรดาผู้เป็นที่รักของพระองค์ให้ถือศีลอด ข้าพเจ้าขอพระองค์ต่ออัตภาพของพระองค์และต่อผู้ที่ได้ถือศีลอดเพราะความรักที่มีต่อพระองค์และความยินดีของพระองค์ ไม่ใช่เพราะอัตตาและกิเลส หรือเพราะกลัวความพิโรธของพระองค์ และต่อพระนามที่เป็นเลิศที่สุดและคุณลักษณะที่สง่าที่สุดทั้งหลายของพระองค์ ขอทรงชำระคนรับใช้ทั้งหลายของพระองค์ให้บริสุทธิ์ปลอดจากความรักใดๆ เว้นแต่ความรักของพระองค์ และดึงพวกเขาเข้ามาใกล้อุทัยสถานของแสงของพระพักตร์ของพระองค์ และที่ประทับของบัลลังก์แห่งความเป็นหนึ่งของพระองค์, ข้าแต่พระผู้เป็นเจ้าของข้าพเจ้า ขอทรงส่องสว่างหัวใจของพวกเขาด้วยแสงแห่งความรู้ของพระองค์ และทำให้ใบหน้าของพวกเขาสดใสด้วยรังสีของดวงตะวันที่ส่องแสงมาจากขอบฟ้าแห่งพระประสงค์ของพระองค์ พระองค์ทรงฤทธานุภาพในการทำสิ่งที่พระองค์ยินดี ไม่มีพระผู้เป็นเจ้านอกจากพระองค์ พระผู้ทรงความรุ่งโรจน์ ซึ่งความช่วยเหลือของพระองค์มวลมนุษย์วิงวอนขอ

ข้าแต่พระผู้เป็นเจ้าของข้าพเจ้า ขอทรงช่วยเหลือพวกเขาในการทำให้พระองค์มีชัยและเชิดชูพระวจนะของพระองค์, ขอทรงให้พวกเขากลายเป็นดังมือของศาสนาของพระองค์ในหมู่คนรับใช้ของพระองค์ และทำให้พวกเขาเป็นผู้เปิดเผยศาสนาและเครื่องหมายของพระองค์ในหมู่มนุษยชาติอย่างที่ทั้งโลกจะเปี่ยมไปด้วยการระลึกถึงและการสรรเสริญพระองค์ ด้วยข้อพิสูจน์และหลักฐานของพระองค์, แท้จริงแล้วพระองค์คือพระผู้ทรงอารี พระผู้ทรงประเสริฐสุด พระผู้ทรงอานุภาพ พระผู้ทรงอำนาจ และพระผู้ทรงปรานี [[[202]](#footnote-203)]

พระบาฮาอุลลาห์

\* **\* \* \* \***

ในนามของพระองค์ผู้เป็นที่สัญญาไว้ในคัมภีร์ทั้งหลายของพระผู้เป็นเจ้า พระผู้ทรงรู้ทั้งหมด พระผู้ทรงทราบทุกอย่าง!, วันถือศีลอดมาถึงแล้ว ซึ่งในวันเหล่านี้คนรับใช้ทั้งหลายที่เวียนรอบบัลลังก์ของพระองค์และบรรลุถึงที่สถิตของพระองค์ ได้ถือศีลอด จงกล่าวว่า : ข้าแต่พระผู้เป็นเจ้าแห่งนามและผู้สร้างสวรรค์และโลก! ข้าพเจ้าขอต่อพระนามของพระองค์ พระผู้ทรงความรุ่งโรจน์ ขอทรงยอมรับการถือศีลอดของบรรดาผู้ที่ถือศีลอดเพื่อความรักของพระองค์และเพื่อเห็นแก่ความยินดีของพระองค์ และดำเนินการสิ่งที่พระองค์บัญชาพวกเขาในคัมภีร์และธรรมจารึกของพระองค์, ข้าพเจ้าขอวิงวอนพระองค์ต่อพวกเขา ขอทรงช่วยเหลือข้าพเจ้าในการส่งเสริมศาสนาของพระองค์ และทำให้ข้าพเจ้าแน่วแน่ในความรักของพระองค์ เพื่อว่า การก้าวเท้าของข้าพเจ้าจะไม่ลื่นไถลเพราะการโวยวายของบรรดาผู้ที่พระองค์สร้าง, แท้จริงแล้วพระองค์ทรงอานุภาพเหนือสิ่งใดก็ตามที่พระองค์ประสงค์ ไม่มีพระผู้เป็นเจ้านอกจากพระองค์ พระผู้ทรงให้พลังชีวิต พระผู้ทรงอานุภาพสูงสุด พระผู้ทรงอารีที่สุด พระผู้ดำรงอยู่ก่อนยุคสมัย [[[203]](#footnote-204)]

พระบาฮาอุลลาห์

\* **\* \* \* \***

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อเครื่องหมายที่ทรงอำนาจของพระองค์และการเปิดเผยกรุณาธิคุณของพระองค์ในหมู่มนุษย์ ขอทรงอย่าทิ้งข้าพเจ้าไปจากประตูของนครแห่งที่สถิตของพระองค์ และอย่าทำให้ข้าพเจ้าผิดหวังที่ข้าพเจ้าหวังไว้ในการสำแดงกรุณาธิคุณของพระองค์ท่ามกลางผู้ที่พระองค์สร้าง, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อสุรเสียงที่เสนาะที่สุดและพระวจนะที่ประเสริฐสุดของพระองค์ ขอทรงดึงข้าพเจ้าเข้ามาใกล้ธรณีประตูของพระองค์ยิ่งขึ้นเสมอ และอย่าให้ข้าพเจ้าถูกพาออกไปไกลจากเงาแห่งความปรานีและฟากฟ้าแห่งความอารีของพระองค์, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อความอำไพของหน้าผากที่เรืองรองและความเจิดจ้าของแสงของพระพักตร์ของพระองค์ที่ส่องแสงมาจากขอบฟ้าอันสูงสุด ขอทรงดึงดูดข้าพเจ้าโดยสุคนธรสจากเสื้อผ้าของพระองค์ และทำให้ข้าพเจ้าดื่มอมฤตชั้นเยี่ยมแห่งวาทะของพระองค์, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อเกศาที่เคลื่อนไหวข้ามผ่านพระพักตร์ของพระองค์ ดังเช่นปากกาอันประเสริฐสุดของพระองค์เคลื่อนไหวข้ามผ่านหน้าทั้งหลายของธรรมจารึกของพระองค์ เป็นการขจรกลิ่นชะมดเชียงแห่งความหมายซ่อนเร้นไปยังอาณาจักรแห่งสรรพโลกของพระองค์ ขอทรงยกข้าพเจ้าขึ้นมารับใช้ศาสนาของพระองค์ เพื่อว่าข้าพเจ้าจะไม่ล่าถอยหรือถูกขวางเพราะการเสนอแนะของพวกที่ค่อนแคะเครื่องหมายของพระองค์ และหันหนีจากพระพักตร์ของพระองค์, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อพระนามของพระองค์ที่ทรงทำให้เป็นราชันแห่งนามทั้งหลาย ซี่งโดยพระนามนี้ทุกคนที่อยู่ในสวรรค์และบนโลกเปี่ยมด้วยความปีติ ขอทรงช่วยให้ข้าพเจ้าสามารถจ้องมองดวงตะวันแห่งความงามของพระองค์ และจัดหาอมฤตแห่งวาทะของพระองค์ให้แก่ข้าพเจ้า, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อธรรมวิหารแห่งราชศักดาของพระองค์บนยอดที่ตระหง่านที่สุด และต่อฟากฟ้าแห่งการเปิดเผยพระธรรมของพระองค์บนเนินเขาสูงที่สุด ขอทรงกรุณาช่วยให้ข้าพเจ้าทำสิ่งที่พระประสงค์ของพระองค์ต้องการและจุดประสงค์ของพระองค์สำแดงไว้ ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อความงามของพระองค์ที่เรืองแสงอยู่เหนือขอบฟ้าแห่งนิรันดรกาล เป็นความงามซึ่งทันใดที่เปิดเผยตนเองออกมา อาณาจักรแห่งความงามศิราบบูชาและสรรเสริญความงามนั้นด้วยน้ำเสียงกังวาน ขอทรงให้ข้าพเจ้าตายจากทุกสิ่งที่ข้าพเจ้าครอบครอง และมีชีวิตอยู่กับสิ่งใดก็ตามที่เป็นของพระองค์, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อพระผู้สำแดงพระนามของพระองค์ พระผู้เป็นที่รักยิ่ง ซึ่งโดยพระองค์หัวใจของคนรักทั้งหลายของพระองค์ถูกกลืนกิน และวิญญาณของทุกคนที่อาศัยอยู่ในโลกเหินสูงขึ้นไป, ขอทรงช่วยให้ข้าพเจ้าระลึกถึงพระองค์ในหมู่ผู้ที่พระองค์สร้าง และยกย่องพระองค์ท่ามกลางประชาชนของพระองค์, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อเสียงใบไม้กรอบแกรบของพฤกษาสวรรค์และเสียงพึมพำของสายลมแห่งวาทะของพระองค์ในอาณาจักแห่งนาม ขอทรงเอาข้าพเจ้าออกไปให้ไกลจากสิ่งใดก็ตามที่พระประสงค์ของพระองค์รังเกียจ และดึงข้าพเจ้าเข้าไปใกล้สถานะที่ซึ่งพระผู้เป็นอรุโณทัยแห่งเครื่องหมายของพระองค์ส่องแสงออกไป, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อ**อักษร**ซึ่งทันใดที่ออกมาจากโอษฐ์แห่งพระประสงค์ของพระองค์ ได้ทำให้มหาสมุทรสาดซัด ลมพัดพา ผลไม้ปรากฏออกมา ต้นไม้ผุดขึ้นมา และร่องรอยทั้งหมดในอดีตหายไป ม่านทั้งหมดถูกฉีกออกเป็นชิ้นๆ บรรดาผู้ที่อุทิศตนต่อพระองค์รีบไปหาแสงของพระพักตร์ของพระผู้เป็นนายของพวกเขา พระผู้ทรงไม่ถูกจำกัด ขอทรงให้ข้าพเจ้าได้รู้สิ่งที่ซ่อนเร้นอยู่ในคลังแห่งความรู้ของพระองค์และถูกปกปิดไว้ภายในที่เก็บรักษาอัจฉริยภาพของพระองค์, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนต่อไฟแห่งความรักของพระองค์ ซึ่งขับการหลับไปจากดวงตาของบรรดาผู้ที่พระองค์เลือกสรรและคนรักทั้งหลายของพระองค์ และต่อการระลึกถึงและสรรเสริญพระองค์ของพวกเขายามรุ่งอรุณ ขอทรงนับข้าพเจ้ารวมกับพวกที่บรรลุถึงสิ่งที่พระองค์ส่งลงมาในคัมภีร์ของพระองค์ และสำแดงโดยพระประสงค์ของพระองค์, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนพระองค์ต่อแสงของพระพักตร์ของพระองค์ ซึ่งผลักดันให้บรรดาผู้ที่อยู่ใกล้พระองค์พบกับลูกดอกแห่งโองการของพระองค์ และบรรดาผู้ที่อุทิศตนต่อพระองค์เผชิญกับดาบของศัตรูในหนทางของพระองค์ ขอทรงลิขิตสำหรับข้าพเจ้าสิ่งที่พระองค์ลิขิตสำหรับบรรดาผู้ที่พระองค์ไว้วางใจและเลือกสรร ด้วยปากกาอันประเสริฐสุดของพระองค์, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น

ข้าแต่พระผู้เป็นเจ้าของข้าพเจ้า ข้าพเจ้าขอวิงวอนพระองค์ต่อพระนามของพระองค์ ซึ่งโดยพระนามนี้พระองค์สดับฟังเสียงร้องเรียกของคนรักทั้งหลายของพระองค์ เสียงถอนหายใจของบรรดาผู้ที่ปรารถนาพระองค์ เสียงร้องของบรรดาผู้ที่ยินดีต่อการอยู่ใกล้ทางเข้าหาพระองค์ เสียงโอดครวญของบรรดาผู้ที่อุทิศต่อพระองค์ และโดยพระนามนี้พระองค์ทรงบรรลุความต้องการของบรรดาผู้ที่ตั้งความหวังไว้กับพระองค์ และให้ตามความปรารถนาของพวกเขาโดยกรุณาธิคุณและความโปรดปรานของพระองค์ และด้วยพระนามของพระองค์ ซึ่งโดยพระนามนี้มหาสมุทรแห่งการอภัยได้สาดซัดต่อพระพักตร์ของพระองค์ และก้อนเมฆแห่งความเอื้อเฟื้อของพระองค์หลั่งฝนลงมายังคนรับใช้ทั้งหลายของพระองค์ ขอทรงลิขิตรางวัลสำหรับทุกคนที่หันมาหาพระองค์และถือศีลอดที่พระองค์บัญญัติ ซึ่งเป็นรางวัลที่ประกาศิตไว้สำหรับผู้ที่ไม่พูดเว้นแต่โดยการอนุญาตของพระองค์ และละทิ้งทุกสิ่งที่ตนครอบครองในหนทางของพระองค์และเพื่อความรักของพระองค์

ข้าแต่พระผู้เป็นนายของข้าพเจ้า ข้าพเจ้าขอวิงวอนต่อพระองค์เอง ต่อเครื่องหมายและสัญลักษณ์ที่ชัดเจนของพระองค์ ต่อแสงที่สว่างไสวของดวงตะวันแห่งความงามของพระองค์และกิ่งทั้งหลายของพระองค์ ขอทรงลบล้างการละเมิดของบรรดาผู้ที่ยึดมั่นกฎของพระองค์ และถือปฏิบัติสิ่งที่พระองค์บัญญัติในคัมภีร์สำหรับพวกเขา, ข้าแต่พระผู้เป็นเจ้าของข้าพเจ้า พระองค์ทรงเห็นแล้วว่าข้าพเจ้ายึดถือพระนามของพระองค์ พระผู้ทรงความวิสุทธิ์ที่สุด พระผู้ทรงความเรืองรองที่สุด พระผู้ทรงอำนาจสูงสุด พระผู้ทรงความยิ่งใหญ่ที่สุด พระผู้ทรงประเสริฐสุด พระผู้ทรงความรุ่งโรจน์ที่สุด และเกาะชายเสื้อคลุมที่ทุกคนในโลกนี้และโลกที่จะมาถึงเกาะไว้แน่น [[[204]](#footnote-205)]

พระบาฮาอุลลาห์

\* **\* \* \* \***

ขอความสรรเสริญจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอวิงวอนพระองค์ต่อการเปิดเผยพระธรรมนี้ ซึ่งทำให้ความมืดถูกเปลี่ยนเป็นแสงสว่าง ธรรมวิหารที่ถูกเยือนบ่อยถูกสร้างขึ้น ธรรมจารึกที่ถูกลิขิตได้รับการเปิดเผย และม้วนพระธรรมที่กางไว้ถูกเปิดออก ขอทรงส่งลงมาให้ข้าพเจ้าและบรรดาผู้ที่อยู่ร่วมกับข้าพเจ้า สิ่งที่จะช่วยให้เราเหินขึ้นสู่นภาแห่งความรุ่งโรจน์เหนือธรรมชาติของพระองค์ และชะล้างรอยเปื้อนแห่งความสงสัยที่ขวางกั้นคนขี้สงสัยจากการเข้าไปในธรรมวิหารแห่งเอกภาพของพระองค์

ข้าแต่พระผู้เป็นนายของข้าพเจ้า ข้าพเจ้าคือผู้ที่จับเชือกแห่งความเมตตารักใคร่ของพระองค์ไว้มั่น เกาะชายเสื้อแห่งความปรานีและความโปรดปรานของพระองค์ไว้แน่น ขอทรงลิขิตสิ่งที่ดีงามในโลกนี้และโลกที่จะมาถึงให้แก่ข้าพเจ้าและบรรดาผู้ที่ข้าพเจ้ารัก ดังนั้นขอทรงจัดหาของขวัญซ่อนเร้นที่พระองค์ลิขิตสำหรับผู้ที่เยี่ยมที่สุดในหมู่ผู้ที่พระองค์สร้าง ให้แก่เรา

ข้าแต่พระผู้เป็นนายของข้าพเจ้า วันเหล่านี้คือวันที่พระองค์บัญชาคนรับใช้ให้ถือศีลอด พระพรจงมีแด่ผู้ที่ถือศีลอดเพื่อเห็นแก่พระองค์เพียงผู้เดียว ด้วยความปล่อยวางอย่างสิ้นเชิงจากทุกสิ่งเว้นแต่พระองค์, ข้าแต่พระผู้เป็นนายของข้าพเจ้า ขอทรงช่วยเหลือข้าพเจ้าและพวกเขาให้เชื่อฟังพระองค์ และถือข้อปฏิบัติของพระองค์ แท้จริงแล้วพระองค์มีอานุภาพในการทำสิ่งที่พระองค์เลือก

ไม่มีพระผู้เป็นเจ้าอื่นใดนอกจากพระองค์ พระผู้ทรงรู้ทั้งหมด พระผู้ทรงอัจฉริยภาพ ขอความสรรเสริญทั้งปวงจงมีแด่พระผู้เป็นเจ้า พระผู้เป็นนายแห่งภพทั้งปวง [[[205]](#footnote-206)]

พระบาฮาอุลลาห์

\* **\* \* \* \***

ข้าแต่พระผู้เป็นเจ้าของข้าพเจ้า วันเหล่านี้คือวันที่พระองค์บัญชาคนรับใช้ทั้งหลายของพระองค์ให้ถือศีลอด ด้วยบัญชานี้พระองค์ทรงประดับอารัมภบทของคัมภีร์แห่งกฎของพระองค์ที่เปิดเผยต่อบรรดาผู้ที่พระองค์สร้าง และตกแต่งที่เก็บรักษาบัญญัติของพระองค์ในสายตาของทุกคนที่อยู่ในสวรรค์และทุกคนที่อยู่บนโลก, พระองค์ทรงประสาททุกชั่วโมงของวันเหล่านี้ด้วยคุณที่พิเศษที่ไม่มีใครหยั่งรู้เว้นแต่พระองค์ ซึ่งความรู้ของพระองค์ครอบคลุมสรรพสิ่ง, พระองค์ยังทรงจัดส่วนหนึ่งของคุณนี้ให้แก่ทุกคนตามธรรมจารึกแห่งโองการและคัมภีร์แห่งการพิพากษาที่เปลี่ยนแปลงไม่ได้ของพระองค์ ยิ่งไปกว่านั้นพระองค์ยังจัดสรรทุกหน้าของคัมภีร์เหล่านี้ให้แต่ละชนชาติและวงศ์ตระกูลทั้งหลายบนพิภพ

สำหรับคนรักสุดหัวใจทั้งหลายของพระองค์ พระองค์ทรงสำรองถ้วยแห่งการระลึกถึงพระองค์ไว้ให้ ณ แต่ละรุ่งอรุณตามโองการของพระองค์ ข้าแต่พระองค์ผู้ทรงเป็นผู้ปกครองของผู้ปกครองทั้งหลาย! คนเหล่านี้คือผู้ที่มึนเมาอมฤตแห่งอัจฉริยภาพอเนกอนันต์ของพระองค์ ถึงขนาดว่าพวกเขาละทิ้งเก้าอี้นอนด้วยความปรารถนาจะสรรเสริญและยกย่องคุณความดีของพระองค์ และหนีจากการหลับด้วยความกระตือรือร้นที่จะเข้าไปใกล้ที่สถิตของพระองค์ และรับความอารีของพระองค์, ดวงตาของพวกเขาเฝ้ามองอรุโณทัยแห่งความเมตตารักใคร่ของพระองค์อยู่ทุกเวลา และใบหน้าของพวกเขาหันมาหาต้นกำเนิดแรงบันดาลใจของพระองค์, ดังนั้นจากก้อนเมฆแห่งความปรานีของพระองค์ ขอทรงหลั่งสิ่งที่คู่ควรกับนภาแห่งความอารีและกรุณาธิคุณของพระองค์มาบนเราและบนพวกเขา

ขอความสรรเสริญจงมีแด่พระนามของพระองค์ ข้าแต่พระผู้เป็นเจ้าของข้าพเจ้า! นี้คือชั่วโมงที่พระองค์ไขประตูแห่งความอารีต่อหน้าผู้ที่พระองค์สร้าง และเปิดกว้างอานนแห่งความปรานีที่ห่วงใยต่อทุกคนที่อาศัยอยู่บนโลก, ข้าพเจ้าขอวิงวอนพระองค์ต่อทุกคนที่หลั่งเลือดในหนทางของพระองค์ ผู้ซึ่งในความปรารถนาพระองค์ ตัดความผูกพันทั้งหมดจากทุกคนที่พระองค์สร้าง และถูกพาไปโดยกลิ่นหอมแห่งแรงบันดาลใจของพระองค์ จนทุกอวัยวะในร่างกายของพวกเขาเปล่งเสียงสรรเสริญพระองค์ และสั่นระรัวต่อการระลึกถึงพระองค์ ขอทรงอย่างดการให้สิ่งที่พระองค์ลิขิตไว้อย่างเปลี่ยนแปลงไม่ได้ในการเปิดเผยพระธรรมนี้แก่เรา ซึ่งฤทธานุภาพของการเปิดเผยพระธรรมนี้ได้ทำให้ต้นไม้ทุกต้นร้องตะโกนสิ่งที่พุ่มไม้ลุกไหม้เคยประกาศเมื่อกาลก่อนต่อหน้าพระโมเสสผู้ทรงสนทนากับพระองค์ และช่วยให้ก้อนกรวดเล็กที่สุดทุกก้อนสรรเสริญพระองค์อย่างก้องกังวาน ดังที่ก้อนหินทั้งหลายสดุดีพระองค์ในสมัยของพระโมฮัมหมัดผู้เป็นพระสหายของพระองค์

ข้าแต่พระผู้เป็นเจ้าของข้าพเจ้า คนเหล่านี้คือผู้ที่พระองค์กรุณาช่วยให้มีมิตรภาพกับพระองค์และสนทนาทางจิตกับพระผู้ซึ่งเป็นผู้เปิดเผยพระองค์เอง วายุแห่งพระประสงค์ของพระองค์ได้พัดพวกเขากระจัดกระจายไปไกล จนกระทั่งพระองค์รวบรวมพวกเขาเข้าด้วยกันภายใต้เงาของพระองค์ และทำให้พวกเขาเข้ามาภายในอาณาบริเวณของราชสำนักของพระองค์, เนื่องด้วยพระองค์ทำให้พวกเขาอาศัยอยู่ภายใต้ร่มเงาของฟากฟ้าแห่งความปรานีของพระองค์ ขอทรงช่วยให้พวกเขาบรรลุถึงสิ่งที่ต้องเหมาะกับสถานะที่สง่า, ข้าแต่พระผู้เป็นนายของข้าพเจ้า ขอทรงอย่าให้พวกเขาถูกนับเป็นพวกที่แม้จะอยู่ใกล้ทางเข้าหาพระองค์ ก็ถูกรั้งไม่ให้จำพระพักตร์ของพระองค์ได้ และแม้ได้พบพระองค์ ก็ถูกพรากจากการอยู่กับพระองค์

ข้าแต่พระผู้เป็นนายของข้าพเจ้า คนเหล่านี้คือคนรับใช้ที่ได้เข้ามาในคุกที่ยิ่งใหญ่ที่สุดนี้กับพระองค์ ได้ถือศีลอดภายในกำแพงคุกตามที่พระองค์บัญชาพวกเขาไว้ในธรรมจารึกแห่งโองการและคัมภีร์แห่งบัญชาของพระองค์ ดังนั้นขอทรงส่งสิ่งที่จะชำระพวกเขาให้ปลอดจากทุกสิ่งที่พระองค์รังเกียจลงมาให้พวกเขา เพื่อว่าพวกเขาจะได้อุทิศตนทั้งหมดต่อพระองค์ และปล่อยวางอย่างสิ้นเชิงจากทุกสิ่งเว้นแต่พระองค์

ข้าแต่พระผู้เป็นเจ้าของข้าพเจ้า ขอทรงหลั่งสิ่งที่คู่ควรกับกรุณาธิคุณและเหมาะกับความอารีของพระองค์ลงมาให้เรา ข้าแต่พระผู้เป็นเจ้าของข้าพเจ้า ดังนั้นขอทรงช่วยให้เรามีชีวิตในการระลึกถึงพระองค์ และตายในความรักของพระองค์ และจัดหาของขวัญให้เราได้อยู่ต่อหน้าพระองค์ในภพทั้งหลายหลังจากนี้ เป็นภพที่ไม่มีใครหยั่งรู้เว้นแต่พระองค์ พระองค์คือพระผู้เป็นนายของเราและพระผู้เป็นนายแห่งภพทั้งปวง และเป็นพระผู้เป็นเจ้าของทุกคนที่อยู่ในสวรรค์และทุกคนที่อยู่บนโลก

ข้าแต่พระผู้เป็นเจ้าของข้าพเจ้า พระองค์ทรงเห็นสิ่งที่บังเกิดกับผู้เป็นที่รักทั้งหลายของพระองค์ในสมัยของพระองค์ ความรุ่งโรจน์ของพระองค์เป็นพยานให้ข้าพเจ้า! เสียงคร่ำครวญของบรรดาผู้ที่พระองค์เลือกสรรขึ้นได้ไปทั่วทั้งอาณาเขตของพระองค์ บางคนติดกับดับของพวกไม่เชื่อศาสนาในดินแดนของพระองค์ และถูกขวางโดยพวกเขาไม่ให้อยู่ใกล้ทางเข้าหาพระองค์หรือเข้าถึงราชสำนักแห่งความรุ่งโรจน์ของพระองค์, บางคนสามารถเข้าหาพระองค์แต่ก็ถูกขัดขวางไม่ให้เห็นพระพักตร์ของพระองค์, บางคนในความกระตือรือร้นที่จะได้มองดูพระองค์ ได้รับอนุญาตให้เข้ามาในอาณาบริเวณของราชสำนักของพระองค์ แต่พวกเขายอมให้ม่านแห่งจินตนาการของบรรดาผู้ที่พระองค์สร้างและการประทุษร้ายของผู้กดขี่ในหมู่ประชาชนของพระองค์ มาคั่นระหว่างพวกเขากับพระองค์

ข้าแต่พระผู้เป็นนายของข้าพเจ้า นี้คือชั่วโมงที่พระองค์ทำให้เป็นเลิศกว่าทุกชั่วโมงอื่นๆ และสัมพันธ์ชั่วโมงนี้กับผู้ที่ถูกคัดเลือกมาอย่างดีที่สุดในหมู่ผู้ที่พระองค์สร้าง, ข้าแต่พระผู้เป็นเจ้าของข้าพเจ้า ข้าพเจ้าขอวิงวอนพระองค์ต่ออัตภาพของพระองค์และต่อพวกเขา ขอทรงลิขิตในวิถีของปีนี้สิ่งที่จะเชิดชูคนรักทั้งหลายของพระองค์, ยิ่งไปกว่านั้นขอทรงประกาศิตภายในปีนี้สิ่งที่จะช่วยให้ดวงตะวันแห่งอานุภาพของพระองค์ส่องแสงอย่างสว่างไสวบนขอบฟ้าแห่งความรุ่งโรจน์ของพระองค์ และให้ความสว่างทั้งโลกโดยอธิปไตยของพระองค์

ข้าแต่พระผู้เป็นนายของข้าพเจ้า ขอทรงทำให้ศาสนาของพระองค์มีชัย และทำให้ศัตรูทั้งหลายของพระองค์ตกต่ำ ดังนั้นขอทรงลิขิตสิ่งที่ดีงามของชีวิตนี้และชีวิตที่จะมาถึงสำหรับเรา, พระองค์คือพระผู้เป็นสัจธรรม พระผู้ทรงรู้ความลับทั้งหลาย ไม่มีพระผู้เป็นเจ้านอกจากพระองค์ พระผู้ทรงอภัยเสมอ พระผู้ทรงโอบอ้อมอารี [[[206]](#footnote-207)]

พระบาฮาอุลลาห์

\* **\* \* \* \***

ขอความรุ่งโรจน์จงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! วันเหล่านี้คือวันที่พระองค์บัญชามวลมนุษย์ให้ถือศีลอด เพื่อว่าโดยศีลอดนี้พวกเขาจะได้ชำระวิญญาณของตนให้บริสุทธิ์ และตัดความผูกพันทั้งหมดจากทุกคนนอกจากพระองค์, และสิ่งที่คู่ควรกับราชสำนักแห่งราชศักดาของพระองค์และเหมาะกับทำเนียบแห่งการเปิดเผยความเป็นหนึ่งของพระองค์ จะได้ขึ้นมาจากหัวใจของพวกเขา, ข้าแต่พระผู้เป็นนายของข้าพเจ้า ขอให้การถือศีลอดนี้กลายเป็นแม่น้ำของธาราที่ให้ชีวิต และออกผลเป็นคุณความดีที่พระองค์ประสาทไว้กับการถือศีลอด, ด้วยวิธีการถือศีลอดนี้ขอทรงชำระหัวใจของคนรับใช้ทั้งหลายของพระองค์ ผู้ซึ่งความชั่วร้ายทั้งหลายของโลกหาได้ขัดขวางมิให้หันมาหาพระนามอันรุ่งโรจน์ของพระองค์ และยังคงไม่หวั่นไหวต่อเสียงอึกทึกของพวกที่ปฏิเสธเครื่องหมายอันเรืองรองที่สุดของพระองค์ ซึ่งมากับการมาถึงของพระผู้สำแดงองค์ของพระองค์ ผู้ซึ่งพระองค์ทรงประสาทด้วยอธิปไตย อานุภาพ ราชศักดาและความรุ่งโรจน์ของพระองค์, คนเหล่านี้คือคนรับใช้ผู้ซึ่งทันใดที่เสียงร้องเรียกของพระองค์ไปถึงพวกเขา ได้รีบไปหาความปรานีของพระองค์ และไม่ถูกรั้งจากพระองค์โดยความเปลี่ยนแปลงและความบังเอิญของโลกนี้ หรือโดยข้อจำกัดใดๆ ของความเป็นมนุษย์

ข้าแต่พระผู้เป็นเจ้าของข้าพเจ้า ข้าพเจ้าคือผู้ซึ่งให้การยืนยันเอกภาพของพระองค์ ยอมรับความเป็นหนึ่งของพระองค์ โค้งคำนับอย่างถ่อมตนต่อการเปิดเผยราชศักดาของพระองค์ ก้มหน้ายอมรับความอำไพของแสงแห่งความรุ่งโรจน์เหนือธรรมชาติของพระองค์, ข้าพเจ้าเชื่อในพระองค์หลังจากที่พระองค์ช่วยให้ข้าพเจ้ารู้จักพระผู้ทรงเป็นอัตภาพของพระองค์ ผู้ซึ่งพระองค์ทรงเปิดเผยต่อดวงตาของมนุษย์โดยอานุภาพแห่งอธิปไตยและอำนาจของพระองค์, ข้าพเจ้าหันมาหาพระผู้ทรงเป็นอัตภาพนั้นโดยปล่อยวางอย่างสิ้นเชิงจากทุกสิ่ง และจับเชือกแห่งของขวัญและความโปรดปรานของพระองค์ไว้มั่น, ข้าพเจ้าอ้าแขนรับสัจธรรมของพระผู้ทรงเป็นอัตภาพนั้น และสัจธรรมของกฎและข้อปฏิบัติทั้งหมดที่ถูกส่งลงมายังพระผู้ทรงเป็นอัตภาพนั้น, ข้าพเจ้าถือศีลอดเพื่อความรักของพระองค์และเพื่อจะทำตามบัญชาของพระองค์ และยุติการถือศีลอดด้วยคำสรรเสริญบนลิ้นของข้าพเจ้าและสอดคล้องกับความยินดีของพระองค์, ข้าแต่พระผู้เป็นนายของข้าพเจ้า ขอทรงอย่าให้ข้าพเจ้าถูกนับในหมู่ผู้ที่อดอาหารในเวลากลางวัน และหมอบลงต่อพระพักตร์ของพระองค์ยามค่ำคืน แต่กลับปฏิเสธสัจธรรมของพระองค์ ไม่เชื่อในเครื่องหมายทั้งหลายของพระองค์ โต้แย้งพยานหลักฐานของพระองค์ และบิดเบือนวาทะของพระองค์

ข้าแต่พระผู้เป็นนายของข้าพเจ้า ขอทรงเปิดตาของข้าพเจ้าและตาของทุกคนที่แสวงหาพระองค์ เพื่อว่าเราจะได้มองพระองค์ออกด้วยตาของพระองค์เอง นี้คือบัญชาของพระองค์ที่ให้แก่เราในคัมภีร์ ที่พระองค์ส่งลงมาให้พระผู้ซึ่งพระองค์ทรงเลือกโดยบัญชาของพระองค์ พระผู้ซึ่งโองการของพระองค์เลือกเป็นพิเศษสำหรับความโปรดปรานของพระองค์เหนือผู้ที่พระองค์สร้างทั้งหมด พระผู้ซึ่งพระองค์ทรงยินดีประสาทด้วยอธิปไตยของพระองค์ พระผู้ซึ่งพระองค์ทรงโปรดเป็นพิเศษและมอบหมายธรรมสารของพระองค์ถึงประชาชนของพระองค์, ข้าแต่พระผู้เป็นเจ้าของข้าพเจ้า ดังนั้นขอความสรรเสริญจงมีแด่พระองค์ ที่ทรงกรุณาช่วยให้เรามองเห็นพระผู้นั้นและยอมรับสิ่งใดก็ตามที่ถูกส่งลงมายังพระผู้นั้น และประทานเกียรติให้เราเข้าถึงที่สถิตของพระผู้ซึ่งพระองค์สัญญาไว้ในคัมภีร์และธรรมจารึกทั้งหลายของพระองค์

ข้าแต่พระผู้เป็นเจ้าของข้าพเจ้า ดังนั้นพระองค์ทรงเห็นข้าพเจ้าหันหน้ามาหาพระองค์ จับเชือกแห่งการบริบาลที่การุณย์และความเอื้อเฟื้อของพระองค์ไว้มั่น เกาะชายเสื้อแห่งความปรานีที่ห่วงใยและความโปรดปรานที่อารีของพระองค์, ข้าพเจ้าขอวิงวอนพระองค์ ขอทรงอย่าทำลายความหวังของข้าพเจ้าที่จะบรรลุถึงสิ่งที่พระองค์ลิขิตไว้สำหรับคนรับใช้ของพระองค์ ผู้ซึ่งหันมาหาอาณาบริเวณของราชสำนักของพระองค์และสถานที่ศักดิ์สิทธิ์อันเป็นที่สถิตของพระองค์ และถือศีลอดเพื่อความรักของพระองค์, ข้าแต่พระผู้เป็นเจ้าของข้าพเจ้า ข้าพเจ้ายอมรับว่าอะไรก็ตามที่มาจากข้าพเจ้าไม่คู่ควรเลยกับอธิปไตยของพระองค์ และไปไม่ถึงราชศักดาของพระองค์, และกระนั้นข้าพเจ้าขอวิงวอนพระองค์ต่อพระนามของพระองค์ ซึ่งโดยพระนามนี้พระองค์ทรงเปิดเผยอัตภาพของพระองค์ต่อสรรพสิ่ง ในความรุ่งโรจน์ของอภิไธยที่เป็นเลิศที่สุดในการเปิดเผยพระธรรมนี้ ซึ่งพระองค์ทรงสำแดงความงามของพระองค์ด้วยพระนามที่สว่างไสวที่สุด ขอทรงให้ข้าพเจ้าดื่มอมฤตแห่งความปรานีและเครื่องดื่มบริสุทธิ์แห่งความโปรดปรานของพระองค์ ซึ่งหลั่งไหลออกมาจากมือขวาแห่งพระประสงค์ของพระองค์ เพื่อว่าข้าพเจ้าจะได้จ้องมองพระองค์และปล่อยวางจากสิ่งอื่นทั้งหมดนอกจากพระองค์ เพื่อว่าโลกและทุกสิ่งที่ถูกสร้างขึ้นมาในโลกจะปรากฏต่อข้าพเจ้าเป็นวันที่ชั่วแล่น ซึ่งพระองค์มิได้ลดตัวมาสร้าง

ข้าแต่พระผู้เป็นเจ้าของข้าพเจ้า ยิ่งไปกว่านั้นข้าพเจ้าขอวิงวอนพระองค์ ขอทรงหลั่งสิ่งที่จะชำระเราให้ปลอดจากกลิ่นสกปรกของการละเมิด ลงมาจากนภาแห่งพระประสงค์และก้อนเมฆแห่งความปรานีของพระองค์ ข้าแต่พระผู้ทรงเรียกตนเองว่าพระผู้เป็นเจ้าแห่งความปรานี! แท้จริงแล้วพระองค์คือพระผู้ทรงอานุภาพสูงสุด พระผู้ทรงความรุ่งโรจน์ พระผู้ทรงให้คุณ

ข้าแต่พระผู้เป็นนายของข้าพเจ้า ขอทรงอย่าทิ้งผู้ที่หันมาหาพระองค์ หรือให้ผู้ที่เข้ามาใกล้พระองค์ถูกพาออกไปไกลจากราชสำนักของพระองค์, ขอทรงอย่าทำลายความหวังของผู้วิงวอนที่ยื่นมือแสวงหากรุณาธิคุณและความโปรดปรานของพระองค์ด้วยความปรารถนาที่จริงจัง, ขอทรงอย่าพรากคนรับใช้ที่จริงใจทั้งหลายของพระองค์จากสิ่งมหัศจรรย์ของความปรานีที่ห่วงใยและความเมตตารักใคร่ของพระองค์, ข้าแต่พระผู้เป็นนายของข้าพเจ้า! พระองค์ทรงอภัยและอารีที่สุด พระองค์มีอานุภาพในการกระทำสิ่งที่พระองค์ปรารถนา, สิ่งอื่นทั้งหมดนอกจากพระองค์ สิ้นอานุภาพต่อการเปิดเผยอำนาจของพระองค์ สูญหายไปเมื่อเผชิญกับหลักฐานของความมั่งคั่งของพระองค์ เป็นดังความว่างเปล่าเมื่อเทียบกับการสำแดงอธิปไตยเหนือธรรมชาติของพระองค์ และไร้พละกำลังเมื่อเผชิญหน้ากับเครื่องหมายและสัญลักษณ์แห่งอานุภาพของพระองค์, ข้าแต่พระผู้เป็นนายของข้าพเจ้า มีที่ลี้ภัยใดหรือนอกจากพระองค์ที่ข้าพเจ้าหนีไปหาได้ มีที่พักพิงที่ไหนหรือที่ข้าพเจ้ารีบไปหาได้? ไม่ อานุภาพแห่งอำนาจของพระองค์เป็นพยานให้ข้าพเจ้า! ไม่มีผู้คุ้มครองใดนอกจากพระองค์ ไม่มีที่ใดให้หนีไปหาเว้นแต่พระองค์ ไม่มีที่ลี้ภัยใดให้แสวงหานอกจากพระองค์, ข้าแต่พระผู้เป็นนายของข้าพเจ้า ขอทรงทำให้ข้าพเจ้าลิ้มมธุราสวรรค์แห่งการระลึกถึงและสรรเสริญพระองค์ ข้าพเจ้าขอสาบานต่ออำนาจของพระองค์! ใครก็ตามที่ลิ้มมธุรานี้จะตัดความผูกพันทั้งหมดจากโลกและทั้งหมดที่อยู่ในโลก จะหันหน้ามาหาพระองค์ และได้รับการชำระจากการระลึกถึงผู้ใดเว้นแต่พระองค์

ข้าแต่พระผู้เป็นเจ้าของข้าพเจ้า ขอทรงให้แรงบันดาลใจแก่วิญญาณของข้าพเจ้าด้วยการระลึกที่น่าพิศวงถึงพระองค์ เพื่อว่าข้าพเจ้าจะได้สดุดีพระนามของพระองค์, ขอทรงอย่านับข้าพเจ้ารวมกับผู้ที่อ่านวจนะของพระองค์ แต่หาได้พบของขวัญที่ซ่อนเร้นของพระองค์ ซึ่งถูกบรรจุอยู่ในนั้นตามที่โองการโดยพระองค์ และกระตุ้นวิญญาณของผู้ที่พระองค์สร้างและหัวใจของคนรับใช้ทั้งหลายของพระองค์, ข้าแต่พระผู้เป็นนายของข้าพเจ้า ขอทรงทำให้ข้าพเจ้าถูกนับในหมู่ผู้ที่ถูกปลุกโดยกลิ่นหอมที่โชยมาในสมัยของพระองค์ จนพวกเขาสละชีวิตเพื่อพระองค์ และรีบไปยังสถานที่ตายของตนด้วยความปรารถนาจะไดจ้องมองความงามของพระองค์และโหยหาที่จะบรรลุถึงที่สถิตของพระองค์, และหากผู้ใดกล่าวต่อพวกเขาระหว่างทางว่า “พวกท่านจะไปไหนหรือ!” พวกเขาจะพูดว่า “ไปหาพระผู้เป็นเจ้า พระผู้ทรงครอบครองทุกสิ่ง พระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง!”

การละเมิดที่กระทำโดยพวกที่หันหนีพระองค์และแสดงความลำพองต่อพระองค์ ไม่มีประโยชน์ในการขัดขวางพวกเขาไม่ให้รักและหันหน้ามาหาพระองค์ หรือหันมาหาความปรานีของพระองค์, คนเหล่านี้คือผู้ที่ได้รับพรจากหมู่เทวัญเบื้องบน ผู้ซึ่งได้รับการสดุดีโดยผู้มีถิ่นที่อยู่ในนครนิรันดร์ และที่เหนือไปจากพวกเขาคือโดยบรรดาผู้ที่ปากกาอันประเสริฐสุดของพระองค์ลิขิตไว้บนหน้าผากของพวกเขาว่า “คนเหล่านี้! ประชาชนแห่งบาฮา โดยพวกเขาแสงแห่งการนำทางสาดความอำไพมา” ดังนี้เป็นที่บัญญัติไว้ตามบัญชาและพระประสงค์ของพระองค์ในธรรมจารึกแห่งโองการที่เปลี่ยนแปลงไม่ได้ของพระองค์

ข้าแต่พระผู้เป็นเจ้าของข้าพเจ้า ดังนั้นขอทรงประกาศความยิ่งใหญ่ของพวกเขา และความยิ่งใหญ่ของบรรดาผู้ซึ่งขณะที่มีชีวิตอยู่หรือหลังจากความตาย ได้เวียนรอบพวกเขา, ขอทรงจัดหาสิ่งที่พระองค์ลิขิตไว้สำหรับผู้ที่ชอบธรรมให้แก่พวกเขา, พระองค์ทรงฤทธานุภาพในการทำทุกสิ่ง ไม่มีพระผู้เป็นเจ้านอกจากพระองค์ พระผู้ทรงอานุภาพสูงสุด พระผู้ทรงช่วยเหลือในภยันตราย พระผู้ทรงมหิทธานุภาพ พระผู้ทรงอารีที่สุด

ข้าแต่พระผู้เป็นนายของข้าพเจ้า ขอทรงอย่าให้การถือศีลอดทั้งหลายของเราสิ้นสุดลงที่การถือศีลอดนี้ หรือให้ปฏิญญาทั้งหลายที่พระองค์ทำไว้สิ้นสุดลงที่ปฏิญญานี้, ขอทรงยอมรับทุกสิ่งที่เราทำเพื่อความรักพระองค์ และเพื่อเห็นแก่ความยินดีของพระองค์ และทุกสิ่งที่เรายังไม่ได้ทำสืบเนื่องมาจากการอยู่ภายใต้อำนาจของกิเลสที่ชั่วร้ายและวิปริตของเรา ดังนั้นขอทรงช่วยให้เรายึดมั่นในความรักและความยินดีของพระองค์ และปกปักรักษาเราจากการทำอันตรายของพวกที่ปฏิเสธพระองค์และไม่ยอมรับเครื่องหมายที่เรืองรองที่สุดของพระองค์, ความจริงแล้วพระองค์คือพระผู้เป็นนายของโลกนี้และโลกหน้า ไม่มีพระผู้เป็นเจ้านอกจากพระองค์ พระผู้ทรงความประเสริฐ พระผู้ทรงความสูงส่ง

ข้าแต่พระผู้เป็นนายของข้าพเจ้า ขอทรงสรรเสริญพระผู้เป็นปฐมภูมิ เป็นความลึกลับสวรรค์ เป็นสาระที่มองไม่เห็น เป็นอรุโณทัยของพระผู้เป็นเจ้า เป็นพระผู้สำแดงความเป็นนายของพระองค์ ซึ่งโดยพระผู้สำแดงนี้ความรู้ทั้งปวงในอดีตและความรู้ทั้งปวงอนาคตถูกทำให้กระจ่าง ไข่มุกแห่งอัจฉริยภาพที่ซ่อนเร้นของพระองค์ถูกเปิดออก และความลึกลับของพระนามที่ถนอมไว้ของพระองค์ถูกแย้มออกมา, เป็นพระผู้ซึ่งพระองค์แต่งตั้งให้เป็นผู้ประกาศพระผู้ที่โดยพระนามของตน อักษร “จง” และ “เป็น” ถูกเชื่อมและรวมเข้าด้วยกัน, โดยพระผู้นั้น ราชศักดา อธิปไตยและอำนาจของพระองค์ถูกทำให้เป็นที่รู้จัก โดยพระผู้นั้นวจนะของพระองค์ถูกส่งลงมา กฎของพระองค์ได้รับการอธิบายด้วยความชัดเจน เครื่องหมายของพระองค์ถูกกระจายไกลออกไป และพระวจนะของพระองค์ได้รับการสถาปนา หัวใจของบรรดาผู้ที่พระองค์เลือกสรรถูกเผยให้เห็น และทุกคนที่อยู่ในสวรรค์และทุกคนที่อยู่บนโลกถูกรวบรวมไว้ด้วยกัน เป็นพระผู้ซึ่งพระองค์ทรงเรืยกว่า อาลี โมฮัมหมัดในอาณาจักแห่งนามของพระองค์ และพระวิญญาณของพระวิญญาณทั้งหลายในธรรมจารึกแห่งโองการที่เปลี่ยนแปลงไม่ได้ของพระองค์ เป็นพระผู้ซึ่งพระองค์ทรงประสาทด้วยอภิไธยของพระองค์เอง พระผู้ซึ่งพระนามของพระองค์นามอื่นทั้งหมดจะกลับมาสู่โดยบัญชาและอานุภาพแห่งอำนาจของพระองค์ ซึ่งในพระผู้นี้พระองค์ทรงทำให้คุณลักษณะและอภิไทยทั้งหมดของพระองค์บรรลุถึงจุดสมบูรณ์สุดท้าย ซึ่งนามทั้งหลายที่ซ่อนเร้นอยู่ภายในธรรมวิหารที่ไม่เปรอะเปื้อนในภพที่มองไม่เห็นและนครที่พิสุทธิ์ของพระองค์ เป็นของพระผู้นี้

ยิ่งไปกว่านั้นขอพระองค์สดุดีผู้ที่เชื่อในพระผู้นี้ เชื่อในเครื่องหมายและหันมาหาพระผู้นี้จากในหมู่ผู้ที่ยอมรับเอกภาพของพระองค์ในการสำแดงองค์ครั้งหลัง ซึ่งพระผู้นี้กล่าวถึงในธรรมจารึกและคัมภีร์ของตน ในวจนะอันน่าพิศวงและวาทะประดุจมณีที่ลงมาสู่ตน, พระปฏิญญาเกี่ยวกับการสำแดงองค์ครั้งหลังนี่เองที่พระองค์บัญชาพระผู้นี้ให้สถาปนาก่อนที่พระองค์จะสถาปนาปฏิญญาของพระองค์เอง, พระผู้สำแดงองค์ครั้งหลังนี้นี่เองที่คัมภีร์บายันสรรเสริญ ในคัมภีร์นี้ความเป็นเลิศของพระองค์ได้รับการยกย่อง สัจธรรมของพระองค์ได้รับการสถาปนา อธิปไตยของพระองค์ได้รับการประกาศ และศาสนาของพระองค์ถูกทำให้สมบูรณ์, พระพรจงมีแด่ผู้ที่หันไปหาพระองค์ และปฏิบัติตามสิ่งที่พระองค์บัญชา, ข้าแต่พระองค์ผู้เป็นนายแห่งโลกและเป็นยอดปรารถนาของทุกคนที่รู้จักพระองค์!

ข้าแต่พระผู้เป็นเจ้าของข้าพเจ้า ขอความสรรเสริญจงมีแด่พระองค์เนื่องด้วยพระองค์ทรงช่วยเราให้ยอมรับและรักพระผู้สำแดงองค์ครั้งหลัง, ดังนั้นข้าพเจ้าขอวิงวอนพระองค์ต่อพระผู้สำแดงองค์ครั้งหลัง ต่อบรรดาพระผู้เป็นอรุโณทัยแห่งสภาวะความเป็นเจ้าของพระองค์ บรรดาพระผู้สำแดงความเป็นนายของพระองค์ และบรรดาพระผู้เป็นคลังแห่งการเปิดเผยพระธรรมของพระองค์ และบรรดาพระผู้เป็นที่เก็บรักษาแรงบันดาลใจของพระองค์ ขอทรงช่วยให้เรารับใช้และเชื่อฟังพระผู้สำแดงองค์ครั้งหลัง และช่วยให้เรากลายเป็นผู้ช่วยเหลือศาสนาของพระองค์และผู้ขับไล่ศัตรูของพระองค์, พระองค์ทรงอานุภาพในการทำทุกสิ่งที่พระองค์ยินดี ไม่มีพระผู้เป็นเจ้านอกจากพระองค์ พระผู้ทรงมหิทธานุภาพ พระผู้ทรงความรุ่งโรจน์ พระผู้ซึ่งความช่วยเหลือของพระองค์มวลมนุษย์แสวงหา! [[[207]](#footnote-208)]

พระบาฮาอุลลาห์

\* **\* \* \* \***

## นอว์รูซ [Naw Rúz]

(นอว์รูซซึ่งเป็นวันแรกของปีบาไฮ ตรงกับวสันตวิษุวัตคือวันที่ 20 หรือ 21 มีนาคม) [[[208]](#footnote-209)]

ข้าแต่พระผู้เป็นเจ้าของข้าพเจ้า ขอความสรรเสริญจงมีแด่พระองค์ที่ทรงบัญญัตินอว์รูซให้เป็นเทศกาลสำหรับผู้ที่ถือศีลอดเพราะความรักพระองค์ และละเว้นจากทุกสิ่งที่พระองค์รังเกียจ, ข้าแต่พระผู้เป็นนายของข้าพเจ้า ขอให้ไฟแห่งความรักของพระองค์และความร้อนที่เกิดจากการถือศีลอดที่พระองค์บัญชาไว้ จุดไฟพวกเขาในศาสนาของพระองค์ และทำให้ใจพวกเขาสาละวนอยู่กับการสรรเสริญและระลึกถึงพระองค์

ข้าแต่พระผู้เป็นนายของข้าพเจ้า เนื่องด้วยพระองค์ประดับพวกเขาด้วยอลงกรณ์แห่งการถือศีลอดที่บัญญัติโดยพระองค์ ขอทรงประดับพวกเขาเช่นกันด้วยอลงกรณ์แห่งการเป็นที่ยอมรับของพระองค์ โดยกรุณาธิคุณและความโปรดปรานที่อารีของพระองค์ เพราะการกระทำทั้งหลายของมนุษย์ล้วนขึ้นกับความยินดีของพระองค์และถูกกำหนดเงื่อนไขโดยบัญชาของพระองค์, หากพระองค์พิจารณาผู้ที่ไม่ได้ถือศีลอดว่าเป็นผู้ที่ถือ ผู้นั้นจะได้รับการนับในหมู่ผู้ที่ได้ถือศีลอดมาแต่นิรันดรกาล และหากพระองค์มีโองการว่าผู้ที่ถือศีลอดไม่ได้ถือ ผู้นั้นจะถูกนับรวมกับพวกที่ทำให้เสื้อคลุมแห่งการเปิดเผยพระธรรมของพระองค์เปื้อนด้วยธุลี และไปไกลจากธาราใสของน้ำพุที่มีชีวิตนี้

พระองค์คือพระผู้ซึ่งโดยพระองค์ธงสัญลักษณ์ “พระองค์เป็นที่น่าสรรเสริญในผลงานของพระองค์” ถูกชูขึ้น และ ธง “บัญชาของพระองค์เป็นที่เชื่อฟัง” ถูกคลี่ออก, ข้าแต่พระผู้เป็นเจ้าของข้าพเจ้า ขอทรงให้สถานะนี้ของพระองค์เป็นที่รู้ของคนรับใช้ทั้งหลายของพระองค์ เพื่อพวกเขาจะได้ตระหนักว่าความเป็นเลิศของทุกสรรพสิ่งขึ้นกับบัญชาและวจนะของพระองค์ และคุณความดีของทุกการกระทำขึ้นกับการอนุญาตของพระองค์และความยินดีของพระประสงค์ของพระองค์ และจะได้ยอมรับว่าบังเหียนของการกระทำทั้งหลายของมนุษย์อยู่ในกำมือแห่งการยอมรับและบัญญัติของพระองค์, ขอทรงทำสิ่งนี้ให้เป็นที่รู้สำหรับพวกเขาว่า ไม่มีสิ่งใดปิดกั้นพวกเขาจากความงามของพระองค์ในวันเหล่านี้ วันที่พระคริสต์ร้องอุทานว่า : “ข้าแต่พระองค์ พระผู้ให้กำเนิดพระจิต (พระเยซู) อำนาจปกครองทั้งปวงเป็นของพระองค์” และพระสหายของพระองค์ (พระโมฮัมหมัด) ร้องตะโกนว่า : “ข้าแต่พระองค์ พระผู้เป็นที่รักยิ่ง ขอความรุ่งโรจน์จงมีแด่พระองค์ที่ทรงเปิดเผยความงามของพระองค์ และลิขิตสิ่งที่จะทำให้บรรดาผู้ที่พระองค์เลือกสรรมาถึงทำเนียบแห่งการเปิดเผยพระนามอันยิ่งใหญ่ที่สุดของพระองค์ ซึ่งโดยพระนามนี้ชนชาติทั้งหมดเศร้าโศกเว้นแต่ผู้ที่ปล่อยวางจากสิ่งอื่นทั้งหมดนอกจากพระองค์ และตั้งใจมั่นในพระองค์ผู้เป็นพระผู้ทรงเปิดเผยพระองค์เองและพระผู้สำแดงคุณลักษณะของพระองค์

ข้าแต่พระผู้เป็นนายของข้าพเจ้า พระผู้เป็นกิ่งของพระองค์และคณะทั้งหมดของพระองค์ ได้ยุติการถือศีลอดในวันนี้ หลังจากที่ได้ถือมาภายในอาณาบริเวณของราชสำนักของพระองค์ ด้วยความปรารถนาจะทำให้พระองค์ยินดี, ขอพระองค์ทรงประกาศิตสิ่งที่ดีงามทั้งหมดที่พระองค์ลิขิตไว้ในคัมภีร์ให้แก่พระผู้เป็นกิ่ง ให้แก่พวกเขาและทุกคนที่ได้เข้ามาอยู่ต่อหน้าพระองค์ในวันเหล่านั้น ดังนั้นขอทรงจัดหาสิ่งที่จะเป็นประโยชน์ต่อพวกเขาทั้งในชีวิตนี้และชีวิตหลังจากนี้

ความจริงแล้วพระองค์คือพระผู้ทรงรู้ทั้งหมด พระผู้ทรงอัจฉริยภาพ [[[209]](#footnote-210)]

พระบาฮาอุลลาห์

**\* \* \* \* \***

# ธรรมสภา [Spiritual Assembly]

## เปิดประชุมธรรมสภา [Open Assembly Meeting]

*เมื่อใดก็ตามที่พวกเจ้าเข้าไปในห้องประชุมสภา จงสวดบทอธิษฐานนี้ด้วยหัวใจระทึกด้วยความรักของพระผู้เป็นเจ้า และลิ้นที่บริสุทธิ์ปลอดจากทุกสิ่งนอกจากการระลึกถึงพระองค์ เพื่อว่าพระผู้ทรงอานุภาพสูงสุดจะกรุณาช่วยเหลือเจ้าให้ประสบชัยชนะสูงสุด*

ข้าแต่พระผู้เป็นเจ้า พระผู้เป็นเจ้าของข้าพเจ้า! เราคือคนรับใช้ของพระองค์ที่หันมาหาพระพักตร์ที่วิสุทธิ์ของพระองค์ด้วยความอุทิศตน ปล่อยวางทุกสิ่งนอกจากพระองค์ในยุคที่รุ่งโรจน์นี้, เรามารวมตัวกันในธรรมสภานี้ รวมกันเป็นหนึ่งในทัศนะและความคิด ด้วยจุดประสงค์กลมเกลียวกันเพื่อจะเชิดชูพระวจนะของพระองค์ท่ามกลางมนุษยชาติ, ข้าแต่พระผู้เป็นนาย พระผู้เป็นเจ้าของเรา! ข้าแต่พระองค์ผู้เป็นนายที่สูงส่งที่สุดของเรา ขอทรงทำให้เราเป็นเครื่องหมายแห่งการนำทางสวรรค์ของพระองค์ เป็นธงของศาสนาที่ประเสริฐของพระองค์ท่ามกลางมวลมนุษย์ เป็นคนรับใช้พระปฏิญญาที่ยิ่งใหญ่ของพระองค์ เป็นการสำแดงเอกภาพสวรรค์ในอาณาจักรอับฮาของพระองค์ เป็นดวงดาวที่สว่างไสวส่องแสงไปยังทุกดินแดน, พระผู้เป็นนาย! ขอทรงช่วยให้เรากลายเป็นทะเลที่สาดซัดด้วยคลื่นแห่งกรุณาธิคุณที่น่าพิศวงของพระองค์ เป็นสายธารที่ไหลมาจากยอดแห่งความรุ่งโรจน์ของพระองค์ เป็นผลไม้งามบนพฤกษาแห่งศาสนาสวรรค์ของพระองค์ เป็นต้นไม้ที่พลิ้วอยู่ในสวนองุ่นสวรรค์โดยสายลมแห่งความอารีของพระองค์, ข้าแต่พระผู้เป็นเจ้า! ขอทรงทำให้วิญญาณของเราพึ่งบทวจนะแห่งเอกภาพของพระองค์ ทำให้หัวใจของเราร่าเริงด้วยการหลั่งกรุณาธิคุณของพระองค์ เพื่อว่าเราจะได้สมัครสมานกันดังเช่นคลื่นในทะเลเดียวกัน ผสานเข้าด้วยกันประดุจรังสีของแสงที่สว่างไสวของพระองค์ เพื่อว่าความคิด ทัศนะ ความรู้สึกของเรา จะกลายเป็นประหนึ่งสภาวะความเป็นจริงเดียวกัน ซึ่งสำแดงจิตวิญญาณแห่งความสมัครสมานทั่วทั้งโลก, พระองค์คือพระผู้ทรงกรุณา พรผู้ทรงอารี พระผู้ทรงประทาน พระผู้ทรงมหิทธานุภาพ พระผู้ทรงปรานี พระผู้ทรงเห็นใจ [[[210]](#footnote-211)]

พระอับดุลบาฮา

**\* \* \* \* \***

*จงมาด้วยกันด้วยความยินดีที่สมบูรณ์ และตอนเริ่มต้นของการประชุม จงสวดบทอธิษฐานนี้ :*

ข้าแต่พระองค์ผู้เป็นนายแห่งอาณาจักรสวรรค์! แม้ว่าร่างกายของเรารวมตัวกันอยู่ที่นี่ กระนั้นหัวใจที่ถูกมนต์สะกดของเราเคลิบเคลิ้มกับความรักของพระองค์ และปีติต่อรังสีของพระพักตร์ที่เรืองรองของพระองค์, แม้ว่าเราอ่อนแอ เราก็รอคอยการเปิดเผยอำนาจและอานุภาพของพระองค์, แม้ว่าเรายากไร้ไม่มีสมบัติหรือทรัพย์สิน เราก็ได้ความร่ำรวยจากขุมทรัพย์ของอาณาจักรของพระองค์, แม้ว่าเราเป็นหยดน้ำ เราก็ดึงมาจากมหาสมุทรลึกของพระองค์, แม้ว่าเราเป็นผงธุลี เราก็เปล่งประกายในความรุ่งโรจน์ของดวงตะวันที่สว่างไสวของพระองค์

ข้าแต่พระองค์ผู้ทรงจัดหาให้แก่เรา! ขอทรงส่งความช่วยเหลือของพระองค์ลงมา เพื่อว่าแต่ละคนที่รวมตัวกันอยู่ที่นี่จะกลายเป็นเทียนที่ติดไฟ เป็นศูนย์กลางดึงดูด เป็นผู้เรียกตัวมายังอาณาจักรสวรรค์ของพระองค์ จนกระทั่งสุดท้ายแล้วเราทำให้โลกเบื้องล่างนี้เป็นภาพในกระจกของสวรรค์ของพระองค์ [[[211]](#footnote-212)]

พระอับดุลบาฮา

**\* \* \* \* \***

## ปิดประชุมธรรมสภา [Close Assembly Meeting]

*บทอธิษฐานให้สวดตอนปิดการประชุมธรรมสภา*

ข้าแต่พระผู้เป็นเจ้า! ข้าแต่พระผู้เป็นเจ้า! จากอาณาจักรแห่งความเป็นหนึ่งที่มองไม่เห็นของพระองค์ ขอทรงมองดูเรารวมตัวกันอยู่ในการประชุมทางธรรมนี้ เชื่อในพระองค์ มั่นใจในเครื่องหมายของพระองค์ มั่นคงในพระปฏิญญาและพินัยกรรมของพระองค์ ถูกดึงดูดเข้าหาพระองค์ เรืองด้วยไฟแห่งความรักของพระองค์และจริงใจในศาสนาของพระองค์, เราคือคนรับใช้ในสวนองุ่นของพระองค์ ผู้แพร่กระจายศาสนาของพระองค์ ผู้บูชาที่อุทิศตนต่อพระพักตร์ของพระองค์ ถ่อมตัวต่อบรรดาผู้เป็นที่รักของพระองค์ ยอมจำนนต่อหน้าประตูของพระองค์ และกำลังวิงวอนพระองค์ขอทรงทำให้เรามั่นคงในการรับใช้บรรดาผู้ที่พระองค์เลือกสรร สนับสนุนเราด้วยกองทัพที่มองไม่เห็นของพระองค์ ทำให้เราเข้มแข็งในการเป็นทาสของพระองค์ และทำให้เราเป็นข้าแผ่นดินที่ยอมจำนน บูชาและสนทนาอย่างใกล้ชิดกับพระองค์

ข้าแต่พระผู้เป็นนายของเรา! เราอ่อนแอ และพระองค์คือผู้ทรงอำนาจ พระผู้ทรงอานุภาพ, เราไร้ชีวิต และพระองค์คือพระวิญญาณที่ยิ่งใหญ่ที่ให้ชีวิต เราขัดสน และพระองค์คือพระผู้ทรงค้ำจุน พระผู้ทรงอานุภาพ

ข้าแต่พระผู้เป็นนายของเรา! ขอทรงหันหน้าของเราเข้าหาพระพักตร์ของพระองค์ ให้อาหารเราจากโต๊ะสวรรค์ด้วยกรุณาธิคุณมากมายของพระองค์ ช่วยเหลือเราด้วยกองทัพของทูตสวรรค์สูงสุดของพระองค์ และทำให้เรามั่นคงโดยผู้วิสุทธิ์ทั้งหลายในอาณาจักรอับฮา

แท้จริงแล้วพระองค์คือพระผู้ทรงเอื้อเฟื้อ พระผู้ทรงปรานี พระองค์คือพระผู้ครอบครองความอารีที่ยิ่งใหญ่ และแท้จริงแล้วพระองค์คือพระผู้ทรงเมตตาและพระผู้ทรงกรุณา [[[212]](#footnote-213)]

พระอับดุลบาฮา

\* **\* \* \* \***

# ที่ประชุมหรือที่ชุมนุม [Meetings and Gatherings]

ขอความสดุดีจงมีแด่พระองค์ ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอวิงวอนพระองค์ต่อลมแรงแห่งกรุณาธิคุณของพระองค์ และต่อบรรดาพระผู้เป็นอรุโณทัยแห่งจุดประสงค์ของพระองค์และอุทัยสถานแห่งแรงบันดาลใจของพระองค์ ขอทรงส่งสิ่งที่เหมาะสมกับความเอื้อเฟื้อและกรุณาธิคุณที่อารีและคู่ควรกับการประทานและความโปรดปรานของพระองค์ ลงมาให้ข้าพเจ้าและทุกคนที่แสวงหาพระพักตร์ของพระองค์, ข้าแต่พระผู้เป็นนายของข้าพเจ้า! ข้าพเจ้ายากไร้และอ้างว้าง ขอทรงให้ข้าพเจ้าจมอยู่ในมหาสมุทรแห่งความมั่งคั่งของพระองค์ ข้าพเจ้ากระหาย ขอทรงให้ข้าพเจ้าดื่มจากธาราที่มีชีวิตแห่งความเมตตารักใคร่ของพระองค์

ข้าพเจ้าขอวิงวอนพระองค์ต่ออัตภาพของพระองค์เอง และต่อพระผู้ซึ่งพระองค์แต่งตั้งให้เป็นพระผู้สำแดงสภาวะของพระองค์เองและพระวจนะที่แยกความแตกต่างของพระองค์ สำหรับทุกคนที่อยู่ในสวรรค์และทุกคนที่อยู่บนโลกในสวรรค์และบนโลก ขอทรงรวบรวมคนรับใช้ทั้งหลายของพระองค์ไว้ภายใต้ร่มเงาของพฤกษาแห่งการบริบาลที่การุณย์ของพระองค์ จากนั้นขอทรงช่วยให้พวกเขาทานผลไม้ของพฤกษานั้น เงี่ยหูฟังเสียงกรอบแกรบของใบไม้ของพฤกษานั้นและเสียงเสนาะของ**วิหค**ที่สวดเป็นทำนองบนกิ่งไม้ของพฤกษานั้น แท้จริงแล้วพระองค์คือพระผู้ทรงช่วยเหลือในภยันตราย พระผู้ทรงเข้าถึงไม่ได้ พระผู้ทรงมหิทธานุภาพ พระผู้ทรงอารีที่สุด [[[213]](#footnote-214)]

พระบาฮาอุลลาห์

**\* \* \* \* \***

ข้าแต่พระองค์พระผู้เป็นเจ้าผู้ทรงปรานี! ข้าแต่พระองค์ผู้ทรงอำนาจและทรงอานุภาพ! ข้าแต่พระองค์พระบิดาผู้ทรงเมตตาที่สุด! คนรับใช้เหล่านี้มารวมตัวกันและหันมาหาพระองค์ วิงวอนธรณีประตูของพระองค์ ปรารถนาความอารีที่ไม่รู้สิ้นของพระองค์จากการรับประกันที่ยิ่งใหญ่ของพระองค์. พวกเขาไม่มีจุดประสงค์ใดนอกจากความยินดีของพระองค์ ไม่มีเจตนาใดนอกจากการรับใช้โลกของมนุษยชาติ

ข้าแต่พระผู้เป็นเจ้า! ขอทรงทำให้ที่ชุมนุมนี้เรืองรอง ทำให้หัวใจทั้งหลายมีความปรานี, ขอทรงประทานความอารีของพระวิญญาณบริสุทธิ์ ประสาทพวกเขาด้วยอานุภาพจากสวรรค์, ขอทรงให้พรพวกเขาด้วยธรรมะในจิตใจ ขอทรงเพิ่มความจริงใจของพวกเขา เพื่อว่าด้วยความถ่อมตนและสำนึกผิดด้วยความเสียใจ พวกเขาจะได้หันมายังอาณาจักรของพระองค์ และสาละวนอยู่กับการรับใช้โลกของมนุษยชาติ, ขอให้แต่ละคนกลายเป็นเทียนที่เรืองแสง เป็นดวงดาวที่สว่างไสว, ขอให้แต่ละคนมีสีสันที่งดงาม และอบอวลด้วยสุคนธรสในอาณาจักรของพระผู้เป็นเจ้า

ข้าแต่พระบิดาผู้ทรงเมตตา! ขอทรงประทานพรของพระองค์ ขอทรงอย่าถือความบกพร่องของเรา ขอทรงปกป้องเราภายใต้ความคุ้มครองของพระองค์ ขอทรงอย่าจดจำบาปของเรา ขอทรงรักษาเราด้วยความปรานีของพระองค์, เราอ่อนแอ พระองค์ทรงอำนาจ, เรายากไร้ พระองค์ร่ำรวย, เราเจ็บป่วย พระองค์คือแพทย์, เราขัดสน พระองค์ทรงเอื้อเฟื้อ

ข้าแต่พระผู้เป็นเจ้า! ขอทรงประสาทเราด้วยการบริบาลของพระองค์ พระองค์คือพระผู้ทรงอานุภาพ พระองค์คือพระผู้ให้ พระองค์คือพระผู้ทรงให้คุณ [[[214]](#footnote-215)]

พระอับดุลบาฮา

**\* \* \* \* \***

ข้าแต่พระองค์ผู้เป็นนายผู้ทรงเมตตา! คนเหล่านี้คือคนรับใช้ของพระองค์ผู้ซึ่งมารวมตัวกันในการประชุมนี้ หันมาหาอาณาจักรของพระองค์ และจำเป็นต้องอาศัยการประทานและการให้พรของพระองค์, ข้าแต่พระองค์พระผู้เป็นเจ้า! ขอทรงสำแดงเครื่องหมายแห่งความเป็นหนึ่งของพระองค์ซึ่งฝากไว้ในสภาวะความเป็นจริงของชีวิตให้เป็นที่ประจักษ์ ขอทรงเปิดเผยและคลี่พลังอำนาจที่พระองค์ปกปิดและแฝงไว้ในสภาวะความเป็นจริงของมนุษย์

ข้าแต่พระผู้เป็นเจ้า! เราเป็นประดุจพืช และความอารีของพระองค์เป็นประดุจฝน ขอทรงทำให้พืชเหล่านี้สดชื่นและเติบโตโดยการประทานของพระองค์, เราคือคนรับใช้ของพระองค์ ขอทรงให้เราเป็นอิสระจากตรวนของการดำรงอยู่ทางวัตถุ, เราโง่เขลา ขอทรงทำให้เราฉลาด, เราเป็นคนตาย ขอทรงทำให้เรามีชีวิต, เราคือร่างกาย ขอทรงประสาทเราด้วยจิตวิญญาณ, เราถูกพราก ขอทรงทำให้เราสนิทกับความลึกลับของพระองค์, เราขัดสน ขอทรงให้พรและความมั่งมีแก่เราจากคลังอันไม่รู้สิ้นของพระองค์, ข้าแต่พระผู้เป็นเจ้า! ขอทรงกู้ชีพเรา ให้เรามองเห็น ให้เราได้ยิน ให้เรารู้ความลึกลับของชีวิต เพื่อว่าความลับของอาณาจักรของพระองค์จะถูกเปิดเผยต่อเราในโลกที่ดำรงอยู่นี้ และเราจะได้ยอมรับความเป็นหนึ่งของพระองค์ การประทานทุกครั้งมาจากพระองค์และทุกการประสาทพรเป็นของพระองค์

พระองค์ทรงอำนาจ พระองค์ทรงอานุภาพ พระองค์คือพระผู้ให้ และพระองค์คือพระผู้ทรงอารีเสมอ [[[215]](#footnote-216)]

พระอับดุลบาฮา

**\* \* \* \* \***

ข้าแต่พระผู้เป็นเจ้าของข้าพเจ้า! ข้าแต่พระผู้เป็นเจ้าของข้าพเจ้า! แท้จริงแล้วคนรับใช้เหล่านี้กำลังหันมาหาพระองค์ วิงวอนอาณาจักรแห่งความปรานีของพระองค์ แท้จริงแล้วพวกเขาถูกดึงดูดโดยความวิสุทธิ์ของพระองค์ และเรืองด้วยไฟแห่งความรักของพระองค์ แสวงหาการเสริมความแข็งแกร่งจากอาณาจักรที่น่าพิศวงของพระองค์ หวังจะบรรลุในอาณาเขตสวรรค์ของพระองค์, แท้จริงแล้วพวกเขาปรารถนาการประทานลงมาของพระองค์ ปรารถนาการส่องสว่างจากดวงอาทิต์แห่งความเป็นจริง, ข้าแต่พระผู้เป็นนาย ขอทรงทำให้พวกเขาเป็นตะเกียงที่เรืองแสง เครื่องหมายแห่งความปรานี ต้นไม้ที่ผลดกและดวงดาวที่ส่องแสง, ขอให้พวกเขาออกมาในการรับใช้พระองค์ และเชื่อมโยงกับพระองค์ด้วยพันธะและสายสัมพันธ์แห่งความรักของพระองค์ ปรารถนาแสงแห่งความโปรดปรานของพระองค์ ข้าแต่พระผู้เป็นนาย! ขอทรงทำให้พวกเขาเป็นเครื่องหมายแห่งการนำทาง ธงแห่งอาณาจักรอมตะของพระองค์ คลื่นในทะเลแห่งความปรานีของพระองค์ กระจกสะท้อนแสงของราชศักดาของพระองค์

แท้จริงแล้วพระองค์คือพระผู้ทรงเอื้อเฟื้อ แท้จริงแล้วพระองค์คือพระผู้ทรงปรานี แท้จริงแล้วพระองค์คือพระผู้ทรงความล้ำค่า พระผู้เป็นที่รักยิ่ง [[[216]](#footnote-217)]

พระอับดุลบาฮา

**\* \* \* \* \***

ข้าแต่พระผู้เป็นเจ้าผู้ทรงบริบาล! ที่ชุมนุมนี้ประกอบด้วยมิตรสหายที่ถูกดึงดูดเข้าหาความงามของพระองค์ และลุกโพลงด้วยไฟแห่งความรักของพระองค์, ขอทรงเปลี่ยนดวงวิญญาณเหล่านี้เป็นทูตสวรรค์ กู้ชีพพวกเขาโดยลมหายใจของพระวิญญาณบริสุทธิ์ ให้พวกเขามีลิ้นที่คมคายและหัวใจที่เด็ดเดี่ยว ประทานอานุภาพสวรรค์และความปรานีที่อ่อนไหวให้แก่พวกเขา ทำให้พวกเขาเป็นผู้เผยแพร่ความเป็นหนึ่งของมนุษยชาติ และเป็นเหตุแห่งความรักและความกลมเกลียวในโลกของมนุษยชาติ เพื่อว่าความมืดที่อันตรายของอคติที่โง่เขลาจะอันตรธานไปโดยแสงของดวงอาทิตย์แห่งธรรม โลกที่น่าหดหู่นี้จะได้รับความสว่าง อาณาจักรวัตถุนี้จะดูดกลืนรังสีของโลกของจิตวิญญาณ สีที่ต่างกันเหล่านี้จะรวมเข้าด้วยกันเป็นสีเดียว และทำนองเพลงสรรเสริญจะขึ้นไปถึงอาณาจักรแห่งความวิสุทธิ์ของพระองค์

แท้จริงแล้วพระองค์คือพระผู้ทรงฤทธานุภาพไร้ขีดจำกัดและพระผู้ทรงมหิทธานุภาพ! [[[217]](#footnote-218)]

พระอับดุลบาฮา

**\* \* \* \* \***

ข้าแต่พระองค์พระผู้ทรงจัดหาที่รักใคร่! ดวงวิญญาณเหล่านี้ได้สดับฟังการเรียกตัวของอาณาจักรสวรรค์ และได้จ้องมองความรุ่งโรจน์ของดวงอาทิตย์แห่งสัจธรรม พวกเขาได้ลุกขึ้นสู่นภาที่ให้ความสดชื่นแห่งความรักของพระองค์ พวกเขาหลงใหลสภาวะของพระองค์ และบูชาความงามของพระองค์ พวกเขาหันมาหาพระองค์ พูดกันเกี่ยวกับพระองค์ แสวงหาที่สถิตของพระองค์ และกระหายลำธารของอาณาเขตสวรรค์ของพระองค์

พระองค์คือพระผู้ทรงให้ พระผู้ทรงประทาน พระผู้ทรงรักใคร่เสมอ [[[218]](#footnote-219)]

พระอับดุลบาฮา

**\* \* \* \* \***

# **งานฉลองบุญสิบเก้าวัน** [Nineteen Day Feast]

*เมื่อเจ้ามาปรากฏตัวที่งานชุมนุม ก่อนจะเข้าไป จงทำตัวเองให้เป็นอิสระจากทุกสี่งที่มีอยู่ในหัวใจ ให้ความคิดและจิตใจของเจ้าเป็นอิสระจากสิ่งอื่นทั้งหมดนอกจากพระผู้เป็นเจ้า และพูดกับหัวใจของเจ้า เพื่อว่าทุกคนจะทำให้งานนี้เป็นการชุมนุมแห่งความรัก เป็นเหตุแห่งการส่องสว่าง เป็นการชุมนุมที่ดึงดูดหัวใจ จงล้อมรอบการชุมนุมนี้ด้วยแสงของหมู่เทวัญสูงสุด เพื่อว่าเจ้าจะมารวมตัวกันด้วยความรักสุดใจ [[[219]](#footnote-220)]*

ข้าแต่พระผู้เป็นเจ้า! ขอทรงปัดเป่าปัจจัยทั้งหมดที่เป็นเหตุของความร้าวฉาน และเตรียมทุกสิ่งที่เป็นเหตุของความสามัคคีและกลมเกลียวสำหรับเรา! ข้าแต่พระผู้เป็นเจ้า! ขอทรงโชยสุคนธรสสวรรค์ลงมาให้แก่เรา และเปลี่ยนการชุมนุมนี้เป็นการชุมนุมของสวรรค์! ขอให้เราได้รับคุณประโยชน์ทุกประการและอาหารทุกอย่าง ขอทรงเตรียมอาหารแห่งความรักสำหรับเรา! ขอทรงให้อาหารแห่งความรู้แก่เรา! ขอทรงประทานอาหารแห่งการส่องสว่างทางธรรมแก่เรา! [[[220]](#footnote-221)]

พระอับดุลบาฮา

**\* \* \* \* \***

# การบริจาคให้กองทุนของศาสนา [Fund]

*มิตรสหายทั้งหมดของพระผู้เป็นเจ้า... ควรบริจาคให้มากที่สุดเท่าที่เป็นไปได้ แม้ว่าการถวายของพวกเขาจะเล็กน้อยเพียงใดก็ตาม พระผู้เป็นเจ้าไม่ให้ผู้ใดแบกภาระเกินขีดความสามารถของตน, การบริจาคดังกล่าวต้องมาจากทุกศูนย์และศาสนิกชนทุกคน...ดูกร มิตรสหายทั้งหลายของพระผู้เป็นเจ้า! พวกเจ้าวางใจได้ว่าในการทดแทนการบริจาคเหล่านี้ เกษตรกรรม อุตสาหกรรมและพาณิชย์ของเจ้าจะได้รับพรให้เพิ่มขึ้นทวีคูณ ด้วยของขวัญและของประทานมากมาย, ผู้ที่มากับการกระทำที่น่ายินดีอย่างเดียวจะได้รับรางวัลสิบเท่า, ไม่มีข้อสงสัยว่าพระผู้เป็นนายที่มีชีวิตจะให้ความมั่นคงอย่างอุดมแก่ผู้ที่ใช้จ่ายความมั่งคั่งของตนในหนทางของพระองค์ [[[221]](#footnote-222)]*

ข้าแต่พระผู้เป็นเจ้า พระผู้เป็นเจ้าของข้าพเจ้า! ขอทรงให้แสงสว่างแก่หน้าผากของคนรักที่แท้จริงของพระองค์ และสนับสนุนพวกเขาด้วยกองทัพทูตสวรรค์แห่งชัยชนะที่แน่นอน, ขอทรงทำให้เท้าของพวกเขาก้าวมั่นในหนทางตรงของพระองค์ และด้วยความอารีบรมโบราณของพระองค์ ขอทรงเปิดอานนแห่งพระพรของพระองค์ต่อหน้าพวกเขา, เพราะพวกเขากำลังใช้จ่ายสิ่งที่พระองค์ประทานให้แก่พวกเขาในวิถีของพระองค์ พิทักษ์รักษาศาสนาของพระองค์ วางใจในการระลึกถึงพระองค์ สละหัวใจของตนเพื่อความรักของพระองค์ และไม่งดการให้สิ่งที่ตนครอบครองในการบูชาความงามของพระองค์ และค้นหาหนทางที่จะทำให้พระองค์ยินดี

ข้าแต่พระผู้เป็นนายของข้าพเจ้า! ขอทรงลิขิตส่วนแบ่งที่เหลือล้น การตอบแทนที่กำหนดไว้และรางวัลที่แน่นอนสำหรับพวกเขา

แท้จริงแล้วพระองค์คือพระผู้ทรงค้ำจุน พระผู้ทรงช่วยเหลือ พระผู้ทรงเอื้อเฟื้อ พระผู้ทรงอารี พระผู้ทรงประทานเสมอ [[[222]](#footnote-223)]

พระอับดุลบาฮา

**\* \* \* \* \***

# **ฮูคุคุลลาห์** [Ḥuqúqu'lláh]

[แปลอย่างไม่เป็นทางการโดย พ.ญ.อุทัยรัศมิ์ เชื่อมรัตนกุล (ตุลาคม 2564)]

ขอความสรรเสริญจงมีแด่พระองค์ ข้าแต่พระผู้เป็นนายแห่งสรรพสิ่งที่ถูกสร้างสรรค์ขึ้นมาทั้งมวล พระผู้ซึ่งทุกสิ่งต้องหันไปหา ข้าพเจ้าขอเป็นประจักษ์พยานด้วยลิ้นที่อยู่ภายในและภายนอกกายของข้าพเจ้าว่า พระองค์ได้ทรงสำแดงและทรงเปิดเผยพระองค์ ได้ทรงส่งสัญญาณของพระองค์ลงมาและทรงแถลงประกาศพยานหลักฐานของพระองค์ ข้าพเจ้าขอเป็นสักขีพยานต่อความพอเพียงในพระองค์เองโดยไม่ขึ้นกับสิ่งอื่นใดนอกจากพระองค์เองเท่านั้น และต่อความศักดิ์สิทธิ์ของพระองค์เหนือทุกสรรพสิ่งทางโลก ข้าพเจ้าขอวิงวอนต่อความรุ่งโรจน์อันไม่มีสิ่งใดเทียบเทียมได้ของศาสนาของพระองค์และศักยภาพอันสูงสุดแห่งพระวจนะของพระองค์ ขอทรงประทานการรับรองแก่เขาผู้ซึ่งปรารถนาจะถวายสิ่งที่พระองค์ทรงบัญญัติไว้ให้แก่เขาในพระคัมภีร์ของพระองค์ และจะปฏิบัติตามสิ่งที่จะทำให้สุคนธรสแห่งการเป็นที่ยอมรับของพระองค์ได้ขจรขจายออกมา แท้จริงแล้ว พระองค์ทรงเป็นพระผู้ทรงมหิทธานุภาพ พระผู้ทรงเมตตา พระผู้ทรงอภัย พระผู้ทรงอารี [[[223]](#footnote-224)]

พระบาฮาอุลลาห์

**\* \* \* \* \***

ขอความรุ่งโรจน์จงมีแด่พระองค์ ข้าแต่พระผู้เป็นนายผู้ทรงเห็นใจ ข้าพเจ้าขอวิงวอนพระองค์โดยความครึกโครมของมหาสมุทรแห่งการเปล่งวจนะอันศักดิ์สิทธิ์ของพระองค์ และโดยสัญลักษณ์อันมากมายของอำนาจอธิปไตยสูงสุดของพระองค์และหลักฐานอันน่าจับใจทั้งหลายของความศักดิ์สิทธิ์ของพระองค์ และความลึกลับที่ซ่อนเร้นซึ่งถูกปกปิดอยู่ภายในความรู้ของพระองค์ ขอทรงประทานพระกรุณาธิคุณของพระองค์แก่ข้าพเจ้าเพื่อที่จะรับใช้พระองค์และบรรดาผู้ที่พระองค์ทรงเลือกสรรไว้ และขอทรงช่วยให้ข้าพเจ้าสามารถถวายฮูคุคของพระองค์อย่างเชื่อฟังตามที่พระองค์ทรงบัญญัติไว้ในคัมภีร์ของพระองค์

ข้าแต่พระผู้เป็นนายของข้าพเจ้า ข้าพเจ้าเป็นผู้ที่ได้มุ่งความชื่นชอบทั้งหลายไปที่อาณาจักรแห่งรัศมีภาพของพระองค์และได้ยึดมั่นอย่างเหนียวแน่นอยู่กับชายเสื้อคลุมแห่งความอารีของพระองค์ ข้าแต่พระผู้เป็นนายของทุกสิ่งและพระผู้ทรงปกครองอาณาจักรแห่งนามทั้งหลาย ข้าพเจ้าขอวิงวอนต่อพระองค์ ขอทรงอย่าปฏิเสธข้าพเจ้าในสิ่งที่พระองค์ทรงครอบครอง และขอทรงอย่าปิดกั้นข้าพเจ้าจากสิ่งที่พระองค์ทรงกำหนดไว้สำหรับบรรดาผู้ที่พระองค์ทรงเลือกสรร

ข้าแต่พระผู้เป็นนายแห่งนามทั้งหมดและพระผู้สร้างสรรค์สวรรค์ทั้งหลาย ข้าพเจ้าวิงวอนต่อพระองค์ ขอทรงช่วยให้ข้าพเจ้าแน่วแน่อยู่ในศาสนาของพระองค์ โดยอาศัยพระกรุณาธิคุณของพระองค์ซึ่งให้ความแข็งแรงในลักษณะที่สิ่งไร้สาระทั้งหลายของโลกจะไม่ทำให้ข้าพเจ้าถูกปิดกั้นโดยม่านบังตา และจะไม่ถูกขัดขวางโดยความโกลาหลอันรุนแรงของคนชั่วร้ายที่ลุกขึ้นมาเพื่อชักนำให้ประชาชนของพระองค์หลงทางไปในยุคสมัยของพระองค์ ดังนั้น ข้าแต่พระผู้เป็นที่ปรารถนาของหัวใจของข้าพเจ้า ขอพระองค์ทรงลิขิตให้ข้าพเจ้าได้รับสิ่งที่ดีงามของโลกนี้และโลกที่จะมาถึง แท้จริงแล้ว พระองค์ทรงอำนาจในการกระทำตามที่พระองค์ทรงตั้งพระประสงค์ ไม่มีพระผู้เป็นเจ้าอื่นใดนอกจากพระองค์ พระผู้ทรงอภัยเสมอ พระผู้ทรงอารีที่สุด [[[224]](#footnote-225)]

พระบาฮาอุลลาห์

**\* \* \* \* \***

ในพระนามของพระผู้เป็นนายของเรา พระผู้ทรงความศักดิ์สิทธิ์ที่สุด พระผู้ทรงความสูงส่ง ทรงความรุ่งโรจน์ที่สุด

ข้าแต่พระผู้เป็นเจ้า พระผู้เป็นเจ้าของข้าพเจ้า พระองค์ทรงเห็นว่าคนรับใช้ของพระองค์มุ่งหน้ามาหาพระองค์อย่างไรและปรารถนาจะได้รับเกียรติจากการปฏิบัติในสิ่งที่เขาได้รับบัญชาตามในคัมภีร์ของพระองค์เช่นไร ขอพระองค์ทรงบัญญัติแก่เขาด้วยปากกาอันสูงส่งที่สุดของพระองค์ซึ่งจะดึงเขาเข้าใกล้สู่จุดสูงสุดอันประเสริฐที่สุด แท้จริงแล้วพระองค์ทรงเป็นผู้ให้การศึกษาแก่โลกและพระผู้เป็นนายแห่งประชาชาติทั้งหลาย และแท้จริงแล้ว พระองค์ทรงศักดานุภาพ พระผู้ทรงมีชัยเหนือสิ่งทั้งปวง พระผู้ทรงมหิทธานุภาพ [[[225]](#footnote-226)]

พระบาฮาอุลลาห์

**\* \* \* \* \***

# ขั้นตอนอธิษฐานเพื่อแก้ปัญหา [Dynamics of Prayer]

**ขั้นที่หนึ่ง**

**อธิษฐานและตรึกตรองเกี่ยวกับปัญหา** ใช้บทอธิษฐานของพระศาสดาเพราะว่ามีอานุภาพสูงสุด จากนั้นทำสมาธิด้วยความเงียบ 2-3 นาที

**ขั้นที่สอง**

**เกิดข้อสรุปในใจและยึดถือข้อสรุปนี้ไว้** ข้อสรุปนี้มักเกิดขึ้นระหว่างทำสมาธิ ซึ่งข้อสรุปนี้อาจดูเหมือนแทบจะเป็นไปไม่ได้ที่จะทำให้สำเร็จ แต่ถ้าหากข้อสรุปนี้ดูเหมือนเป็นคำตอบของการอธิษฐาน หรือเป็นหนทางแก้ปัญหา จงเริ่มขั้นต่อไปทันที

**ขั้นที่สาม**

**จงมีความตั้งใจแน่วแน่ที่จะลงมือทำตามข้อสรุป** หลายคนติดอยู่ที่นี่ ข้อสรุปในใจที่กำลังจะแตกหน่อเป็นความตั้งใจกลับมืดไป และกลายเป็นความปรารถนาหรือความต้องการที่คลุมเครือ เมื่อเกิดความตั้งใจแน่วแน่แล้ว จงเริ่มขั้นต่อไปทันที

**ขั้นที่สี่**

**จงมีความศรัทธาและมั่นใจว่า** จะมีอำนาจหลั่งเข้ามาในตัวคุณ หนทางที่ถูกต้องจะปรากฏขึ้น ประตูจะเปิดออก ความคิดที่ถูกต้อง ข่าวสารและหลักการที่ถูกต้อง หรือหนังสือที่ถูกเล่มจะมาถึงคุณ จงมั่นใจและสิ่งถูกต้องจะมาถึงเพื่อช่วยคุณ จากนี้เมื่อคุณลุกขึ้นหลังจากอธิษฐานแล้ว ให้เริ่มขั้นที่ห้า

**ขั้นที่ห้า**

**ลงมือทำราวกับว่าทุกอย่างได้ตอบมาให้หมดแล้ว** จงลงมือทำอย่างไม่รู้เหนื่อยด้วยพลังที่ไม่รู้สิ้น และเมื่อคุณลงมือคุณเองจะกลายเป็นแม่เหล็กที่ดึงดูดอำนาจมากขึ้นเรื่อยๆ เข้ามาในตัวเอง จนกระทั่งคุณกลายเป็นทางให้อานุภาพของพระผู้เป็นเจ้าไหลผ่านเข้ามา หลายคนอธิษฐานแต่อยู่ไม่ถึงครึ่งหลังของขั้นแรก บางคนทำสมาธิและได้สรุปในใจ แต่มิได้ยึดถือข้อสรุปไว้ น้อยคนมีความตั้งใจแน่วแน่ที่จะลงมือทำตามข้อสรุป และน้อยคนยิ่งกว่านั้นมีความมั่นใจว่าสิ่งที่ถูกต้องจะมาช่วย แต่มีซักกี่คนที่จะลงมือทำราวกับว่าทุกอย่างได้ตอบมาให้หมดแล้ว? วจนะเหล่านี้ช่างเป็นความจริงเพียงไร “ที่สำคัญกว่าการอธิษฐานคือพลังใจที่อธิษฐาน” และที่สำคัญกว่าพลังใจที่อธิษฐานคือพลังใจที่ดำเนินการตามที่อธิษฐาน

ขั้นตอนทั้งห้านี้ ท่านโชกิ เอฟเฟนดิได้แนะนำให้แก่บาไฮคนหนึ่งเป็นแนวทางสำหรับการหาหนทางแก้ปัญหาโดยการอธิษฐาน ถ้อยคำเหล่านี้จึงจัดอยู่ในประเภท “บันทึกของผู้แสวงบุญ” และดังนั้นจึงรับรองไม่ได้ว่าเชื่อถือได้แน่นอน แต่เนื่องจากถ้อยคำเหล่านี้ดูเหมือนจะมีประโยชน์และชัดเจน จึงคิดว่าบาไฮทั้งหลายควรได้รับทราบ [[[226]](#footnote-227)]

1. [] *The Advent of Divine Justice*, www.bahai.org/r/082213511 [↑](#footnote-ref-2)
2. [] *The Importance of Prayer, Meditation*, 1991, no.7 [↑](#footnote-ref-3)
3. [] *Kitáb-i-Aqdas*, no.149 [↑](#footnote-ref-4)
4. [] *The Importance of Prayer, Meditation,* 1991, no.22 [↑](#footnote-ref-5)
5. [] *The Importance of Prayer, Meditation,* 1991, no.51 [↑](#footnote-ref-6)
6. [] www.bahai.org/r/845780193 [↑](#footnote-ref-7)
7. [] www.bahai.org/r/757280276 [↑](#footnote-ref-8)
8. [] www.bahai.org/r/758896791 [↑](#footnote-ref-9)
9. [] www.bahai.org/r/273788708 [↑](#footnote-ref-10)
10. [] www.bahai.org/r/812762687 [↑](#footnote-ref-11)
11. [] www.bahai.org/r/076088927 [↑](#footnote-ref-12)
12. [] www.bahai.org/r/513426064 [↑](#footnote-ref-13)
13. [] www.bahai.org/r/665695676 [↑](#footnote-ref-14)
14. [] www.bahai.org/r/318634086 [↑](#footnote-ref-15)
15. [] www.bahai.org/r/378922639 [↑](#footnote-ref-16)
16. [] www.bahai.org/r/986407496 [↑](#footnote-ref-17)
17. [] www.bahai.org/r/844504390 [↑](#footnote-ref-18)
18. [] www.bahai.org/r/088014653 [↑](#footnote-ref-19)
19. [] www.bahai.org/r/367143052 [↑](#footnote-ref-20)
20. [] www.bahai.org/r/732592241 [↑](#footnote-ref-21)
21. [] www.bahai.org/r/489513284 [↑](#footnote-ref-22)
22. [] www.bahai.org/r/590097641 [↑](#footnote-ref-23)
23. [] www.bahai.org/r/684383087 [↑](#footnote-ref-24)
24. [] www.bahai.org/r/678180399 [↑](#footnote-ref-25)
25. [] www.bahai.org/r/907905244 [↑](#footnote-ref-26)
26. [] www.bahai.org/r/141137907 [↑](#footnote-ref-27)
27. [] www.bahai.org/r/160340226 [↑](#footnote-ref-28)
28. [] www.bahai.org/r/160340226 [↑](#footnote-ref-29)
29. [] www.bahai.org/r/833833719 [↑](#footnote-ref-30)
30. [] www.bahai.org/r/987454122 [↑](#footnote-ref-31)
31. [] www.bahai.org/r/421342599 [↑](#footnote-ref-32)
32. [] www.bahai.org/r/075366165 [↑](#footnote-ref-33)
33. [] www.bahai.org/r/453945550 [↑](#footnote-ref-34)
34. [] www.bahai.org/r/726818390 [↑](#footnote-ref-35)
35. [] www.bahai.org/r/062893528 [↑](#footnote-ref-36)
36. [] www.bahai.org/r/626500444 [↑](#footnote-ref-37)
37. [] www.bahai.org/r/834829677 [↑](#footnote-ref-38)
38. [] www.bahai.org/r/795848653 [↑](#footnote-ref-39)
39. [] www.bahai.org/r/249203471 [↑](#footnote-ref-40)
40. [] www.bahai.org/r/771392117 [↑](#footnote-ref-41)
41. [] www.bahai.org/r/025095378 [↑](#footnote-ref-42)
42. [] www.bahai.org/r/219984984 [↑](#footnote-ref-43)
43. [] www.bahai.org/r/415832311 [↑](#footnote-ref-44)
44. [] www.bahai.org/r/918651705 [↑](#footnote-ref-45)
45. [] www.bahai.org/r/947013367 [↑](#footnote-ref-46)
46. [] www.bahai.org/r/079388679 [↑](#footnote-ref-47)
47. [] www.bahai.org/r/515597367 [↑](#footnote-ref-48)
48. [] www.bahai.org/r/802457320 [↑](#footnote-ref-49)
49. [] www.bahai.org/r/350453004 [↑](#footnote-ref-50)
50. [] www.bahai.org/r/646181142 [↑](#footnote-ref-51)
51. [] www.bahai.org/r/117140106 [↑](#footnote-ref-52)
52. [] www.bahai.org/r/032530204 [↑](#footnote-ref-53)
53. [] www.bahai.org/r/458998831 [↑](#footnote-ref-54)
54. [] www.bahai.org/r/452921404 [↑](#footnote-ref-55)
55. [] www.bahai.org/r/180459462 [↑](#footnote-ref-56)
56. [] www.bahai.org/r/079045398 [↑](#footnote-ref-57)
57. [] www.bahai.org/r/159881937 [↑](#footnote-ref-58)
58. [] www.bahai.org/r/848174300 [↑](#footnote-ref-59)
59. [] www.bahai.org/r/140746356 [↑](#footnote-ref-60)
60. [] www.bahai.org/r/983890511 [↑](#footnote-ref-61)
61. [] www.bahai.org/r/203035396 [↑](#footnote-ref-62)
62. [] www.bahai.org/r/709841792 [↑](#footnote-ref-63)
63. [] www.bahai.org/r/942775209 [↑](#footnote-ref-64)
64. [] www.bahai.org/r/070246477 [↑](#footnote-ref-65)
65. [] www.bahai.org/r/327015522 [↑](#footnote-ref-66)
66. [] www.bahai.org/r/793322037 [↑](#footnote-ref-67)
67. [] www.bahai.org/r/027549049 [↑](#footnote-ref-68)
68. [] https://reference.bahai.org/en/t/c/BP/bp-127.html [↑](#footnote-ref-69)
69. [] www.bahai.org/r/884311058 [↑](#footnote-ref-70)
70. [] www.bahai.org/r/700496160 [↑](#footnote-ref-71)
71. [] www.bahai.org/r/981251807 [↑](#footnote-ref-72)
72. [] www.bahai.org/r/235920703 [↑](#footnote-ref-73)
73. [] www.bahai.org/r/402436337 [↑](#footnote-ref-74)
74. [] www.bahai.org/r/026188612 [↑](#footnote-ref-75)
75. [] www.bahai.org/r/805977448 [↑](#footnote-ref-76)
76. [] www.bahai.org/r/946082568 [↑](#footnote-ref-77)
77. [] www.bahai.org/r/572670168 [↑](#footnote-ref-78)
78. [] www.bahai.org/r/358557519 [↑](#footnote-ref-79)
79. [] www.bahai.org/r/513274117 [↑](#footnote-ref-80)
80. [] www.bahai.org/r/162928739 [↑](#footnote-ref-81)
81. [] www.bahai.org/r/647877317 [↑](#footnote-ref-82)
82. [] www.bahai.org/r/922570108 [↑](#footnote-ref-83)
83. [] www.bahai.org/r/210499177 [↑](#footnote-ref-84)
84. [] www.bahai.org/r/153939478 [↑](#footnote-ref-85)
85. [] www.bahai.org/r/102797521 [↑](#footnote-ref-86)
86. [] www.bahai.org/r/802691552 [↑](#footnote-ref-87)
87. [] www.bahai.org/r/647816249 [↑](#footnote-ref-88)
88. [] www.bahai.org/r/057378362 [↑](#footnote-ref-89)
89. [] www.bahai.org/r/672120940 [↑](#footnote-ref-90)
90. [] www.bahai.org/r/140080024 [↑](#footnote-ref-91)
91. [] www.bahai.org/r/906361412 [↑](#footnote-ref-92)
92. [] www.bahai.org/r/818884286 [↑](#footnote-ref-93)
93. [] www.bahai.org/r/044572770 [↑](#footnote-ref-94)
94. [] *Star of the West*, Vol 15, Issue 8, p 217 [↑](#footnote-ref-95)
95. [] www.bahai.org/r/332881838 [↑](#footnote-ref-96)
96. [] www.bahai.org/r/811450155 [↑](#footnote-ref-97)
97. [] www.bahai.org/r/659403737 [↑](#footnote-ref-98)
98. [] www.bahai.org/r/517938945 [↑](#footnote-ref-99)
99. [] www.bahai.org/r/211579583 [↑](#footnote-ref-100)
100. [] www.bahai.org/r/730314950 [↑](#footnote-ref-101)
101. [] www.bahai.org/r/452254361 [↑](#footnote-ref-102)
102. [] www.bahai.org/r/600500740 [↑](#footnote-ref-103)
103. [] www.bahai.org/r/881634122 [↑](#footnote-ref-104)
104. [] www.bahai.org/r/194005655 [↑](#footnote-ref-105)
105. [] www.bahai.org/r/921942214 [↑](#footnote-ref-106)
106. [] www.bahai.org/r/388924533 [↑](#footnote-ref-107)
107. [] www.bahai.org/r/875386880 [↑](#footnote-ref-108)
108. [] www.bahai.org/r/374050073 [↑](#footnote-ref-109)
109. [] www.bahai.org/r/701951403 [↑](#footnote-ref-110)
110. [] www.bahai.org/r/934225975 [↑](#footnote-ref-111)
111. [] www.bahai.org/r/357397775 [↑](#footnote-ref-112)
112. [] www.bahai.org/r/095445121 [↑](#footnote-ref-113)
113. [] www.bahai.org/r/876633233 [↑](#footnote-ref-114)
114. [] www.bahai.org/r/800260824 [↑](#footnote-ref-115)
115. [] www.bahai.org/r/379011399 [↑](#footnote-ref-116)
116. [] www.bahai.org/r/186814289 [↑](#footnote-ref-117)
117. [] www.bahai.org/r/980076565 [↑](#footnote-ref-118)
118. [] www.bahai.org/r/702541161 [↑](#footnote-ref-119)
119. [] www.bahai.org/r/058274144 [↑](#footnote-ref-120)
120. [] www.bahai.org/r/077781684 [↑](#footnote-ref-121)
121. [] www.bahai.org/r/461238003 [↑](#footnote-ref-122)
122. [] www.bahai.org/r/122539262 [↑](#footnote-ref-123)
123. [] www.bahai.org/r/731153428 [↑](#footnote-ref-124)
124. [] โกรอ่าน 24:23 [↑](#footnote-ref-125)
125. [] โกรอ่าน 28:29 [↑](#footnote-ref-126)
126. [] โกรอ่าน 76:5 [↑](#footnote-ref-127)
127. [] www.bahai.org/r/555287893 [↑](#footnote-ref-128)
128. [] www.bahai.org/r/708646356 [↑](#footnote-ref-129)
129. [] www.bahai.org/r/642929613 [↑](#footnote-ref-130)
130. [] www.bahai.org/r/207660303 [↑](#footnote-ref-131)
131. [] www.bahai.org/r/148847868 [↑](#footnote-ref-132)
132. [] www.bahai.org/r/828273403 [↑](#footnote-ref-133)
133. [] www.bahai.org/r/768146349 [↑](#footnote-ref-134)
134. [] www.bahai.org/r/989710981 [↑](#footnote-ref-135)
135. [] www.bahai.org/r/989710981 [↑](#footnote-ref-136)
136. [] www.bahai.org/r/227348758 [↑](#footnote-ref-137)
137. [] www.bahai.org/r/559581729 [↑](#footnote-ref-138)
138. [] www.bahai.org/r/980471153 [↑](#footnote-ref-139)
139. [] www.bahai.org/r/279311388 [↑](#footnote-ref-140)
140. [] www.bahai.org/r/464364848 [↑](#footnote-ref-141)
141. [] คัมภีร์กุรอาน 51 : 26 [↑](#footnote-ref-142)
142. [] คัมภีร์กุรอาน 55 : 19-22 [↑](#footnote-ref-143)
143. [] www.bahai.org/r/054499841 [↑](#footnote-ref-144)
144. [] www.bahai.org/r/301244991 [↑](#footnote-ref-145)
145. [] www.bahai.org/r/287304205 [↑](#footnote-ref-146)
146. [] www.bahai.org/r/177652674 [↑](#footnote-ref-147)
147. [] www.bahai.org/r/688608201 [↑](#footnote-ref-148)
148. [] www.bahai.org/r/283431077 [↑](#footnote-ref-149)
149. [] www.bahai.org/r/162024226 [↑](#footnote-ref-150)
150. [] www.bahai.org/r/615530427 [↑](#footnote-ref-151)
151. [] www.bahai.org/r/464523010 [↑](#footnote-ref-152)
152. [] www.bahai.org/r/160927072 [↑](#footnote-ref-153)
153. [] www.bahai.org/r/790218692 [↑](#footnote-ref-154)
154. [] www.bahai.org/r/790218692 [↑](#footnote-ref-155)
155. [] www.bahai.org/r/694517783 [↑](#footnote-ref-156)
156. [] www.bahai.org/r/688486519 [↑](#footnote-ref-157)
157. [] www.bahai.org/r/735455195 [↑](#footnote-ref-158)
158. [] www.bahai.org/r/922491803 [↑](#footnote-ref-159)
159. [] www.bahai.org/r/070876059 [↑](#footnote-ref-160)
160. [] www.bahai.org/r/004530097 [↑](#footnote-ref-161)
161. [] www.bahai.org/r/622039832 [↑](#footnote-ref-162)
162. [] www.bahai.org/r/350904740 [↑](#footnote-ref-163)
163. [] www.bahai.org/r/579021329 [↑](#footnote-ref-164)
164. [] www.bahai.org/r/856360829 [↑](#footnote-ref-165)
165. [] www.bahai.org/r/998424440 [↑](#footnote-ref-166)
166. [] www.bahai.org/r/964220510 [↑](#footnote-ref-167)
167. [] www.bahai.org/r/831865662 [↑](#footnote-ref-168)
168. [] www.bahai.org/r/356690422 [↑](#footnote-ref-169)
169. [] www.bahai.org/r/276543007 [↑](#footnote-ref-170)
170. [] www.bahai.org/r/864652587 [↑](#footnote-ref-171)
171. [] www.bahai.org/r/318295342 [↑](#footnote-ref-172)
172. [] www.bahai.org/r/389696891 [↑](#footnote-ref-173)
173. [] www.bahai.org/r/029625170 [↑](#footnote-ref-174)
174. [] www.bahai.org/r/339113674 [↑](#footnote-ref-175)
175. [] www.bahai.org/r/269033185 [↑](#footnote-ref-176)
176. [] www.bahai.org/r/369360843 [↑](#footnote-ref-177)
177. [] www.bahai.org/r/369360843 [↑](#footnote-ref-178)
178. [] www.bahai.org/r/862138846 [↑](#footnote-ref-179)
179. [] www.bahai.org/r/962326404 [↑](#footnote-ref-180)
180. [] www.bahai.org/r/746435123 [↑](#footnote-ref-181)
181. [] www.bahai.org/r/343914083 [↑](#footnote-ref-182)
182. [] www.bahai.org/r/742371179 [↑](#footnote-ref-183)
183. [] www.bahai.org/r/656854252 [↑](#footnote-ref-184)
184. [] www.bahai.org/r/345107619 [↑](#footnote-ref-185)
185. [] www.bahai.org/r/658507899 [↑](#footnote-ref-186)
186. [] www.bahai.org/r/376486582 [↑](#footnote-ref-187)
187. [] www.bahai.org/r/999886289 [↑](#footnote-ref-188)
188. [] www.bahai.org/r/338928527 [↑](#footnote-ref-189)
189. [] www.bahai.org/r/849364919 [↑](#footnote-ref-190)
190. [] พระบ๊อบ [↑](#footnote-ref-191)
191. [] www.bahai.org/r/228238292 [↑](#footnote-ref-192)
192. [] www.bahai.org/r/096927648 [↑](#footnote-ref-193)
193. [] www.bahai.org/r/612032353 [↑](#footnote-ref-194)
194. [] www.bahai.org/r/755376958 [↑](#footnote-ref-195)
195. [] www.bahai.org/r/485843095 [↑](#footnote-ref-196)
196. [] www.bahai.org/r/525002462 [↑](#footnote-ref-197)
197. [] www.bahai.org/r/827932523 [↑](#footnote-ref-198)
198. [] www.bahai.org/r/126208355 [↑](#footnote-ref-199)
199. [] วันแห่งฮา, วันแทรกปฏิทิน [↑](#footnote-ref-200)
200. [] www.bahai.org/r/267934232 [↑](#footnote-ref-201)
201. [] www.bahai.org/r/942881634 [↑](#footnote-ref-202)
202. [] www.bahai.org/r/080908294 [↑](#footnote-ref-203)
203. [] www.bahai.org/r/642356880 [↑](#footnote-ref-204)
204. [] www.bahai.org/r/642356880 [↑](#footnote-ref-205)
205. [] www.bahai.org/r/595567607 [↑](#footnote-ref-206)
206. [] www.bahai.org/r/287782643 [↑](#footnote-ref-207)
207. [] www.bahai.org/r/259835751 [↑](#footnote-ref-208)
208. [] www.bahai.org/r/323776725 [↑](#footnote-ref-209)
209. [] www.bahai.org/r/965944343 [↑](#footnote-ref-210)
210. [] www.bahai.org/r/669106396 [↑](#footnote-ref-211)
211. [] www.bahai.org/r/981609202 [↑](#footnote-ref-212)
212. [] www.bahai.org/r/710578842 [↑](#footnote-ref-213)
213. [] www.bahai.org/r/954488427 [↑](#footnote-ref-214)
214. [] www.bahai.org/r/156144709 [↑](#footnote-ref-215)
215. [] www.bahai.org/r/409536569 [↑](#footnote-ref-216)
216. [] www.bahai.org/r/845551300 [↑](#footnote-ref-217)
217. [] www.bahai.org/r/627143657 [↑](#footnote-ref-218)
218. [] www.bahai.org/r/191265409 [↑](#footnote-ref-219)
219. [] *Abdu'l-Bahá, in "Star of the West", vol. IV, no. 7 (13 July 1913), p. 120)* [↑](#footnote-ref-220)
220. [] www.bahai.org/r/643455944 [↑](#footnote-ref-221)
221. [] www.bahai.org/r/306286186 [↑](#footnote-ref-222)
222. [] www.bahai.org/r/565289136 [↑](#footnote-ref-223)
223. [] ประมวลธรรมลิขิตเกี่ยวกับฮูคุคุลลาห์ฉบับปี พ.ศ. 2550 (ค.ศ. 2007) ข้อความที่คัดมาหมายเลข 1 [↑](#footnote-ref-224)
224. [] ประมวลธรรมลิขิตเกี่ยวกับฮูคุคุลลาห์ ฉบับปี พ.ศ. 2550 (ค.ศ. 2007) ข้อความที่คัดมาหมายเลข 21 [↑](#footnote-ref-225)
225. [] จากบทอธิษฐานที่แปลจาภาษาอารบิค [↑](#footnote-ref-226)
226. [] https://bahai-library.com/moffet\_dynamics\_prayer [↑](#footnote-ref-227)